ISSN 0235-9111 


REVISTĂ DE ŞTIINŢĂ ŞI CULTURĂ 
Nr. 11-12 2006 * ANUL XVI * CHIŞINĂU 


LIMBA. 
ROMÂNĂ 


Nr. 11-12 (137-138) 2006 
noiembrie-decembrie 


REDACTOR-ŞEF 
Alexandru BANTOŞ 


REDACTOR-ŞEF ADJUNCT 
Grigore CANȚÂRU 


COLEGIUL DE REDACŢIE 
Alexei ACSAN, Ana BANTOŞ, Eugen 
BELTECHI (Cluj), Silviu BEREJAN, 
Vladimir BEŞLEAGĂ, Mircea BORCI- 
LĂ (Cluj), Leo BUTNARU, Gheorghe 
CHIVU (Bucureşti), Mihai CIMPOI, 
Anatol CIOBANU, lon CIOCANU, 
Theodor CODREANU (Huşi), Anatol 
CODRU, Nicolae DABIJA, Boris 
DENIS, Stelian DUMISTRĂCEL (laşi), 
Andrei EŞANU, Nicolae FELECAN 
(Baia Mare), lulian FILIP, Gheorghe 
GONȚA, Victor V. GRECU (Sibiu), 
lon HADÂRCĂ, Dumitru IRIMIA (laşi), 
Dan MĂNUCĂ (laşi), Nicolae MĂT- 
CAŞ, lon MELNICIUC, Mina-Maria 
RUSU (Bucureşti), Valeriu RUSU 
(Franța), Marius SALA (București), 
Dumitru TIUTIUCA (Galaţi), Petru ȚA- 
RANU (Vatra Dornei), Vasile ŢÂRA 
(Timişoara), lon UNGUREANU, Gri- 
gore VIERU 

Pentru corespondență: 
Căsuţa poştală nr. 83, 

bd. Ştefan cel Mare nr. 134, 

Chişinău, 2012, Republica Moldova. 
Tel.: 23 87 03, 23 46 98 
e-mail: limba_romanaQmail.md 


De n-aş fi român, încă aş iubi limba română pentru dragostea frățeas- 
că ce o caracterizează. In vălmăşagul războaielor, în picioarele barbarilor, 
aruncată prin poziția geografică între naţii streine începutului şi firii ei, româna 
nu-şi uită mama şi surorile; se ţine lipită de latină prin gramatică, de italiană şi 
spaniolă prin ziceri, de portugheză prin pronunțare. 


Constantin NEGRUZZI, 1863 


LIMBA ROMÂNĂ 
REVISTĂ DE ŞTIINŢĂ ŞI CULTURĂ 


EDITOR: colectivul redactiei 
ISSN 0235-9111 


REDACTOR: lrina DERCACI 
LECTOR: Veronica ROTARU 
PROCESARE COMPUTER: Oxana BEJAN 


Număr ilustrat de Elena Bontea 
Coperta l: Natură statică cu flori de migdal (1985) 
Coperta IV: Revelatie (1990) 


Revista Limba Română — 2006 


Contribuţii la crearea unui spațiu al comunicării libere între toți cei interesați 
de limba, istoria şi cultura românilor. 


Rubricile numărului 11-12: Analize şi interpretări; Limbaj şi comunicare; Cum 
vorbim, cum scriem; Itinerar lexical; Pro didactica; Aniversări; Poesis; Confesiuni, 
Mihail Purice — 70; Eveniment; Adevărul despre noi; Toponimie şi istorie; Româna 
pentru alolingvi; Arte plastice; Recenzii — susținute de specialişti din Republica 
Moldova şi România. 


Suport didactic pentru procesul de învățământ preuniversitar şi universitar. 


Abonamentele la revista Limba Română pot fi contractate la agenţiile „Poşta 
Moldovei” şi „Moldpresa”. Pentru România — la Rodipet (în catalogul publicaţiilor din 


Republica Moldova — poziţia 77075). J 
Aşteptăm la redacţie noi apariții editoriale (cărți, reviste de cultură) pentru a 
fi prezentate şi recenzate. 
Adresa pentru corespondenţă: Căsuţa poştală nr. 83, bd. Ştefan cel Mare 
nr. 134, Chişinău, 2012, Republica Moldova. 


Orice articol publicat în revista Limba Română reflectă punctul de vedere 
al autorului şi nu coincide neapărat cu cel al redacției. 


Materialele nepublicabile nu se recenzează şi nu se restituie. 


Sumar 


SUMAR 


ARGUMENT 

Lucian BLAGA. Timp fără 
patrie 

5 

ANALIZE ŞI INTERPRE- 
TĂRI 

Valeriu MATEI. Redobândi- 
rea stilului 

6 

Mihai CIMPOI. 
modernismul blagian 

12 

Diana VRABIE. Pastelul flo- 
ral în literatura română; Otilia Ca- 
zimir şi universul copilăriei 

17 

Lilia RĂCIULA. Unele as- 
pecte ale variabilităţii lexemului 
icoană 

31 


Prepost- 


LIMBAJ ŞI COMUNICARE 

Nicolae FELECAN. Varian- 
tele literare libere şi tendinţele 
de întrebuințare în limba română 
actuală 

41 

Victoria ROGA. Mijloace sti- 
listice de exprimare a negatiei 

48 


CUM VORBIM, CUM SCRIEM 
lon CIOCANU. Timbrurile; 

lrişii şi irisurile; Ce nu e limpede? 
55 


ITINERAR LEXICAL 

George RUSNAC. Factorul 
popular-regional în cercetările 
etimologice structurale 

58 

Nicolae RAEVSCHI. Voro- 
vi / vorbi 

65 

lon POPESCU-SIRETEANU. 
Cuvântul nămaie şi familia lui 

76 


PRO DIDACTICA 

Constantin ŞCHIOPU. Me- 
tode şi procedee de interpretare 
a operelor lirice 

100 

Otilia BABĂRĂ. M. Emi- 
nescu — model de exigență di- 
dactică 

110 


ANIVERSĂRI 

Ana BANTOŞ. Petre Ştefă- 
nucă — profesor etnolog 

115 


POESIS 

Grigore CHIPER. „O parolă 
pentru un naufragiat” 

120 

Andrei BURAC. Lacomi la 
vise; În această sâmbătă; Greşind; 
Autumnală II; Plină de neştire; 
Poem |; Rătăcire; Să audă; Există, 
Undeva în mine; Veni-va şi dimi- 
neata; E un miracol; | love you; A 


4 


venit; Mă dor cei patru pereți; Ori- 
cum visez; Pe cer; Poem III 

123 

Efimia ȚOPA. Fericirea e 
dincolo; Ca să fiu; Muzeu; Sat 
arhaic; Noi, voi; Văd departe de 
tine; La braț cu istoria; Agendă; 
Jocul patriei; Feţele timpului; Nu- 
mai nişte cuvinte 

131 


CONFESIUNI 
Antonina SÂRBU. Viaţa, altfel 
135 


MIHAIL PURICE -— 70 

Anatol CIOBANU. Profeso- 
rul şi omul de ştiinţă Mihail Pu- 
rice 

142 

Vladimir ZAGAEVSCHI. Vo- 
caţie şi destin 

146 

„Legalizarea denumirii şti- 
ințifice a limbii noastre va anu- 
la multe din motivele discordiei 
din societate”. Dialog: Alexandru 
BANTOŞ — Mihail PURICE 

153 

Vitalie ZAGAEVSCHI. Cum- 
pătat la vorbă şi la fapte 

164 

Gheorghe COLȚUN. În lu- 
mea frazeologiei dialectale 

166 


Limba Română 


EVENIMENT 

Rezoluţia Conferinţei Naţio- 
nale de Filologie „Limba română 
azi” 

169 


ADEVĂRUL DESPRE NOI 

Nicolae DABIJA. De ce lim- 
ba noastră e română?! 

172 


TOPONIMIE ŞI ISTORIE 

Anatol EREMIA. Cahulul în 
timp şi spațiu (l1) 

197 


ROMÂNA PENTRU ALO- 
LINGVI 

Alexei ACSAN. Vreau să 
vorbesc româneşte 

205 


ARTE PLASTICE 

Vladimir BULAT. Pictura sfi- 
oasă 

222 


RECENZII 

Nina ZGARDAN. De la lati- 
nitate la românitate 

226 


AUTORI 
231 


TIMP FĂRĂ PATRIE SS 
i” st 2 aa 
Sta RD 

Pi mpytară Base [au Mara ape, 

secetăsnjalbiețişi 'subt pleoape 

Mimpjfärálpatrie: inimi învinse. 

r "vârste nerodnice, cugete'stinse: 
Timpfărăipatriesură poveste, 
vuietide cetină neagră'pe'creste: 
Timpifără patrieztarini nezntoarse, 
zboruri defuncte'şi/suflete arse: 
Mimp fără patrie: stingereza torței, 
boltă neprietenă, clopot al/sorţii. 
Timp fără patrie: drageste-amară, 
roiuri tânjind după raiuri şi ceară. 


amme 
Yen vena 


Lucian BLAGA 


Limba Română 


Valeriu MATEI 


REDOBÂNDIREA 
STILULUI 


Din cauza vicisitudinilor ce 
s-au abătut după cel de-al doilea 
război mondial asupra destinului 
autorului Trilogiilor, opera filo- 
zofică a lui Lucian Blaga — vastă, 
complexă, originală şi la fel de 
importantă ca şi poezia sau dra- 
maturgia sa, — nu a intrat încă pe 
deplin în conştiinţa şi structura spi- 
ritualităţii noastre, deşi în ultimele 
decenii toate cele cincisprezece 
volume ce alcătuiesc sistemul filo- 
zofic blagian au fost editate şi re- 
editate integralt. S-a reliefat, ast- 
fel, în toată monumentalitatea şi 
armonia sa, întreg edificiul aces- 
tei filozofii — înălțat cu o autentică 
stăpânire a legităţilor arhitecturii 
conceptuale — ce se singulari- 
zează în contextul filozofiei ro- 


t Trilogia culturii, Editura pentru 
literatură universală, Bucureşti, 1969; 
Încercări filozofice, Editura Facla, 
Cluj-Napoca, 1977; Trilogia cunoaşte- 
rii (|. Eonul dogmatic. II. Cunoaşterea 
luciferică. III Cenzura transcendentă, 
Ediţii aparte). Editura Humanitas, 
Bucureşti, 1993; Trilogia valorilor, Edi- 
tura Humanitas, 1994; Trilogia cos- 
mologică, Editura Humanitas, 1997; 
Experimentul şi spiritul matematic, 
Editura Humanitas, 1998 ş.a. 


mâneşti şi al celei universale prin 
asumarea condiţiei „metaforice”. 
Chiar şi sumar, sistemul filozofic 
blagian poate fi rezumat cu greu 
în cuprinsul unui singur studiu, 
cu atât mai mult că în cele ce 
urmează ne vom referi, în princi- 
pal, la Trilogia culturii, operă ce 
ocupă în cadrul acestei filozofii 
un loc central. 

Precum mărturisea Blaga 
la faza debutului său, filozofia pe 
care a purces s-o edifice nu are 
„un obiect extern” spre care să se 
„îndrepte”, „ci numai un impuls in- 
tern din care se naşte”, aşadar, ea 
este, în primul rând, creaţie, fără 
a se pretinde expresie a adevă- 
rului?. Orice creaţie umană este 
o „metaforă”, noţiunea în cauză 
desemnând, în contextul filozofiei 
blagiene, nu o figură de stil, ci to- 
talitatea modalităţilor de constitu- 
ire, într-o operă sau într-un dome- 
niu al spiritului, a unei concepții 
„despre fiinţă şi rostul existenţei”. 
„Metafore” sunt, în accepţia bla- 
giană, mitologia, filozofia, arta, 
în totalitatea ei, şi chiar ştiinţa, 
în latura ei teoretică. Pledând, în 
Cenzura transcendentă, „pen- 
tru o expansiune metodologică 
cât mai largă” în fundamentarea 
unei teorii a cunoaşterii şi pentru 
„O nouă determinare a raportului 
dintre principiul metafizic abso- 
lut” şi „cunoaşterea individuală”, 


2V.: L. Blaga, Încercări filozofice, 
Editura Facla, Cluj-Napoca, 1977. 

Lucian Blaga considera că mito- 
logia, filozofia, arta şi ştiinţa, ca 
domenii de manifestare a voca- 
tiei creatoare a omului, nu pot 
reflecta obiectiv, adecvat esenţa 
lumii, ceea ce Kant numea „lu- 
crul în sine”, noumen. „Cunoaş- 
terea individuală” este totdeauna 
supusă unei „cenzuri transcen- 
dente” de către Marele Anonim, 
„factorul metafizic central”, care 
„se apără, pe sine şi toate miste- 
rele derivând din el, de aspiraţiile 
oricărei cunoaşteri individuale, 
creând între aceasta şi mistere- 
le existenţiale o rețea de factori 
izolatori”3. 

Imposibilitatea omului de a 
cunoaşte la modul absolut este 
însă compensată prin potentia- 
lul său de a crea, „cunoaşterea 
individuală” asimilând „misterele 
existenței sau prefăcându-le în 
semne subiective echivalente sau 
formulându-le cu ajutorul unor 
elemente cognitive, prin care ele 
sunt recunoscute ca atare”. 

Creaţia umană nu este 
nelimitată şi cu atât mai puţin 
absolută. Creaţia absolută e re- 
zervată Marelui Anonim, este 
apanajul exclusiv al divinității, 
cea umană e „frânată” şi rolul de 
„frână trancendentă” îi revine sti- 
lului. „Stilul”, menţiona L. Blaga 


* L. Blaga, Trilogia cunoaşterii, 
III, Cenzura transcendentă, Editura 
Humanitas, Bucureşti, 1993, p. 22-26. 
4 Ibidem, p. 30. 


în Orizont şi stil, este un „atri- 
but în care înfloreşte substanța 
spirituală, e factorul imponderabil 
prin care se împlineşte unitatea 
vie într-o varietate complexă de 
înțelesuri şi forme. Stigme, mă- 
nunchi de stigme şi de motive, pe 
jumătate tăinuite, pe jumătate re- 
velate, este coeficientul prin care 
un produs al spiritului uman îşi 
dobândeşte demnitatea supremă 
la care poate aspira. Un produs 
al spiritului uman îşi devine sieşi 
îndestulător înainte de orice, prin 
„stil”... „stilul e mediul permanent 
în care respirăm, chiar şi atunci 
când nu ne dăm seama”. 
Întreaga construcție teore- 
tică blagiană în domeniul culturii 
e aşezată pe categoria de stil, 
„ca pe un punct arhimedic de 
sprijin”, un „fenomen dominant 
şi definitoriu al culturii umane, 
spaţiu imanent oricărei creații 
omeneşti”, fiecare ins sau fie- 
care popor având posibilitatea să 
creeze doar în limitele unor „ca- 
tegorii stilistice” ce formează o 
„matrice stilistică”. Categoriile sti- 
listice blagiene sunt subconştien- 
te („abisale”), autorul Trilogiilor 
voind să întemeieze o nouă dis- 
ciplină — noologia abisală — depă- 
şind metoda morfologică din filo- 
zofia germană a culturii, prin care 
se revela matricea stilistică — un 


5 L. Blaga, Trilogia culturii, p. 3. 
€ Idem. Dumitru Ghişe, Cuvânt 
înainte, p. VI. 

„complex inconştient” ce diferen- 
țiază culturile naţionale. Matricea 
stilistică, „prin care inconştientul 
administrează conștiința”, indivi- 
dualizează metaforismul propriu 
fiecărei culturi, implicând limita- 
rea şi generând, prin aceasta, su- 
ferintă de ordin metafizic. Totodată, 
matricea stilistică determină şi 
valorile specifice inconfundabile, 
ce dau grandoare unei culturi. 
„„..Mănunchi de categorii care se 
imprimă, din inconştient, tuturor 
creaţiilor umane, şi chiar şi vieții, 
întrucât ea poate fi modelată prin 
spirit’, matricea stilistică, inalte- 
rabilă precum atomii, este şi sur- 
să de tragism filozofic, relevând 
faptul că „frontul creator uman”, 
în raport cu „lumea” nu e simplu, 
cum crede Kant şi toţi cei care l-au 
urmat, ci multiplu, sau cel puţin 
dublu, „lumea noastră” înfruptân- 
du-se „din spontaneitatea umană 
cu o intensitate exponențială”. 
Matricea stilistică „se întipăreşte, 
cu efecte modelatoare, operelor 
de artă, concepțiilor metafizice, 
doctrinelor şi viziunilor ştiinţifice, 
concepțiilor etice şi sociale etc.“*, 
asigurând originalitatea culturilor 
naţionale şi devenind bunul spiri- 
tual cel mai de preţ al omului şi al 
umanității. 

lată câteva dintre coordona- 
tele gândirii filozofice blagiene, 
elaborate de autorul Trilogiilor 


7L. Blaga, Trilogia culturii, p. 107. 
8 Ibidem, p. 109. 


pe parcursul a peste patru dece- 
nii de creatie, de la primele încer- 
cări filozofice (1914) şi de la Pie- 
tre pentru templul meu (1919), 
unde apare pentru prima dată în 
creatia sa ideea de stil al culturii şi 
până la Trilogiile „cosmogonică” 
şi „pragmatică”, rămase netermi- 
nate. Însă nu expunerea seacă a 
acestor coordonate, şi nici origi- 
nalitatea lui L. Blaga în tratarea 
ideii de stil în cultură în contex- 
tul analizelor anterioare ale lui 
Friedrich Nietzsche, Alois Riegl, 
Leo Frobenius, Oswald Spengler 
sau Wilhelm Worringer ne intere- 
sează astăzi, ci raportarea, fie şi 
subiectivă, a acestor categorii la 
realităţile părţii estice a spațiului 
mioritic — Basarabia, într-o perioa- 
dă (1940-1991) în care conştiin- 
ta a fost „abătută” într-o direcţie 
care nu a mai corespuns „orien- 
tărilor inconştiente, consolidate 
într-o matrice stilistică”. 

Pentru evenimentele şi 
fenomenele ce au loc în acest 
spațiu în ultimele două dece- 
nii s-au aplicat diverse noţiuni, 
cea mai frecvent utilizată fiind 
Mişcarea de renaştere şi de eli- 
berare națională. Fireşte, ele- 
mentele unei asemenea miş- 
cări persistă, dar noţiunea are 
valențe şi semnificaţii mult mai 
largi, pe care fenomenul de la 
noi nu le întruneşte. O condiţie 
esenţială a unei asemenea miş- 


° Ibidem, p. 107-108. 

cări — conştiinţa naţională ro- 
mânească — nu a devenit încă, 
spre regret, factor determinant 
al acesteia cu toate eforturile 
unei bune părţi a intelectualită- 
tii. Deformările grave survenite 
în conştiinţa naţională a multor 
români basarabeni, ca urmare 
a experienţelor diabolice, în- 
treprinse pe parcursul a peste 
150 de ani de regimurile tarist 
şi sovietic, încă nu au fost, nici 
pe departe, eliminate. Dova- 
dă sunt şi „urcuşurile” (din anii 
1989-1994, 1998-1999) şi „co- 
borâşurile” ce au urmat (1994- 
1998; 2000-2006) în derularea 
evenimentelor. 

Înțelegerea acestor realități 
nu poate fi deplină fără a ne ra- 
porta, în primul rând, la ceea ce 
se întâmplă în viața spirituală a 
românilor basarabeni. Aş numi 
acest fenomen tendinţă de ralie- 
re la matricea stilistică a culturii 
române, o mişcare pentru redo- 
bândirea „stilului”. 

Pierderea în 1812 şi 1940 
a legăturii cu „mediul permanent 
în care respirăm"! a afectat grav 
„axele creşterii organice” ale cul- 
turii românilor basarabeni, regimul 
de ocupaţie înlocuindu-le cu „pla- 
nul conştient” al unor construcții 
pe cât de artificiale, pe atât de no- 
cive, antiumane. A urmat şi pier- 
derea unităţii stilistice în cultură, 
sau, cum menţiona L. Blaga, im- 


10 Ibidem, p. 3. 


punerea unui „amestec haotic de 
stiluri”! străine firii culturii noas- 
tre, în care rolul de ax definitoriu îl 
aveau preceptele ideologice, atât 
cele generale comuniste, cât şi 
cele menite să justifice implemen- 
tarea unui „proiect” diabolic unic 
în chiar cuprinsul imperiului sovie- 
tic — crearea artificială a „unui în- 
treg din parte”, a unui nou „etnos”, 
denumit „națiune sovietică moldo- 
venească”. În acest scop a urmat 
colonizarea masivă a acestui ținut 
cu „cetățeni sovietici” aduşi în lo- 
cul sutelor de mii de țărani şi in- 
telectuali basarabeni deportaţi în 
Siberia sau masacrați în beciurile 
NKVD-ului sau în lagărele stali- 
niste, interzicerea valorilor cultu- 
rale şi spirituale proprii, impune- 
rea unei alte conştiinţe naţionale 
şi civice, crearea şi propulsarea 
unor pseudovalori în ceea ce se 
voia a fi artă, literatură, sau, în ge- 
neral, cultură, acțiune în care s-au 
încadrat „plenar” atât noua clasă 
a „intelighenţiei” creată de regim, 
cât şi unii intelectuali afirmaţi în 
perioada interbelică şi convertiți 
la preceptele ideologice ale regi- 
mului comunist de import. Chiar 
şi spațiului mioritic basarabean 
au început să i se imprime — prin 
intervenții brutale în flora acestui 
ținut şi prin implementarea unor 
aberante proiecte de defrişare a 
codrilor, de secare a bălților şi de 
distrugere a luncilor râurilor (ceea 


“ Ibidem, p. 4. 

ce a dus la dispariţia a sute de râ- 
uri şi râulețe), de industrializare şi 
chimizare a agriculturii (efectele 
acestor otrăviri a solurilor se re- 
simt până astăzi) — trăsături străi- 
ne de natură să genereze, pentru 
spiritul creator autohton, acel hor- 
ror vacui — la care se referea în 
publicistica sa Mihai Eminescu — 
propriu firii nomade. 

Dificultăţile de astăzi în ra- 
lierea la matricea stilistică a cul- 
turii naţionale sunt cauzate de 
absența pe parcursul ultimelor 
decenii a unei clare delimitări 
fată de pseudovalorile create în 
„cultura poporului sovietic moldo- 
venesc”. E adevărat, s-a aşternut 
o relativă tăcere asupra acesto- 
ra, dar perioadele de „coborâ- 
şuri” ne-au demonstrat cu priso- 
sinţă că această tăcere nu a fost 
şi nu este de aur. În perioada de 
ocupaţie nu doar istoria a exer- 
citat teroare asupra culturii, ci şi 
„cultura” pusă în slujba regimului 
de teroare a măcinat şi a nean- 
tizat societatea, conştiinţa civică 
şi naţională a acesteia fiind un 
„argument de forță” în justificarea 
genocidului şi etnocidului fizic şi 
spiritual, astfel încât examinarea 
acestui fenomen doar prin rapor- 
tare la criteriul estetic nu este 
nici pe departe suficient pentru o 
purificare morală de infernul pro- 
letcultist-stalinist, prezent încă 
în instituţiile politice, profesiona- 
le şi de cultură din Basarabia, şi 
pentru revenirea la normalitate 


a unei societăți aruncate conşti- 
ent în hăul unei mlaştini dense, 
unde criteriile valorice au murit, 
iar somnul raţiunii naşte continuu 
monştri. 

Tendintele de a prezenta 
ca definitorii, pentru perioada de 
ocupaţie, puţinele şi firavele ele- 
mente de rezistenţă în cultură nu 
pot decât să creeze o falsă impre- 
sie despre evoluţiile „culturale” din 
Basarabia, având consecinţe gra- 
ve pentru procesul de redobân- 
dire a stilului. Relativa resurecţie 
în cultură, produsă la începutul 
anilor şaizeci (amplificată în anii 
'70 şi devenită, cu adevărat defi- 
nitorie, la mijlocul anilor '80) ai se- 
colului trecut, poate fi luată drept 
punct de reper pentru a vorbi şi 
de existenţa în spaţiul cultural ba- 
sarabean a unei alte tendințe în 
cultură — cea de rezistenţă faţă de 
regimul de ocupație şi de păstrare 
a elementelor matricei stilistice a 
culturii române. De cele mai multe 
ori însă, cele două tendinţe — una 
de aservire spirituală faţă de re- 
gimul comunist şi o alta de rezis- 
tenţă față de acelaşi regim — se 
regăsesc şi se confruntă în opera 
unuia şi aceluiaşi creator. Ne re- 
ferim, bineînţeles, la autorii unor 
opere faţă de care pot fi aplicate 
criterii estetice şi de valoare şi 
nu la mult mai numeroşii autori ai 
unor opuri marcate de stigmatul 
analfabetismului estetic. Şi crea- 
torii autentici au plătit tribut sen- 
timentului de fidelitate pentru re- 

gimul de ocupaţie ideologică, cu 
care a trebuit să cocheteze pentru 
a supravieţui, dar nici unul dintre 
ei n-a avut curajul să se debara- 
seze de creaţiile tributare pe care 
le-au dat la iveală, fapt care le 
serveşte cameleonilor de duzină 
drept justificarea fulgerătoarelor 
lor mimicrii. Folosind acelaşi arse- 
nal de „mijloace” cu care proslă- 
viseră „eliberatorii” de la 1940, ei 
au purces, în anii de avânt ai miş- 
cării democratice, să „exploreze” 
marile drame ale istoriei naţionale 
în chiar perioada de ocupație, iar, 
recent, unii au revenit la vechile 
lor „pasiuni” față de ideologia co- 
munistă. 

Aşadar, cultura basarabea- 
nă, sau ceea ce s-a voit a purta 
acest nume, a jucat un rol dublu 
în cadrul proceselor tragice ce 
s-au succedat în această zonă a 
spațiului mioritic: pe de o parte, a 
participat activ la diabolica operă 
de stimulare a factorilor etnodes- 
tabilizatori, a contribuit la defor- 
marea gravă a conştiinţei civice 
şi naţionale prin promovarea ide- 
ologiei regimului de ocupaţie şi 
prin vehicularea românofobiei, a 
urii față de matricea stilistică a 
culturii naţionale; pe de altă par- 


te, cealaltă tendinţă în evoluţia 
vieţii culturale din acest spaţiu — 
cea a continuării tradiţiilor culturii 
române — a fost un luptător, de 
multe ori firav şi mutilat, în bătălia 
pentru păstrarea unităţii stilistice 
a culturii naţionale. 

Mişcarea de redobândire a 
stilului nu e nici pe departe înche- 
iată, orizontul e din nou înceţoşait, 
incert, efortul de conştientizare a 
căilor şi modalităţilor de revenire 
la normalitate e încă insuficient, 
cu toate că distanţarea față de 
perioada de ocupaţie e suficientă 
pentru ca lecţiile unui trecut dra- 
matic să fie însuşite pe deplin, or, 
„distanţarea faţă de fenomen e o 
condiţie elementară pentru obți- 
nerea acelui sistem de puncte de 
reper necesar descrierii şi inven- 
tarierii fenomenului”!?. 

Echilibrul balanței va înclina 
spre firesc în măsura în care va fi 
depăşită incertitudinea tolerantă 
față de pseudocultura terorizantă 
a unui trecut ce nu mai dispare, 
pentru ca razele firave ale culturii 
autentice să destrame bezna de- 
voratoare ce mai stăruie asupra 
orizonturilor basarabene. 


12 Ibidem, p. 4. 

Mihai CIMPOI 


PREPOST- 
MODERNISMUL 
BLAGIAN* 


O interpretare postmoder- 
nistă a lui Blaga generează pru- 
dente şi aproximări atente, fireşti, 
dat fiind modelul său de gândire 
sistematic, organicist, „suprara- 
ționist” sau raţional-deschis (în 
sensul lui Bachelard), „aurora!”. 
Reflecţiile clare asupra relativi- 
tăţii valorilor, accentul pus pe 
ontologic, distincţia tranşantă 
între „conştiinţa filozofică” şi 
eseismul cu fragmentarismul 
implicit şi „secundarismul” său 
ludic (după expresia lui Virgil 
Nemoianu) încurajează demer- 
sul exegetic privind existenţa 
unui postmodernism  blagian, 
pe care — din cauza presantelor 
necesități de nuanţare — l-am 
denumi prepostmodernism bla- 
gian. 

Apropierile autorului Poe- 
melor luminii şi Trilogiilor în 
ipostaza simbiotică de poet şi 


* Comunicare ţinută în cadrul 
Festivalului Internaţional „Lucian Bla- 
ga” de la Cluj, ediția 2006. 


filozof — ipostază care se cere 
privită mai degrabă ca o ecuaţie 
abisală în chiar spiritul demer- 
sului său poetico-filozofic — de 
postmodernism sunt însă indis- 
cutabile. Atari apropieri devin de 
ordinul evidenţei, dacă ne gân- 
dim nu atât la demersul doctrinar 
deconstructivist şi anihilat-nihilist, 
cât la eforturile programatice ale 
acestuia de a obţine o imagine 
globalizantă asupra istoriei prin 
mijloace retorice dintre cele mai 
eterogene, dominante, după cum 
s-a mai spus, de deconstrucția 
bazată pe ironie, parodie şi gro- 
tesc, pe „simţul critic”. De altfel, 
Lucian Blaga, făcând o adevăra- 
tă fenomenologie a noilor stiluri 
şi mentalități eseistice, presimţea 
revenirea unei neokantiene „ore 
a criticei”. 

Ca şi la postmoderni, cerul 
valorilor nu este unul platonic, 
invariabil, la Blaga, ci mereu in- 
cendiat de năzuințe formative, 
manifestate sub zodia „cumpe- 


nei”, a schimbărilor „atitudinilor 
fundamentale în artă” (care sunt 
trei, după Max Deri: naturalistă, 
idealistă, expresionistă), stărilor 
eseistice, „exploziilor de spiri- 
tualitate”. Zeul Proteu dirijează 
aceste năzuințe formative spre 
transformări, mutații (valorice), 
spre „avântul răscolitor al epocii” 
sau spre noi „sisteme metafizi- 


ce”, spre „noul stil de viaţă”. 

Referindu-se la procesul re- 
învierii de către naturalism a cri- 
ticismului kantian, Lucian Blaga 
adoptă, de fapt, modalitatea post- 
modernă de „asimilare” a vechi- 
lor doctrine şi formule: „Căci nici- 
odată o doctrină nu renaşte fără 
a fi adaptată la liniile noului stil de 
viaţă în care renaşte. Un stil ac- 
ceptă, în alcătuirea sa, elemente 
de ale trecutului numai după ce 
şi le-a asimilat. Prin procesul de 
asimilare, vechea doctrină devi- 
ne, de fapt, o nouă doctrină” (Lu- 
cian Blaga, Zări şi etape, Studii, 
aforisme, însemnări, Bucureşti, 
1990, p.82). 

Conştiinţa devenirii unei 
doctrine noi prin impactul cu me- 
moria culturală a trecutului o are 
şi omul postmodern cu o notă 
foarte puternică, pornită să obți- 
nă imaginea totalizantă absolută. 
Discursul retoric care recuperea- 
ză istoria devine sincronizant, 
recuperator şi integrator. „Conşti- 
inta postmodernităţii, nota rezu- 
mativ Radu G. Țeposu, fiind una 
eminamente retorică, totalizarea 
va fi astfel infinit mai uşor de obţi- 
nut, ceea ce produce şi un foarte 
puternic simţ al integrării, al redo- 
bândirii omogenităţii. Omul post- 
modern nu se mai poate elibera 
de trecut, întrucât acesta revine, 
în mod automat, în conştiinţa lui 
prin discurs, prin retorică. lar a 
suprima retorica înseamnă cel 


puţin a refuza propria substanță 
umană transmisă de memorie 
prin limbaj. Conştiinţa limbaju- 
lui deci face în cele din urmă ca 
omul postmodern să se întoarcă 
asupra lui însuşi, contemplând 
şi acceptând tot ceea ce spiritul 
uman a produs în timp. Mai mult 
chiar, forțând reintegrarea, recu- 
perarea totalității în retorică” (vezi 
Radu G. Țeposu, Istoria tragică 
grotescă a întunecatului de- 
ceniu literar nouă, Bucureşti, 
1993, p. 34). 

Asemenea  postomoderni- 
lor, Blaga concepe actul creativ 
ca pe un act de natură estetică 
şi retorică. Mai mult decât atât: 
acesta se supune unui „para- 
lelism” interdisciplinar, fiind, de 
fapt, un act „cultural, marcat de 
apariția noilor sisteme metafizice, 
sensibilități, manifestate în stiluri şi 
curente: „Fapt e că în cele mai dis- 
parate creaţiuni ale unei epoci, fie 
într-un gând filozofic sau într-o 
ipoteză ştiinţifică, fie într-o dramă 
sau într-un tablou, subzistă o în- 
clinare de ansamblu, o pasiune 
foarte susţinută pentru o anume 
formă şi o foarte hotărâtă iden- 
tificare a creatorilor cu anumite 
atitudini spirituale. E vorba, aşa- 
dar, despre un „paralelism” între 
năzuințele manifestate simultan 
în filozofie sau în politică, în artă 
sau în ştiinţă, despre un parale- 
lism ce ţine sub puterea sa do- 

menii care îşi au oarecum auto- 
nomiile lor” (op. cit., p. 60). 

În consens cu paradigma 
postmodernă, Lucian Blaga con- 
cepe un discurs mitopoți)etic sub 
semnul facerii în act şi al facerii 
conştiente intertextuale (facere 
borgesiană a literaturii din litera- 
tură sau chiar din cultură, ştiinţă, 
politică, filozofie sau facere co- 
relată cu acestea) pe bază de 
inter-culturalitate şi inter-discipli- 
naritate. E un discurs deschis, 
„nou”, producător de revoluţie 
în domeniul estetic (al creaţiei 
propriu-zise, dar şi al receptă- 
rii şi gustului). În acest sens, nu 
contează punerea accentului 
pe formă sau conținut (creatorul 
postmodern are o religie a formei 
care se naşte din jocul „secundar” 
al cuvintelor şi „necuvintelor”, lu- 
dicul impunând o autonomizare 
a discursului, prevalența artifi- 
ciului manierist), totul depinzând 
de „felul liniei” pe care un nou stil 
doreşte s-o dea vieții. Reflecţiile 
blagiene asupra naturalismului 
se încheie cu constatarea ca- 
racterului relativizant al istoriei 
înseşi care „nu cunoaşte cuceriri 
definitive”, fapt care ne face să-l 
apropiem pe Blaga de gândirea 
„Slabă”, relativistă a postmoder- 
nităţii: „Problema raportului din- 
tre conţinut şi formă în artă nu 
e o problemă de rezolvat o dată 
pentru totdeauna: ea învie veşnic 


din propria cenuşă”. Rezolvarea 
acestei probleme rămâne „un 
act deschis”, nefiind condiţionat 
de careva consideraţii estetice 
abstracte: „De fapt, orice nou stil 
spiritual reia această problemă, 
încercând o soluţie în acord cu 
strădaniile multiple ce alcătuiesc 
resortul intim al apariţiei sale; ac- 
centul ce se pune pe formă sau 
pe conţinut depinde, în cele din 
urmă, de felul liniei pe care un 
nou stil doreşte s-o dea vieţii. lată 
pentru ce nici neglijarea „conţinu- 
tului”, atitudine adoptată în con- 
secința naturalismului, nu poate 
să fie o înțelepciune definitivă. 
Istoria nu cunoaşte cuceriri defi- 
nitive” (op. cit., p. 90). 

Despre natura relativistă 
a unei concepţii se vorbeşte şi 
într-o secvenţă aforistică din Pietre 
pentru templul meu, dat fiind 
că orice concepţie „duce în ulti- 
ma ei consecvență şi la absurdi- 
tăţi, fiindcă orice concepţie e de 
la început exagerarea unei idei, 
hipertrofia unei idei (sublinieri în 
text — n.n.). 

Relativismul valoric nu are 
însă, ca la postmoderni, un efect 
anihilant: conştiinţa limitelor pe 
care omul blagian o are în sfera 
lucifericului se linişteşte şi, valo- 
rizând totul în pozitiv, se canali- 
zează spre mioriticul „echilibru 
cosmic”. Categoriile abisale au 
un rol limitativ, izolator şi aproa- 

pe negativ în marea rânduială a 
lumii, dar ele sunt până la urmă 
prefăcute în momente pozitive 
printr-o „conversiune transcen- 
dentă”. Ceva „limitativ” se trans- 
formă într-un „pozitiv. Depăşind 
pesimismul demoralizant şi ani- 
hilant, omul se integrează desti- 
nului ce i s-a dat: „Dacă prin cen- 
zura transcendentă se creează o 
condiţie prealabilă pentru desti- 
nul creator al omului, prin frânele 
transcendente (categoriile abi- 
sale) se garantează permanenta 
acestui destin, iar prin conversiu- 
nea transcendentă se asigură in- 
tensitatea şi randamentul maxim 
al acestui destin” (Lucian Blaga, 
Opere, 10, Trilogia valorilor, 
Bucureşti, 1987, p. 631-632). 

Este mai puțin acceptabilă 
apropierea de postmodernism 
prin prisma secundarului, teo- 
retizat de către Virgil Nemoianu 
(în vol. O teorie a secundarului. 
Literatură, progres şi reactiu- 
ne, București, 1997), pe care o 
acceptă şi Cornel Moraru în mo- 
nografia Lucian Blaga (Braşov, 
2004). Prin elementul eseistic 
conversațional, prin cel aforistic, 
prin fragmentaritate şi scrierea 
nesistematică, adică prin tot ce 
reprezintă marginalitatea, „se- 
cundarul” care deslocă logocen- 
trismul, Blaga ar fi un postmo- 
dern. 

Or, jocul secund al conştiin- 


tei filozofice, de care vorbeşte în- 
suşi Blaga, nu e conceput decât 
ca „o sumă de acte ale acesteia, 
reflectate asupra ei înseși”. Aşa 
cum poetul şi filozoful apar într-o 
formulă inseparabilă (care dă 
nota particulară blagiană, după 
cum observa Vasile Băncilă), tot 
astfel nu putem disjunge eseisti- 
cul fragmentar şi conversational 
de sistematicul unitar. Mai mult, 
atât eseisticul din corpul siste- 
melor, cât şi cel din afara lor, este 
concreativ şi metastructurant. Bla- 
ga cerea o „stare de luiciditate” şi 
o axare conceptuală nu doar filo- 
zofului, ci şi criticului, care poate 
fi călăuzit mai cu seamă de sen- 
sibilitate: „Dacă un critic de artă 
se lasă călăuzit în analizarea şi 
desfăşurarea unei opere de artă 
nu numai de sensibilitate, ci şi 
de o seamă de concepte, adică 
de o conştiinţă artistică, cu atât 
mai mult incumbă această sar- 
cină criticului filozofic pus în fața 
unei opere de gândire, care de 
asemenea poate fi judecată în 
perspectiva şi după criteriile unei 
„conştiinţe filozofice” (Opere, vol. 
8, Trilogia cunoaşterii, Bucu- 
reşti, 1983, p. 193). 

Mai justificată ar fi asocierea 
mitopoti)eticii blagiene cu cea 
postmodernistă. Argumentul im- 
parabil este recursul la ceea ce 
Linda Hutcheon numeşte în Poe- 
tica postmodernismului „spatiul 

construit”. Vladimir Streinu obser- 
va că Lucian Blaga a debutat cu 
„poemul tipografic” (expresia e a 
lui Mallarmé), citând Gorunul: 
Gorunule din margine 
de codru, 
De ce mă-nvinge 
Cu aripi moi atâta pace 
Când zac în umbra ta 
Şi mă desmierzi cu 
frunza-ți jucăuşă... 
O, cine ştie? — Poate că 
Din trunchiul tău îmi vor 
ciopli 
Nu peste mult sicriul, — 
Şi liniştea 
Ce voi gusta-o între 
scândurile lui, 
O simt pe semne de acum: 
O simt cum frunza ta 
mi-o picură în suflet — 
Şi mut 


Ascult cum creşte-n 
trupul tău sicriu, 

Sicriul meu 

Cu fiecare clipă care trece, 

Gorunule din margine 

de codru... 

E o tehnică a dezarticulării 
versului, frecventă la postmoder- 
nişti, care poate finaliza cu „dis- 
pariţia lui în proză, de care îl de- 
osebeşte numai capriciul punerii 
în pagină” (Vladimir Streinu, Ver- 
sificarea modernă, Bucureşti, 
1966, p. 244). 

Proza spaţiată, discursul 
filozofico-poetic, care nu-i de- 
loc străin eseismului, vorbesc 
însă despre un logocentrism 
şi nu de un logomarginalism, 
acesta din urmă fiind apanajul 
poeziei lui Bacovia. 

Diana VRABIE 


PASTELUL FLORAL ÎN 
LITERATURA ROMÂNĂ 


Pastelul floral are o lungă tra- 
diţie în literatura română. Prin Con- 
certul în luncă, Vasile Alecsandri a 
pus pentru prima dată în circulaţie 
motivele florale autohtone. La nici 
un alt poet al veacului al XIX-lea 
nu vom afla atâta bogăţie florală, 
atâta culoare şi atâta animaţie ca 
în imaginara sală a „concertului” 
lui V. Alecsandri. Epitetul perso- 
nificator atribuie florilor şi păsări- 
lor acele calități şi înfățişări care 
plac tinerilor cititori. Ei descoperă 
astfel frumusețea pastelului floral 
românesc, poezia fiind considera- 
tă drept una dintre cele „naţiona- 
le”, reprezentative prin denumirile 
populare date florilor şi păsărilor!. 
Dincolo de uşoara notă de melan- 
colie din substratul versurilor, poe- 
zia se distinge prin delicateţea to- 
nului şi frăgezimea florilor înşirate, 
ca pe pânza unui fin pastelist, în 
„defilarea” lor spre „sala de con- 
cert”, adică spre „poiana tăinuită”. 
Sigur, există în pastel şi un tablou 
al pregătirii cititorului pentru con- 
certul privighetorii, însă cele mai 
multe strofe prezintă „mişcarea 
animată” a florilor şi păsărilor, gă- 
tite în „costume de gală” pentru 
marele concert. Fiecare „specta- 


tor” vine din mediul lui natural, dar 
cu deprinderi şi conduită omeneşti. 
De aici diversitatea lumii florale, cu 
pitorescul şi culoarea ei, asemă- 
nătoare în multe privinţe cu cea 
umana, cum se observă în versu- 
rile următoare: 
lată, vin pe rând, păreche, 
şi pătrund cole-n poiană 
Bujorelul vioi, rumen, 
cu năltuța odoleană, 
Frăţiori şi romăniţe care 
se atin la drumuri, 
Clopoței şi măzărele, 
îmbătate de parfumuri. 


lată frageda sulcină, 
stelişoare, blânde nalbe 
Urmărind pe busuiocul 
iubitor de sânuri albe. 
Dediţei şi garofiţe 
pârguite-n foc de soare, 
Toporaşi ce se închină 
gingaşelor lăcrimioare. 


Vine cimbrul de la câmpuri 
cu fetica de la vie, 
Nufărul din baltă vine 
întristat, fără soție, 
Şi cât el apare galbin, 
oacheşele viorele 
Se retrag de el departe, 
râzând vesel între ele... 
După V. Alecsandri, o seamă 
de poeţi au descris lumea florilor, 
conferindu-le diferite simboluri. Le 
aflăm în creaţiile lui M. Eminescu, 
G. Coşbuc, Al. Macedonski, însă 
fără ca ele să constituie pasteluri 
florale propriu-zise. 
Abia cu Dimitrie Anghel (1872- 

1914) poezia florală românească 
îşi lărgeşte sfera de cuprindere şi 
dobândeşte noi conotații. Volumul 
de debut al poetului, În grădină 
(1905), adaugă florilor de luncă şi 
de vale din poezia lui V. Alecsandri 
pe cele din grădină şi din preajma 
locuinței poetului simbolist. Cele 
22 de pasteluri din volumul amin- 
tit sunt adevărate „imnuri” închi- 
nate florilor: trandafirul, garoafa, 
iasomia, crinul, cicoarea, slânje- 
nelul, maghiranii, crizantemele, 
brânduşele, leandrul, busuiocul, 
lăcrămioarele, viorelele, micşune- 
lele, romaniţele ş.a. Ele formează 
un spaţiu închis care înlesneşte 
„aducerile-aminte” din „Edenul” 
copilăriei. Evocarea florilor se ba- 
zează pe senzaţii olfactive şi pe 
caracterizări ce sugerează calităţi 
morale şi atitudini umane: iaso- 
mia e „sfioasă”, garoafa i-a rămas 
pe suflet poetului „ca un strop de 
sânge”, maghiranii i se par „tăcuți 
şi trişti”, pentru că nu-i bagă nimeni 
în seamă, trandafirii „S-aprind prin 
crengi”, nalba şi micşunelele „Par 
lacrimi mari de nestimată pe-un 
tort de catifea cusută”. 

„Poetul florilor”, cum a fost nu 
o dată supranumit, stabileşte prin 
versurile sale o corespondenţă 
între om şi natură; este evocată o 
stare de spirit prin realizarea unui 
tablou de natură în care florile 
sunt umanizate. În lumea florilor 
sale găsim patimi, pasiuni, drame. 
Astfel, în poezia În grădină, ultima 
strofa stabileşte corespondenţa 
dintre tabloul de natură şi starea 


afectivă a poetului: „Şi dulci tre- 
ceau zilele toate, şi-arar durerile 
dădeau ocoale... /Ah, amintirile-s ca 
fulgii rămaşi uitaţi în cuiburi goa- 
le!”. Şi în alte poezii natura este 
prezentată în diferitele ei ipostaze. 
Remarcabile sunt în acest sens 
Pastel, Curcubeu, În port. Ultima 
poezie descrie un tablou de vară 
când „ceru-i una cu apele albas- 
tre”, până în seară, „când farul îşi 
aprinde lumina sub pleoape, / Şi 
pare-n întuneric un Crist umblând 
pe ape... 

Eroul liric intră în grădină ca 
într-un templu, fiind cuprins de-o 
„vrajă dulce”, iar florile-i „dezmiardă 
ochii”, precum se vede şi în strofele 
din pastelul intitulat Florile’: 

De câte ori deschid portita 

şi intru în grădină-mi pare 

Că mă cuprinde-o vrajă 

dulce, 
şi florile-mi dezmiardă ochii. 

O fantazie uriaşă le-a dat 

un strai la fiecare, 

Şi fete nu-s pe tot pământul 

să-mbrace mai 
frumoase rochii. 


Pe crin l-a miruit în frunte, 
lăsându-i hlamida regească 
Să poată-mpărți cu fală 
norodu-i de mironosițe, 
Cicorilor le-a dat seninul 
strâns 
din privirea omenească, 
lar râsul fărâmat prin lume 
l-a nins pe foi de romăniţe. 
După cum se observă, versul 
lui D. Anghel este deosebit de lung, 

de 18 silabe, cu picioare iambice 
şi cu rimă feminină. Ele mijlocesc 
o fluiditate lentă a versului, poten- 
țează acea graţie şi muzicalitate 
specifică poetului simbolist. Aces- 
te trăsături se observă cu uşurinţă 
în poezii precum: În grădină, După 
ploaie, Crizanteme, Dragoste, Du- 
reri ascunse, Măgheranii, Linişte, 
Balul pomilor ş.a. 

Florile din „grădina” poetului 
sunt surprinse în diferite anotim- 
puri, cu alternarea de întuneric şi 
lumină, de răsărit şi apus, în culo- 
rile aprinse din perioada înfloririi, 
dar şi cu cele stinse din perioa- 
da căderii petalelor, când sufletul 
eroului liric este marcat de tristețe 
şi melancolie, meditând adeseori 
asupra duratei limitate a anotimpu- 
lui şi a existenţei omeneşti. 

Însă de cele mai multe ori flo- 
rile, chiar cele ale pomilor, trezesc 
şi stimulează sentimente de bucu- 
rie, de extaz, jocul de culori şi par- 
fumuri se transformă, în imaginaţia 
poetului, într-un veritabil „dans” al 
componentelor naturii, unde miş- 
carea, muzica şi mireasma florilor 
creează, prin sinestezie, o atmo- 
sferă de sărbătoare, precum în 
primele două strofe din pastelul 
Balul pomilor: 

Cu legănări abia simţite 

şi ritmice, încet-încet, 

Pe pajiştea din faţa casei, 

caişii, zarzării şi prunii 

Înveşmântaţi în haine albe 

se clatină în faţa lunii, 

Stând gata parcă sa înceapă 

un pas uşor de menuet. 


Se cală ram cu ram, se-nclină, 
şi-n urmă iarăşi vin la loc, 
Cochetării şi gratii albe, 
şi roze gesturi, dulci arome 
Împrăştie în aer dantul acesta 
ritmic de fantome, 
Ce-aşteaptă de un an de zile 
minuta asta de noroc. 
Unele dintre cele mai fru- 
moase pasteluri florale din lite- 
ratura româna sunt cuprinse în 
volumul Pe Argeş în sus de lon 
Pillat. Sentimentul acut al trecerii 
timpului este dublat de nostalgia 
copilăriei pierdute: „Prin iarnă din 
cămara zăvorâtă / Se furişează 
cald miros de mere, [...]/ Şi-n 
inimi, viu ca şi întâia oară, / Te 
scoli din somn, tu, cel de-odinioa- 
ră / Din somnul tău, copil de-odi- 
nioară” (Copil de-odinioară). Dacă 
în creaţia lui T. Arghezi accesibilă 
copiilor, Horele şi Cartea cu ju- 
cării, în prim-plan apar miniatura- 
lul şi graţiosul, la lon Pillat aceste 
categorii estetice se interferează 
cu nostalgia față de îndepărtata 
vârstă a copilăriei: 
Cireşul va fi roşu, 
ca şi-n copilărie, 
Cireşele pe ramuri vor atârna 
cercei, 
Cu brațe goale, fata va 
prinde-n şorțul ei, 
La fiece prăjină, o sută 
şi o mie. 
Şi când, târziu, lungi umbre 
se vor culca pe lunci, 
Când gol va fi cireşul, 
iar cerul plin de stele, 


20 


Limba Română 


Bunicei i-aş aduce acasă 

coşuri grele... 

De-aş mai avea bunică 

şi sufletul de-atunci. 
(Cireşul). 

Peisajul natal şi mai ales roa- 
dele pământului sugerează bucu- 
riile copilăriei: „Castanele coapte, 
piersicile mature, strugurele tămâ- 
ios, nucile, gutuile sunt nu meta- 
fore, ci reprezentări directe. Origi- 
nalitatea, savoarea acestei poezii 
nu pot fi contestate şi Pe Argeş în 
sus este unul din momentele liri- 
ce fundamentale de după război”. 
Deşi versurile au semnificaţii pro- 
funde şi o muzicalitate care amin- 
teşte de poezia lui Paul Verlaine 
şi Albert Samain, multe sensuri 
sunt accesibile şi pentru elevii din 
ciclul primar. 

Ecouri şi simboluri din poezia 
florală a lui D. Anghel pot fi identi- 
ficate în pastelurile Otiliei Cazimir 
din volumul Fluturi de noapte 
(1926). Poeta a iubit şi a descris 
atât florile de câmp, cât şi cele de 
grădină. Cunoştea un număr im- 
presionant de flori: romanițe, zam- 
bile, crini, petunii, micşunele, apoi 
florile pomilor şi ale pădurii etc. Ele 
sunt prezentate în poezii precum: 
Între flori, Amurg, În crâng, Primă- 
vara, Pelerinaj sentimental ş.a. 

În general, florile, precum şi 
celelalte elemente ale peisajului, 
sunt tratate pictural, cu atenţie 
sporită pentru contururi şi culori. 
Percepția frumuseţii acestora este 
concretizată în senzatii sonore, ol- 
factive şi tactile, având ca rezultat 


o imagine completă, adică o si- 
nestezie. Universul floral al Otiliei 
Cazimir este „scăldat” de miresme 
adormitoare, de fân proaspăt cosit, 
de gutuie, de nuci amare, de zam- 
bile somptuoase, de florile casta- 
nilor aşezate piramidal ca într-o 
adevărată sculptură, cum citim în 
poezia Între flori: „Mireasma flo- 
rilor prea tinere şi albe / Pluteşte 
prin grădini, uşoară. / Din meri, pe 
vântul cenuşiu coboară / Corăbi- 
oare transparente de mătasă / Şi, 
liniştiţi, în iarba fragedă se lasă. // 
Castanii drepți, cu frunze înstela- 
te, / Înalță parfumate piramide / De 
flori în fildeş palid cizelate, / Sime- 
trice, egale şi rigide”. 

Alteori pastelul floral îi prile- 
juieşte eroului liric, după „modelu!” 
din poezia lui D. Anghel, o evocare 
sentimentală a copilăriei. Descrie- 
rile alternează cu depănarea amin- 
tirilor care accentuează regretul 
după mediul şi timpul „Edenului” 
de altădată: „Grădina mea — gră- 
dina copilăriei mele — / Avea odată 
straturi şi alei. / Pe brazde negre 
înfloreau pansele / Şi le stropeau 
pe înserat bătrânii mei / C-o stro- 
pitoare verde, smălțuită. / Erau 
pe-aicea flori de mărgărită / Şi 
micşunele cu parfum de mosc... / 
Grădina noastră...n-o mai recu- 
nosc” (Pelerinaj sentimental). Aici 
şi în multe poezii ale Otiliei Cazimir 
„discreţia, duioşia merg paralel cu 
melancolia”*. 

O altă reprezentantă a pas- 
telului floral în literatura română 
este Ana Blandiana, care prin cele 

trei volume de poezii: Întâmplări 
din grădina mea (1980), Alte în- 
tâmplări din grădina mea (1983) 
şi Întâmplări de pe strada mea 
(1988) autoarea îşi retrăieşte co- 
pilăria cu sentimentele şi reveriile 
acestei vârste, dar şi cu intenţia 
declarată de a-i antrena în acest 
joc pe micii cititori. Poeta se adre- 
sează copiilor în versurile ei, însă 
o face — cu deosebire în cartea din 
1980 — ca şi cum şi-ar vorbi sieşi, 
(re)trăindu-şi propria copilărie, ori 
„copilărindu-se”, pur şi simplu, cu 
prospetimea vârstei dintâi. În volu- 
mul Întâmplări din grădina mea:, 
prin valorificarea categoriei esteti- 
ce a miniaturalului, poeta îi averti- 
zează pe micii cititori: „...pentru că 
sunt extraordinar / De ocupată / Şi 
nu-mi mai văd capul de treabă, / 
Vă scriu în grabă, / Pe o frunză de 
mărar (presată) /Cu un picioruş de 
furnică. / O cărticică foarte mică”. 
Materialul poetic îl formează florile: 
„romaniţele”, „stânjeneii”, „crăițe- 
le”, „cârciumăresele” sau „tranda- 
firii”. Ana Blandiana ne înfăţişează 
„lumea” vegetală proaspătă, parcă 
încărcata de rouă, investind-o în 
acelaşi timp cu atribute umane, ca 
o altă figurare a universului nostru 
omenesc. 

În grădina lirică a scriitoarei 
„face oricine ce vrea”, creşte şi 
înfloreşte orice, ca într-un para- 
dis al tuturor libertăţilor: violetele 
şi prunele, strugurii şi castraveți, 
gogoşarii şi frunzele de măcriş, li- 
curicii — şi ei, clipind floral, ba chiar 
şi loboda, troscotul etc. Plantele 


crescute în devălmăşie urcă pe 
gard la vecini, spre exasperarea 
unei furnici iubitoare de ordine şi 
disciplină. Vinovată de această 
harababură este bineînţeles poe- 
ta care a impus o singură lege în 
grădina sa „Face oricine ce vrea”: 
„Sub o frunză de măcriş; / Creşte-o 
floare pe furiş; / Sub o tufă de ur- 
zici, / Ziua doarme-un licurici; / Sub 
un fir de caprifoi, / Stă şi toarce un 
pisoi; / La umbră de pătrunjel, / 
Doarme dus şi un căţel; / Profitând 
că nu-s un zbir, / A crescut şi-un 
fir de pir; / Şi văzând că-i slobo- 
dă, / Creşte-n voie-o lobodă; / Ba, 
ceea ce-i prea de tot, / Se întinde 
şi-un troscot; / lar un dovlecel gră- 
bit / Sare gardul ilicit. / Ce să fac? 
Tot ce se poate / Că-i prea multă 
libertate. / Mi-a spus mie o furni- 
că: / Multă libertate strică. / lar o 
viespe rea de gură / Mi-a spus 
că-i harababură. / Dar nu vreau 
să schimb nimic, / De aceea şi eu 
zic: Uite că-n grădina mea / Face 
oricine ce vrea”. O lume a florilor 
şi fructelor, legumelor de tot felul, 
o autentică lecţie de iniţiere pentru 
cei mici, tocmai bună în varietatea 
ei de forme şi culori, de a-i provo- 
ca pe aceştia în imaginaţia lor ne- 
limitată, să-şi închipuie „aventuri” 
fermecătoare. De pildă, aventura 
viermelui pătruns în prună, din 
Fapt divers, a rândunelelor ingeni- 
oase, „Îîntâmplări” scăldate în umor 
cald, fratern. 

Aflaţi la vârsta fragedă a 
multor întrebări şi a dorinţei de a 
fi altfel decât cum sunt, copiii Anei 

Blandiana devin imaginativi, fă- 
când pasul din lumea reală în cea 
ficțională, de basm, unde se simt 
mai fericiţi, atribuindu-şi calități 
pe care numai eroii de aici le pot 
avea. Copiii din cartea Anei Blan- 
diana se joacă, visează în lumea 
lor fericită, de basm fără sfârşit. 
Astfel trăieşte fericirea vârstei 
eroina din poezia Minune (care 
este chiar poeta la vârsta primei 
copilării). Ea este stăpânită de pli- 
nătatea sentimentului de „fericire” 
pe care-l trăieşte frenetic, simte că 
devine mai frumoasă, iar aceas- 
tă frumusețe este asemănată, în 
percepţia ei naivă, cu frumusețea 
florilor: „Uneori, când sunt fericită 
într-adevăr, / Simt (sau poate nu- 
mai mi se pare) / Cum, în vârful 
fiecărui fir de păr, / Îmi creşte câte 
o floare, / Şi ştiu că sunt grozav de 
frumoasă / Cu podoaba aceea îm- 
părătească, / Dar nu-ndrăznesc să 
mişc fruntea prea tare, / De teamă 
să nu se ofilească / Şi nici să mă 
privesc în vreo oglinda, / De tea- 
mă să nu se desprindă, / Şi, mai 
ales, e destul să mă întristez numai 
un pic / Ca să nu mai rămână din 
toata frumusețea nimic. / Eu cred 
că puteți încerca şi voi, binişor. / 
E uşor: / Nu trebuie decât să fiți / 
Foarte fericiţi”. 

Din păcate, nu toată cartea 
din 1980 a Anei Blandiana rămâne 
pe tărâmul poeziei, al frumosului. 
Într-o bună parte a textelor de aici 
autoarea nu face mai mult decât 
să-şi întrețină micii cititori coloc- 
vial, fără a sonda în esenţă ini- 


maginabila lor lume fantastică. În 
schimb, îi amuză, îi antrenează în 
„jocuri”, le cultivă deprinderi etc. În 
această situaţie versul însuşi ajun- 
ge mai puţin expresiv, purtător mai 
degrabă de informaţie decât de 
emoție transfigurantă. În această 
din urmă culegere de versuri pen- 
tru cei mici, autoarea, adresându-se 
în mod special acestora, are în 
vedere mai ales antrenarea lor la 
lectură, şi nu explorarea universu- 
lui lor de simtire. Preocupată astfel 
prea mult de „accesibilitatea” vâr- 
stei, poeta coboară adesea „şta- 
cheta” creativității până într-atât, 
încât rareori mai reuşeşte pagini 
de literatură veritabilă, integrabilă 
artei, dincolo de virtuțile lor forma- 
tiv-pedagogice. 

Poeta simte imperios nevoia 
de a se juca, de a se defula. Ea 
se vede ca om „mare” travestit în 
omuleț, cum o şi spune în Cuvânt 
înainte din acest volum, unde actul 
creației este văzut asemenea unui 
joc distractiv: „Poate vă întrebaţi, 
copii, / Ce caut eu cu vorbele prin- 
tre jucării / Şi de ce vin încărcată 
de rime / Când nu m-a chemat aici 
nime, / [...] De fapt, eu nu caut de- 
cât un loc / Unde-aş putea să mă 
joc; // Şi pentru că nu mă pot juca 
în cărțile mari, / Mă ascund între 
coperte de abecedar // Şi mă joc 
cu litere şi cuvintele, / Cum vă ju- 
caţi voi cu «basmele în bucăţe- 
le»...”. 

Capodopera poeziei pentru 
copii a Anei Blandiana este crea- 
tia intitulată Oare cum or fi florile. 


Analize şi interpretări 


23 


Printr-o ingenioasă suită de per- 
sonificări şi interogaţii, poeta se 
întreabă retoric, în poezia cu titlul 
omonim: „Oare cum or fi florile / 
Când nu se uită nimeni la ele / Şi 
se desbracă pe furiş / Până la pie- 
le? / Cum or fi arătând romaniţe- 
le / Când îşi dau jos rochiţele [...] / 
Cum or fi oare slânjeneii / Când îşi 
leapădă cămăşuţele şi ciorăpeii 
[...] / Şi cum pot să fie crăițele / 
Când îşi desleagă fustițele [...]/ 
Şi cârciumăresele cum or fi / Fără 
catrințele lor roşii şi portocalii, [...] / 
Şi mai ales trandafirii cum arată, 
oare, / Fără costumele lor atât de 
elegante, / Încât parcă sunt croite 
pentru o serbare / La care prinții 
se maschează-n plante?”. 

Dintr-o anumită perspectivă, 
se poate spune că Ana Blandiana 
a dorit să arate copiilor „intimitatea” 
florilor, fața ascunsă a acestora, 
însă amintita privire prin „gaura 
cheii din uşă” nu este decât un mij- 
loc de incitare, pentru că procedeul 
acesta ingenios îi înlesneşte poe- 
tei descrierea colorată a primenelii 
florilor, adică tocmai frumusețea 
multicoloră a acestora, arătând 
oamenilor fața lor de perpetuă 
sărbătoare, aceea pe care copiii o 
cunosc, privindu-le în grădină sau 
în altă parte. Personificându-le 
şi „dezbrăcându-le” de hăinuţe- 
le obişnuite, redate prin folosirea 
cu tact a diminutivelor, florile au 
devenit astfel familiare, apropiate 
micilor cititori, care învaţă acum 
să le deosebească şi să le admire 
frumusețea. 


Natura oferă alte şi alte surse 
de inspiraţie poetică, toate menite 
să-i instruiască şi în acelaşi timp 
să-i sensibilizeze pe cititori în fața 
spectacolului vieţii. În general, 
„grădina” lirică a scriitoarei este 
foarte bogată şi variată, un adevă- 
rat „Paradis” al florilor şi legumelor. 
Copiii sunt chemați, prin joc ima- 
ginativ, să observe şi să priveas- 
că modul cum răsar, cum cresc, 
ce culoare şi ce gust ori miros au 
violetele şi prunele, căpşunele şi 
morcovii, strugurii şi castraveți, 
pepenii şi pătrunjeii etc. 

Versul curgător, limba ar- 
monioasă, umorul cu funcţie uşor 
moralizatoare, fără a aluneca 
într-un didacticism desuet, fac din 
versurile Anei Blandiana adevă- 
rate giuvaiere, şlefuite cu migală 
şi răbdare. 


NOTE 


1 Vezi Natura în poezia româ- 
nească, antologie şi prefață de Geor- 
geta Antonescu, Bucureşti, Editura Hu- 
manitas, 1996, p. 48. 

> Poeziile din opera lui Dimitrie 
Anghel au fost extrase din volumul Poe- 
zii şi proză, Bucureşti, ESPLA, 1957. 

3 G. Călinescu, /storia literaturii 
române de la origini până în prezent, 
editia a Il-a, Bucureşti, Editura Minerva, 
1982, p. 860. 

+Vezi „Prefaţa” lui Constantin 
Ciopraga la vol. Poezii (1928-1963) de 
Otilia Cazimir, ed. cit., p. XXIX. 

5 Ana Blandiana, Întâmplări din 
grădina mea, Bucureşti, Editura lon 
Creangă, 1960. 

OTILIA CAZIMIR 
ŞI UNIVERSUL 
COPILARIEI 


Despre poezia Otiliei Ca- 
zimir (1894-1967) găsim, într-un 
portret făcut de Hristu Cân- 
droveanu, o remarcă perfectă: 
„Imaginea universului copilăriei 
în scrisul delicatei poete ieşe- 
ne... este cea a unui Gulliver 
în Țara piticilor din propria sa 
perspectivă de om matur, sau 
a aceluiaşi erou al lui Jonathan 
Swift în Țara uriaşilor — din un- 
ghiul copilului de odinioară care 
a fost scriitoarea...”. 

Otilia Cazimir, cu numele ei 
adevărat Alexandrina Gavrilescu, 
s-a născut la 12 februarie 1894, 
la Cotul Vameşului, Roman. A 
debutat cu volumul Lumini şi 
umbre în 1923, după care ur- 
mează Fluturi de noapte, Li- 
curici — volume în care poeziile 
sunt pătrunse de sensibilitatea 
specific feminină ca sentiment şi 
expresie. Chiar în primele sale 
poezii, se remarcă supremaţia 
reflectării faptului asupra efuziu- 
nilor lirice, creaţia poetei ţinând 
de un anumit realism psihologic. 
„Sentimentul liric din versurile 
sale — apreciază G. Ibrăileanu — 
rezultă din analiza sensibilităţii, 
ori, mai adesea, din fapte care 


redau sentimentul”!. Psihologis- 
mul obiectivat este unul dintre 
metodele acelei comprimări a 
romantismului numită neoclasi- 
cism. În poezia descriptivă, fap- 
tele sunt puse pe un portativ al 
„sufletului”. „Descripţia e în func- 
ție de fapte interne — subliniază 
G. Ibrăileanu, mentorul literar al 
poetei — este cu ocazia unor fapte 
interioare (dar nu expresia sufletu- 
lui, nu un „etat d'âme”, căci Otilia 
Cazimir nu este nici romantică, 
nici simbolistă)”. În consecinţă, 


transfigurarea realității devine 
senzorială, nu afectivă şi antro- 
pomorfică. 


Scurtimea neobişnuită a 
poeziei provine din disocierea 
stărilor interne şi externe şi re- 
zultă din selectarea culmina- 
tivului emotiv. Ni se dă, cu alte 
cuvinte, într-un spaţiu minim, 
un maximum de conținut. Otilia 
Cazimir izbuteşte să suprapună 
exact arta poeziei, fără a lăsa 
vreo „defecţiune” pe unde să 
se difuzeze sensibilitatea. Sen- 
zaţiile, sentimentele, ideile sunt 
material pentru artă şi nu spove- 
danie sau motiv de sociabilitate 
cu cititorul. Prin artă, însă, sen- 
timentul este comprimat cu atât 
mai puternic. Zbaterea sufletului 
se simte dincolo de forma clasi- 
că, sub aparenţa ei de cristal. 

Volumele acestei autoare 
„poporaniste” (Lumini şi umbre, 
1932; Fluturi de noapte, 1926; 

Cântec de comoară, 1934; Po- 
ezii, 1939) excelează prin fră- 
gezimea impresionistă, graţia, 
umorul şi ingeniozitatea formală, 
imaginea seducătoare. Întreaga 
materie lirică din Nu mai plân- 
ge sau din Cântă, Greier mititel 
constituie produsul fanteziei, al 
unei aparente spontaneităţi, dar 
şi al unui meşteşug literar su- 
perior, caracterizat de isteţime 
formală, de virtuozităţi adunate 
în ciclul Note de drum (peisaje 
fugitive, rezumate de atmosfe- 
ră, notații sumare, „creioane” 
limpezi) de un umor neologistic. 
„Printre poeții identificaţi, ca în- 
tre stâlpii cerdacurilor ţărăneşti, 
făcute însă de orăşeni” — formu- 
lează Vladimir Steinu în manieră 
călinesciană — se leagănă lungi 
perdele de graţie, de frăgezime 
şi discreţie, din dosul cărora 
străbate, în tonuri stinse, un glas 
femeiesc; şi glasul umbrit vine 
câteodată mai din adânc decât 
umbra înflorită, vine chiar din 
sentimentul morţii celor apropi- 
aţi, dar netulburat, lin şi pierdut 
în dulcea melancolie a fragilităţii 
omului: ca în versurile, antologa- 
bile, din Supt larba Câmpului: 
„Într-un târziu, de dorul nimă- 
nui / Din cartea veche-mi cade 
câte-o floare: / Suntem mereu 
tot mai puţini subt soare / Şi tot 
mai mulţi subt iarba câmpului...”. 
O astfel de poezie, ornamentală, 


plăpânadă şi directă în sentimen- 
talismul ei, graţioasă, fiindcă e 
puţină ca bobul de rouă sau ca 
lacrima, este firesc să fie primită 
dintr-o dată... 

Eugen Lovinescu“ remarcă 
faptul că poezia Otiliei Cazimir 
e „grațioasă, fragedă şi minoră”, 
evoluând între un pastelism mo- 
dernizat prin observaţie miniatu- 
ristică şi adesea umoristică în linia 
lui George Topârceanu. Imaginea 
e nouă, formulele uşoare şi laco- 
nice, sentimentalismul — patetic. 
Amestec de gingăşie şi anecdo- 
tic, de psihologie şi suferință, po- 
ezia Otiliei Cazimir îşi îndreaptă 
antenele spre natură, pe care o 
fixează în graţioase pasteluri, cu 
un incontestabil dar al observa- 
tiei, situându-se între imagismul 
fraged al lui Demostene Botez şi 
aciditatea umoristică a lui Geor- 
ge Topârceanu, trădând o capa- 
citate reală a expresiei figurate. 

Rezistă şi astăzi texte pre- 
cum Viziune (intertextualizare a 
lui Sărmanul Dionis), În livadă 
(ecouri din Şt. O. Iosif), În pădu- 
re (influenţe din Dimitrie Anghel), 
Pârâul (o parnasiană pillatiană), 
Amurg (un sonet antologic, uşor 
bacovian), Viziune de iarnă (în 
maniera lui Traian Demetrescu). 
O bijuterie rămâne poema Nin- 
soare, ca o „capricioasă fante- 
zie a firii, gen Radu Boureanu, 
Vis alb, în maniera lui Petică, 

cu un soare mort mallarmean, 
cu miraje, cu nuanțe de fantas- 
tic, cu iluzorii corăbii şi cu tăceri 
albe. Neextrăgând-o din atmo- 
sfera sentimentalismului ieşean 
de după război, al cărui pivot a 
fost romanticul, dar lucidul Ibră- 
ileanu, în O istorie a literaturii 
române lon Rotaru îi depistează 
influențele (Ştefan Petică, Dimi- 
trie Anghel, Emil Gârleanu, |. Al. 
Brătescu-Voineşti, Sofia Nădej- 
de, G. Topârceanu, M. Sadovea- 
nu, lon Pillat, G. Coşbuc). 
Reticent în alte privințe, 
G. Călinescu îi acordă Otiliei 
Cazimir o atenţie, presupunem, 
motivată, căci îi reproduce, co- 
pios, versurile, în trei pagini în 
Istoria sa. În dreptul poetei, cri- 
ticul reţine obiceiul fabulistic de 
a pune buruienile şi gângăniile 
să vorbească, vagul simbolism, 
maniera animistică şi dramatică, 
părăsirea veleităţii parnasiene în 
favoarea unui lirism nesilit, afi- 
nităţile vădite cu D. Botez, lon 
Pillat, Petică, Anghel. Poeta are 
sentimentul delicat al Edenului 
minuscul, arghezian. „Nota parti- 
culară a poetei, ne inițiază G. Că- 
linescu, este o mare prospeţime 
de senzaţii...”. Într-adevăr, Otilia 
Cazimir a adus în poezia română 
sensibilitatea specifică feminină, 
fineţea şi delicatețea de senza- 
ție, de sentiment şi de expresie. 
În preferința sa pentru peisagii 


imaculate de iamă, se simt, într-o 
formă spiritualizată, pasiunea şi 
gustul pentru ceea ce e alb şi 
imaculat. Realitatea pe care o 
evocă este de o puritate ideală. 
Expresia poetizată a rolului fe- 
meii în familie şi societate câşti- 
gă în frumuseţe tocmai prin acest 
aspect. „Situaţia subordonată a 
femeii din toate timpurile, necesi- 
tatea de a îngriji şi de a înțelege 
ființele mici, când acestea nu ştiu 
încă să vorbească, se pronunţă 
G. Ibrăileanu, precum şi propria 
ei slăbiciune de ființă dezarmată 
care are veşnic nevoie de protec- 
ție au determinat şi au dezvoltat 
în femeie aptitudinea nu numai 
de a înțelege intuitiv mai bine de- 
cât bărbatul orice suferință, dar şi 
de a compătimi anticipat cu orice 
fiinţă dezarmată. Această tendin- 
tă, mai cu seamă într-un suflet fe- 
minin de elită, se rezolvă într-o sim- 
patie autentică, naturală, care se 
răsfrânge asupra întregii naturi vii 
cu o amploare şi cu o intensitate 
absolut necunoscute bărbaţilor?. 

Cât despre literatura ei pen- 
tru copii, autoarea nu şi-a teo- 
retizat convingerile, dar ele s-ar 
putea lesne desprinde din creația 
sa. Bunăoară, poeta scrie ținând 
seama, de obicei, de nivelul pu- 
terii de înțelegere a celor mici, 
altfel zis — scrie pentru aceştia, 
străduindu-se însă a nu face ra- 
bat reconstituirii lumii infantile, pe 

care o proiectează dinlăuntrul ei, 
rezultatul fiind o literatură desti- 
nată copiilor, dar care, prin fires- 
cul realizării, nu şochează nici 
exigenta pentru frumos. Aşa se 
întâmplă în principalele culegeri 
de versuri de această natură ale 
Otiliei Cazimir: Baba iarna intră-n 
sat şi Jucării. Poeziile din cele 
două cărți menţionate creează 
impresia de basm continuu, cu 
zâne şi cu pitici care fac deliciul 
cititorilor. A-nflorit o  păpădie, 
Țânțarul şi avionul, Puişorul ca- 
feniu, Bunica, Gospodina, Unde-s 
ochelarii, Abecedarul, Cântecul 
Mesteacănului, Vara, Primăvara 
şi Măcăleandrul, Licuriciul, Mel- 
cul, Liliacul, Ariciul-împărat, Vis 
alb, Poveste pentru-un băiețel 
sunt doar câteva din titlurile de 
poezii ale Otiliei Cazimir, care a 
dat literaturii pentru copii „jucă- 
rii”, „cântece”, „povegşti”, „fabu- 
le”, „ghicitori” etc. Otilia Cazimir 
scrie, cum observa G. Căli- 
nescu, o literatură despre uni- 
versul miraculos al copilului, 
care se adresează însă în mai 
mare măsură cititorului adult. O 
literatură de reconstituire a lumii 
de suflet curat prin care am tre- 
cut — copilăria, această zare ce 
se şterge numai odată cu noi, 
aşa cum apare reflectată în Po- 
veşti în versuri (poveşti de pri- 
măvară, de toamnă, de iarnă), 
ca şi în Fabule diverse, nu mai 


puţin antrenante, expresive, cu- 
ceritoare prin prospeţimea tran- 
scrierii sentimentului. 

Otilia Cazimir scrie şi proză 
pentru şi despre cei mici. O pro- 
ză mai cu seamă a rememorării 
vârstei; nu cu aceeaşi înzestrare 
ca în lirica sa, dar evocatoare (şi 
aceasta cu duioşie şi melanco- 
lie) — a zării de început a lumii 
(copilului), o zare cu multă lumi- 
nă, neumbrită de zbaterile noas- 
tre de mai târziu, cum apar în 
narațiunea A murit Luchi, carte 
închinată de autoare Fetiței care 
am fost şi măicuţei care nu mai 
este, şi adresată, cum se vede, 
mai mult cititorului adult decât co- 
piilor, deşi vârsta lor e zugrăvită 
şi aici; sau în Albumul cu poze 
unde scriitoarea adună laolaltă 
poveşti „mai curând triste decât 
vesele”, cum o şi spune într-un 
Cuvânt înainte, scrise „mai mult 
pentru oamenii mari decât pen- 
tru copii...”. Dar şi aici coborând 
tot în lumea neasemuită a celor 
mici, cu „măruntele” lor mari pro- 
bleme, preocupări de tot felul, 
o lume uimindu-ne nu numai o 
dată prin seriozitatea, gravitatea 
şi complexitatea universului ei de 
suflet. 

Otilia Cazimir a avut mulţi 
prieteni copii. „Ei sunt cei dintâi 
cititori, de la care culeg primele 
impresii asupra lucrărilor închina- 
te lor. Gingăşia copiilor m-a cu- 

cerit dintotdeauna. M-am apropiat 
de ei râzând, scriindu-le poezii 
vesele cu o uşoară nuanţă de iro- 
nie” — mărturiseşte poeta. Aşa se 
explică locul important pe care-l 
ocupă în literatura Otiliei Cazi- 
mir micile vieţuitoare, mai ales 
cele dezarmate (furnica în Gos- 
podina: „Şi-s grăbită, şi-s grăbi- 
tă, / Că mi-i casa ne-ngrijită, / Şi 
mi-s rufele la soare, / Şi copiii 
cer mâncare..."). Ea observă cu 
atenţie fauna minusculă şi redă 
în versuri delicate poezia micilor 
viețuitoare. Acelaşi univers lilipu- 
tan, prezent şi la alţi poeţi, este 
populat (spre curiozitatea copii- 
lor) de tot felul de vietăţi care mi- 
şună prin grădini, pe câmp, prin 
luncă: Melcul, Licuriciul, Cârti- 
ta, Măcăleandrul ş.a. 

Melcul din poezia cu acelaşi 
titlu este descris la modul pitoresc 
şi cu acea curiozitate caracteris- 
tică micilor cititori de a afla ceva 
din taina vieţuitoarelor nefericite. 
„Cu trup mic de gelatină”, melcul 
îşi petrece vara prin grădină, du- 
când o viață „măruntă şi timidă”. 
Ca adăpost împotriva intempe- 
riilor naturii, el se retrage într-o 
găoace „atât de subțirică, c-ar 
fi strivit-o-n palme un copil”. Cu 
căsuţa lui din spate, el alunecă 
„încet şi fără spor”: „Plimbându-şi 
greu făptura lui gheboasă / Pe foi 
de brustur ori prin buruiene, / De-a 
lungul drumului lăsa, alene,/ O 


dungă lucitoare şi cleioasă, / Ca 
să-şi însemne drumul înapoi / 
Spre pâlcul cald şi dulce de tri- 
foi...”. Auzind cântecul încetişor 
al copiilor, melcul, „înşelat de gla- 
sul lor”: „Şi-a scos naiv corniţele 
la soare / Şi i-a privit încremenit 
de frică, / Cu ochii mici ca patru 
punctişoare”. 

O altă vietate, Cârtiţa, este 
scoasă din vizuina ei labirintică 
de copiii care-o privesc miraţi de 
stângăcia cu care se mişcă prin- 
tre tufănele şi firele de iarbă. Ea 
nu cunoştea nici razele de soare, 
nici vântul şi norii, nici picăturile 
de ploaie, nici cântecele şi culo- 
rile: „Ci, scormonind necontenit 
țărâna, / În bezna ei ocrotitoare / 
Îşi sapă răsucite subterane / În 
care singură-i şi roaba, şi stăpâ- 
na, / La adăpost de soare...”. 

Aşadar, Otilia Cazimir com- 
pune în versuri sprințare adevă- 
rate „lecţii” de zoologie, accesibile 
şi frumoase prin epitetul revela- 
tor şi prin nota de umor cu care 
priveşte vietăţile pământului. Mă- 
căleandrul din poezia cu acelaşi 
titlu este văzut metaforic şi hiper- 
bolic ca un „policandru”. Micii citi- 
tori se înveselesc când constată 
contrastul dintre micimea păsării 
migratoare şi silința acesteia de 
a-şi mări proporțiile, pentru a fi 
băgată în seamă: „Zbâriit şi ro- 
tund, se răsfaţă, / Se-nvârte, se 
umflă din guşă: / Un bulgăre mic 

de cenuşă, / Şi umple tot câm- 
pul de viaţă!”. Aceeaşi senzaţie 
o încearcă la lecturarea poeziei 
Puişorul cafeniu: „A ieşit din ou la 
soare, / Cel din urmă puişor. /Se 
usucă pe-aripioare / Şi-o porneş- 
te binişor. // Stă găina la-ndoia- 
lă, / Că din şapte puişori, / Şase-s 
galbeni-gălbiori /  (Ghemotoace 
de beteală), // Numai cel de la 
sfârşit / A ieşit / Mai ponosit! / Şi 
se-treabă speriată: / — «Nu cum- 
va-i de ciocolată?»”. 

Vieţuitoarele sunt prezen- 
tate în reuşite personificări. Îi 
vedem pe portar, sus pe varga 
de arțar, şi pe pitulici, adunând 
furnici. Ghionoaiele, care au ter- 
minat spălatul rufelor, acum le 
pun la uscat. Răţuştele, la plită, 
zoresc cu fiertul găluştelor pe 
care le-au răsucit. Codobatura 
poate că mai mătură şi acum 
pe sub paturi, îndărătul uşii în- 
tredeschise, aşa cum se arată 
în poezia Un cămin de păsăre- 
le: „În pădure, la cămin / Zarvă 
mare în pridvor / Unii pleacă alții 
vin / De la treburile lor / Numai 
cucul, moş portar / Care n-are 
altă treabă / Stă pe-o vargă de 
arțar / Şi pe toată lumea-ntrea- 
bă: /— Cu? Cu?...”. 

Poeta tratează serios des- 
tinul acestor vietăţi mărunte, 
dublând uneori simpatia cu un 
umor umanist, cu o intimitate na- 
turală, ce substituie închipuirea 


vieţii obscure a ființelor evocate, 
fabula primind în acest caz un 
timbru poetic inedit. Avem de-a 
face cu un dublu fenomen: ori- 
ginalitatea transpunerii şi trans- 
parenţa temelor poetice, şi cu o 
dublă valorizare: una pur esteti- 
că şi cealaltă eminamente psi- 
hologică. „Calitatea mare stilisti- 
că a Otiliei Cazimir — precizează 
G. Ibrăileanu — este puterea ei 
de a reda faptele, puterea ei de 
expresie, ceea ce e însăşi arta 
literară. Faptele sunt redate prin 
impresii, traducerea exactă a 
senzatiei juste, prin forța de ira- 
diaţie a imaginilor asupra unor 
pasagii întregi, imagini care nu 
sunt simple figuri de stil, ci ex- 
presie, explozibilă, în sufletul 
cititorului, a unei întregi realităţi, 
fiind creaţie”. Micile existenţe din 
natură sunt zugrăvite ca de un 
pictor miniaturist, dar antisen- 
timental. „Ai impresia că acest 
suflet de femeie — conchide ace- 
laşi G. Ibrăileanu — are darul să 
proiecteze această lume pe un 
ecran ireal, ca-ntr-un miraj în- 
cântător de forme, de culori, de 
imagini”. 

Din când în când, ne întâm- 
pină din universul liric al Otiliei 
Cazimir câte un prilej de medita- 
ție aproape tactilă. „Cântând co- 
pilăria, vârsta senzaţiilor violente, 
Otilia Cazimir face, cu aceeaşi in- 
tuire directă a lumii, o poezie de 

miraculos infantil... Toţi simboliştii 
din seria sentimentală vor cânta, 
de altfel, copilăria, cu mai multă 
competenţă, fiindcă în loc să in- 
telectualizeze memoria, se rea- 
zemă ca şi în perceperea naturii 
pe evocări senzoriale”, conchide 
G. Călinescut. 

Poezia Otiliei Cazimir ră- 
mâne un teritoriu recognoscibil 
în ceea ce numim literatură pen- 
tru copii, mai pregnant conturată 
aici, față de scrisul ei ce iese din 
această sferă. „Cu  tradiţiona- 
lismul ei naturalistic care pilla- 
tinizează fructe şi arome — sin- 
tetizează l. Negoițescu -— dar 
prevestind barochismul lui Emil 
Brumaru, poeta are, iată, şanse- 
le să sfrunteze timpul”. 

Lilia RĂCIULA 


UNELE ASPECTE ALE VARIABILITĂȚII 
LEXEMULUI ICOANĂ 


(în baza liricii eminesciene) 


1.1. Mecanismul variabilității semnelor limbii constă în asocierea 
unor elemente nepertinente din punctul de vedere al relațiilor seman- 
tice comune. Printr-o asemenea asociere, o unitate lexicală poate do- 
bândi, în planul textului, o identitate sintagmatică, diferită de identitatea 
sa paradigmatică în planul limbii. Astfel, în cadrul stilurilor individuale, 
semnele limbii „sunt supuse unor mutații diverse în plan sintagmatic” 
[1, 181]. Stilurile individuale se impun, în general, prin variabilitate la 
nivelul semnificatului, deoarece „în structura sa internă se instituie o 
stare tensională între semantica sa «paradigmatică», de plan lingvistic, 
şi cea sintagmatică, de plan artistic” [idem, 177]. În acest sens, D. Ca- 
racostea susținea că, „după cum geometrul lucrează cu raporturi spa- 
tiale ideale, iar chimistul cu raporturi posibile dintre elemente, tot astfel 
limba poate şi trebuie privită şi ca o totalitate de semne ideale, faţă 
de care feluritele rostiri individuale sunt apr3oximaţii. Dacă lingvistica 
şi expresivitatea! ar fi discipline în felul ştiinţelor naturii, ne-am limita 
la stabilirea obiectivă a acestui sistem de semne. Dar ea este şi cea 
mai însemnată dintre disciplinele spiritului. Ca şi în literatură, semnele 
(semnele limbii — L.R.) rămân linii moarte, dacă nu sunt trăite. Astfel se 
pune problema semnificaţiilor şi a valorilor, nevoia unei lingvistici trăi- 
te, şi aceasta ne duce la a recunoaşte dreptul subiectivității? ca mijloc 


t Termenul de expresivitate e folosit de D. Caracostea cu sensul de „esteti- 
că”. Autorul explică preferința pentru termenul de expresivitate în defavoarea „ce- 
lui apropiat, de estetică” prin faptul că primul i se pare cercetătorului „mai plin de 
seva vieții şi de realitatea obiectivă” [2, 11], deoarece „în realitatea ei permanentă, 
limba este expresivitate” [ibidem]. 

2 În ceea ce priveşte noțiunile de subiectivitate şi obiectivitate, cercetăto- 
rul nu acceptă înțelegerea vulgară a acestora, afirmând că „în chip obişnuit, la 
noi se afirmă că obiectiv este numai ceea ce există în afară de noi, iar subiectiv 
însemnează predominarea propriei rezonanţe. Ambele poziţii sunt extremiste şi 
străine lucrării de faţă (e vorba de lucrarea Expresivitatea limbii române — L.R.). 
Dacă obiectiv însemnează luarea de contact cu o realitate în afară de mine, atunci 

necesar şi în lingvistică” [2, 11]. În consecință, a studia fenomenul va- 
riabilităţii în cazul semnelor limbii, aşa cum îl concepem noi, înseamnă 
a urmări sensul acestora din următoarele perspective: planul paradig- 
matic al limbii, planul paradigmatic al stilului individual al autorului şi 
planul sintagmatic al textului. 

Precum am menţionat mai sus, semnele glotice, deşi suportă în 
cadrul stilurilor individuale „mutații în plan sintagmatic”, ce se datorea- 
ză forței creatoare a artistului şi libertăţii asociative de care dispune 
acesta, totuşi această libertate se subordonează unui principiu guver- 
nator şi anume limbii. Această idee a fost reliefată şi de D. Caracostea, 
întrucât limba e considerată drept un „stil supraindividual şi în sensul 
acesta ca modelator al oricărei creaţiuni literare” [idem, 9F. În lumina 
celor afirmate deja, putem afirma că variabilitatea la nivelul stilurilor 
individuale“ este condiţionată, „modelată” de trăsăturile specifice ale 
limbii naţionale. În aceeaşi ordine de idei, menţionăm faptul că D. Ca- 
racostea susţine ideea existenţei unui paralelism între poezie şi limbă, 
ce rezidă în principiul formei interne: „În poezie ca şi în limbă, mai pre- 
sus de părţi, stă un principiu plăsmuitor care este însăşi condiţia pre- 
existentă a creațiunii, cu stilul ei. El cârmuieşte realizările <...>” [idem, 
35]. Atestând concordanța dintre poezie şi limbă, autorul, în intenţia 
„de a descifra ce tendinţe artistice se realizează în limba românească” 


vederea acestui condei cu care scriu ca şi trăirea unei poezii sunt tot atât de 
obiective ca orice operaţie curentă de control experimental, de pildă a fizicienilor, 
care citesc locul de pe un cadran unde se opreşte acul aparatului de înregistrare. 
<.> Pe de altă parte, sub raportul actualizării în conştiinţă, atât condeiul, cât şi 
frumusețea unei poezii sunt realităţi subiective, deoarece depind de procesul meu 
sufletesc, la fel ca şi citirea pe cadran a fizicianului” [idem, 9-10]. 

3 D. Caracostea vede limba ca „operă de artă” [ibidem, 26] şi încearcă să 
stabilească „trăsături care îndreptăţesc considerarea limbii ca formă fundamenta- 
lă a stilului naţional” [idem, 13]. Autorul susţine, de asemenea, că „după cum în 
desfăşurarea ei concretă limba noastră înfăţişează atâtea feţe câte faze istorice, 
straturi sociale şi îndeletniciri, tot astfel, sub raport estetic, există tot atâtea feţe 
câți mari creatori s-au afirmat” [ibidem]. 

4 Despre prezența unui anume principiu modelator în creaţiile individuale, 
lingvistul judecă în urma cercetărilor efectuate asupra operelor literare ale lui Emi- 
nescu, Alecsandri etc.: „Când urmăreşti felul cum plăsmuia Eminescu şi vezi dis- 
tanţa dintre primele întrezăriri şi înseilări ale unei concepții până la expresia care 
stă desăvârşită, adesea te întrebi unde se găsea aceasta din urmă şi ce putere 
plăsmuitoare a cârmuit sinteza tot mai desăvârşită a diferitelor elemente. Nemul- 
țumirea poetului față de diferitele forme încercate, părăsite şi modificate, arată că 
a existat în sufletul lui o putere modelatoare, forma internă a unui anumit stil şi a 
unei anumite viziuni. După cum creativitatea poetului face una cu imperativul lui 
stilistic, nu e tot astfel şi cu creativitatea limbii?” [idem, 35]. 

[idem, 49], stabileşte că şi între cuvânt, considerat ca „microcosmos de 
artă: ultimul element artistic ireductibil” [idem, 69], şi poezie (valoare de 
artă) există un anumit paralelism. Trebuie însă să remarcăm că D. Ca- 
racostea nu postulează identitatea dintre cuvânt şi poezie, dar invocă 
„necesitatea de a privi cuvântul la fel cum priveşti poezia” [idem, 74]. 
Analogiile dintre cuvânt şi poezie ar consta, după autor, în „structura 
formală alcătuită din armonii, opoziții şi încadrări”, în „dominanta fată 
de care restul e subordonat”, în semnificaţie şi aspect afectiv, în ritm 
ca factor organizator, în aspectul valorii (atât în cuvânt, cât şi în poezie, 
„valoarea vine din concordanța dintre expresie şi semnificaţie”) etc. 
[idem, 72-73]. În scopul de a studia fenomenul variabilității ne axăm 
anume pe cuvânt, încercând să-l vedem ca pe „un microcosmos de 
artă în care se oglindesc marile tendinţe” [idem, 185]. Referindu-se la 
cuvânt, D. Caracostea subliniază apartenenţa acestuia la un anumit 
tipar. Astfel, el precizează că „toţi cei care vorbesc de arta cuvântului 
privesc cuvântul ca un material, cum ai privi sunetele, culorile sau mar- 
mura informă. Concepţia aceasta nu rezistă criticii, pentru că sunetele, 
culorile, marmura sunt date, în sensul că, nefiind creaţiuni, nu sunt 
străbătute de sufletesc, pe când cuvântul, înainte de a fi trecut într-un 
poem, a avut existenţă spirituală şi a făcut parte dintr-un tipar. Acesta 
nu poate fi şters, necum să fie anihilat din cuvânt tot ceea ce a depus 
în el o experienţă ancestrală” [ibidem, 48]. În acest sens, cunoscu- 
tul stilistician, având convingerea că în lexicul românesc se profilează 
tipare de încadrare a cuvintelor, elaborează o tipologie“ a cuvintelor 
româneşti care se bazează pe principiul configurației şi al frecvenţei 
vocalei accentuate în cuvintele de origine romanică. De asemenea, 


5 D. Caracostea operează cu o tipologie formală a cuvintelor româneşti de 
origine romanică, axată pe modul de organizare a cuvântului în jurul vocalei ac- 
centuate. Astfel, în ceea ce priveşte cuvintele organizate în jurul vocalei a ac- 
centuat, autorul le încadrează în monosilabice (ai, alb, ta, mai, cal, tac, scald, 
chiar etc.); bisilabice trohaice (apă, rază, cearcăn, aer, ploaie, acru etc.); bisilabice 
iambice (amar, ficat, abia etc.); trisilabice: descendente dactilice (lacrimă, arbo- 
re, aripă etc.); amfibrahice (afară, mustață, sprânceană, văpaie etc.), ascendente 
anapestice (aurar, împărat, turturea, guturai etc.); patrusilabice (bunătate, dimi- 
neaţă, zănatică etc.); cincisilabice (seninătate, vecinătate etc.). Pentru o tipologie 
completă, adică a tipurilor de cuvinte organizate în jurul vocalelor e, i, o,u,ă, â 
accentuate a se vedea anexa de la 301-317. Ne-am limitat la o trecere în revistă 
doar a tipului de cuvinte organizate în jurul vocalei a accentuat, deoarece această 
vocala reprezintă „centru de organizare a vocalismului românesc” [idem, 50] şi, 
potrivit unei statistici efectuate de către savant pe baza cuvintelor de origine roma- 
nică, frecvenţa acestui tip de cuvinte este cea mai ridicată, constituind 31%. 

trebuie să menţionăm că D. Caracostea proiectează asupra cuvintelor 
o perspectivă de abordare în parametrii categoriilor de luminos — întu- 
necos, neted — aspru, închis — prelungit. 

1.2. În cele ce urmează ne propunem să urmărim fenomenul vari- 
abilității în cazul lexemului icoană din creaţia eminesciană. 

Identitatea paradigmatică a acestui cuvânt în planul limbii este 
dată de articolul lexicografic al DEX-ului: „imagine pictată sau, mai rar, 
sculptată care reprezintă diferite divinităţi sau scene cu temă religioasă 
şi care serveşte ca obiect de cult” [3, 469]. 

În poezia Amorul unei marmure, poetul utilizează lexemul icoană 
în următorul context: 

Murindului speranţa, turbării răzbunarea, 

Profetului blestemul, credinței Dumnezeu, 

La sinucid o umbră ce-i sperie desperarea, 

Nimic, nimica eu. 


Nimica, doar icoana-ți care mă învenină, 

Nimic doar survenirea surâsului tău lin, 

Nimic decât o rază din fața ta senină, 

Din ochiul tău senin. 

Să zăbovim asupra construcţiei icoana-ți care mă învenină. Re- 
prezentarea semantică a cuvântului icoană” în raport cu acţiunea su- 
biectului uman solicită, de obicei, un predicat de tipul a se închina, a 
se ruga, a implora etc., acţiuni ale căror semnificaţii conţin conotații 
autorizate de credinţă şi valori religioase, iar pentru reprezentarea se- 
mantică a acţiunii (influenţei) „obiectului” (icoana) asupra subiectului 
uman avem în vedere, mai degrabă, un predicat ce cumulează mărci 
semantice axiologice pozitive, materializate în verbe ca ajută, tămă- 
duieşte, vindecă, mântuieşte, face minuni etc. Opţiunea stilistică a lui 
Eminescu ţine însă de asocierea a două lexeme, unul dintre care e 


6 Pentru detalii, a se vedea capitolele Tipologia cuvintelor româneşti şi Ut 
poesis verbum [idem, 42-108]. 

7 În Dicţionarul de simboluri, icoana „este înainte de toate reprezentare — în 
limitele inerente incapacității fundamentale de a traduce adecvat divinul — a Reali- 
tăţii transcendente şi suport al meditaţiei: ea tinde să fixeze mintea asupra imaginii 
care, la rândul ei, o trimite mai departe, concentrând-o asupra Realităţii pe care o 
simbolizează” [4, 138]. În acest articol, se mai menţionează că „icoana nu este un 
scop în sine, dar este întotdeauna un mijloc. Este <...> o fereastră deschisă între 
pământ şi cer, dar în ambele sensuri. <...> icoanele se află la limita dintre lumea 
senzorială şi lumea spirituală: ele sunt reflectarea celei de-a doua în prima, dar şi 
calea de acces de la prima la a doua” [idem, 139]. 

marcat de conotaţii axiologice negative: adică icoană ce conotează 
[+sacru], [+religiozitate], [+sublim], [+bine], [+adevăr], [+frumuseţe] şi 
învenină — [+ispită], [+păcat], [+seducţie], [+profan], acestea deci opu- 
nându-se prin natura categoriilor semice conţinute. 

Spunând icoana-ți, poetul sugerează, în primul rând, frumuseţea 
irezistibilă a chipului femeii iubite, puterea de atracţie a acesteia; în 
cazul dat, imaginea dezvoltată de semnul icoană e circumscrisă femeii 
iubite. Apare întrebarea dacă Eminescu selectează din multitudinea 
de variante posibile anume semnul icoană — termen dintr-o paradigmă 
religioasă — pentru ideea de frumuseţe sau acesta este doar un „loc 
comun” al epocii, adică „un anumit convenţionalism'*? 

Amplitudinea conceptuală a frumuseţii permite asocierea aces- 
teia cu o largă diversitate de elemente ce aparțin diferitor paradigme. 
Astfel, ideea de frumusețe poate fi ilustrată şi de termenii paradigmei 
cosmogonice (cer, stea, lumină, soare, lună etc.), precum şi de ter- 
menii paradigmei acvaticului (mare, apă, izvor etc.), nemaivorbind de 
paradigma animatului cu cele trei subdiviziuni (animal, vegetal şi mi- 
neral). Având libertatea totală de alegere, poetul selectează din pa- 
radigma sacrului termenul icoană. O eventuală paradigmă a sacrului 
ar încadra termeni ca înger, altar, scriptură, biserică, catedrală, preot, 
călugăr, liturghie, psalm, icoană etc. Poetul putea, evident, opta pentru 
oricare alt termen (fie din paradigma sacrului, fie din oricare altă para- 
digmă), însă a căutat să-şi construiască imaginea poetică prin referinţă 
semantică la un „supraobiect” care fascinează văzul, excită retina şi 
sistemul nervos, stimulează intuiţia, solicită participare activă prin actul 
sacru al credinţei. 

Varietatea onticului animat, cosmogonic, sacru, cultural etc., di- 
ferenţiată în paradigme distincte, participă la construirea paradigmelor 
poetice prin solidarizarea unor elemente uneori total diferite sub aspect 
semantic. Astfel, la Eminescu paradigma poetică a frumuseții se edifică 
prin raportare la un termen sacru (icoană), acesta subliniind frumuse- 
tea singulară, ieşită din comun. Această opţiune stilistică marchează, 
deopotrivă, intensitatea frumuseții şi efectul impresiv puternic al aces- 


5 Referitor la convenţionalismul imaginilor eminesciene, G. Tohăneanu re- 
marcă: „Apar destul de des motive metaforice livreşti, care sunt ale epocii sau ale 
tradiţiei literare şi pe care tânărul poet şi le însuşeşte fără a sta mult în cumpănă, 
cu râvna şi cu entuziasmul prozelitului, atât de viguros exprimat în Epigonii” [5, 
110]. Printre aşa-zisele imagini convenţionale înregistrate de G. Tohăneanu nu 
întâlnim motivul metaforic icoană (se enumeră clişeele de tipul: crini, rouă, verbul 
a muia, valurile vremii etc. [idem, 110-112]). 

teia asupra eului liric: doar o „frumuseţe” specială poate fi supranumită 
„icoană”. Deci termenul icoană are valoare de superlativ. Tentativa de 
particularizare a frumuseții femeii prin termenul icoană din paradigma 
„Ssacrului” se explică prin faptul că frumuseţea (experienţa estetică) se 
întâlneşte cu experienţa religioasă din perspectiva raportării la obiec- 
tul lor. În această ordine de idei, P. Evdochimov afirma că „există o 
asemănare izbitoare între aceste două experienţe: față de obiectul lor, 
amândouă sunt într-o atitudine de contemplatie, poate chiar de cerere, 
de smerită rugă. Ceea ce le deosebeşte este modul în care fiecare îşi 
înțelege obiectul său sau, mai degrabă, cum sunt pătrunse de acesta” 
[6, 24]. 

Icoana, conştient sau inconştient, ni se asociază cu frumusețea 
(nu doar în sens estetic, ci şi metafizic), iar frumusețea, la rândul ei, 
o identificăm sau o confundăm cu femeia. Atât în cazul icoanei, cât şi 
în cel al femeii există o comuniune dintre cel ce admiră şi „obiectul” 
admiraţiei sale. Comuniunea angajează entităţile acestui raport pe un 
plan superior sub semnul unui sentiment aparte. Faptul că Eminescu 
circumscrie femeii iubite imaginile dezvoltate de semnul icoană este 
relevat şi de alte contexte stilistice: 

Este Ea. Deşarta casă 

Dintr-o dată-mi pare plină, 

În privazul negru-al vieții-mi 

E-o icoană de lumină. 

(Singurătate). 


Ş-o să-mi răsai ca o icoană 

A pururi verginei Marii, 

Pe fruntea ta purtând coroană — 

Unde te duci? Când o să vii? 

(Atât de fragedă). 

În primul exemplu, metafora este construită prin asocierea a doi 
termeni ce aparţin aceleiaşi paradigme a sacrului: E-o icoană de lu- 
mină. Pe lângă conotaţiile pe care le cumulează semnul „icoană” 
([+sacru], [+religiozitate], [+sublim], [+bine], [+adevăr], [+frumuseţe]) 
mai atestăm şi conotaţia de [+lumină]” în sensul misterului liturgic. 


° În legătură cu simbolul „lumină”, reținem din Dicţionarul de simboluri că 
el „simbolizează necontenit viața, mântuirea, fericirea date de Dumnezeu, care 
este el însuşi lumină”, este „simbolul patristic al luminii cereşti şi al veşniciei”, este 
„dragoste deoarece se degajă din foc, precum dragostea se degajă din voinţa lui 


Dumnezeu” [4, 240-241]. 

Există o echivalență simbolică între lumină şi icoană. Lumina ca prin- 
cipiu universal, element primordial apare sub una dintre variatele ei 
forme — icoana. Lumina şi icoana reprezintă corelative inseparabile, 
cu precizarea că icoana conotează întotdeauna lumină, iar lumina nu 
întotdeauna se asociază cu icoana. 

În cel de-al doilea exemplu (Ş-o să-mi răsai ca o icoană), intenţia 
poetului este nu doar reliefarea ideii de frumuseţe în sine, ci şi forța 
cathartică a acesteia. Frumusețea îşi găseşte paradigma sacrului sau 
divin-religioasă ce include în mod necesar Binele şi Adevărul. Opţiu- 
nea stilistică a lui Eminescu nu e una arbitrară (orice opţiune stilisti- 
că e un fapt de expresivitate) sau tributară spiritului epocii (aceasta 
exprimă niveluri profunde de înţelegere, de viziune): poetul, de fapt, 
„postulează” ideea Unităţii primordiale a principiilor gnoseologice, etice 
şi estetice integrate în sfera religiosului. Femeia asociată numai cu un 
astfel de tip de frumuseţe produce schimbarea în bine. Situarea femeii 
şi icoanei pe acelaşi plan scoate la iveală similitudinile dintre aceste 
două realităţi: ambele sunt învăluite în aura misterului, esența ambelor 
se află dincolo de percepţia directă. Aşa precum icoana este o cale de 
acces dintr-o lume senzorială în una spirituală, femeia este o cale de 
acces (în sens invers) la nivel cosmic (dintr-o lume care stă sub sem- 
nul spiritualităţii într-o lume senzorială). Prin opţiunea stilistică pentru 
termeni din registrul sacrului, Eminescu, de fapt, investeşte femeia cu 
atributele şi semnificaţiile divinității. 

În alt context (ne referim la Cugetările sărmanului Dionis), lexemul 
icoană capătă o conotaţie similară de proiecţie a unui ideal, de Divini- 
tate, fiind asociat de asemenea principiului feminin: 

Un palat, bortă-n perete şi nevasta — o icoană. 

Poemul Epigonii relevă alte conotații ale lexemului icoană. Spre 
exemplu, în versul oamenii din toate cele fac icoană şi simbol, cuvân- 
tul icoană cumulează conotaţii de „obiect de adorare”, „nevoie de ideal” 
etc., iar în versurile El revoacă-n dulci icoane a istoriei minune / Vremea 
lui Ştefan cel Mare, zimbrul sombru şi regal, lexemul în discuţie exprimă 
sensul de imagine poetică. Aceeaşi conotaţie o întâlnim şi în versurile: 

Ce e poezia? Înger palid cu priviri curate, 

Voluptos joc cu icoane şi cu glasuri tremurate, 

Strai de purpură şi aur peste ţărâna cea grea. 

sau: 

Ochiul vostru vedea-n lumea de icoane un palat. 

În poezia Amicului F. I., spre exemplu, semnalăm prezenţa altor 
conotații ale lexemului icoană în următorul context: 

Candela ştersei de argint icoane 

A lui Apolon, crezului meu, 

Mă topesc tainic, însă mereu 

De ale patimilor orcane. 

Vom încerca să evidenţiem conotaţiile lexemului icoană prin ra- 
portare la simbolismul miticului Apollo. Putem afirma pe de o parte că 
lexemul icoană „se contaminează” de simbolismul lui Apollo, asimilân- 
du-se acestuia. Apollo, după cum se ştie, „simbolizează spiritualizarea 
supremă; este unul dintre cele mai frumoase simboluri ale ascensiunii 
omeneşti” [7, 120], iar despre înţelepciunea lui se spune că este „rodul 
unei cuceriri şi nu o moştenire” [ibidem]. Deci, lexemul icoană cumu- 
lează în acest context conotații de „ideal de înțelepciune”, „spiritualitate 
supremă”, „ascensiune spirituală” etc. Pe de altă parte, icoana, în ca- 
litate de constituent al construcţiei candela ştersei de-argint icoane a 
lui Apollo, trimite, graţie determinativului de-argint, la un alt simbol ce 
face parte din apanajul figurii mitologice a lui Apollo şi anume la arcul 
de argint (Apollo este recunoscut în tradiţia antică drept zeul cu arc de 
argint). Simbolistica arcului de argint vine s-o complinească pe cea a 
lui Apollo, deoarece „domeniul simbolic al arcului se întinde de la actul 
creator la căutarea perfecțiunii”, iar trasul cu arcul este şi „exerciţiu spi- 
ritual” [7, 132]. În general, „trasul cu arcul rezumă exemplar structura 
ordinii ternare, atât prin elementele ei componente — arc, coardă, să- 
geată —, cât şi prin fazele manifestării ei: încordare, destindere, arun- 
care” [ibidem]. În acest sens, „săgeata” este elementul de maximă re- 
levanţă, întrucât este „străfulgerare de lumină care risipeşte tenebrele 
ignoranței: este aşadar un simbol al cunoaşterii” [idem, 133]. În aceeaşi 
ordine de idei, se afirmă că „atingerea Țintei, care este Perfecţiunea 
spirituală, unirea cu Divinul, presupune traversarea de către săgeată a 
unor tenebre care sunt defectele, imperfecţiunile individului” [ibidem]. 
În concluzie, am putea afirma că prin icoana de argint a lui Apollo se în- 
țelege şi „arcul de argint” cu întreaga sa simbolistică. În subsidiar, e ca- 
zul să ne întrebăm de ce „icoana de argint a lui Apollo” (arcul) primeşte 
calificativul ştearsă. Răspunsul, credem, se află în simbolistica metalu- 
lui — argintul. Deşi în tradiția modernă Apollo „e un zeu solar, un zeu al 
luminii ale cărui atribute, arcul şi săgețile, pot fi comparate cu soarele 
şi razele lui, la origine zeul e înrudit mai degrabă cu simbolismul lunar” 
[idem, 118]. Simbolismul selenar al lui Apollo, relevat prin strălucirea în 
noapte a arcului de argint, semnifică nu doar pata de lumină, relieful 
luminos al cunoaşterii pe fundalul tenebrelor ignoranței, ci şi loialitatea 
faţă de ideal. Icoana de argint a lui Apollo conotează „loialitate faţă 
de ideal”, „luciditate a conştiinţei” etc., iar determinativul suplimentar 

ştearsă potenţează ideea de diminuare a intensității acestei loialități 
față de ideal. Altfel spus, determinativul ştearsă indică detaşarea de 
menirea poetului aflată sub semnul lui Apollo. Strofele anterioare ale 
poemului confirmă acest detaliu: 

Visuri trecute, uscate flori 

Ce-ati fost viaţa vieţii mele, 

Când vă urmam eu, căzânde stele, 

Cum ochiul urmă un meteor, 


V-aţi dus cu anii, ducându-vă dorul, 

Precum cu toamna frunzele trec; 

Buza mi-e rece, sufletul sec, 

Viaţa mea curge uitând izvorul. 

În concluzie, lexemul icoană din contextul invocat cumulează, pe 
de o parte, valenţele conotative de „ideal spiritual asimilat simbolismu- 
lui lui Apollo”, iar pe de altă parte, „arcul şi simbolismul său”. 

În Pajul Cupidon lexemul icoană asociat cu determinativul lumi- 
noase dobândeşte semnificaţia de „vorbe frumoase, tandre”: 

EI dă gânduri neînţelese 

Vârstei crude şi necoapte, 

Cu icoane luminoase 

O îngână-ntreaga noapte. 

Lexemul icoană mai dezvoltă în lirica eminesciană semnificaţiile 
de „urmă”, „reminiscenţă”, „amintire”, „ecoul în planul posteriorităţii”, 
„celebritatea”, „renumele”, „dăinuirea” etc.: 

Icoana stelei ce-a murit 

Încet pe cer se suie: 

Era pe când nu s-a zărit, 

Azi o vedem şi nu e. 

În încheiere, propunem o schemă ce ilustrează variabilitatea în 
cazul lexemului icoană în interiorul căruia converg mai multe sisteme 
semice: spațio-vizual, sacral-religios, estetic: 


Denotaţie Conotaţii 

a) „femeie” 

b) „frumusețe” 

c) „chip” 

d) „urmă”, „amintire” 

e) „imagine poetică” 

g) „proiecţie a unui idea!” 

h) „vorbe”, „cuvinte” 

i) „arc de argint, simbol al lui Apollo” 


Icoana — „obiect de 
cult, imagine pictată 
care reprezintă 
scene cu temă 
religioasă” 

Cuvântul icoană are o structură trisilabică de tip amfibrahic 
(i-coa-nă). Analizându-l, observăm că, din perspectiva dihotomiei /u- 
minos — întunecos, încadrarea silabei accentuate de celelalte două 
neaccentuate îi conferă silabei din mijloc o puternică rezonanţă, adică 
„luminozitatea diftongului iese viu la iveală pe fondul întunecos al ce- 
lor două vocale închise din prima şi din ultima silabă” [2, 101]. A privi 
cuvântul icoană sub semnul unei eventuale „lingvistici trăite” înseamnă 
a observa că el conţine în mişcarea interioară a tipului său amfibrahic 
ideea de lumină ca proces: vocala i din prima silabă deschide orizontul 
luminii, diftongul oa lărgeşte acest orizont prin armonie, îl adânceşte, 
iar vocala finală ă îl închide în felul unui apus de soare. Făcând parte 
din registrul sacrului, acest cuvânt a devenit tipic pentru reprezentarea 
frumuseții, feminităţii etc., la Eminescu acest lucru nefiind posibil dacă 
n-ar fi cristalizat în forma sa aceste virtualităţi (numite de D. Caracos- 
tea esteme). Faptul că estemele sau conotaţiile relevă apartenenţa la 
un registru estetico-axiologic pozitiv se datorează nu doar „substanţia- 
lizării'1 semnificatului, ci şi semnificantului ce „colaborează „mimetic” 
cu planul conţinutului” [7, 73]. 

autonom, net distinct de cel lingvistic. Astfel, unii specialişti opinează că „nu avem 
deci un semn lingvistic în două ipostaze (cea denotativă şi cea conotativă), ci 
două semne diferite cu denotații diferite: cea socială şi cea individuală, izvorând 
din releele intratextuale, deci de natură contextuală <...>” [7, 78]. Semnul poetic, 
după |. Oancea, se deosebeşte de cel lingvistic printr-un anumit tip de substantia- 
litate care „instituie semnificația şi este fenomenul decisiv al comunicării poetice” 
[ibidem]. 

Nicolae FELECAN 


VARIANTELE 
LITERARE LIBERE 
ŞI TENDINŢELE DE 
__ ÎNTREBUINŢARE 
ÎN LIMBA ROMÂNĂ 

ACTUALĂ 


Începând cu Dicţionarul 
ortografic, ortoepic şi morfo- 
logic al limbii române (DOOM), 
apărut în anul 1982, unor cuvinte 
li s-au precizat câte două forme 
de întrebuințare, ambele corecte. 
Cunoscută fiind dinamica con- 
strucţiilor şi a formelor lexicale, 
procedeul este mult mai extins în 
ediția a doua a aceleiaşi lucrări, 
apărută în 2005 şi cunoscută, în 
general, ca DOOM2, unde găsim 
şi precizarea: „La cuvintele care 
aparţin limbii literare actuale, 
bara oblică ( / ) desparte varian- 
tele literare libere, care sunt con- 
siderate, toate, corecte; ordinea 
în care sunt înregistrate indică 
preferința normativă pentru cea 
dintâi” (p. C). Comparând situaţia 
din această ultimă lucrare cu cea 
din ediţia anterioară, dar şi cu 
fapte menţionate în alte lucrări, 
precum DLRLC, DEX, ediţia din 
1975, sau Îndreptarul ortogra- 
fic, ortoepic şi de punctuație, 
ediţiile din 1971 şi 1995, vom 


constata că unii termeni continuă 
forma etimologică, iar alţii se abat 
de la norma originară în favoarea 
alteia regionale ori populare. În 
articolul de faţă ne propunem să 
urmărim evoluţia variantelor lite- 
rare libere, bazându-ne pe situa- 
tia oferită de unii termeni religioşi 
din limba română. Terminologia 
religioasă în limba română con- 
stituie un element important în 
precizarea originii creştinismului 
la poporul român. Din numeroa- 
sele lucrări realizate până acum 
reiese cu claritate că, în nordul 
Dunării, creştinismul a pătruns 
încă din timpul stăpânirii roma- 
ne şi s-a accentuat în secolul al 
IV-lea, după Edictul de la Milan, 
din anul 313, când noua religie 
a devenit oficială pe tot cuprin- 
sul Imperiului. Dovada grăitoare 
este dată de termenii creştini, 
aparținători latinei populare (du- 
nărene), păstraţi în română cu 
toate transformările fonetice cu- 
noscute. Dacă creştinismul ar fi 
început să pătrundă după pără- 
sirea Daciei şi dacă ar fi încetat 
orice legătură între sudul şi nor- 
dul Dunării după retragerea au- 
reliană, atunci termenii aceştia 
nu ar avea tratamentul propriu 
elementelor moştenite din limba 
latină, nu ar fi pătruns prin latina 
populară, ci mai târziu, prin filieră 
slavă, cum s-a întâmplat, de al- 
tfel, cu termenii referitori la ierar- 
hia bisericească ori la obiecte şi 
cărţi de cult. 

În ordine alfabetică, termenii 
creştini moşteniţi în limba română 
sunt: ajuna (ieiunare), altar (alta- 
rium), biserică (basilica), blestem 
(blastimare, blastemare, blasphe- 
mare), boteza (battizare = bap- 
tizare), carnelegi (carnem ligat), 
câşlegi (caseum ligat), comânda 
(commendare = commandare), 
Crăciun (creatio, -onis „naştere” 
sau calatio, -onis „chemare”), 
crede (credere), credință (*cre- 
dentia), creştin (christianus), cru- 
ce (crux, crucis), cumineca (com- 
minicare = communicare), drac 
(draco, -onis), duminică (dies 
dominica), Dumnezeu  (Domi- 
ne Deus „Stăpâne Dumnezeu”), 
Florii (Florilia sau Floralia), închi- 
na (inclinare), închinăciune. (in- 
clinatio, -onis), înger (angelus), 
lege „religie, credință” (lex, legis), 
mormânt (monumentum), pască 
(pascha), Paşti (Paschae), păcat 
(peccatum), păgân (paganus), 
păresimi (paresima quadrage- 
sima „a patruzecea zi”), preot 
(presbyter), rugă (rogare), rugă- 
ciune (rogatio, -onis), sărbătoa- 
re (dies servatoria), serba (înv.), 
sărba (servare), sânt (sanctus) 
(păstrat numai în compuse cu 
nume de sfinți: Sâmedru (Sanc- 
tus Demetrius), Sântilie (Sanctus 
Helias), Sântio(a)n (Sanctus Jo- 
hannes), Sân(tgior(d)z (Sanctus 
Georgius), Sâmp(ijetru (Sanc- 
tus Petrus), Sântoader (Sanctus 
Theodorus), Sânvăsâi (Sanctus 
Basilius), Sâ(m)nicoară (Sanctus 


Nicolaus), Sânta Maria (Sancta 
Maria), Sânziene (Sanctus dies 
Johanis)), scriptură (scriptura; 
numai în sens religios, separat 
de verbul de la care derivă), su- 
flet (“sufflitus), şteamătă „nălucă” 
(schemata), tâmplă „catapeteas- 
mă” (templa), zău (Deus; astăzi 
numai ca interjecție, întărind o 
afirmaţie sau o negatie). Din înşi- 
ruirea acestor termeni „primordi- 
ali creştini”, cum îi numea Sextil 
Puşcariu, se poate deduce că ei 
se referă la aspectele generale 
ale creştinismului: credinţă, săr- 
bători, viaţă religioasă, păcat, 
moarte etc., fără de care nu s-ar 
putea vorbi de un creştinism în- 
chegat, stabil. Pe de altă parte, 
ei sunt suficienţi pentru probarea 
existenţei creştine încă din peri- 
oada de formare a limbii şi a po- 
porului român. Când slavii păgâni 
au ocupat provinciile romane din 
dreapta Dunării şi au desființat 
organizația bisericească de aco- 
lo, creştinarea străromânilor era 
îndeplinită, afirma istoricul Dimi- 
trie Onciul. Din punctul de ve- 
dere al originii mai îndepărtate, 
mulți dintre termenii enumerați 
sunt de origine greacă: biserică, 
blestema, boteza, creştin, drac, 
înger, pască, preot, şteamătă, 
Zeu, ceea ce nu înseamnă că ei 
provin direct din greacă. Din lim- 
ba de origine, ei au fost preluaţi 
de latină, care i-a adaptat fone- 
tismului ei, şi de aici au rămas în 
română ca termeni moşteniți. 

Peste masa de cuvinte lati- 
neşti, transformate fonetic în se- 
colele IV-VI, s-au aşezat treptat 
elemente slave. Vechimea lor nu 
este mai îndepărtată de secolul 
al IX-lea, fiindcă abia atunci sla- 
vii încep să-şi tălmăcească din 
greacă primele cărţi, cunoscute 
sub numele de „scrieri canonice”. 
În primul strat de termeni religi- 
oşi slavi, după Ovid Densusianu, 
se numără: blagoslovire, colindă, 
Hristos, iad, icoană, idol, Isus, li- 
turghie, maslu, molitvă, praznic, 
rai, troiță, utrenie, vecernie; ulte- 
rior adăugându-se mulţi alţii. Se 
cuvine să precizăm că în această 
situație a apărut, cum era firesc, 
şi fenomenul sinonimiei: altar 
(altare) / oltar (din v. bg. olutari), 
preot (lat. presbyter) / popă (din 
sl. popu), sânt (lat. sanctus) / 
sfânt (din sl. sfintu) etc. Rezul- 
tatul convieţuirii lor se încadrea- 
ză în situaţia generală a tuturor 
sinonimelor româneşti: forma 
moştenită a înlăturat împrumutul 
(altar, în loc de oltar), cuvântul 
moştenit a fost încorporat în cel 
împrumutat (sfânt în loc de sânt), 
ambele cuvinte supraviețuiesc 
(preot, popă, astăzi cu oarecare 
nuanţă stilistică). Între termenii 
menţionaţi până aici, probleme 
deosebite din punctul de vedere 
al variantelor literare libere ridică 
cuvintele proprii Paşti şi Hristos, 
de care ne vom ocupa în cele 
ce urmează. Paşti apare doar cu 
această formă în Îndreptar, edi- 


tia 1971, Paşti şi, la sfârşitul arti- 
colului, între paranteze, varianta 
Paşte, în DLRLC, DEX (1975), 
Paşti / Paşte, în DOOM (1982), 
îndreptar (1995). În DOOM2 
apare doar Paşte, s. propriu m., 
pl. Paşti (doi Paşti, dar pl. n. Sfin- 
tele Paşti). E limpede că tendința 
limbii române a mers în direcția 
folosirii unei forme, iniţial, nelite- 
rare, regionale. Că lucrurile stau 
astfel, ne-o arată istoricul evoluţi- 
ei cuvântului respectiv. Etimonul 
îndepărtat este ebraicul pesah 
„trecere”, cu referire la ieşirea 
primilor născuți din Israel din ro- 
bia egipteană (Geneza, 12, 12- 
14). Cuvântul a intrat în greaca 
veche, paska, şi de aici în latină, 
pascha, paschae. În drumul spre 
română, singularul pascha a de- 
venit pască cu accepțiunile „co- 
zonac tradițional făcut din aluat 
dospit, umplut cu brânză de vaci, 
stafide etc., care se mănâncă la 
Paşti”, respectiv „mici bucăţi de 
anaforă, amestecate cu vin, pe 
care credincioşii le iau, la biseri- 
că, în zilele de Paşti”. 

Pluralul paschae a dat Paşti, 
conform legilor fonetice (grupul 
consonantic sc, în cuvintele lati- 
ne, urmat de e sau i devine şte.-, 
şti-: connoscere (= cognoscere) > 
cunoaşte, scire > şti), cu sen- 
sul „Sărbătoare care aminteşte 
de învierea lui Isus Cristos”, iar 
în unele zone are şi semnifica- 
tia „pască”. Pluralul Paşte a fost 
înlocuit încă din latina popula- 

ră cu Paşti, care avea avantajul 
de a diferenţia mai bine pluralul 
de singular (-a singular, -e plural 
aveau o distincţie fonetică aproa- 
pe imperceptibilă în vorbire). De 
altfel, textele vechi religioase, ca 
şi cele literare moderne, între- 
buinţează numai Paşti, articulat 
Paştile şi niciodată Paşte, Paşte- 
le: „De Paşti în satul vesel căsu- 
țele-nălbite lucesc sub a lor mal- 
duri de trestii aurite” (Alecsandri); 
„Era după Paşti şi era un timp 
bun” (Coşbuc); „La Paşti era fier- 
bere mare în gospodărie” (Sado- 
veanu). În româna modernă s-a 
format, în graiurile din sudul tă- 
rii, şi un singular Paşte, de genul 
neutru, care se întrebuințează tot 
mai mult, ajutat fiind şi de textul 
felicitărilor scris, după preferința 
comercianților, cu forma de sin- 
gular. El poate fi favorizat şi de 
situaţia din greacă şi din limbile 
slave, unde acelaşi cuvânt se fo- 
loseşte numai la singular şi este 
tot de genul neutru. Inconveni- 
entul acestei forme provine din 
omonimia cu verbul a paşte. Prin 
urmare, expresia Paşte fericit! 
poate fi interpretată în două fe- 
luri: „Paşti fericite!, dar şi „paşte 
(iarbă) fericit”. (Nu suntem încă 
prea departe de „epoca luminoa- 
să” în care se vehiculau destul 
de des aceste vorbe, chiar dacă 
numai în glumă!) Or, limba româ- 
nă, în toate situaţiile de omonimii 
supărătoare, evită folosirea unu- 
ia dintre termeni, dacă nu chiar 


a amândurora. Prin urmare, re- 
comandarea normativă ar trebui 
să fie Paşti. În felul acesta am 
respecta şi tradiţia latină, unde 
se utiliza doar pluralul (Pascha- 
rum dies), şi ne-am situa alături 
de alte limbi care folosesc tot 
pluralul, vezi francezul Paques, 
având şi avantajul evitării omo- 
nimiei cu verbul paşte. În ceea 
ce priveşte numele Mântuitorului 
Isus, DOOM2 oferă variantele 
Hristos / Cristos, ambele având 
acelaşi etimon mai îndepărtat, 
grecescul XpioT6g. Cuvântul se 
numără printre primele elemen- 
te slave creştine intrate în limba 
română, având trăsăturile limbii 
bulgare vechi, forma Christosu, 
cu ch pentru x grecesc. Pe teren 
românesc cuvântul a rămas izo- 
lat: nu şi-a format o familie lexica- 
lă şi nici n-a intrat în onomastică. 
Antroponimele Hristan, Hristea, 
Hristescu, Hristina, Hristo, Hris- 
todor etc., notate de lorgu lor- 
dan, în Dicţionar al numelor de 
familie româneşti, au la bază, 
potrivit afirmațiilor autorului, ter- 
meni bulgăreşii. 

Referitor la varianta Cristos 
există încă incertitudini cu privire 
la vechimea sa în română. |. Fischer 
arăta că numele latinesc Chris- 
tos era cunoscut dintr-o perioadă 
mai veche: „Existenţa unui nume 
latin nu este postulată numai de 
logică, ci şi de un început de do- 
vadă lingvistică: derivatul christi- 
anus ar fi trebuit să devină, după 

evoluția fonetică normală, creşin. 
Forma cu -t- (creştin) s-ar putea 
explica printr-o apropiere conşti- 
entă de numele latin Christus”. 
Fenomenul de readaptare a unui 
cuvânt moştenit după forma lite- 
rară latină nu este singular. Un 
exemplu ni-l oferă chiar termenul 
care ne denumeşte ca popor, ro- 
mân. El are ca etimon latinescul 
Romanus, devenit, prin evoluţie 
fonetică normală, rumân, formă 
utilizată până prin secolul al XVII-lea, 
când termenul a fost transformat 
în român, după acelaşi etimon. 
O altă dovadă a vechimii cuvân- 
tului creştin sunt derivatele sale: 
creştina, creştinare, creştinesc, 
creştineşte, creştini (înv.), creş- 
tinism,  încreştina, încreştinare, 
necreştin, necreştinat. Datorită 
situaţiei pe care o are, mare frec- 
venţă, o familie lexicală bogată, 
el face parte şi din vocabularul 
reprezentativ al limbii române. 
Cât priveşte onomastica, deşi 
derivatele care pornesc de la for- 
ma latină sunt mai numeroase 
(Cristian, Cristina, Cristofor etc.), 
Biserica Ortodoxă preferă pe cele 
de filieră slavă, inclusiv numele 
lui Isus. Confirmarea o găsim la 
Aurelia Bălan Mihailovici, Dicţi- 
onar onomastic creştin, unde 
autoarea afirmă: „Deşi variantele 
latine sunt mai numeroase, noi 
redăm şi forma lor veche, dato- 
rită criteriului etimologic, utilizat 
în Biserica Ortodoxă Română 
care respectă întotdeauna filiera 


greacă”. E greu însă de justificat 
un astfel de principiu etimologic 
din moment ce ştim că în româ- 
nă nu s-au păstrat termeni vechi 
greceşti, ei intrând fie prin filieră 
latină, urmând legile fonetice cu- 
noscute, fie prin slavă ( de unde 
şi pronunția cu h, Hristos şi nu 
Cristos), deşi Îndreptarul orto- 
grafic, ortoepic şi de punctua- 
ţie (ediția 1995, p. 39) precizea- 
ză că „Numele latineşti care apar 
în texte greceşti vor fi folosite în 
forma lor latinească, iar numele 
greceşti care apar în texte lati- 
neşti vor păstra grafia din textul 
latinesc”. Pe baza faptelor pre- 
zentate, considerăm că formele 
Paşti şi Cristos ar justifica mai 
bine situaţia reieşită din structu- 
ra limbii române şi ar fi în con- 
cordanță cu întreaga romanitate 
din care facem parte de aproape 
două mii de ani. 

Victoria ROGA 


MIJLOACE STILISTICE 
DE EXPRIMARE A NEGAȚIEI 


(în limbile germană şi română) 


Sensul figurat este singura cale spre marile adevăruri. 
Cine vrea să se apropie de Universal, 

nu poate să renunţe la forța metaforică a vorbirii. 
Henri WALD 


În actul de comunicare „negația are ca prim rol pe cel denota- 
tiv — referenţialitate obiectivă şi emoţional (conotativ) — ca expresie a 
atitudinii subiective a locutorului fată de obiectul comunicării” [2, 53]. 

Respectiv se poate deduce cu uşurinţă raportul dintre stilistică şi 
sintaxă, în cadrul ultimei având loc procesul de transformare a funcţiei 
denotative în funcţie conotativă, planul stilistic devenind câmpul unde 
se prelucrează şi se rafinează expresia lingvistică investită cu o nouă 
semnificaţie, distinctă de cea iniţială. În consecință se produc o serie 
de abateri de la norma gramaticală, care se instituie ca modalităţi de 
expresie stilistică. 

Atât la nivel sintagmatic, cât şi frastic, o serie de unităţi lexicale şi 
sintactice (prin procedee specifice de construcţie, prin modalitatea pe 
care o exprimă, precum şi prin topică) funcţionează ca actualizatori ai 
unor valori stilistice, prin care se exprimă atitudinea afectivă a subiec- 
tului vorbitor faţă de conţinutul comunicării. 

Ne vom opri mai detaliat la redarea negaţiei prin intermediul figu- 
rilor de stil, utilizate atât în beletristică, cât şi în limba vorbită. Conform 
profesorului |. Diaconescu „stilistica este o sintaxă afectivă” [2, 53]. 
Bogăția şi variaţia de idei poate fi redată prin anumite mijloace afecti- 
ve, ultimele denotând diverse stări emotive, atitudini, pentru că „vorbi- 
rea transformă în idei nu numai percepțiile, sub forma noţiunilor, dar şi 
emoțiile, sub forma tropilor” [9, 264]. Nu ne vom limita numai la tropi 
şi expresii frazeologice comparative, metafora cu subclasele ei (per- 
sonificarea, alegoria), ci vom prezenta negația exprimată şi prin unele 
procedee stilistice: eufemismul, litota, ironia (redată prin intonaţie). De 

asemenea vom constata prezenţa negaţiei în unele mijloace lexical- 
frazeologice (paradoxul stilistic, oximoronul). 

Metafora (cf. gr. metaphora „transfer”) — este „figura de stil ce 
constă în substituirea unui cuvânt sau a unei expresii cu un alt cuvânt 
sau altă expresie, pe baza unei comparații (analogii) subînțelese, în 
scopul realizării unui sens nou, a unei imagini” [4, 536]. Există situații 
când metafora (comparaţie ascunsă) conţine implicit o negaţie şi ea 
trebuie decodificată şi explicată doar cu ajutorul contextului. Să urmă- 
rim exemplul: 


Germană Română 


Mach den Mund zu, sonst fallen Ține-ţi pliscul, altfel îţi cade în 


die Săgespăne aus dem Schädel, gură rumeguşul din căpăţină! 
brullte eine Stimme. răcni o voce. 


(Kästner, Fabian, 61). (Kästner, Fabian, 68). 


Expresia evidenţiată împreună cu adresarea „brutală” conferă 
enunţului o nuanţă de afectivitate, scoțând în evidenţă atitudinea şi 
gradul de cultură al vorbitorului. Decodificând enunţul, putem propune 
echivalentul „om fără minte”. 

Am menţionat deja rolul contextului la decodificarea metaforei. În 
exemplul următor, în afara contextului, explicarea ar fi imposibilă: 


Germană Română 
Erst als sie neben mir lag und mich Când stătea lângă mine şi 
Kaltblutig belog, verstand ich die mă minţea cu sânge rece, am 
vergangenen Jahre. In 5 Minuten înțeles anii care au trecut. În 
verstand ich alles. Zu den Akten! cinci minute am înţeles totul. La 


(Kästner, Fabian, 73). arhivă cu ea! 
(Kästner, Fabian, 82). 


Numai contextul ne ajută să înțelegem atitudinea vorbitorului 
fată de persoana care îl mințea. Dezgustul, dezamăgirea sunt redate 
printr-o expresie metaforică, care în limba germană are o denumire 
specială: „Entpersonifizierung” — ceea ce constituie antonimul cu- 
vântului „personificare”. Ura şi celelalte sentimente negative îl fac pe 
vorbitor să se adreseze unei persoane la fel ca unui obiect. Sensul 
expresiei fiind: „totul aparţine trecutului, nu mai suntem prieteni!”. 

Personificarea este „figura de stil prin care se atribuie lucrurilor, 
animalelor sau fenomenelor naturale însuşiri omeneşti” [4, 673]: 

Germană Română 


Sie hatte Tee und Kuchen Ea pregătise ceai şi cozonac şi 
zurechtgestellt und begrusste mich mă întâmpină cu tandreţe. Am 
zärtlich. Ich trank und sprach über băut o ceaşcă de ceai, vorbind 


gleichgultige Dinge. despre lucruri indiferente. 
(Kästner, Fabian, 72). (Kästner, Fabian, 81). 


Cele relatate echivalează cu „nu mă interesau lucrurile despre 
care vorbeam”. 

Alegoria este „un procedeu artistic care constă în exprimarea unor 
abstracții (idei, sentimente, trăsături morale) prin imagini concrete, reali- 
zate printr-un complex unitar de metafore şi personificări” [4, 37]: 


Germană Română 
Sie spazierten, Adam und Eva Se plimbau; semănau leit cu Adam 
zum Verwechseln ähnlich... i Eva. (= nu aveau haine pe ei). 
(Kästner, Fabian, 87). (Kästner, Fabian, 100). 


Sau un alt exemplu de paradox stilistic de tipul celui menţionat supra: 


Germană Română 
Einen Stuss redet unser Sublimul nostru şef de stata 
heiteres Staatsoberhaupt îndrugat iar nişte baliverne. 
wieder zusammen. (Kästner, Fabian, 28). 


(Kästner, Fabian, 28). 


Expresia a îndruga baliverne descalifică sensul prim al cuvântului 
sublim. Este vorba de o negare implicită, cu nuanţă afectiv-negativă. 

Comparatia este „figura de stil constând în compararea a două 
obiecte, fiinţe, fenomene care au ceva asemănător, în scopul reliefării, 
definirii termenului comparat” [4, 194]. Utilizarea comparaţiei în bele- 
tristică, dar şi în limba vorbită, atribuie mesajului expresivitate, eviden- 
țiază atitudinea vorbitorului faţă de cele expuse: 


Germană Română 
Er wullte in dem Haufen neu Scormoni prin grămezile de ştiri 
eingegangener Meldungen, recent sosite, făcu tăieturi cu 
schnitt mit einer Scherre, wie ein. foarfeca, întocmai ca un croitor... 
Zuschneider... (Kästner, Fabian, 25). 


(Kästner, Fabian, 25). 

Din macrocontext nu reiese că persoana în cauză ar fi un croitor. 


Sau: 
Germană Română 
Die Mutter von Bruder Vasile aber, lar mama lui bădiţa Vasile 
gab ihrem Sohn das Geleite bis îşi petrecea băietul la Piatră, 
nach Piatra und hörte nicht auf, ihm  bocindu-l ca pe un mort. 
Totenklagen zu singen, als ob er (Creangă, Amintiri..., 22). 


schon gestorben sei. 
(Creangă, Kindheits..., 23). 


Perifraza (cf. gr. peri „împrejur” + phrasis „vorbire”) este „un pro- 
cedeu gramatical şi stilistic de exprimare prin mai multe cuvinte a ceea 
ce poate fi redat printr-un singur cuvânt sau printr-o sintagmă” (pentru 
a sublinia anumite semnificaţii sau pentru a evita echivocul) [4, 669]; 
de asemenea „pentru a evita un anumit cuvânt în scopuri expresive, 


eufemistice sau ornante” [3, 360]: 


Germană Română 
So halten dir die Buben nun „ti-au făcut băieții biserică aici, pe 
wenigstens Gottesdienst, wie loc, după cheful tău, măcar că-ţi 
du es so gerne eben, ins Haus intră biserica-n casa, de departe ce-i! 
abgelegen wie sie sonst ist. (Creangă, Amintiri..., 82). 


(Creangă, Kindheits..., 83). 


Este vorba de o exagerare, folosită pentru a reda ideea că „bise- 
rica nu e departe de casă”. 

Eufemismul este „un procedeu lexical, constând în atenuarea 
expresiei unei idei prin substituire sau perifrază”: 

a) pentru evitarea unor expresii triviale, crude sau impudice, 

b) în evitarea unor expresii insultătoare, 

c) în tabu-urile sociale sau religioase, uneori cu valoare onomas- 
tică [3, 192]: 


Germană Română 
Die Mutter stand im Lager und Mama era la prăvălie şi aştepta 
wartete auf Kunden. clienţi. 
(Kästner, Fabian, 190). (Kästner, Fabian, 223). 


Din macrocontext aflăm că este vorba de situaţia grea de după 

război: existau mulţi şomeri, economia era în faliment, comerțul eşua. 
Autorul nu spune într-un mod direct că „mama nu avea clienţi”, ci utili- 
zează verbul „aştepta, ceea ce atenuează puţin „tragedia”, sugerând 
o doză de optimism. 

Să mai urmărim un exemplu: 


Germană Română 
Die Tagespost braucht tüchtige Ziarul Tagespost are nevoie de 
Leute, sonst scheitert. oameni capabili sau eşuează. 
(Kästner, Fabian, 190). (Kästner, Fabian, 223). 


Nu se spune direct, dar e clar că ziarul Tagespost duce lipsă de 
oameni capabili — fie că nu-i are deloc, fie că sunt foarte puţini. Oricum, 
aici putem sesiza uşor negația implicită. 

Litota (cf. gr. litotes „micime”, „modestie”) — este „o figură de stil 
din categoria figurilor ambiguităţii ce constă în exprimarea atenuată a 
unei idei, pentru a se lăsa să se înțeleagă mai mult decât se spune, 
adesea sugerând ideea prin negarea contrariului acesteia” [4, 507]; 
„fenomen, în care afirmativa este redată prin negativa contrariei” [6, 
62-3]; „o afirmaţie exprimată în forma contrariului negativ — mijloc care 
diminuează percepţia sau faptul” [1, 221]; „figură retorică” [10, 447] 
care „conţine două semnificaţii negative, ce se slăbesc reciproc” [5, 
302-4; 11, 215-30]. G. Leech menţionează că „Litota cu negatie cade 
sub incidența principiului politeții, enunţul negativ fiind preferat celui 
pozitiv ca formă de atenuare a afirmării unei afectivități sau evaluări, ce 
ar putea valoriza emițătorul în detrimentul receptorului” [7, 179]. 

Chiar dacă în acest context vorbim doar de negația implicită, nu 
vom evita analiza unui fenomen opus: afirmaţia implicită, redată de di- 
ferite combinaţii de negații. Litota poate apărea cu sens apreciativ, dar 
şi net depreciativ, aspect determinat în mare măsură de intonatie. 

Frecvența utilizării acestei figuri de stil în textele literare ne con- 
vinge că autorii de beletristică manifestă o anumită preferință faţă de 
litotă. 

Să urmărim următorul exemplu: 


Germană Română 
Gute Taten lassen sich nicht Faptele bune nu se pot anula 
stornieren. reciproc. 


(Kästner, Fabian, 120). (Kästner, Fabian, 139). 

Combinația dintre negația gramaticală nicht / nu şi cea lexicală 
stornieren / anula generează în acest caz o litotă apreciativă (cu sens 
pozitiv). Dar iată şi un caz opus primului: 


Germană Română 


Wenn auch fur den Fachmann Chiar dacă pentru un om de 

nichts Ungewohntes zu sehen meserie nu e nimic deosebit de 

ist, so finde ich die Anlage als văzut, socoteam totuşi că prezintă 

solche. interes amenajarea ca atare. 
(Frisch, H. Faber, 86). (Frisch, H. Faber, 118). 


În acest caz semnificaţia litotei coboară la nivel de neutralitate, 
dacă nu chiar dezaprobare. 

Intonaţia — este „variaţia de înălţime a tonului în rostirea unui 
enunţ; unitate suprasegmentală extensivă. Intonaţia dă melodie enun- 
tului, transmite anumite informaţii gramaticale, dar şi semnificaţii de tip 
conotativ, legate de starea afectivă a emiţătorului, atitudinea şi intenţi- 
ile comunicative” [3, 259]. Negaţia expresiv-ironică poate fi sesizată în 
orice propoziţie, cu condiţia să fie respectată intonaţia respectivă: 


Germană Română 
— Ich bin entsetzt. Es gäbe — Sunt îngrozit! Să nu se găsească 
keine Aufgabe fur Sie? sarcini pentru D-ta? 
Runden Sie Ihre Persönlichkeit  Întregeşte-ţi personalitatea! 
ab! — Dumneavoastră aveţi în mod 
— Sie und Ihre abgerundete evident personalitate perfect integră! 
Persönlichkeit! (Kästner, Fabian, 214). 


(Kästner, Fabian, 183). 


În replica-răspuns poate fi sesizat sarcasmul, căci intonația suge- 
rează contrariul. 

Oximoronul (cf. gr. oxys „ascuţit, deştept” + moros „prost”) — este 
„figura de stil prin care se asociază doi termeni contradictorii, pentru a 


exprima o ironie sau pentru a intensifica funcţia poetică” [4, 630]: 


Germană Română 


Da ich nicht zu Ihrer gestâhlten Dar întrucât nu ajung la preastimata 
Wange hinaufreiche, muss ich dumneavoastră mutră, trebuie să 
mich anders behelfen. mă ajut altfel. 

(Kästner, Fabian, 191). (Kästner, Fabian, 224). 

În cazul citat cuvântul mutră, cu o evidentă încărcătură afectiv-ne- 
gativă, descalifică sensul pozitiv al cuvântului preastimat, imprimându-i 
sensul invers. Astfel de mijloace lexical-frazeologice sunt numite de 
către Riesel [8, 214] „paradoxuri stilistice”, când, intenţionat, se aleg 
cuvinte din limbajul solemn-patetic, alături de cuvinte „brutale”, şi, fiind 
folosite în acelaşi context, produc efecte satirice. 

Prezenţa negatiei în figurile de stil este un fenomen mai puţin cer- 
cetat. El reprezintă, incontestabil, o modalitate de expresie care este, 
de regulă, codificată. Interesul receptorului față de un fenomen creşte 
cu atât mai mult, cu cât el nu este prezentat într-un mod direct. Mijloa- 
cele afective de redare a negaţiei solicită o activitate intelectuală spori- 
tă pentru a fi decodificate, prezenţa lor amplificând expresivitatea. 

O tipologizare strictă a negaţiei în figurile de stil este mai greu de 
realizat, pentru că aceste figuri cu negatie apar doar sporadic în textele 
literare, în funcţie de gusturile şi talentul fiecărui autor. 

lon CIOCANU 


TIMBRURILE 


Probabil, şi copiii ştiu ce e 
timbrul. ÎI încleiem pe plic, ori 
de câte ori avem nevoie să ex- 
pediem o scrisoare. (Alteori tim- 
brul e imprimat pe plic în mod 
tipografic.) 

Şi nici forma de plural a 
acestui substantiv nu constituie 
o problemă: un timbru, două (şi 
mai multe) timbre. 

Că timbrul este un „impri- 
mat de dimensiuni mici, cu diferi- 
te ilustrații şi cu indicarea valorii 
lui convenţionale, emis de stat, 
care se lipeşte pe scrisori drept 
taxă poştală sau pe unele acte 
oficiale drept impozit”, am putut 
înțelege cu toții încă în 1985, 
când a apărut vol. al Il-lea al 
Dicţionarului explicativ al lim- 
bii moldoveneşti, la pagina 553 
a căruia ni se mai lămurea că 
acesta e un substantiv ambigen, 
în terminologia actuală — neutru, 
şi că are pluralul arătat ceva mai 
înainte. 

Prea bine, dar citim în revis- 
ta Limba Română (2006, nr. 7-9, 
pag. 272): „Astfel s-au obținut 
efecte sonore noi, care au gene- 
rat apariția unor timbruri muzica- 


le noi pentru creația pianistică” 
şi cădem pe gânduri: e corectă 
forma aceasta de plural — tim- 
pruri? 

Dacă e corectă, care să fie 
forma de singular a substantivu- 
lui generator de — vorba ceea — 
bătaie de cap? 

Adevărul e că aceeaşi formă 
de singular — timbru — denumeş- 
te nu numai imprimatul bine ştiut, 
dar şi „calitatea unui sunet care îl 
distinge de alt sunet de aceeaşi 
înălțime şi intensitate, dar pro- 
venit din altă sursă sonoră”. Or, 
în această accepţie substantivul 
timbru are pluralul timbruri (ibi- 
dem). 

Cele două accepţii ale sub- 
stantivului neutru timbru sunt 
bine caracterizate în Dicţiona- 
rul explicativ al limbii române, 
informaţia de aici fiind mai amă- 
nunțită (decât în sursa citată de 
noi mai înainte) şi făcându-se 
delimitarea cuvenită între forme- 
le de plural — timbre şi timbruri 
(pag. 1092). 

În fine, substantivul neutru 
timbru apare cu cele două sen- 
suri distincte şi, bineînţeles, cu 
respectivele forme de plural di- 
ferite în recenta lucrare lexico- 
grafică normativă — Dicţionarul 
ortografic, ortoepic şi morfo- 
logic al limbii române, ediţia a 
II-a, revăzută şi adăugită (Edi- 
tura Univers Enciclopedic, Bu- 
cureşti, 2005, pag. 797). 

IRIŞII ŞI IRISURILE 


Microeseul de faţă vine ca 
o dovadă vie, concretă şi instruc- 
tivă a necesităţii de a se acorda 
maximă atenţie formelor de plu- 
ral ale cuvintelor. S-ar părea că 
problema pluralelor nu există ori 
că ea, chiar existând, nu recla- 
mă eforturi intelectuale pentru 
o rezolvare uşoară şi, neapărat, 
corectă. Revenim pe o clipă la 
substantivul termen, care, nefiind 
monovalent, are două forme de 
plural: folosit cu sensul de cuvânt 
ori expresie (termen lingvistic, 
literar, matematic etc.), el are 
pluralul termeni, iar întrebuințat 
cu sensul de dată ori interval de 
timp, face pluralul termene. 

În mod similar se formează 
pluralul, de fapt — pluralele, în 
cazul substantivului iris. De data 
aceasta cuvântul nu aparține 
unuia şi aceluiaşi gen, ca timbru, 
care e neutru şi are două forme 
de plural: timbre şi timbruri. Irisul 
este substantiv masculin în cazul 
în care denumeşte planta erba- 
cee perenă, cu frunze lungi şi 
înguste, cu flori violete, albe sau 
galbene, numită şi stânjenel, dar 
este şi substantiv neutru în cazul 
în care semnifică membrana cir- 
culară, colorată a ochiului, situată 
înaintea cristalinului, în mijlocul 
căreia se găseşte pupila. Folosit 
cu prima accepţie, substantivul în 
discuţie are pluralul irişi (= stânje- 


nei), în cea de-a doua („membra- 
nă a ochiului”) acelaşi substantiv 
iris are forma de plural irisuri. 

Adevărurile scoase în evi- 
denţă aici sunt lesne verificabile 
la consultarea atentă a Dicţiona- 
rului explicativ al limbii româ- 
ne, a Dicţionarului ortografic, 
ortoepic şi morfologic al limbii 
române şi a altor surse lexico- 
grafice de încredere. 

Dar... care să fie importan- 
ta practică a conştientizării celor 
două forme de plural puse în dis- 
cuţie aici? 

Cităm un vers de Otilia Ca- 
zimir — „Vezi lungi terase suspen- 
date, cu irişi de argint aprinşi” şi, 
imediat după aceşti irişi-stânje- 
nei, cităm o afirmaţie „descope- 
rită” recent într-un studiu critico- 
literar — „...În alte timpuri minţi, 
mâini şi vorbe... smulgeau irişii 
sfinţilor din frescele sfintelor mă- 
năstiri bucovinene...”. Se vede 
limpede că autorul studiului a 
confundat irisurile din ochii sfinți- 
lor pictaţi în fresce cu... irişii care 
semnifică admirabilele flori. 

Şi ce ne rămâne, în finalul 
microeseului, decât să accentu- 
ăm încă o dată că problema plu- 
ralelor multor cuvinte nu e una 
simplă şi lesne rezolvabilă, ci ne- 
cesită atenţie maximă şi instruire 
temeinică, pentru a nu nimeri, şi 
noi, în situația puţin spus jenantă 
a autorului care, fără să-şi dea 
seama, vorbeşte de... stânjeneii 
sfinţilor? 


Cum vorbim, cum scriem 

CE NU E LIMPEDE? 


Citim într-o nuveletă, de altfel 
în adevăr incitantă: „Clar lucru — 
poate ajunge şi la mintea-mintiuţa 
unui fluture! — iată-iată, din găoace 
apărea-vor la lumina zilei puişorii de 
pasăre”, şi ne vedem puşi în situația 
de a polemiza cu autorul, care e un 
scriitor talentat şi cunoscător subtil 
al limbii noastre: de ce aşternem pe 
hârtie împerecheri de cuvinte care 
transpun în româneşte într-un mod 
prea puţin inspirat expresii ruseşti, 
ca faimosul „AcHoe geno”? 

Convingerea noastră e că pri- 
mele două cuvinte din citatul tran- 
scris aici sunt o calchiere directă şi 
necugetată a expresiei ruseşti atât 
de frecvente şi atât de des redate, 
la noi, prin îmbinarea de cuvinte 
„Clar lucru”. 

În scopul de a ne justifica 
opinia, am consultat diverse sur- 
se lexicografice. Ce să însemne 
„românescul” „clar lucru”, în afară 
de traducere literală a rusescului 
„cHoe peno”? 

Şi iată ce am constatat. Chiar 
şi învechitul, între timp, Dicționar 
rus-moldovenesc din 1973 reco- 
mandă — pentru expresia rusească 
„DoHATHoe (nnn AcHoe) geno” — 
patru echivalente româneşti: „se 
înțelege, bineînţeles, fireşte, e 
clar” (pag. 167). 

Ceva mai târziu, în 1986, au- 
torii Dicţionarului rus-moldove- 
nesc traduc expresia rusească la 
care ne referim prin „(e) lucru clar, 
e limpede” (p. 340). 


Nu înțelegem de ce verbul e a 
fost pus, aici, între paranteze. Însă, 
chiar „băgat” între acestea, verbul 
este absolut necesar pentru reda- 
rea justă a sensului comunicării: 
după înşirarea argumentelor în fa- 
voarea unei acţiuni ori a unui fapt, 
expresia care adevereşte înțelege- 
rea profundă a enunțului sună sim- 
plu şi îmbărbătător: „E clar!” (poate 
şi „E lucru clar!”). Deci, în primul 
rând e necesară prezenţa verbului. 

Bine, bine, ar putea riposta 
vreun cititor al microeseului nostru, 
dar dicționarele pomenite recoman- 
dă şi echivalentele fireşte şi bineîn- 
teles! La care răspundem că şi în 
atare cazuri verbul se lasă uşor pre- 
supus: e firesc şi e înțeles (bine)! 

Altfel zis, expresia rusească 
„choe geno” cu nuanţă afirmati- 
vă / confirmativă are o subliniată 
valoare / semnificaţie predicativă, 
asemeni adverbului „acHo”, pe care 
trei cunoscuți lexicografi ruşi şi ro- 
mâni îl traduc prin „e limpede, e 
clar; e evident” (Gheorghe Bolocan, 
Tatiana Voronţova, Elena Şodoles- 
cu-Silvestru, Dicţionar rus-român, 
Editura Ştiinţifică şi Enciclopedică, 
Bucureşti, 1985, pag. 1700). 

Tocmai de aceea îmbinarea 
de cuvinte „Acnoe peno”, când nu 
are semnificaţie pur constatativă 
(= un lucru clar, o chestiune simplă 
etc.), ci una afirmativă / confirma- 
tivă, se traduce în româneşte cu 
concursul verbului a fi, adică e lu- 
cru clar, este evident, e firesc / lim- 
pede etc. sau prin echivalente ale 
acestora: fireşte (= e firesc) sau 
bineînţeles (se înţelege bine)! 

FACTORUL POPULAR-REGIONAL ÎN 
CERCETARILE ETIMOLOGICE STRUCTURALE 


Pentru a demonstra importanţa elementelor populare şi regionale 
în clarificarea unor aspecte din domeniul etimologiei structurale, am 
ales următorii termeni cu origine necunoscută sau incorect stabilită: a 
se chercheli, ciupercă, deşanț, pistreală, râbac şi râcea, pe care i-am 
raportat la formaţiile aloetice (regionale sau populare). 

În cazul lui a se chercheli „a se îmbăta puţin”, ipoteza originii 
maghiare i-a tentat pe mai mulţi etimologi, deşi lipsa unei legături 
semantice clare între presupusul etimon maghiar şi elementul româ- 
nesc nu le permite decât tatonări pur fonetice, diferite de la cercetător 
la cercetător: Scriban (Arhiva, a. 1912, nr. 4), ap. DLR [1]:<ung. kér- 
kedni kérködni, *kerkelni „a se fuduli”, supoziţie preluată în dicţionarul 
său [2]: „Comp. cu ung. kérkedni, kerk6dni, *kerkelni la care adaugă: 
„Şi cu ngr. hirkilizo „cânt cucurigu”. Cu aceeaşi nesiguranţă va fi re- 
produsă de SDE [3]: „Or. neclară. Comp. ung. kérkedni „a se fuduli” 
şi de DU [4], ediţie revăzută şi adăugită de Alexandru Dobrescu, loan 
Oprea, Carmen-Gabriela Pamfil, Rodica Radu şi Victoria Zăstroiu [4]: 
„Cf. ung. kerkedni”, în pofida faptului că DLR [1], seria veche, o infir- 
ma: „Cu ung. kérkedni, kérködni, *kerkelni „a se fuduli”... cu greu are 
vreo legătură”. 

Drăganu, DR, VI [5], p. 269, îl extrage pe a se chercheli din magh. 
korhely „calic, coate-goale”, tot atât de incompatibil semantic cu ipote- 
ticul derivat românesc ca şi kerkedni, iar DLR [1], pornind de la ideea 
(falsă) că vocabula românească ar fi o „compoziţie glumeaţă”, apropie 
primul element (cher-) de ung. kerék „roată, cerc”, presupunere care 
n-are nici ea nimic comun cu realitatea etimologică, iar pe al doilea ele- 
ment (-chili) îl raportează, împreună cu Tiktin [6], la a chili „a bea” [< a 
pili „a şlefui” <sb., rus., ceh. piliti] sau la rom. pilă (<v. sl. pila). 

Giuglea, ap. Ciorănescu [7], îl pune în legătură cu gr. kiki „căpuşă”. 

Ciorănescu [7] reuşeşte să rupă cercul vicios al căutărilor sterile, 
adoptând formula care a devenit un semn distinctiv al dicționarului său 


etimologic: „creaţie expresivă”. Din păcate, nota respectivă e lipsită, 

cum se întâmplă adesea în cuprinsul acestui dicționar, de suportul unei 
argumentări adecvate, al unor completări şi precizări relevante. 

Vom invoca anumite date menite să facă lumină în privinţa originii 
rom. a se chercheli. 

Ciorănescu [7] menţionează: „E posibil să aparțină aceleiaşi fa- 
milii de cuvinte ca şi chercheriță s.f. („căpuşă, Melophagus ovinus”; 
„muscă de cal, Hippobosca equina”), cu var. chercheriţă, chi(r)chi(ri)ță 
(după Conev, p. 52, şi Scriban, cuvântul respectiv derivă din bg. keke- 
rica „broască”, care şi el pare să fie cuvânt expresiv). Dacă nu ne în- 
şelăm în ipoteza aceasta, imaginea de bază trebuie să fie cea de mers 
şovăitor sau bălăbănit, ca cel al omului beat sau al cârcăiacului” [7, s.v. 
a se chercheli]. 

De fapt, radicalul chir- (cher-) aparține în mod cert unei familii 
mult mai mari de cuvinte decât cea pe care o presupune Ciorăneas- 
cu [7] — seriei aloeto-etemice: chercheriță (Muscel) „grindină măruntă” 
[DLR-1] (etem: <fărâmă>), cherci (regional) „tufă” [DLR-1] (etem: <mă- 
runțiş>), chiorpeacă (regional) „şindrilă, șiță, scândură mică” [DLR-1] 
(etem: <obiect mărunt>), chirchilig (Banat) „tufă mică”; „tufiş ros de vi- 
tei, care nu mai poate creşte drept în sus” [DLR-1] (etem: <mărunțţiş>), 
a se chirci „a se face mic”; „a se zgârci (în convulsiuni)”; „a rămânea 
pipernicit'[DLR-1] (etem: <a se strânge>), chiric (Țara-Haţegului) „gre- 
ier”; „purice”; „copil vioi, neastâmpărat” [DLR-1: onom.] (două eteme- 
me: <<sonic>> şi <<cinetic>>), ciritei (ceritei) „tufiş”; „pomişori mici şi 
spinoşi”; „măcieşi ce nu cresc mari” [DLR-1: <ucr. (o)ceret „păpuriş”] 
(indigen, eteme: <mărunt>, < tepos >), ghirav (regional) „aspru” [DLR- 
1] (etem: <înțepător>), pircit (prin vestul Munteniei) „chircit'; „(om) rău 
la suflet” [DLR-1] (eteme: <mic>, <netrebnic>) pârci „om pipernicit”; 
„copil” [DLR-1: <bg. păr€] (indigen, etem: <mic>), terteleac (mai ales 
în Oltenia şi Muntenia) „slab, pipernicit, prizărit” [DLR-1] (eteme: <sub- 
țire>, <mic>), târş „tufă” (regional) „fiinţă care nu s-a dezvoltat”; (regi- 
onal) „specie de brad pitic”; (popular) „creangă stufoasă care se între- 
buinţează la îngrădituri primitive, ca arac etc.”; (regional) „grămadă, 
morman” etc. [DLR-1] (eteme: <mărunt>, <rătez>, <strânsură>), țâră 
(popular) „cantitate, durată, măsură etc. foarte mică” [DLR-1] etc. 

Schimbarea aloetică a tranşei radicale: cher-, chir-, cir-, ghir-, pir-, 
pâr-, tir-, târ-, țâr- etc., asociată cu diversificarea sinestezică a conti- 
nuumului etemic (<mărunt>, <strâns>, <ascuţit>, <subţire>, <ţepos>, 
<înțepător>, <strident> etc.), demonstrează originea indigenă a lui a 
se chercheli şi a seriei în care se integrează acest element. Motivarea, 
cum permite să se vadă lanţul etemic anterior şi conţinutul verbului a 

se chercheli, nu e cea invocată de Ciorănescu, ci ideea de <puţin>, 
strâns legată cu etemul dominant al seriei: <mărunt, mic>. De altfel, 
logic, „a se îmbăta puţin” nu presupune <mers şovăitor, bălăbănit>. 

Înregistrând patru variante ale lui a se chercheli: a se chirchili, a 
se chirchiuli, a se cherchezi şi a se chiurlui, Ciorănescu [7] constată că 
ultima variantă nu este, etimologic, clară. Ea devine însă clară dacă o 
examinăm prin prisma schimbărilor aloetice menţionate mai sus, ce-i 
conferă acelaşi statut de variantă ca şi celorlalte trei. 

Ipoteza conform căreia a se chercheli ar fi „o compoziţie glumea- 
tă”, unul dintre elementele constitutive ale acesteia fiind chilă=pilă „a 
se îmbăta” (supra) e infirmată de prezenţa regionalului chirchilig „tufă 
mică” (supra), cu aceeaşi structură reduplicativă (chir-, chil-) ca şi cher- 
chel- din chercheli. 

Pentru a demonstra originea expresivă a lui a se chercheli DLR 
[1], Ciorănescu [7] îi atribuie lui chercheriță statutul de împrumut slav: 
„Pare a fi un derivat din tulpina slavă kyk-, din care a derivat şi verbul 
paleoslav kyciti „a se umfla” şi bg. kekerica „broască”. Şi „căpuşă” şi 
„broască” pot fi considerate ca „animalul care se umilă”. E adevărat 
că ele se umilă, numai că în română căpuşă şi broască fac parte din 
serii aloeto-etemice diferite: a căpui „a înşfăca”, a găbui „id” [DLR-1] 
etc., (etem: <a înhăţa>) / brotăcel, burătăcel „broască verde”; (ornit.) 
„florinte” [DLR-1], broteală „taifas” [DLR-1] (etemem: sonic). De altfel, 
şi bg. kekerica, supra, nu însemna la origine „animal care se umflă”, 
ci „orăcăit”, cf. rom. cherchet „orăcăit (de broaște)” [DLR-1: onom.] (în 
bulgară, pentru rad. kyk-, cf. kykotja se „a râde strident”, ca şi rom. 
chicot, chihot „râset înfundat şi cu izbucniri zgomotoase” [DLR-1: „ono- 
matopee răspândită şi în limbile slave”]). În ceea ce priveşte radicalul 
reduplicat din rom. chercheriță (chirchiriță), supra (eteme: <fojgăitoa- 
re>, <bâzâitoare>) el trebuie apropiat de gârgâriță [DLR-1: or. nec.] 
(etem: <fojgăitoare>) de a chirăi „a țârâi”; „a ciripi”; „a cârâi” etc. [DLR-1: 
onom.], chiric, supra etc. 

Ciupercă (în unele regiuni, mai ales prin Muntenia) „nume ge- 
neric (prin alte regiuni: burete) al celor mai multe varietăți de plante 
criptogame”; (în alte regiuni, mai ales prin Muntenia şi Transilvania) 
„specie foarte căutată de plantă criptogamă comestibilă, cu picior alb, 
cu pălărie tot albă, cu marginile atârnând” [DLR-1] (Cihac [8], Philippi- 
de [9, p. 107]: <sb. pecurka, <sb. pecurka; Candrea [10]: comp. ung. 
csiperke; Scriban [2]: ung. cseperke, csiperke, csöpörke, csuporka, 
ceh. pecarka, pecirka, sb., bg. pecurka, cepurka < v. sl. pesti-pekon 
„a coace”; Ciorănescu [7]: <bg., sb. pecurka, cu metateza: bg. &epur- 

ka, magh. csepérke; SDE [3]: <ung. csöpörke „id”. Comp. bg. &epur- 
ka, pecurka). Indigen, etem: <moţată>, cf. ciup „interjecţie...care imită 
sunetul produs prin lovire sau un umblet tiptil [DLR-1] (etem: <sunet 
strident>, <sunet slab>), ciup (Muntenia) „cioc” [DLR-1] (etem: <as- 
cuţit>), ciup (Bucovina) „şuviță de păr, mică şi încâlcită”; (Bucovina, 
nordul Transilvaniei, Banat, Oltenia) „motul de păr din coama cailor 
care cade printre urechi pe frunte”; „lâna ce rămâne în piptenii de scăr- 
mănat”; „târş, bufoi” [DLR-1: <sb. cup(a) „şuviţă de păr”; „Cuvântul se 
găseşte şi la aromâni (€iup, „câlți, fire de cânepă”) şi la albanezi (cupe 
„păr lung”; „fată”)] (indigen, etem: <smoc>), cip! „interjecţie care imită 
sunetul apei lovite cu palmele, cu lopeţile etc.” [DLR-1: onom.], cipan 
(Oltenia) „un fel de iarbă tare, țepoasă” [DLR-1] , cipcarcă = piparcă 
„ardei”; „salvie” [DLR-1] (eteme: <picant>, <odorant>), pipercă „Pe- 
largonium pellatum” [DLR-1] (etem: <odorant>), cipirig=pipirig=țipirig 
„rogoz”; „papură” [DLR-1] (etem: <înțepător, aspru>) etc. Astfel, expre- 
sia şi conținutul cuvântului românesc ciupercă se integrează perfect 
în angrenajul aloeto-etemic indigen: ciup-cip-pip-ţip etc. / <strident>, 
<strâns>, <ascuţit>, <țepos>, <picant>, <odorant> cu schimbarea si- 
nestezică a sensurilor. 

Candrea [10], ca şi DLR [1] mai târziu, separă varianta şant a lui 
deşanţ (Moldova, Transilvania) „ciudat, curios, de mirare” [Candrea-10] 
de şant „săpătură făcută de jur împrejurul unui loc spre a-l împrejmui, 
spre a apăra o cetate, o întărire etc.”; „săpătură lunguiaţă făcută pen- 
tru scurgerea apelor sau pentru alte trebuinţe”; „crestături în pietrele 
de moară” etc. [Candrea-10: <pol. szanc <germ. Schanze]. Cihac [8], 
Tiktin [6] (ed. veche), Scriban [2] şi Ciorănescu [7] le prezintă într-un 
singur articol de dicţionar, cu etimologia propusă de Cihac [8], pe care 
a preluat-o şi Candrea [10], supra. Scriban [2] a încercat să explice hi- 
atul semantic dintre sensul „vechi” al lui şanţ „minune, lucru minunat” şi 
celelalte sensuri supra: „poate prin aceeaşi figură ca a deraia, a delira, 
adică „a ieşi din linia obişnuită”. Ciorănescu [7], deşi remarcă această 
nepotrivire de sensuri, adoptă soluția lexicografică şi etimologică tra- 
dițională. 

Soluţia valabilă pentru realitatea lingvistică românească este su- 
gerată de aloetele regionale ale radicalului (-) şan- (şon-, şoan-, hon-, 
hoan-, jon-, jan-, joan-, jun- etc.) a şoni (prin Oltenia) „a face (pe cine- 
va) să devină şchiop, lovindu-l, rănindu-l etc.” [DLR-1], şontâc (hontâc) 
„cuvânt prin care arătăm că cineva şchioapătă când umblă” [DLR-1] 


şoandră (hoandră) (regional, depreciativ) „femeie bătrână” [DLR-1] 
(etem: <căzătură, pocitură>), hondoală „gaură naturală pe coasta 

unui deal” [DLR-1] (etem: <surpătură>), joncăneală (Transilvania) „bă- 
taie, ceartă” [DLR-1] (eteme: <pocire>, <larmă>), a jontăni (Transilva- 
nia) „a face zgomot”, jantiță (Oltenia) „tot felul de peştişori mici de tot, 
care abia se văd în apă” [DLR-1] (etem: <fărâmă, pocitură>), janghină 
(joanghină) „termen de ocară pentru cai” [DLR-1: „Pare a fi o rostire re- 
gională pentru *jabină <bg. Zabina „mătasea broaştei”] (indigen, etem: 
<căzătură, pocitură>) etc. 

Liantul etemic care uneşte aceste aloete este <lovire — pocire — 
surpare>. Prin urmare, şanț-1 („săpătură”) şi şanț-2 („ciudăţenie”) au 
aceeaşi origine indigenă, cu etemele îngemănate: <lovire — surpare> 
(şant-1) şi <lovire — pocire> (şanţ-2). În cazul lui şanț-1, nu este exclu- 
să şi intersectarea cu corespondentul polonez şi cu cel german. 

Pistreală (pestreală) (învechit) „distanţa până la care poate ajun- 
ge o săgeată, un proiectil”; „interval de timp (delimitat)”; „loc special 
amenajat pentru alergări, întreceri etc.” e raportat de Tiktin [6], Scriban 
[2], DLR [1] şi Ciorănescu [7] v.sl. (slavonului) pr&stre&lu <strela „să- 
geată”. Relaţiile fonosemantice ale rad. pis- în sistemul lexical româ- 
nesc şi analiza situaţiilor similare se opun însă etimologizării respec- 
tive. Să vedem mai întâi ce ne spune analogia cu sinonimul regional 
jap (pl. japuri) „distanţa cât bate o piatră azvârlită cu o forță oarecare” 
[DLR-1: onom.]. Interjecţia jap! care „imită zgomotul produs de lovirea 
cu un corp elastic (nuia, biciuşcă etc.) sau de o lovitură (trânteală) 
dată cu repeziciune şi putere” [DLR-1] face substantivul jap transpa- 
rent la semnificaţia primară: <bătaie, repezeală, azvârlitură>. Acelaşi 
etem implică, prin extrapolare, şi pistreală, supra. Etemul e probat şi 
de existenţa altor formaţii cu rad. pis- sau cu radicale aloetice: pistrela 
(inv.) „a ţâşni (împrăştiindu-se) în toate părţile”; „a împroşca” [Tiktin- 
6, ed. veche, Ciorănescu-7: <sb. prestriliti, Scriban-2: <sb. prestriliti, 
nsloven. prestreliti, pol. przestzelac; DLR-1: <pistreală ] (indigen, pis- 
treală <a pistreli), a pistosi, a pistroci „a sfărâma”; „a strivi, a terciui”; 
„a snopi în bătaie”; (prin vestul Munteniei) „a masa puternic”; „a istovi” 
[DLR-1: et. nec.], bístrit (Transilvania, Moldova) (ca atribut al cuv. prun, 
prună) „acru, acid” [DLR-1: „Dintr-un tip slav *bystrits <bystră „iute”, cu 
schimbarea înțelesului „pişcăcios”. Cf. numele de râu Bistriţa „torent de 
munte”, apă care curge repede”] (indigen, cu polietemia radicalului bis- 
şi cu schimbarea sinestezică a sensului, să se comp. pisc „vârf -pisc 
„piuit” etc.), a se jâstâci „a deveni perplex” [DLR-1: „Pare a fi derivat 
din fâstâc şi a fi avut sensul originar de „a se înverzi la faţă ca fâstâcul 
(din cauza unei ştiri, întâmplări etc. neaşteptate)”] (indigen, etem: v. a 
se jâstâci, supra; analogia cu a o sfecli nu e concludentă, căci ultimul 

verb nu derivă de la sfeclă, ci din interj. sfâc! „care sugerează caracte- 
rul brusc al unei mişcări” [DLR-1]). 

În fine, regionalele râbac (Bucovina) „om mic de statură” şi râcea 
(prin nordul Munteniei, depreciativ) „om mic de statură şi diform”, pe 
care le înregistrează DLR [1], fără a le etimologiza (doar sub primul 
cuvânt notează indecis: „Cf. ucr. rybac „pescar”; „pescăruş”), trezesc 
un distinct ecou în lexicul regional şi popular românesc: a râbâi (prin 
vestul Munteniei) „a scormoni, a râcâi (pământul) [DLR-1: et. nec.] (in- 
digen, onom.), râbiță „nume dat mai multor specii de peşti mici” [DLR-1: 
„Din bg. rybitsa, scr. ribica. Cf. rus. rybets] (indigen, din rad. râb-, v. 
râbâi, supra, etem: <mărunţiş>), a râcâi (despre păsări sau animale) 
„a scormoni, a scurma pământul cu ghearele sau cu labele; (despre 
animale) „a zgârâia cu unghiile sau cu ajutorul unui instrument”; (prin 
Moldova) „a răzui”; „a curăța”; „a râni” etc. [DLR-1]. [Scriban-2: <sb. 
rkati: „a hârcâi”; „a sforăi”; Ciorănescu-7: or. expresivă, DLR-1: forma- 
ție onomatopeică], râcă „gropiță în pământ la unele jocuri de copii”; 
„groapă mică prin care sunt delimitate două terenuri de fânaţ”; „partea 
inferioară a piciorului găinei”; (prin Muntenia şi Moldova) „ceartă, sfa- 
dă”; „discordie”; (prin nordul Munteniei) „persoană care provoacă cear- 
tă, discordie” [DLR-1: <a râcâi, onom.], a râcăi (învechit) „a răcni, a 
urla, a zbera” [DLR-1: „Din slavonul rykat/”] (indigen, v. cuv. precedent), 
a râcni (răcni) (despre animale) „a rage, a mugi, a zbiera, a urla”; (des- 
pre oameni) „a vocifera”; „a striga”; „a tipa”; „a zbiera” [DLR-1] [Mikl.-11, 
p. 43, Cihac-8, Candrea-10, Scriban-2, Ciorănescu-7, DLR-1, SDE-3: 
<v. sl. ryknonti] (indigen, etemem sonic, v. râcă, supra) etc. Prin urma- 
re, râb- şi râc- sunt aloete (variante etimologice) ale unui radical comun 
indigen, polietemic: <strident>, <a zgârâia>, <mic>, <pocit>, <a surpa> 
etc. 

În lumina acestor date ar trebui explicate (etimologic) şi toponimele 
Râbnița, Râmnic, Răcea, Răciulă etc. (etem: <râpeni>, cf. râcă, supra, a 
ruciuli (prin nord-vestul Transilvaniei) „a râma, a scurma” [DLR-1]. 

În concluzie subliniem faptul că elementele populare şi regionale 
contribuie la confirmarea sau infirmarea supoziţiilor etimologice, adu- 
când astfel certitudine într-un domeniu eminamente incert. 

Nicolae RAEVSCHI 


VOROVI / VORBI 


În limba română grupul tematic privind comunicarea între oameni 
e format în principal din cuvinte de origine latină. Cf. boace „cuvânt” 
[1]! < vox (vocis), cere < quaergre, chema < clamare, cuvânt < conven- 
tum, arom. dimându „recomand” < demandare „a încredința”, întreba 
< interrogare, limbă < lingua, răspunde < respondēre, ruga < rogare, 
spune < exponěre, striga < *strigare [< strix (strigis) „bufniţă”], tăcea 
< tacăre, ura < orare, zice < dicěre. În afară de lexemele enumerate, 
seria în chestiune mai cuprinde în structura sa unele împrumuturi — grăi 
< bg. paa, glas < v. sl. raach, sfat < v. sl. cme'k'rr, taifas < gr. raipâc 
etc. —, precum şi creaţii interne — rosti < rost, mulțumi < (la) mulţi ani! 
etc. În fine, tot de categoria dată ţine şi termenul vorbi (cu varianta sa 
arhaică vorovi) a cărui provenienţă nu a fost încă clarificată şi care 
constituie obiectul investigaţiei de faţă. 

În lucrările de profil existente prima dintre cele două forme — vor- 
bi —, de regulă, e considerată ca derivat de la vorbă. Cf. [2], [1], [3, 
II, p. 16], [4], [5], [6]?. Credem că în cazul pe care ne-am propus să-l 
examinăm direcția motivării este inversă. Pentru exemple mai mult sau 
mai puţin analoage cf. ceartă < certa, ducă < duce (a se ~), ocară < 
ocări, spulber < spulbera, şuier < şuiera, teamă < teme (a se ~), ură 
< uri etc. Ceea ce înseamnă că cercetări etimologice reclamă verbul, 
nu substantivul. O altă remarcă, şi ea esenţială, e că varianta iniţială a 
verbului studiat e vorovi, după cum am mai notat, veche, în timp ce for- 
ma vorbi, actuală, cu extindere generală, reprezintă o creaţie internă. 

Vorovi. Considerăm că etimonul verbului rom. în cauză este ucr. 
eo2opumu, cu acelaşi sens [9, |, p. 414] — variantă regională a ucr. co- 


1 Cf. arom. boate „glas” şi derivatul dacorom. boci. 

2 S-au făcut încercări de a explica verbul vorbi şi prin baze latine. În legătură 
cu aceasta, Lombard [7, p. 782-784] notează că vechea interpretare a termenului 
dat prin verbum (reluată de |. loardan [8, XLIX, 1929]) şi, mai recent, de R. Chatton 
[Romanica Helvetica, XLIV, 1953]) sau cele care pornesc de la *verbare*, verbire 
ori verba nu sunt satisfăcătoare. 

mun 2oeopumu, creată prin metateza 2 — e > e — 2. Din graiurile ucr. de 
sud-vest — huţule, pocuţiene, bucovinene... — lexemul eozopumu (rostit 
vohoriti) va pătrunde în graiurile de nord şi nord-est ale limbii române, 
altfel spus în dialectul moldovenesc. 

În ceea ce priveşte planul expresiei, trebuie deci să explicăm două 
modificări mai însemnate pe care le va suferi etimonul ucr. în mediul 
lingvistic. rom.: noua permutatie de sunete: h — r > r- h şi substituirea 
lui h prin v. Schimbarea întâi ar putea fi condiţionată de faptul că vorbi- 
torii românofoni, la etapa asimilării împrumutului acesta, posibil, încer- 
când să evite repetarea a două silabe succesive conţinând consoanele 
fricative sonore v şi h, operează o altă ordine a sunetelor indicate în 
secvența fonică dată: vohor- > *voroh-. Se ştie că nu rareori acciden- 
tele fonetice, cum e cel al metatezei, se produc în perioada adaptării 
cuvintelor străine la sistemul idiomului receptor. 

Să discutăm acum cea de-a doua problemă legată de corpul fone- 
tic al verbului nostru — substituirea fricativei laringale sonore originare h 
prin v, deci apariția temei vorov-. În cazul acesta procedăm în felul ur- 
mător. Pornim de la faptul că cel de-al doilea v din vorovi şi v din movilă 
reproduc acelaşi sunet ucrainean h. Pe de altă parte, având în vedere 
că labiovelara cuvântului din urmă a găsit, în literatura lingvistică româ- 
nească, o interpretare multumitoare, putem „utiliza” explicaţia în cauză şi 
pentru clarificarea lui v respectiv din vorovi. Se impune deci necesitatea 
de a examina mai întâi etimologia lui movilă. Primul autor care abordea- 
ză problema originii cuvântului în chestiune este Miklosich [13]. În Le- 
xicon-ul său (p. 378), sub v. sl. morbiaa, lingvistul vienez, indică şi rom. 
movilă, fără alte comentarii. Densusianu [14, |, p. 182] deduce termenul 
dat la fel din vechea slavă, labivelara v din corpul fonetic al cuvântului 
acesta explicând-o prin fenomenul care, tradițional, se numeşte hiper- 
urbanism”. lată, textual, interpretarea lui Densusianu: „G = v: v. bulg. 
mogyla; dr. movilă. Această schimbare s-a produs în regiunile în care v, 
b, înainte de i =j, g; cum exista jin = vin, s-a format movilă, de la mogilă, 
mojilă”. Soluţia expusă aici va fi acceptat de mai mulţi cercetători, ade- 
sea cu unele completări. Pentru Puşcariu [16, p. 86] însă movilă e de 
provenienţă ucraineană, iar v din componenţa-i fonetică nu se datorește 


3 Stoian Romansky [10, XIII, 1908, p. 108] deduce rom. vorovi din ucr. ho- 
voriti. Această explicaţie este acceptată de Puşcariu [11, III, 1922-1923, p. 380]. 
Cf. Gheţie [12, p. 131]. 

+ În vremea de la urmă, în loc de hiperurbanism, se propune un termen mai 
potrivit — hipercorectitudine. Cf. Hristea [15, p. 277-296]. 

hiperurbanismului, ci comportă o altă explicaţie (v. mai jos). La ucrainea- 
nă, pentru cuvântul analizat, face trimitere şi Ivănescu [17, p. 212-213]. 
Mihăilă [18, p. 124] explică acest termen prin mediobulg. mornaa, iar 
DLR [19] — prin două surse: v. sl. morbiaa şi ucr. mozuna. Putem crede că 
referințele atât la slava bulgară, veche şi medie, cât şi la ucraineană îşi 
are justificarea sa. Într-adevăr, termenul slav bulgar respectiv trebuia să 
fi fost bine cunoscut românilor în perioada contactului lor cu slavii bulgari 
(sec. IX-XIII). Apoi, cu începere mai ales de prin sec. XII, românii din 
vechea Moldovă şi din nordul Ardealului se vor familiariza şi cu varianta 
ucraineană a lexemului acesta slav. Astfel încât, judecând într-un plan 
mai larg, teza despre o etimologie slavă multiplă a cuvântului movilă, pe 
care o admite DLR, pare a fi reală. Sub alt raport însă, criteriul areal şi 
criteriul fonetic ne conduc spre concluzia precum că lexemul nostru este 
de origine ucraineană. 

În prezent viziunea din urmă este susținută de Avram [20, p. 78-96]. 
Mai sus am notat deja că, potrivit lui Puşcariu, movilă provine din ucrai- 
neană, iar v din corpul fonetic al cuvântului acesta nu se explică prin 
hiperurbanism, cum se admitea de obicei. Vom cita fragmentul respectiv 
din lucrarea lui Puşcariu Etude de linguistique roumaine reprodus de 
Avram, în original: „On le considere comme le resultat d'une hyperurba- 
nisme de la forme moghila, en partie conservee en dialecte... Mais, etant 
donne que le domaine de ģ (pour v) est très restreint... et que la forme 
movilă est repandue aussi là ou lon dit vin, yin, cette explication ne doit 
pas être exacte (on attendrait plutôt I'hyperurbanisme *mobilă). Il semble 
plutôt que nous avons ici affaire à un changement de h en v; en effet ce 
mot, lorsqu'il apparait pour la premiere fois dans un text, comme nome 
propre, a la forme petit-russienne Mohila...” [16, p. 86]. Avram se declară 
de acord cu considerațiile lui Puşcariu, aducând totodată şi dovezi noi de 
natură să clarifice aspectele ce rămâneau încă nelimpezite ale etimolo- 
giei despre care tratăm. Una dintre asemenea probe este diferenţa de 
ocurenţe a termenului movilă în hrisoavele slavo-române din sec. XIV- 
XVI din Moldova (peste o sută de apariţii) şi Țara Românească (numai 
trei apariţii). O astfel de constatare vine în favoare originii ucrainene a 
cuvântului nostru. Spre aceeaşi concluzie ne conduc şi primele atestări 
ale lexemului movilă în cele două principate, care, în Moldova, în varian- 
ta moghilă, e din 1392, iar în Ţara Românească — din 1537. Referitor la 
labiodentala v din movilă, vom remarca următoarele. Se ştie că în sec. 
XIII-XV labialele sunt nealterate. Fenomenul palatalizării consoanelor 
acestea ia început în sec. XVI. În veacul indicat, de o atare inovaţie sunt 
afectate două dintre cele cinci labiale — f şi p. Schimbarea celorlalți mem- 

bri ai seriei are loc ulterior [21, p. 522-525]. Important este de subliniat 
că pentru fiecare labială procesul avut în vedere se realizează prin stadii 
consecuwvite [22, p. 104-114; 21, p. 410]. Ceea ce înseamnă că trebuie 
verificat dacă data atestării termenului movilă, cu v, e în corespundere 
cu stadiul g de palatalizare a lui v sau nu. Examinând această chestiune 
de cronologie, Avram [20, p. 84], arată că explicaţia lui v din movilă prin 
hipercorectitudine ar putea fi acceptabilă, „numai dacă s-ar putea dovedi 
că acest lucru s-a întâmplat în condiţiile existenței unor corespondențe 
de tipul [gine]: [vine]. Or, în timp ce varianta cu [v] a cuvântului în discu- 
ție apare pentru întâia oară într-un document din 1438..., stadiul [g] al 
palatalizării lui [V] nu este atestat în secolele al XV-lea — al XVII-lea”. El 
datează dintr-o perioadă recentă când „varianta movilă era deja cunos- 
cută graiurilor dacoromâne” [ibid.]. 

Rămâne acum să aflăm cum se explică labiovelara v din rom. 
movilă. Este stabilit că în slava din care descinde ucraineana, oclusiva 
velară [g] se transformă în fricativa velară sonoră [%], de unde apoi la- 
ringala [h]. În genere, se crede că asemenea schimbări au loc prin sec. 
XII-XIV5. Şi întrucât începutul relaţiilor lingvistice româno-ucrainene se 
plasează, practic, anume în acest interval de timp, se admite că etimo- 
nul cuvântului nostru movilă e forma ucr. mohyla, cu h (< g) care redă 
fricativa laringală [h] sau velară [x]. În limba română termenul ucr. se 
prezintă sub trei variante: mogilă, mohilă şi movilă. Avram subliniază 
că dintre variantele enumerate aici, cea mai apropiată de prototip, con- 
trar aparenţelor, este movilă, dat fiind că în atare caz [v] se deosebeşte 
de [h] sau [x] doar prin locul de articulaţie, prin faptul că e o fricativă an- 
terioară faţă de celelalte două fricative care sunt posterioare. Făcând 
referință la Puşcariu, autorul arată că substituirea lui [h] sau [%] prin [v] 
e o schimbare ce se înscrie într-un fenomen mai larg, cunoscut multor 
limbi, de transformare a fricativei velare în fricativă labială şi viceversa. 
Se citează v. sl. npax pentru care în limba română avem prav şi praf; 
rom. dialect. hulpe < vulpe etc. Concluzia ce se desprinde din cele 
expuse mai sus e că etimonul termenului rom. movilă e ucr. mohyla şi 
că substituirea lui h din forma ucr. prin v din cea rom. nu se datoreşte 
hipercorectitudinii, nu e în relaţie cu palatalizarea labialelor. 

Considerăm că modul de analiză etimologică expus mai sus e 


5 Abaev [23, p. 43-51] emite punctul de vedere potrivit căruia trecerea oclu- 
sivei g în fricativa velară %, în unele limbi slave — ucraineană, rusă meridiană, apoi 
cehă şi slovacă —, este mai veche decât se consideră în genere şi se datoreşte 
influenţei iranicei răsăritene din perioada de comunitate. 

aplicabil şi pentru explicarea provenienţei lexemului vorovi. Am notat 
deja că prototipul verbului acesta este ucr. eozopumu (rostit vohoriti) 
care în perioada adaptării sale la condiţiile idiomului romanic va cu- 
noaşte două schimbări principale — metateza h -r > r— h şi substituirea 
apoi a lui h prin [v], la fel ca în movilă etc. 

Vom examina vechimea şi extensiunea împrumutului vorovi în 
limba română veche, precum şi problema labiovelarei v din planul ex- 
presiei sale. Despre prima dintre chestiunile nominalizate, până la un 
anumit punct, judecăm după faptul că verbul nostru, în sec. XVI, are 
derivate de gradul |, II şi III, ceea ce putem observa, analizând cuibul 
său (care e, desigur, fragmentar) din răstimpul indicat: 

Vorovi (Densusianu [14, II, p. 312]) 

| voroavă (Densusianu [ibid.]) 
II Vorov&nul (antropon.) (1576) [24, p. 265] 
III Vorov&ni (topon.) (1512-1513) [24, ibid.] 

Vorbi (Densusianu [ibid., p. 73]) 

Remarcăm că toponimul Vorov&ni e atestat la o dată anterioară faţă 
de antroponimul Vorov&nul. E desigur un fapt întâmplător, căci în reali- 
tate ordinea de apariţie a celor două derivate este inversă: antroponim > 
toponim.6. În ansamblu, în cuibul analizat consecutivitatea termenilor ar 
fi cea arătată aici: vorovi > voroavă > Vorov&nul > Vorovăni. În ceea ce 
priveşte cuvântul primar — verbul —, acesta, cronologic, pe axa timpului, 
se circumscrie cu mult înainte de anul 1512 sau 1513, fără a putea stabili 
cu precizie vechimea şi perioada când capătă răspândire largă în limba 
română. Spre o vârstă relativ mare a sa ne trimite şi circulaţia termenului 
vorovi în sec. XVI. Într-adevăr, derivatele Vorovă&nul şi Vorověni relevate 
mai sus sunt din Țara Românească. Apoi vorovi apare şi la Coresi [14, 
II, p. 312], iar la începutul sec. XVII, în 1620, îl constatăm în Cronica uni- 
versală a lui Moxa [26, p. 135], deci într-un text redactat în Oltenia. Pu- 
tem spune că primul său „stagiu” verbul vorovi şi-l face în partea de nord 
şi nord-est a spaţiului dacoromân, apoi de aici, la fel ca şi alte cuvinte de 
acest gen — c — cârlan, movilă, prisacă, stâncă etc. — capătă extindere 
largă, fiind, până pe la 1800 [când va fi scos aproape definitiv din uz de 
varianta vorbi], un termen comun al limbii române vechi. 

În fine, ne vom reţine atenţia asupra labiovelarei v din structura 


€ Pentru epoca prefeudală, aceasta e regula. Cf. Bucur (jude, cnez...) > 
Unde este Bucur > Bucureşti, Oană > Unde este Oană > Oneşti. Cf. Raevschi 
[25, p. 129]. 

fonetică a cuvântului studiat. Tema etimonului ucr. al verbului rom. 
vorovi, în urma metatezei produse, se termina în h, deci într-o frica- 
tivă laringală [þh]. În limba română, laringala în cauza va fi substituită 
prin v. Textele vechi nu cunosc alte variante ale consoanei acestea. 
După cum s-a putut vedea, prima atestare a lui v [< ucr. h] în tema 
lui în vorovi e din 1512-1513. Or, am subliniat deja, în sec. XVI pro- 
cesul palatalizării nu atinge decât pe f şi p. Labiovelara v va fi şi ea 
transformată, în unele graiuri româneşti, în g etc., dar într-o perioadă 
mult posterioară datei indicate. De unde concluzia că schimbarea 
despre care discutăm, ca şi în cazul substantivului movilă, nu e 
în raport cu fenomenul palatalizării şi al hipercorectitudinii. Cauza 
substituirii laringalei [h] din etimonul ucr. prin [v] din reflexul său 
rom. s-ar putea afla în legătură cu situaţia precară a consoanei h 
în sistemul fonetic al idiomului nostru din perioada de asimilare a 
împrumutului în discuţie. Ştim că h în cuvintele moştenite dispare 
încă în latina dunăreană. În elementele vechi slave h, o fricativă 
velară surdă, se menţine mai ales când e însoțit de r sau I: hram, 
hrană, hrean, hlizi, dar şi în hâtru, huli. În unele cuvinte din fondul 
acesta h va fi substituit până la urmă printr-o fricativă labiodentală, 
dar limba română veche nu rareori va cunoaşte şi variante cu h 
păstrat: prah, prav, praf < npaxm; vârh, vârv, vârf < apr». În flăcău 
(< xaakb), pentru h avem f. În făli (< xgaarru), vreasc (< yBpacT™h), 
h nu se va menţine. Vom mai semnala că în prototipul verbului rom. 
iscodi — v. sl. ucxoan'rn —, în cele ale substantivelor cojoc — v. sl. 
koxoyx® — şi chimă — v. rom. shimă „duh rău” — h va fi substituit prin 
c. Un exemplu similar ne oferă hidronimul din Moldova Nechid care 
are ca etimon ucr. He + xið [< xoð „curs”] (cu motivaţia primară „râu 
a cărui apă aproape că nu se mişcă”). Dată fiind o atare stare de 
lucruri, redarea laringalei [h] din ucraineană prin labiodentala [v] din 
română îşi găseşte justificarea necesară. 

Vorbi. Pentru sec. XVI, Densusianu [14, II, p. 73] citează o singu- 
ră atestare a variantei acestea — vorbit — pe care o constată în Praxiul 
(Faptele apostolilor) de Coresi (a. 1563). Forma indicată e plasată 
de autor sub rubrica „sincopa” (ibid.), ceea ce înseamnă că, potrivit lui 
Densusianu, verbul actual vorbi derivă dintr-o formă veche, cu b, a lui 
vorovi, prin dispariţia celui de-al doilea o. Varianta vorobi este atestată 
[4, p. 843]. După cum arată Densusianu [ibid., p. 27], căderea vocalei 
care precede de obicei imediat silaba accentuată se constată în mai 
multe cuvinte: collocăre > culca, exsuccâre > usca, *inuxorâre > însura, 
*subfollicare > sufleca, subrupare > surpa... Respectiv, o neaccentuat 


Itinerar lexical 71 


pretonic va dispare şi în vorobi: vorobéscu > vorbesc, vorobeşti > vor- 
beşti, vorobeşte > vorbeşte etc. În felul acesta ar părea să se explice 
varianta vorbi a verbului vorovi. În atare caz ar necesita clarificare mo- 
dul cum a luat naştere forma vorobi. S-ar putea admite, până la proba 
contrarie, că varianta aceasta ilustrează fenomenul hipercorectitudinii: 
în forma vorovi, regional, cel de-al doilea v, fiind în poziţie de palatali- 
zare, devine g; pe de altă parte, tot ģ e şi reflexul palatal al lui b: 


gis < vis gini < bine 
g gițăl < vițel g get < biet 
giți < viță gihol < bivol 


În atare situații, vorbitorii, încercând să evite rostirea dialectală a 
lui ġ (< v), în unele cuvinte plasează în locul acestei consoane pe b. În 
cazul verbului nostru, s-ar putea distinge trei etape: 

vorovesc > *vorogesc >vorobesc, voroveşti > *vorogești > voro- 
beşti, voroveşte >* vorogește > vorobeşte... 

Apoi, după cum am arătat, prin sincopă s-ar fi creat forma actuală 
vorbi. O astfel de interpretare are împotriva sa faptul că g (< din v şi b) 
apare mult mai târziu decât forma vorbit atestată în sec. XVI. 

Lăsând la o parte varianta vorobi, pentru explicarea transformării 
grupului rv în rb, am putea să adoptăm soluţia propusă de Meillet [27, 
p. 20]. Cf. şi [28, p. 33-34; 29, p. 102]. Într-adevăr, în conformitate cu 
teoria lui Meillet, schimbarea fricativei v în oclusiva b se datoreşte ten- 
dinţei de diferenţiere a lui v de r, întrucât ambele consoane în grupul 
rv sunt continue. Cuvintele rom. moştenite având grupul rb din rv sunt: 
corb < corvus, fierbe < fervăre, fierbinte < fervens (ferventis), serba < 
servare, şerb < servus. În cazul nostru, procesul rv > rb se realizează 
concomitent cu cincopa, deci cu căderea celui de-al doilea o în vorovi: 
vorovi > *vorvi > vorbi. Aceasta ar fi soluția acceptabilă. 

Trecem acum la planul conținutului etimologiilor analizate. În ata- 
re linie de idei e de remarcat că, după cum se ştie, lat. /oqui „a vorbi” 
nu se va menţine în limbile romanice. În locul său, în România occi- 
dentală, se va impune mai ales parabolare, de la care derivă it. parlare, 
sp. parlar, fr. parler. Alături de parlar, in Peninsula iberică va căpăta 
extensiune şi hablar (< lat. fabulari „a flecări”). În Orient, după dispa- 
riția lat. loqui, pare să se fi creat un anumit gol în microstructura din 
care făcea parte termenul în cauză. În asemenea împrejurări, accepţia 
termenului generic, ieşit din uz, poate fi, pentru o vreme, redată de un 
sinonim al său, mai apropiat, eventual, în alt mod. De regulă, însă o 

asemenea lipsă se va face simțită până când vorbitorii nu vor reuşi să 
găsească termenul adecvat pentru spaţiul semantic rămas vacant. Se 
are în vedere verbul care exprimă în primul rând facultatea de a vorbi, 
de a rosti cuvinte. Un atare verb constituie centrul grupului tematic pri- 
vind comunicarea prin limbaj, deosebindu-se de sateliții săi, pe care, 
de regulă, îi are, ceea ce, foarte rezumativ, ne demonstrează următoa- 
rele exemple din limba română: 

1. a) Copilul vorbeşte de acum, b) lon vorbeşte cu vecinul. În pro- 
poziţiile citate, verbul vorbi nu poate fi înlocuit cu zice sau spune. 

2. lon zice / spune că va veni târziu. În astfel de context nu poate 
figura vorbi. 

3. Spune ce-ai văzut acolo. În fraza aceasta vorbi ar putea fi utili- 
zat, forțând puţin nota, dar zice, practic, e inadmisibil. 

Aşadar, în romanica carpato-dunăreană, în microstructura loqui / 
dicere / expone&re', parcelele semantice pentru „zice” şi „spune” din 
acest continuum au fost mereu acoperite de termeni moşteniţi, în timp 
ce parcela lui „vorbi”, prin dispariţia lui /oqui, o perioadă îndelungată de 
timp va fi neocupată. La un moment dat, se va încerca o specializare 
pentru o astfel de funcţie a verbului grăi. În Evangheliarul slavo-român 
de la Sibiu din 1551-1553 [31] (cf. glosarul, p. 379), pentru vorbi con- 
statăm exclusiv grăi. În romanele populare din sec. XVIII verbul grăi e 
în continuare frecvent întrebuințat cu această semnificaţie. Cf. Sindipa 
[32, p. 355, 356, 357, 363, 364, 365, 384, 386, 393]. Totuşi cuvântul 
acesta nu va deveni un termen generic al microstructurii despre care 
tratăm, fapt observat de Densusianu [14, II, p. 360]. Termenul care va 
suplini lacuna avută în vedere va fi mai întâi vorovi, apoi varianta sa 
vorbi. 

Cronologic, în semantica împrumutului vorovi se disting două ac- 
ceptii. În primul rând, se delimitează accepţia veche, probabil cărtură- 
rească, pe care o atestă traducerile din sec. XVI „a face zgomot”; „a fi 
tulburat, a fi îngrijorat”; „a murmura”; „a se agita, a fi foarte ocupat” [14, 
II, p. 312]. În linii mari, înțelesurile enumerate sunt cele ale etimonului”. 
Cf. v. rus. eoeopumu „a striga, a vocifera”; „a face zgomot”... [33, p. 52- 
53]. S-ar putea ca cei ce transpuneau textele slave în limba română 
să fi redat prin vorovi primul sens al verbului v. sl. rogopuru care este, 


7 Acesta cu o sensibilă schimbare de sens. 

8 De fapt, în stilul colocvial, cu un atare sens este folosit şi zice. La loan Ne- 
culce [29], de pildă, alături de Şi aşe vorbăscu oamenii (p. 63), constatăm Şi aşe 
dzicu oamenii (p. 65). 

la fel ca şi în vechea rusă, „tumultuari” [13, p. 133]. Esenţial însă este 
faptul că în textele traduse din sec. XVI vorovi nu apare cu sensul 
„a vorbi”, ci numai cu cel arătat mai sus „a face zgomot”... care nu 
era caracteristic pentru limba vie. Şi, dimpotrivă, în scrierile originale 
din perioada aceasta verbul dat apare exclusiv cu semnificaţia „a vor- 
bi”. Cf. ...amu vorovit cu domniia-sa de multe isprave... (a. 1593) [34, 
p. 181]. Apoi derivatele citate deja, Vorov&nul şi Vorov&ni, ne conduc şi 
ele spre sensul indicat. Aşa cum am mai remarcat, avem aici înțelesul 
originalului ucr. care va fi continuat şi de varianta actuală a verbului vo- 
rovi — vorbi. În concluzie, vom sublinia încă o dată că vorbi reprezintă 
o formă nouă a mai vechiului vorovi care la rândul său are ca etimon 
ucr. eozopumu. 

Ultimul aspect al problemei cercetate priveşte retragerea din cir- 
culaţie a lui vorovi şi extensiunea variantei sale vorbi. În textele din 
sec. XVI, după cum am văzut, forma cu dominație, practic, absolută e 
vorovi. Pentru vorbi în acest veac există o singură atestare (v. supra). 
Dacă facem abstracţie de exemplul citat de Tiktin (din Dosoftei) Sfântul 
„„„ vorbeşte cu toti sfinţii, apoi putem afirma că o atare stare de lucruri 
se perpetuează până pe la 1700. Într-adevăr, numai vorovi constatăm 
în Cronica lui Moxa citată deja, în Letopisețul lui Grigore Ureche [35, 
p. 79, 96, 101, 145, 151, 152P, în Pravilele lui Vasile Lupu sau la Miron 
Costin [36, p. 94, 137, 164, 199, 247]. 

Secolul XVIII va schimba radical situaţia. La Ilon Neculce, care îşi 
scrie cronica în al doilea pătrar al acestui veac, vorovi e încă frecvent 
[30, p. 164, 222, 227, 239, 262...], dar, alături de forma indicată, în O 
samă de cuvinte găsim şi varianta vorbi (p. 63). leşirea din uz a formei 
vechi şi „ascendenţa” celei actuale se evidenţiază cu toată claritatea 
în unele romane populare redactate mai ales în a doua jumătate a 
sec. XVIII. Astfel dacă în Poliţion, tradus pe la 1750 în grai moldove- 
nesc (p. 174), mai precumpăneşte încă vorovi [37, p. 179, 180, 181, 
182, 185, 186, 190, 195, 197, 214] faţă de vorbi [p. 187, 212, 213, 215], 
apoi în Erotocritul, redactat 3-4 decenii mai târziu în acelaşi dialect 
moldovenesc (p. 32), constatăm numai forma actuală vorbi [37, p. 33, 
46, 55, 56, 58, 60, 61, 66, 67, 70, 72]. 


° Cităm datele din glosarul la Letopiseţul lui Grigore Ureche [35, p. 220] în- 
tocmit de Tatiana Celac şi Pavel Dimitriev. 

10 Cităm datele din glosarul la Letopiseţul lui Miron Costin [36, p. 264] întoc- 
mit de aceiaşi autori. 

lon POPESCU-SIRETEANU 


CUVÂNTUL NĂMAIE ŞI FAMILIA LUI 


Termenul nămaie, din lat. animalia, pl. animal, cu sensul „vită (cor- 
nută)”, „oaie”, este prezentat în unele dicționare româneşti (Şăineanu, 
1996; Candrea; Ciorănescu; DLR). Este glosat ca regionalism pentru 
Banat (vezi şi Candrea, în GS, |, 173; Densusianu, Graiul, 177). Octa- 
vian Răut, în Studii, 24, arată că în Banat „în toponimia zonei muntoa- 
se apar frecvent Nămaiu şi Nămanu”, iar la p. 34, nota 1: „La Rudăria 
(Eftimie Murgu) în Țara Almăjului apelativul este în uz curent ca în ex- 
presia mă duc la nămai (= mă duc la miei)”. Numele de familie Nămăilă 
din Cornea (Banat) este amintit de N. Stoica de Haţeg, 181, dar apare 
şi subst. comun nămai (p. 7, 71) (vezi şi Ioniță, Metafore, 62-63). 

Prima atestare a apelativului nămai „pecus” este, probabil, cea 
din Anon. Car. Fără îndoială că răspândirea acestuia la dacoromâni 
era mult mai mare sau chiar generală, după cum vom vedea. 

În aromână se păstrează nămale, numale, nămalu, numal'u, 
nămal'iu, nimal'iu, numal'iu (lat. *animalium, animal, animalia) (DDA). 
În meglenoromână se păstrează nămaľ (în Țârnareca) cu sensul „vită 
(fiind vorba despre oi şi capre)” (Capidan, III, 202), nama! „vită mică 
cornută (oaie, capră)”, pl. namaľi (în Liumniţa, Huma) (GS, VI, 172). 

Amintim numele de persoane la dacoromâni: Nămaia, Nămo- 
iu, Nămăescul, Nămăiasa, Nămăieşti, apoi Namei, Nemai, Nemăia- 
sa. Primul dintre acestea, Nămaia, a fost atestat în secolul al XVI-lea 
(DOR, 331-332). Amintim toponimicele Numai şi Nemaia, numele a 
doi munţi din Şinca-Făgăraş atestate la 1372, respectiv 1476 (DRH. 
B, |, 14, 225), apoi numele localităţii Nămăieşti creat de la un antropo- 
nim Nămaie, nu de la nemo est cum s-a vehiculat (MDGR, IV, 448, şi 
Al. Graur, Nume de persoane, 7-8). În jurul satului cu acest nume, în 
fostul judeţ Muscel, au existat o moşie şi o pădure Nămăeasca. Satul 
s-ar fi numit, conform unei tradiţii, Nemeşeşti. Alte legende pun zidirea 
mănăstirii Nămăieşti în legătură cu visul unui cioban, deci tot în legă- 
tură cu păstoritul (MDGR, IV, 448). Acest nume de sat este cunoscut 
din vechi documente româneşti (Nămăeşti, DIR.B, |, 475; Nimăegşti, 
ibidem, II, 362-363). În DRH.B, II, 101, se menţionează satul la anul 

1506. Numele este prezent şi în folclor: Şi în munţi se ridica, În munţii 
Argeşului, Piatra Nămăieştiului (Buga, 841) (vezi şi Densusianu, Ope- 
re, |, 190; DERS, 153: Nemai, munte, 1476; Nimăieşti, sat, 1572, şi al- 
tele). În sec. al XVII-lea este menţionat numele de pârâu Nimoiul (DIR. 
B, III, 547-548). În DOR, 333, sub Neam sunt menţionate nume proprii 
ca Nemiş, Nemul, Nemoiul, Nemoianul, Nimoeşti, Nimoica. 

Documente moldoveneşti din sec. al XV-lea consemnează nu- 
mele unei femei Ana Nemăiasa, care îi vinde lui Ştefan cel Mare, la 
1481, satul Ursăşti la Nechid (Gonţa, Persoane, 24), şi numele lui Ivan 
Nemai, ai cărui copii, Vasco şi Marena, îi vând lui Ştefan cel Mare, la 
1487, un sat pe Bârlad (DRH.A, III, 103). 

În jud. Bihor, lângă Beiuş, există o localitate şi un pârâu Nimăieşti 
(vezi Suciu, |, 426; Godea, Caracteristici, 11). Vechimea atestării urcă 
până la începutul sec. al XIII-lea, în forma Nema: la 1225 terra Nema, 
apoi Nyma la 1292, Nymaia la 1298. O posesiune cu numele Nema era 
cunoscută la 1394 şi în anii următori (azi Nima Milăşelului) lângă Re- 
ghin (Suciu, |, 426). Amintim numele localităţii Nămaş (Suciu, |, 421), 
cătun al satului Bistra, zona Câmpeni, în Munţii Apuseni. Tot aici pre- 
zentăm numele de localitate Nemgşa, care apare în documente la 1359 
ca villa Nymps, la 1395 Nymisch, la 1400 Nyms, la 1532 Nymeys, la 
1733 Nemse, Numsa, la 1760-1762 Nimes, la 1805 Niemesch, urmând 
formele Nemcz, Nimsa, Nimisch, Nemes, Nemetz, Niemesch, Nemşa 
(idem, |, 424). 

Cităm numele de joc popular Hora de la Nămăeşti (Varone, 80). 
Emil Petrovici, în Note de folclor de la românii din Valea Mlavei 
(Sârbia), în AAF, VI, 62,73, a înregistrat namai cu sensul „dar de nun- 
tă” (sens neînregistrat în DLR şi în MDA). „Nuntaşii merg la nuntă «cu 
namai». «Namăili» constau din «stuacă» (vită: oaie, purcel, miel) sau 
bani”. Spre a se evita vreo eroare, autorul scrie că namai este „acelaşi 
cuvânt ca şi nămaie din alte regiuni şi care înseamnă vite mărunte”. 
Menţionăm că namai „dar de nuntă” conservă o străveche stare de lu- 
cruri, când darurile de nuntă, ca şi taxele, erau concretizate în vite mari 
(vaci, boi), oi (şi acum se spune, în glumă, când i se schimbă numele 
cuiva din neştiinţă sau neatenţie, deci când i se dă un nume nou unei 
persoane, că celui cu nume nou trebuie să i se dea ca dar o oaie, ca 
la botez). 

La cele trei exemple citate în DLR, adăugăm: Şi-un cap mare 
de nămaie Să-l fierbi, soacră, -ntr-o căldare (F.Tr., |, 552); Ăsta nu-i 
cap de nămaie (ibidem, 553, din Banat). Tudor Pamfile, Jocuri, 103, 
prezintă textul: Treci ploaie, De nămaie, Că te-ajunge soarele, Şi-ţi taie 

picioarele (la p. 156, unde se indică greşit pagina din text: 351, nu 251, 
după cuvânt se pune semnul întrebării, dovadă că Pamfile nu cunoştea 
cuvântul). 

Aici precizăm că în DR, V, 794, S. Puşcariu arată cine s-a ocupat 
întâi de etimologia animalia > nămaie. 

O variantă a lui nămaie, nămai este ihimal, pl. inimal'e „animal!” 
(din Clopotiva, în GS, VII, 188). 

Este interesant de observat că, dacă nămai, nămaie, pl. nămăi, 
nămaie, nămai, a dispărut în cea mai mare parte a dialectului daco- 
român, descendenți ai acestuia, identificaţi de noi, dovedesc o mare 
vitalitate. 

Aici am aminti diminutivul nimioară, neînregistrat în dicţionare: Tot 
cântând şi fluierând, Oile napoi turnând. Numa una nu-nturna-le Ni- 
mioara din grai lăia-le (Fochi, Mioriţa, 918, din Remetea-Beiuş). 

Constatăm că din nămai(e), nemai(e), nimai(e) s-a detaşat cu 
vremea o temă / o bază lexicală (cu variante) nam- (năm-), nem-, nim- 
care evoluează de la sensul „animal (în general)” la „oaie” şi „vită mă- 
runtă”, după ocupaţia păstorului român, apoi, cu unele sufixe, la „ocol, 
împrejmuire”, la „gunoi de animale”, la „gunoi (în general) şi la „gră- 
madă, mulțime, grup”. Această temă lexicală stă la baza unor apelative 
şi nume proprii. 

Mai întâi prezentăm cuvântul nam, după DLR şi MDA, care prin 
Muntenia are sensul „lucru voluminos”: Namul de buccea din spate... 
i se tot topise, de ajunsese o biată toltoaşă. Este cu etimologie necu- 
noscută, comparat cu namilă. 

Prin numele de familie Nam, Namul se explică numele Nămules- 
cu, şi nu prin Nan(u), cum crede lordan, Dicţionar, 324. Tot prin Nam, 
Namu, Namea se explică numele Nămescu. La 1435 a fost menţionat 
documentar satul Oancea Namnotă, în zona Străşeni din Basarabia, 
pe Voinova, lângă Voinăuţi (Gonţa, Locuri, 177). Este, evident, nume- 
le unui bărbat (Gonţa, Persoane, 523). Acest nume Namnotă trebuie 
considerat variantă a lui Namotă, derivat al lui Nam cu suf. -otă. Am 
amintit mai sus numele Namei, pe care îl socotim derivat al lui Nam cu 
suf. -ei, ca în Ciulei, Spinei etc. 

Nima este un sat în jud. Cluj (Suciu, |, 426). 

Prin nam, Namu se explică numele de familie Nămescu, amintit 
mai sus (la 1763 lazul lui Nămescu, Grămadă, |, 340, în satul Mănăsti- 
oara / Sf. Onufrie, iar în hotarul târgului Siret la 1673 — deci cu aproape 
un secol mai înainte — a fost menţionat numele topic Grădina lui Nă- 
mescu, idem, II, 440). 

Numele Nam are şi forma derivată Nemea şi derivatul Nemescu. 
lorgu lordan, în Dicţionar, 331, cunoaşte şi numele Nemeciuc, derivat 
de la Nemea cu suf. ucr. -ciuc. Variantă a numelui Nemescu este Ni- 
mescu (lordan, op.cit., 331). Prin apelativul nimai se explică numele de 
familie Nimai, iar prin acesta se explică toponimul Nimăieşti. 

Nemanu este numele unui masiv muntos în Munţii Semenicului 
şi are „înţelesul referitor la locuri populate cu fiinţe fabuloase, înfrico- 
şătoare, căci scr. neman, tema etimologică a oronimului, înseamnă 
«monstru»” (Ioniţă, Nume, 95, 186). lorgu lordan, Dicţionar, 447, în- 
registrează numele de familie Nemănescu, Nemen şi crede că acestea 
s-ar explica prin maghiarul némán „mut” ori prin scr. Nemania, nume 
de familie. Nemanja este numele unei dinastii de cneji şi țari sârbi, în- 
cepând cu anul 1171 şi până la sfârşitul secolului al XIV-lea. Dorin Gă- 
mulescu, în Elemente de origine sârbocroată, 161, prezintă cuvântul 
scr. neman cu sensul „mons din Anon. Car., 355, şi îl explică prin 
neman cu sensul „larva, monstrum”, acesta fiind de origine obscură, cu 
precizarea noastră că larva, monstrum înseamnă „arătare, ciudăţenie, 
stafie”, „monstru”. 

Credem că neman este în scr. un vechi împrumut românesc, aşa 
cum îl păstrăm ca nume topic în Semenic sau ca antroponim şi deri- 
vă din nem- cu suf. -an augmentativ, apropiat de nemal, nimal'iu „nă- 
maie”. Numele Nemanja este rom. Nemanea şi a fost folosit de vlahii 
din Peninsula Balcanică, de la care a fost preluat de sârbi. 

În Termeni păstoreşti în limba română, |, p. 353-355, am pre- 
zentat cuvântul imaş, dar astăzi nu mai susţinem ipoteza că imaş s-ar 
explica prin ima, imală, după ce am refăcut, în bună parte, familia lui 
nămaie (nemai, nimai). Cuvântul este o creaţie românească de la ni- 
maş (din nim-, cu suf. -aş). Prin urmare, nu poate fi vorba de magh. 
nyomas, cum se spune şi în MDA. În DA se prezintă sensul „loc sau 
câmp nelucrat, destinat pentru păşune; păşune comună a locuitorilor 
unui sat; câmpul... unde pasc vitele (cu deosebire oile), în opoziție 
cu suhat, locul de păşune pentru vitele mari”. Ciorănescu spune că n 
inițial dispare prin fonetică sintactică, dar are în vedere cuvântul ma- 
ghiar. Şi noi explicăm apariţia lui imaş prin fonetică sintactică, dar din 
cuvântul nimaş, pe care îl socotim ca având sensul principal „loc unde 
pasc oile” (cum se arată în definiţia din DA; vezi şi Popescu-Sireteanu, 
Termeni păstoreşti, |, 334). lată câteva exemple: Numai pruncii fără 
tată Ca grădina-n imaş lăsată (Bârlea, |, 181); C-o fătat mânza-n imaş 
(idem, II, 211); Nu lăsa boii-n imaş (F.Tr., |, 143). Prin urmare, struc- 
tura în nimaş devine în imaş. Un nume topic Vârful Nimaşului a fost 

menţionat de Mătasă, 43. În Valea Bistriţei, nimaş este „loc de păşune 
ca proprietate devălmaşă” (Vuia, II, 195). lar în Călimani, inimaş este 
„păşune” (idem, II, 196) şi „loc de păşune pentru vitele mari, care nu 
pleacă la munte” (idem, II, 261). În Toponimia comunei Suceviţa, 
am înregistrat mai multe nume topice Imaş: Imaşu Bereheza / Imaşu 
Berchezului, Imaşu di la Furcoi, Imaşu di la Rotari, Imaşu di la Țâgani, 
Imaşu di la Unguru, Imaşu La Dealu Cârşmi, Imaşu la Niclauş, Imaşu 
Mănăstiri, Imaşu Zneamânului, Imaşeli. Al Bocănețu, în Terminologia, 
252, prezintă termenul imaş cu variantele nimaş, mimaş, emaş, iemaş, 
iamaş. 

Dintre dicţionare, numai DLR şi MDA cunosc termenul nimăt cu 
sensul „loc (la stână) îngrădit, uneori acoperit, amenajat pentru adă- 
postirea oilor sau a altor animale”, iar prin extindere semantică „îngră- 
ditură sau gard din crengi (rămuroase)”. Termenul apare în răspunsu- 
rile la chestionarul lui Hasdeu, vol. X, 188, comunicat de S. FI. Marian; 
în „Şezătoarea”, II, 23, 42; III, 87; în „lon Creangă”, III, 300; în ALR; 
în materialul cules prin anchetele dialectale efectuate de institutele de 
lingvistică (în anul 1949 şi următorii) din Ţara Hațegului, Valea Bistriţei 
şi Valea Moldovei; în Glosar reg, 49; Sfarghiu, 118. Are şi variantele 
nimăt, (pl. niméte), nămat, nămăt, nămăt, nămet (accent necunoscut). 

În DLR se afirmă că termenul este răspândit în Transilvania şi 
în Moldova, dar se citează în Lexic reg., |, 83, unde cuvântul este 
semnalat de Traian Cantemir din Rm. Vâlcea, cu sensul „gard viu”. A 
fost înregistrat în ALR II, 792/798 (puncte cartografice din Muntenia) şi 
în ALRT, 165 (Ciocăneşti, jud. Suceava). Termenul este prezent şi în 
lucrări necitate în DLR: nimăz (cu z în loc de t), în Lexic reg., 2, 123, 
cu sensul „staul în care se ţin mieii noaptea”, înregistrat de loan Lazăr 
în mai multe localități din zona Fălticeni; nămăt în GI. reg. Oltenia, cu 
sensul „loc împrejmuit (lângă casă sau la stână) în care se adăpostesc 
oile, vitele; ocol, obor” din localităţile Voineasa şi Mălaia, jud. Vâlcea. 
ÎI cunoaşte Vuia, II, 293, 295, din nord-vestul Moldovei, din Țara Ha- 
țegului, din Munţii Sebeșului. În Glosar reg., 49, este semnalat din 
mai multe localități de pe Valea Bistriţei (N-V Moldovei). Gl. reg. Olt., 
72, înregistrează şi nămâş „gunoi de grajd”, cuvânt care lipseşte din 
DLR, iar în MDA are sensul „torent”, cu etimologie necunoscută; se 
face trimitere la |. D. lonescu, Glosar din jud. Gorj, publicat în BPh, 
VI, 1939, p. 230, unde cuvântul este menţionat fără plural, fără accent 
şi cu sensul „bălegarul vitelor”. În GI. reg. Olt., 72, se înregistrează şi 

verbul nămăşeşte / se nămăşeşte „se gunoieşte”, din Strehaia, derivat 
fără îndoială de la nămaş. D. Udrescu, 180, înregistrează nămăt cu 
sensurile: 1) „sedimente rămase după revărsarea apelor curgătoare”, 
2) „întăritură făcută pe malul apelor curgătoare pentru a împiedica re- 
vărsarea”, 3) „(adverbial) mulţime”: E nămăt mare de fructe. Dorina 
Bărbuţ, 139, cunoaşte nămăt, nămete cu sensul „ocol de vite; stână” 
(vezi şi NALR. Oltenia, pct. 902, 903). În Câmpulungul Moldovenesc 
am auzit expresia a schimba nimătul „a muta locul unde se află stâna”. 
Tot acolo nimăt scrutat înseamnă „nimăt luat dintr-un loc şi pus în alt 
loc”. Nămăt înseamnă şi „grămadă de nisip, pietriş, mâl, lemne, adusă 
de ape la cotituri” (Moldovanu, 28-29); „construcţie care abate apa la 
moară” (idem, 159, nr. 881), în forma nimăt are sensul „linie care des- 
parte două ogoare, două livezi sau două fânețe” (idem, 153, nr. 883). 
Acelaşi sens îl are nămat „locul nearat între două locuri arate”, sino- 
nim cu meşdină, mejdină, miezuină, hat, răzor, hotar, ş.a. (Bocăneţu, 
Terminologia, 216 / 98). La Fundu Moldovei, jud. Suceava, nimăt este 
„coşer; ocol pentru oi” (Lucău-Rusan, 438), iar în Şaru Dornei „ocol 
înalt de doi-trei metri, cu bârne dese, pentru protecţia oilor împotriva 
lupilor” (Pata, Graiul, 152). 

Localitatea Unimăt din zona Carei a fost atestată mai întâi la 1383 
în forma Wynemety, la 1460 Uinemethi şi, cu neînsemnate deosebiri 
grafice, Ujnyzimet la 1851 şi Uinimet la 1854 (Suciu, II, 219). Acest 
nume este format din Nimet, nemet, Nimăt precedat de magh. uj „nou”. 
Fiind vorba de Nimătul Nou, se înţelege că a existat şi Nimătul sau Ni- 
metul (satul vechi), dispărut înainte de a fi atestat Nimătul Nou. 

Cu privire la originea termenului, autorii DLR şi autorii MDA îl 
consideră împrumut ucrainean, din namset „cort, coşar”, admițând pă- 
rerea lui Gh. Mihăilă, Studii, 92, care spune: „provine din ucr. namet, 
care are, printre alte sensuri, şi pe acela de ‘cort, şatră, coşar’ şi este 
pentru limba română un dublet etimologic a lui nămet(e) „morman de 
zăpadă, troian”, răspândit în sudul ţării şi împrumutat cu acest sens din 
dialectele slavo-bulgare”. O părere diferită au emis autorii Glosarului 
regional, p. 50, care consideră că nimăt s-ar putea explica prin magh. 
nyomat „apăsare”, dar trimit şi la o comparaţie cu bătătură. 

Nu admitem nici una dintre aceste soluţii etimologice, care ne par 
mai mult decât forțate. Prima, chiar dacă din punct de vedere formal 
ar putea fi admisă, nu are susţinere semantică, iar a doua nu poate fi 
admisă nici formal, nici semantic, fiind cu totul fantezistă. 

Părerea noastră este că nimăt, nămăt (cu variantele) se explică 
prin nămaie, nămai, înlocuindu-se în graiurile populare terminația -aie, 

-ai, simțită ca sufix cu sufixul colectiv -ăt (-et) şi prin trecerea sensului 
de la „anima!”, „vită măruntă”, „oaie” („miel”) la „locul unde stau închi- 
se oile, vitele, mieii”, „ocol, îngrăditură”, ajungându-se la sensul mai 
îndepărtat „gard viu” şi chiar la „întăritură făcută pe malul apelor cur- 
gătoare pentru a împiedica revărsarea”, „mulţime”, „sedimente rămase 
după revărsarea apelor curgătoare”, „boală de ochi”. Sensul „gunoi de 
grajd” / „bălegarul vitelor” stă în imediată legătură cu „ocol, cu „ceea 
ce rămâne de la oi, de la vite”. 

Avem şi sensuri uşor specializate: în Broşteni, 17, 46, nimăt este 
„locul unde dorm oile cu lapte” şi „adăpost provizoriu, îngrăditură în 
care dorm oile mulse”. În Doroteia, jud. Suceava, nimăt, pl. nimiti, este 
„locul unde dorm oile. Nimăt este şi „o boală de ochi”, pentru vindeca- 
rea căreia se foloseşte un descântec de nimăt (Rosetti, Limba des- 
cântecelor, 37, din Vaşcău), dar nu avem o descriere a bolii să putem 
explica apariţia sensului. 

Nămâş, aşa cum l-am prezentat mai sus, se explică prin baza 
lexicală năm- cu suf. -aş, iar verbul se nămăşeşte are infinitivul a nă- 
măşi, explicabil prin nămaş cu suf. -i. Nămaş este numele unui sat în 
jud. Alba (cătun al sat. Bistra) (Suciu, |, 421). 

Năméte este considerat ca împrumutat în română din bg. namet 
(DLR, DEX, MDA); namet „amplasament”, „impozit” (Ciorănescu, 536); 
sud-slav: bg. námet „troian de zăpadă”, „gunoi”; scr. namet „depunere”, 
„troian de zăpadă”, comparat cu rus. regional namet „troian de zăpadă” 
(SDE, 283). De origine bulgară şi sârbă îl consideră Candrea, pe când 
Scriban crede că este vsl. nameti „cort” (a cărui formă e ca a troianu- 
lui), nametati „a zăcea”; bg. námet troian”, ceh. námet „cort”. 

În română nămete (cu variantele nămét, nămat, năimét, namete, 
nameţ, nemete, nemét, nomet, momet) are sensurile „cantitate mare 
de zăpadă căzută într-un loc sau îngrămădită de viscol; troian, noian” 
şi, prin extensiune, „cantitate mare din ceva; grămadă, morman”. Din 
DLR înțelegem că pluralul nămeţi înseamnă şi „mulţime de ani”: Și- 
asupră-mi anii grei şi-aştern nămeții (Vlahuţă). Mai întâlnim nămeți de 
verdeață; nămeţi de apă; nămete de lemne, chiar şi nămete de eru- 
dițiune. Are pl. nămeţi, nămeturi. Regional se foloseşte şi namilă cu 
sensul „nămete” (MDA). 

Deşi dicționarele susţin varianta provenienţei străine, a împrumu- 
tului, credem că această părere nu se mai justifică. Nămet este un 
vechi derivat românesc de la baza lexicală năm- cu sufixul colectiv 

-et şi a însemnat cândva „mulţime, grămadă de oi, mai ales albe, dar 
şi oi în general”. De altfel, când priveşti de departe o turmă de oi, poți 
să crezi că-i o mare pată de zăpadă (altădată oile sânt confundate cu 
bolovanii). Din română, cuvântul a fost împrumutat în limbile vecine. 
Aparenta origine slavă (veche slavă, sud-slavă) are ca punct de pleca- 
re prezența cuvântului în bulgară, sârbo-croată, poate şi în ucraineană 
(de unde în rusa de vest), dar, şi fonetic, şi semantic, avem de-a face 
cu baza lexicală nam- / năm- căreia i s-a ataşat suf. -et (colectiv). 

Cuvântul nămet „zăpadă multă” este cunoscut şi la meglenoro- 
mâni (Capidan, III, 202), cu varianta nămete (GS, VI, 172), dar nu-l 
găsim la aromâni şi la istroromâni. 

Amintim că un Mitu Nemet din Livezeni (Transilvania) a fost men- 
ționat la 1837 (Constantinescu-Mirceşti, 159), iar un toponim Gruiul 
Nemetului din Cândești (Târgovişte) a fost menţionat într-un document 
din sec. al XVII-lea (DIR, II, 271). Nămete este numele unui sat din jud. 
Gorj. Numele românesc de familie Nemet ar fi, după lordan, Dicţionar, 
331, ungurescul nemet „german” sau săsescul Nemeth. 

Alături de nămete se explică nămetenie „matahală”, cu etimologie 
necunoscută în DLR, iar în MDA comparat cu nămete. Tot aici trebuie 
încadrat nămetie „matahală”, comparat cu nămete. Amândouă aceste 
cuvinte trebuie puse în legătură cu sensul „grămadă, morman”, aici 
„fiinţă închipuită, de proporţii mari”, chiar „prost”. Prezentăm câteva 
exemple excerptate de noi: Măre, câţi turci şi câte alte nămetenii n-au 
trepădat prin vecinătăţile astea... (Codin, Legende, 12); Se pomeneau 
creştinii cu nămeteniile în casă (idem, ibidem, p. 23; vezi şi p. 44); 
„„„era o nămetenie de om groaznic cu mâinile ca furcile şi cu picioarele 
ca răşchitoarele (Rezuş, Dochiţa, 17). 

Nătămenie lipseşte din DLR şi din MDA, dar se înregistrează 
natamenie, ca variantă. Are sensul „prostovan”. L-a semnalat Lucian 
Costin, în Graiul, II, 135, cu un exemplu: Las-o pe nătămenia asta. 
Este o variantă a lui nămetenie, cu metateză, cum se vede şi din DLR: 
natamenie, variantă a lui nămetenie. 

Cuvântul nătămet, fără etimologie în DLR (MDA îl compară cu 
nămete), regional cu sensul „grămadă, mulţime de...” (semnalat din 
Obislavu-Rm. Vâlvea, în „lon Creangă”, III, 202, cu citatul: Într-o zi s- 
a nemerit la fereastra ălui palat fata împăratului care, văzând atâta 
nătămet de purceluşi grohăind... îi zice porcarului...). Apropierea de 
nămet(e), făcută de către autori, este utilă şi stabilim o legătură cu 

nămetenie care are varianta cu metateză natamenie / nătămenie. Suf. 
-6nie din nătămenie a fost înlocuit cu -et. Vezi totuşi explicaţia propu- 
să de Andrei Avram, în Contribuţii, 111-112, pe care nu o acceptăm. 
Namet&nii şi Nămetii sunt înfăţişări sub care apare diavolul (Pamfile, 
Duşmanii, 257). 

Aromânii au verbul nămătisescu „a vrăji”, cu derivatele nămătisire 
„Vrăjire” şi nămătisit „vrăjit”. Nu se dau, în DDA, 853, indicaţii etimolo- 
gice. Credem că în acest dialect a fost folosit cuvântul nămăt „mulţime 
de oi”, care, cu suf. gr. -isi, a creat derivatul nămătisescu, probabil cu 
sensul „a descânta când se strică turma de oi, când oile dau lapte puţin 
din cauza unor boli”. 

Omăť în DLR este sinonim cu nea şi cu zăpadă. Sunt prezentate 
contexte cu atestări începând cu mijlocul sec. al XVII-lea (1645). Omă- 
tul mieilor (al cocostârcilor) este zăpada care cade la începutul primă- 
verii. Regional, este sinonim cu nămete. Are variantele umăt, úmet, 
umete, omét, homet, omét, omát. Ar fi împrumutat din ucr. obmet „mă- 
turare; pospai”. Are o familie bogată: omătoi, omătós, -oâsă, omătuțe, 
omeți (aceasta cu variantele omătă, ometi, ometâ). Şi în MDA este 
considerat ucrainean, tot din obmet. 

În dicționare mai vechi, omăt este considerat împrumut slav (sb., 
ucr.). Cihac, II, 210, îl include în familia lui nămet. Şăineanu (1996) îl 
explică prin sl. ometă, Candrea prin sb. omet „măturătură”, Scriban 
prin v. sl. ometă „chenar, plasă de pescuit’, sb. omet „măturătură”, 
umet „gunoi măturat, troian”, bg. nâmet „nămete, troian”, rut. zâmet 
„viscol”. În DEX se explică prin sl. ometă „măturare, pospai”. Şi pentru 
autorii SDE, 291, omăt este împrumut slav şi trimit la o comparaţie cu 
slavonul oy mem» „bălegar”; rus. umet „îngrămădire”, „vrăvuire”, „şanţ, 
„adăpost cu val”, „băligar” (acesta din umetati „a arunca”, „a îngrămă- 
di”), umetcivâe snega „mormane, troiene de zăpadă în jurul locuinţei”. 
„Un prototip cu prefixul o- confr. scr. omet „mătură”, „loc măturat”, ucr. 
omet „cant”, „poală”, „marginea hainei”, rus. omet „claie de paie”, „mar- 
ginea hainei” — semantic ar fi „mai îndepărtat”. Şi Lobiuc, în Contacte- 
le, consideră cuvântul ca fiind de origine ucraineană. 

Nu admitem originea slavă a lui omăt. În explicaţia propusă de 
noi, avem în vedere structuri ca un nomăt, într-un nomăt din variante 
nomet, *nomăt ale lui nămăt, nămete. Apariţia unui o între n şi m se 
întâlneşte şi în nomină (variantă a lui namilă). Prin fonetică sintactică 
se poate clarifica apariţia lui omăt, omet, ca variante ale lui *nomăt, 

nomet. Înrudirea lui omăt, omet cu nămete, nămăt este incontestabilă, 
iar încadrarea acestora în familia lui năm- este necesară. Prin urmare, 
omăt reprezintă o variantă a lui nămăt, nămete. 

DLR prezintă cuvântul nămăt, care, regional, are sensul „plată”, 
(ironic) „pedeapsă” (din Brădişorul de Jos — Oraviţa). Este citat con- 
textul: Viń tu acasă; îti iai tu nămătu şi se propune o comparaţie cu 
scr. namet „impozit. Dar namet din scr. este împrumutat din română, 
nămet (<nămaie). De la sensul „vite cornute (mari sau mici)”, termenul 
a evoluat la sensul „impozit”, „dare”, „plată”, dar şi „pedeapsă” . Ultimul 
sens se explică uşor dacă avem în vedere faptul că pentru oi şi vite se 
plătea o taxă, un impozit. Uneori vitele cornute şi oile produc pagube în 
culturi, din care cauză se aplică pedepse celor vinovaţi. Subst. colectiv 
nămăt (nămet) a putut căpăta sensul „impozit”, „dare”, aşa cum pentru 
noțiunea „taxă pentru păşunat” se folosesc termenii păşune, mutare, 
păscătoare, suhat. Amintim şi faptul că în trecut impozitele sau diver- 


sele dări şi amenzi se plăteau în natură: vite (mari şi mici) şi cereale. 


kk 


Nămăş, nămăşuri, cu etimologie necunoscută în DLR şi în MDA, 
cu sensul, regional, „torent”, a fost înregistrat mai întâi în Lexic reg., 1, 
49, dar nu „torent”, ci „venitură de apă alcătuită din pământ, nisip, resturi 
de buruieni etc.” (din Bistriţa-Turnu Severin). Dacă sensul „torent? nu 
se explică în legătură cu nămaie, nămăt, cel real, semnalat de Gh. N. 
Dumitrescu-Bistriţa, se explică prin aceea că veniturile de apă sunt 
adesea constituite din vite moarte (mai ales oi luate de şuvoaie), dar 
şi din gunoiul vitelor, din „sedimente rămase după revărsarea apelor 
curgătoare”, numite nămăt în Argeş (vezi mai sus). Aşadar, termenul 
nămăş trebuie considerat ca făcând parte din familia lui nămai, expli- 
cabil prin înlocuirea terminaţiei -ái (-ăi) cu suf. -ăş (-âş). O astfel de 
schimbare de sens nici nu putea să apară decât într-o zonă muntoasă, 
unde apele vin iuti (cf. şi numele Bistriţa). Dorina Bărbuţ, 139, înregis- 
trează nămaş, -uri, cu sensul „gunoi de grajd” sau şi „aluviune”, ceea 
ce confirmă explicaţia pe care o propunem. Întrucât elementul princi- 
pal al viiturilor l-au constituit gunoiul strâns de la oi şi vite mari, dar şi 
vitele moarte, era firesc deci ca numele acestora să fie pus în legătură 
cu nămaie, cuvânt utilizat frecvent în Banat şi în zonele învecinate. 
Nămaşul Onacului este nume de munte în Apuseni (Frâncu-Candrea, 
Rotacismul, 122), iar Nămaş este numit un cătun al satului Bistra (Su- 
ciu, |, 421) în jud. Alba. 

Cuvântul nămâlă!, cu răspândire regională, este prezentat în DLR 
cu sensul „noroi”, în următorul context ilustrativ: Glodul sau nămala 
grasă, gunoită a marginilor de bălți şi mlaştini. Dar contextul nu ne 
vorbeşte despre „noroi”, ci despre „mustul care se scurge din gunoiul 
depus pe marginea bălților şi mlaştinilor”. Este vorba, fără îndoială, 
de gunoiul de vite (mari şi mici). Amintim că nămai(e) a evoluat şi la 
sensul „gunoi de animale”, „gunoi” în general, „grămadă”. Deducem că 
nămală! din DLR reprezintă cuvântul nămală „vită, oaie”, în care | s-a 
păstrat, nefiind urmat de e, care să provoace palatalizarea acestuia şi 
apoi vocalizarea lui / palatalizat. Sensul cuvântului s-a schimbat din ca- 
uza locului de aşezare (temporară) a gunoiului de la vite, în apropierea 
unei ape (baltă, mlaştină), spre a fi mereu udat, să fermenteze. 

Nămórnic are în DLR sensul „(regional) care întrece (cu mult) li- 
mitele normale de volum, înălțime, putere etc.”, ca în brazi nămornici, 
cai nămornici, bărbat nămornic. Înseamnă şi „namilă”, „matahală”. Cu- 
vântul a fost înregistrat de Şt. Paşca, Glosar, 44, cu sensul „fiinţă mare 
peste măsură, matahală”, din Sângeorz-Băi, iar din Frata cu sensul 
„colosal, cumplit”. Are varianta nimornic. Cuvântul este cu etimologie 
necunoscută, comparat cu mamor, mamorniţă. În MDA este prezentat 
cu etimologie nesigură, comparat cu mamor. Credem că s-ar putea 
compara şi cu mal sau namilă. 

Considerăm că nămârnic a fost derivat de la baza lexicală năm-, 
cu suf. -Grnic, aşa cum se întâlneşte acest sufix în comornic, datornic, 
spornic, statornic. 


kk 


Prin asimilaţia năm- > măm- se explică mămâie, mămăie, mămăie, 
considerate drept variante ale lui momâie, dar de fapt aceasta din 
urmă este variantă a lui nămaie etc., fiind prezentat cu etimologie ne- 
cunoscută în DLR. lar mămâiátă „mogâldeaţă”, „fantomă, nălucă”, tot 
cu etimologie necunoscută, este un derivat al lui mămăie, cu suf. -eaţă 


(< năm-). 
kk 


Un cuvânt pentru lămurirea căruia lexicologii nu au reuşit să adu- 
că soluţii este nâmilă. A.Cihac (II, 192-193) îl înregistrează cu sensul 
„Quelq'un de très grand, d'enorme, monstre”, citând din Anton Pann: 

ce namilă de om eşti; este o namilă mare, tot pestriță pe spinare şi din 
Convorbiri literare: ce namilă de om. Îl consideră ca făcând parte din 
familia cuvântului merță, care provenea din croatul namira „comble, 
excedant”. Despre această etimologie Ciorănescu spune că „nu este 
convingătoare”, iar noi o prezentăm ca pe o curiozitate. Tiktin, II, 1032, 
prezintă citate din Ispirescu (E;.... se cutremurară când văzură namila 
de lighioană lângă dânşii), din Vlahuţă (Ne uităm cu groază-n sus la 
namilele de stânci) şi din lon Ghica (Două namile de case, cu prid- 
voare, săli mari, tinzi şi paratinzi), dar etimologia îi este necunoscută. 
Nici Candrea nu aduce o soluţie etimologică. Scriban prezintă cuvântul 
namilă pentru vest, iar pentru est dă unele variante. Îl citează pe Rete- 
ganul care foloseşte nămală în loc de namilă. Nu propune nici o soluție 
etimologică. Ciorănescu, 536, consideră termenul drept „creaţie expre- 
sivă”. Autorii DLR glosează cuvântul cu sensurile 1) „ființă sau lucru de 
proporții exagerate, mari, uriaşe (şi adesea cu contururi vagi); mataha- 
lă, colos, (regional) nătărală”; 2) „fiinţă fantastică de mărime enormă şi 
cu înfăţişare de obicei îngrozitoare”; 3) „sperietoare, momâie”. Tot aici 
sunt prezentate, după unele dicționare sau glosare, variante ale cu- 
vântului: nâmină, nămilă, nămâălă, nomină, mâmilă, mâmină, mănină, 
m6milă, mlâmnilă. Pentru primele două sensuri sunt prezentate multe 
citate, dar cele mai vechi (din Cantemir, Gorjan) se referă la variante- 
le mamină şi namină; citatele pentru namilă sunt din Odobescu, Sp. 
Popescu, Galaction, Topârceanu şi nu se reproduc citatele din Pann, 
|. Ghica, Ispirescu prezentate de Cihac şi Tiktin. Şi în acest dicţionar 
cuvântul este „cu etimologie necunoscută”. Ov. Densusianu, în „Nea- 
mul românesc literar”, 1910, nr. 43, 24 oct., p. 682-683 explică namilă 
prin animal. 

Părerea noastră este că namilă reprezintă un caz tipic de izolare 
a unui cuvânt de familia sa. Derivat de la aceeaşi bază nam (< nămaie) 
prin înlocuirea terminaţiei -aie cu suf. -ilă, termenul s-a impus cu ac- 
centul pe prima silabă, dar varianta nămală susţine ferm încadrarea 
cuvântului în familia lui nămaie. 

Credem că namilă a apărut în vremea când termenul de bază în- 
semna doar „animal”. Evoluţia spre sensul „ființă fantastică de mărime 
enormă...” este determinată de specificul fanteziei populare, care a 
creat animale fantastice de proporţii uimitoare. Evoluţia semantică a 
cuvântului trebuie pusă în legătură cu păstoritul, pentru că păstorii sunt 
mereu în situația de a-şi apăra vitele de fiare. Pierderea legăturii cu ra- 
dicalul (considerând că nam- şi năm- reprezintă un radical), cu familia, 
a dus la apariţia unor variante ciudate, dar explicabile. 

Între variantele lui nâmilă este şi mâmilă, care a apărut printr-o 
asimilaţie regresivă: n-m > m-m pe de o parte şi printr-o altă asimilaţie, 
de data aceasta progresivă: na- > -nă- > no ca în nomină (o altă vari- 
antă a lui namilă). Al Viciu, în Glosar, 118, prezintă cuvântul momilă ca 
circulând cu sensul „om sau vită mare”, sinonim cu namilă, mătăhală 
(în Banat). 

Se pare că prin momilă fără sufix, mom-, se explică oronimul 
Moma din Munţii Apuseni. 

Prezentăm câteva exemple excerptate de noi: [anarhia] Această 
namilă sângeroasă (Budai Deleanu, 273); ...numai iaca o dihanie câtu- 
mi-ţi-i namila stătea în cărare parcă-mi aținea calea (Voronca, 209); 
„„„a văzut o nămilă lungă, neagră, ca un cal (idem, 673); o namilă de 
om mânca brazde (Creangă, |, 108); Venia înspre ei dinspre Başău o 
namilă de om lungă, lungă de nu-i mai aflai măsura (Codin, Legende, 
30); Când noaptea iată că vine o namilă de vulpe... (Sbiera, 219); nu-i 
veni la socoteală că o namilă aşa de mare, de înaltă şi de groasă ca 
zmăul se uită horțiş la dânsul (idem, 234). 

La meglenoromâni, cuvântul namilă este prezentat de Capidan, 
III, 202, cu sensul „om mare şi înalt”, dar nu este exclus să aibă şi alte 
sensuri. 

În DLR, nemeş? este „nobil maghiar, de obicei mic sau mijlociu; 
prin ext., persoană care aparținea unei categorii sociale de stăpâni de 
pământ fără titluri nobiliare; boier; nobilime (maghiară), de obicei mică 
şi mijlocie”. La noi nu sunt rumâni, numa hemeşi (Densusianu, Graiul, 
191). În sintagma piatră nemeşă = piatră prețioasă. Are şi sensuri care 
nu ne rețin interesul, precum adj. nemeş (prin Oltenia) „de dimensiuni 
potrivite, nici prea mare, nici prea mic”, „potrivit, micut, frumos. Oală 
nemeşă, oală micuță, bobeică, bobicuţă” (Ciauşanu, Culegere, 182), 
„papuci”. Are variantele: nemiş, neâmiş, neâmeş, nimăş (vezi şi Băr- 
but, 141). 

Deşi dicționarele spun că acest cuvânt este în română un îm- 
prumut maghiar, din nemes, considerăm că este vorba de un derivat 
românesc al lui nem-, nim-, cu suf. -eş ca în âlbeş, bâlmeş, bălâieş, 
burteş, coâdeş, coârneş, dugleş, foâleş, gureş, moâleş, oâcheş, péleş, 
răreş, trupeş şi altele (v. Dicţionar invers, 627-629). Cuvântul trebuie 
să fi însemnat iniţial „om bogat în vite mari şi oi”, apoi „om bogat în vite, 
oi şi pământ” şi este, pe un anumit plan, un sinonim al lui boier. Cu 
timpul s-a creat în Transilvania o mare diferenţă între nemeşi şi țăranii 

iobagi, cei dintâi bucurându-se de privilegii însemnate. Mulţi nemeşi 
de origine românească au fost deznaţionalizaţi şi au devenit unguri. 
Dar chiar şi acolo unde nemeşii români şi-au păstrat limba şi originea 
etnică, se diferenţiau de iobagi, de rumâni. lată un scurt text edificator, 
consemnat în Clopotiva: „nemeşii au nedeia de-a băşca (= separat), 
fac jocu de-a băşca de rumâni” (Conea, Clopotiva, II, 528). Într-un fel 
asemănător, era diferenţa care exista între clăcaşi şi răzeşi în Moldo- 
va. În acelaşi sat erau şi clăcaşi, şi răzeşi, diferenţiați chiar prin locul 
ocupat în vatra satului. Clăcaşii făceau, în sărbători, hora lor, pe când 
răzeşii o făceau pe a lor, fără să se amestece. 

Cuvântul nemeş este prezent în folclor: Dar eu zău nu i-am furat, 
Făr cu stava i-am mânat De la nemeşul bogat (F.Tr., |, 13); Toţi tin ca- 
lea la strâmtori, Prind pe nemeşi călători (ibidem, 423). Este prezent şi 
în vechi texte româneşti, reproduse în DLR. 

Am amintit mai sus că, după o tradiţie, numele de sat Nămăeşti a 
avut forma Nemeşeşti, fiind derivat de la un antroponim Nemeş cu suf. 
-eşti. Dar toponimia cunoaşte multe nume de locuri Nemeş sau varian- 
te. Astfel, localitatea numită acum Nemgşa, jud. Sibiu, a fost atestată, 
mai întâi, la 1359 ca villa Nymps, la 1395 Nymisch, la 1400 Nyms, la 
1532 Nymeys, la 1733 Nemse, Numsa, la 1760-1762 Nimes, la 1805 
Niemesch, la 1808 Nemcz, la 1839 Nimsa, Nimisch, la 1850 Nemes, 
Nemetz, la 1854 Nemes, Niemesch, Nemgşa (Suciu, |, 424). Se vede 
clar că numele vechi al localității este Nimiş, Nemiş, Nimeş. În forma 
actuală s-a petrecut suprimarea lui e / i dintre m şi ş dintr-o variantă 
Nemişa. Tot cu suprimarea acestei vocale se prezintă numele Nem- 
che (= Nemşe), sat menţionat la 1427, astăzi dispărut (Suciu, II, 376). 
Amintim aici numele topice Nemşei, Nemeşeşti, Nemeşu (DTB, VI, 84- 
85; loniţă, Glosar top., 75; idem, Nume, 264). 

Cuvântul nemeş intră în componenţa numelor unor sate mențţio- 
nate de Suciu, |, 423, existente astăzi, dar şi în componenţa numelui 
Nemes Vasary, sat dispărut, menţionat astfel la 1561 (Suciu, II, 419). 

Familia apelativului nemeş în limba română este numeroasă. În 
DLR sunt înregistrate următoarele derivate: nemşél (şi regional ne- 
mişél, -eá, nemeşică), nemeşsesc, nemeşeşte, nemeşi, nemeşie, ne- 
meşime, nemeşoâică, nemeşoâie, nemeşug. Unele dintre aceste cu- 
vinte au vechi atestări, aşa cum nemeş şi nemeşoaie sunt atestate ca 
apelative încă din sec. al XVI-lea (Documente şi însemnări, 266). 
Conform DERS, 155, nemeş înseamnă „boier de rang inferior în Ţările 
Româneşti”, primele atestări datând de la 1505 în Țara Românească 
şi 1559 în Moldova. 

În maghiară cuvântul nemeş este un vechi împrumut românesc, 
pe nedrept şi neargumentat considerat împrumut în română. 

În DLR, subst. neam, pl. neamuri, are următoarele sensuri: 1) „(în- 
vechit şi popular) rând de oameni din aceeaşi generație; generație”; 
2) „totalitatea persoanelor înrudite între ele prin sânge sau prin alian- 
tă; persoană care face parte din aceeaşi familie cu cineva (în raport 
cu aceasta), rudă, nemotenie, nat; nemet, nemenie, nemeşug; „partea 
de țarină pe care o lucrează o familie”; 3) „familie boierească; grup, 
mulțime de boieri, totalitatea boierilor, boierime, aristocrație; clasa bo- 
ierilor”. Reproducem din DLR un context ilustrativ preluat dintr-o car- 
te a lui Andrei Oțetea: „Urmaşii boierilor mari care n-au ocupat slujbe 
corespunzătoare rangului părinţilor se numeau neamuri şi nu plăteau 
bir”; 4) „seminţie; trib; populaţie; (învechit) norod”; 5) „popor; naţiune”; 
6) „grup, ceată; tagmă”; 7) „origine socială (nobilă), obârşie”, „naţio- 
nalitate”; 8) „soi, fel, gen, specie”. Din toate aceste semnificaţii reiese 
sensul mai general „mulţime, grămadă”. 

Este interesant că Cihac, II, 518, observa legătura existentă între 
cuvintele neam şi nemeş, iar în urma acestei constatări, alături de ne- 
mânie, nemotenie, nemeşug ca derivate ale lui neam, include nemeş, 
nemeşie, nemeşug, nemeşesc ş.a. Face o comparaţie cu alb. nam 
„renom, renommee, consideration” şi precizează: „le vocable alb. n'est 
pas le latin nomen, qui fait sme&r, éměn en alb.”. 

Reţinem că între variantele lui nemeş este şi neâmeş (neâmiş), 
iar între formele numelui Nema, citate mai sus, găsim Nimisch, Nie- 
mesch. 

Din familia lui neam fac parte derivatele: nemenie, nemét, neme- 
tenii, nemí „a se înrudi”, nemurele, nemurire „care aparține neamu- 
rilor”, nemuri „a deveni sau a fi rudă cu cineva”, nemurie „rudenie”, 
nemuşug „neam”, nemuţ,; înnemuri „a se înrudi”, înnemurire „înrudire”, 
înnemurit „înrudit”. 

Semnalăm câteva cazuri de folosire a cuvântului în poezia popu- 
lară: Poţi să fii, bade, fălos, C-ai intrat în neamul nost! Neamul nost e 
neam de frunte, Cum e bradul de la munte. Neamul nost e neam ales, 
Cum e grâul de pe şes (F.Tr., II, 165); Tot aşa auzit-am Că suntem 
mândri de neam (ibidem, 171); Şi-oi să mor de dorul tău, Cum n-a 
murit neam de-al meu (ibidem, 370); Să răsune dealurile, Să se-adune 
neamurile (ibid, |, 104). 

Amintim şi aici numele de familie Namoian, Nămoianu, Nemoianu 

şi numele topic Nemoiu, Nemul şi atragem atenţia asupra apropierii lui 
neam de acestea, se înțelege, şi asupra înrudirii acestora. De altfel, 
toate cuvintele discutate până aici sunt înrudite şi pleacă de la nam- 
(năm-, nem-), bază lexicală izolată din nămai, toate având şi sensul 
general „grămadă, mulţime”. 

La 2 februarie 1395, regele Ungariei, venit cu oaste împotriva 
lui Ştefan voievod, domnul Moldovei, se afla „ante castrum Nempch” 
(Radu Popa, Cetatea Nemţului, 1963, p. 15). Acelaşi autor ne spune 
că „numele cetăţii vine, se pare, de la acela al târgului lângă care a 
fost înălțată” (p. 10). lar târgul purta numele apei, precizăm noi, ca şi 
Târgul Siretului, Târgul Bahluiului. Neamț a fost menţionat ca nume 
al ținutului la 7 ianuarie 1403 („pan Şandru de la Neamţ”, membru al 
sfatului domnesc). 

Hasdeu spune că numele propriu Neamt „e de origine slavică” 
(Etymologicum, |, 40). În 1943, Ilie Minea afirma că Neamţ vine de la 
cuvântul slav nemeti „mut, tăcut, liniştit” şi că s-ar referi la cadrul geo- 
grafic, hidrografic şi botanic, diferit de nemețki. Constantin Turcu, de la 
care preluăm informaţiile acestea, susține părerea lui Minea şi vine cu 
date noi. Apelativul neamt nu este în germană. Ideea de tăcut îl duce 
pe Turcu la o asociere cu numele de sat Tăcuta din jud. Vaslui, atestat 
la 6 oct. 1503. Numele satului nu a fost tradus în slavonă, ci a rămas 
Tăcuțeşti. În latină tacentia loco desemnează locuri calme, liniştite, 
tăcute, tainice. Aici numele „a scăpat” netradus, față de celălalt, adi- 
că fată de Neamt (Turcu, Autohtonia toponimiei locale, în volumul 
Războieni Valea Albă şi împrejurimile, 1977, p. 47-48). El credea că 
regiunea se chema Tăcuta, pentru că nemeti înseamnă „mut, tăcut”. 
Aurelian Sacerdoţeanu credea că Neamţ este cuvânt de origine slavă 
şi că denumea vechi populaţii germanice. El aminteşte numele topice 
Cetatea Nemţilor şi Rusca Nemţilor în Teleorman (în Lucr. simpoz. 
de toponimie, 1975, p. 43-44). În Toponimia, 278-279, Iorgu lordan 
încadrează numele Neamț între celelalte nume topice care înseamnă 
„german”, prin urmare Neamţ este un etnonim. lar la p. 456 scrie: „Des- 
pre pârâul Nemţisorul, DG [Marele dicționar geografic al României] 
spune că „în dreptul satului Vânători se uneşte, pe dreapta, cu pârâul 
Ozana, curgând apoi spre est, sub numele de pârâul Neamţului”. Aici 
precizăm că Nemţişorul izvorăşte de sub muntele Poiana Lungă şi udă 
satul Mălini (Ionescu, Dicţ. Suceava, 217), numele fiind atestat la anul 
1409 (DERS, 155). 

„Numele de Neamt, dat întâi cetăţii, pârâului din apropiere, mă- 
năstirii şi târgului, iar mai apoi însuşi ținutului şi chiar oraşului Piatra, 

vine de la numele întemeietorilor câtorva dintre vechile târguri ale Mol- 
dovei, între care e şi Neamţul” (Mătasă, Câmpul, 17). Deci are origine 
săsească. 

Noi considerăm că între numele topic Neamt şi etnonimul neamt 
nu este decât o legătură formală întâmplătoare şi, prin urmare, explica- 
rea toponimului prin etnonim ține de domeniul etimologiei populare. 

Numele ținutului vine de la numele cetăţii, iar acesta şi al târgului 
de la pârâul Neamţului, de unde vine şi numele pădurii. 

Se ştie că aici erau munți pentru văratul vitelor mari şi mici, lo- 
curi bine apărate, ferite de ochii năvălitorilor. Peste tot erau stâni, de-a 
lungul pâraielor. Numele avea, în documente, unele variante: Niamt, 
Nemt, Nemat, Namţu, Nemţâi (= Nemţă!l), dar erau, fără îndoială, şi 
variante neconsemnate. Muntele Poiana Lungă şi alți munţi din zonă 
erau cândva locuri de păstorit. Pe pâraiele Neamţ şi Nemţişor, care 
se unesc înainte de Tg. Neamţ, şi pe înălțimi se aflau nimete, deci 
„locuri unde erau adăpostiți mieii, unde se odihneau oile”, dar erau şi 
construcţii care abăteau apa la mori, numite tot nimete, nămăte. Este 
necesar să amintim că „Nămăt e o leasă de mărăcini deşi, care se 
pune pe hotare spre a se cunoaşte mai bine” (Bocăneţu, 255, informa- 
ție nelocalizată). Mai sus am văzut că două variante ale numelui actual 
Nemşa sunt Nemcz şi Nemetz (= Nemt, Nemet). Reamintim că pluralul 
lui nămete este nămeți (pronunţat nămeț), verbul corespunzător fiind 
nemeți, cu adj. nemetit, -ă. 

„În fața mea se înălța Muntele Mare de pe care sclipea neaua ră- 
masă nemeţită, de ani netopită” (Frâncu-Candrea, Românii, 30). 

O variantă locală de plural al lui nimăt a fost probabil nimăț. Amin- 
tim aici că din zona prin care curge pârâul Nemţişorul, anume din sa- 
tele Drăceni, Găineşti, Mălini, Poiana Mărului, s-a semnalat prezenţa 
cuvântului nimăz cu sensul „staul în care se ţin mieii noaptea” (L. reg., 
2, 123). Cu siguranţă că această variantă are o arie de răspândire mai 
largă. 

Confuzia între nimăz şi nimăţ, pe de o parte, şi nemet, pe de 
alta, s-a petrecut mai întâi în cancelaria domnească, scribii neştiind ce 
înseamnă în româneşte nimăz, nimăt, fireşte şi nimăt, nimet şi confun- 
dând aceste variante ale cuvântului nimăt cu slavonul nemet „neamţ”, 
în româneşte neamt. Ştiindu-se că nemţii sunt buni constructori, s-a 
acreditat legenda potrivit căreia Cetatea Neamţului a fost construită de 
nemți. Numele Neamţ s-a generalizat şi pentru ţinut, statornicindu- 
se nume de locuri aparent împrumutate. Probabil, prin aceeaşi confu- 
zie se explică numele Neamțul pentru dealuri în Vânătorii Nemţului; 

Neamţul, munte în Prahova, Dealul Neamţului în Mamorniţa, Movila 
Neamţului (MDGR, IV, 467, 470), Neamul, deal la S-V de satul Mo- 
vileni, jud. laşi (Obreja, 161), Neamţu, munte în Bucegi (sau în Munţii 
Baiului). 

Un soi de bureti galbeni comestibili se numesc nemți sau nemti- 
şori (Teaha, Graiul, 246). Nemţişor, conform DLR. defineşte mai multe 
plante, care însă nu s-ar putea explica prin etnonimul neamt. Vezi şi 
nemţoaică, sensul 3; nemtoane, sensul 2; nemţțoicuță, sensul 2 (vezi 
şi Borza, 264) (vezi şi Panţu). Una din explicaţii ar fi că ciupercile şi 
plantele despre care se vorbeşte mai sus cresc mai mult prin locuri 
unde au fost nimăte, adăposturi pentru oi şi miei, numele acestora fiind 
în măsură să confirme explicaţia propusă de noi. 

Numele topice Neamţ şi numele de plante amintite se explică prin 
forme ale cuvântului nimăt. 

Este interesant că, la meglenoromâni, un nume de loc este 
Nemisăl'ă (Capidan, III, 205), dar nu putem avansa o explicaţie până 
când nu vom avea suficiente detalii privitoare la acest nume. 

Nănălău este cuvânt cu etimologie necunoscută în DLR şi în 
MDA. Se foloseşte prin nordul Transilvaniei şi înseamnă „om prost; 
prostălău, tontălău”. Credem că este derivat al lui nămal, cu suf. -ău şi 
cu înlocuirea lui m prin n ca rezultat al unei asimilaţii consonantice re- 
gresive. Sensul „prost” se explică prin aceea că oaia (nămala, nămaia) 
este considerată un animal prost. 

Cu etimologie necunoscută este nănaşi, substantiv despre care 
se spune în DLR că este învechit şi înseamnă „dar, danie, prinos”. Se 
prezintă următorul context: Doi berbeci, trei saci făină mai datu-ne-au 
nănaş (1682). Cuvântul reprezintă o variantă a lui nămaş cu asimilaţia 
lui m la n sub influenţa cuvântului nănaş „naş”. Se ştie că asemenea 
daruri fac de obicei naşii de botez sau cei de cununie către finii lor (vezi 
mai sus namai „dar de nuntă”). 

Moştean este cuvânt atestat mai întâi în Pravila lui Vasile Lupu, 
după autorii MDA. Are pl. moşteni, moştene. Pentru etimologie, atât 
autorii DLR, cât şi cei ai MDA, trimit la moşnean, moşan, moşteni:. Are 
sensurile „moştenitor”, „moşnean; proprietar, stăpân”; „băştinaş”. Se- 
lectăm două exemple din DLR; Depărtează pă moştean de moştenirea 
părintească (a. 1816); N-are pe al treilea fecior să-l lase moştean pe 
avere. Credem că moştean este explicabil prin afereză de la nemoşte- 
an, care lipseşte din DLR şi din MDA, dar îl regăsim în numele topic, 
azi dispărut, Nemoşteni, sat lângă Alexandria (DIR, V, 371). Aşadar: 
nemoştean > moştean. Ca să-l explicăm pe nemoştean, avem în vede- 


94 Limba Română 


re cuvântul neam „legătură de familie”, „înrudire”, „rudă” cu suf. -oşte, 
ca în popoşte (cuvânt necunoscut dicționarelor, însemnând „cei din 
neamul popei”, cunoscut nouă din satul natal, în forma popoşteni). Din 
Dict. invers, 375, prezentăm şi alte cuvinte în -oşte: liboşte, paloşte, 
staroşte, toroşte. De la moştean a fost derivat verbul moşteni, iar vari- 
antă a lui moştean trebuie considerat moşnean, în care ta fost înlocuit 
prin n ca rezultat al unei asimilări. 

Unele dicţionare înregistrează, sub cuvântul neam, şi adv. neam 
care înseamnă „nimic, deloc, de fel, de nici un fel, nici un pic de...”. Scri- 
ban îl prezintă cu două contexte: Este ceva de mâncare? Nici neam de 
mâncare!; Ai bani? Neam! Autorii DLR îl prezintă sub 1.8: Neam de... = 
(de) nici un fel, (de) nici un soi, de loc, de fel; pic de: N-am neam de 
făină; Dă, bade, tot prin grădină. Că nu-i găsi neam de tină, Ci tot iarbă 
înverzită; Te-ajunge-o vreme lungă Făr'de neam de ban în pungă; 
N-are neam de gologan,; Nu-i neam de struguri; N-avem neam dă spor 
la lucru; Am o bute văruită fără neam de doagă (Oul). O prezentare a 
adverbului se face sub Il, cu precizarea că acesta circulă prin Oltenia 
şi prin Muntenia. Sunt numeroase contexte, dintre care reținem câteva: 
Mă hotărâsem să nu dorm neam... (Lungianu); Azi noapte n-am dor- 
mit neam (Preda); Nu semăna cu tată-său neam (Stăncescu); Caută-n 
dreapta, cauta-n stânga, neam (GS, VI, 335); Să nu mişt'neam, aşa să 
stai (ALRT, 244); Sunt şi alte exemple ilustrative. 

S-ar părea că are origine maghiară, dar am arătat că neam este 
un vechi cuvânt românesc. 

Într-un articol inclus în Omagiu lordan, la p. 846-847, Tamás La- 
jos se ocupă de cuvântul rom. neam „nimic, deloc, nici un pic” şi îl con- 
sideră ca reprezentând un împrumut în română din limba vecină. 

Aşa stau lucrurile şi în acest caz. Am văzut că, de la nămai(e), 
nemai(e), s-a detaşat cu vremea baza lexicală nam- / nem. Cu destulă 
uşurinţă, această bază lexicală s-a îndepărtat tot mai mult de nămaie / 
nemaie, abstractizându-se. Aşa s-a întâmplat şi în cazul acesta. Când 
se vorbea despre cineva şi se spunea că n-are neam (adică nam / 
nem), însemna că nu are nămăi, deci nu are animale (oi, capre), ca 
în ghicitoarea: Am o bute văruită fără neam de doagă (oul) unde fără 
neam de înseamnă „fără nici un fel de”. În această situaţie, neam re- 
prezintă cuvântul nămaie. Finalul -aie a dispărut, considerat fiind ace- 
laşi cu sufixul -aie. Prin urmare, neam ca adverb este acelaşi cuvânt 
cu neam „rudă, familie”, cu o evoluţie firească, explicabilă prin abstrac- 
tizare şi prin schimbarea categoriei gramaticale. 

mânească. 

DTB, II = Vasile Frăţilă, Viorica Goicu, Rodica Sufleţel, Dicţionarul toponimic 

topic general cu un glosar de entopice onomasiologic, laşi, 1978. 

NALR. Olt. = Noul atlas lingvistic român pe regiuni. Oltenia. Sub conducerea 
lui Boris Cazacu, de Teofil Teaha, lon Ionică, Valeriu Rusu, l, 1967; II, 1970; III, 
1974, Bucureşti, Editura Academiei. 

Obreja = Al. Obreja, Dicţionar geografic al județului laşi, laşi, Editura Juni- 
mea, 1979. 

Pamifile, Duşmanii = Pamifile, Tudor, Duşmanii şi prieteni ai omului, Bucu- 
reşti, 1916. 

Pamfile, Jocuri, |, Il = Tudor Pamfile, Jocuri de copii (I) adunate din satul 
Țepu, jud. Tecuci. Extras din AAR, seria II, tom. XXVIII, MSL, Bucureşti, 1906 şi 
Jocuri de copii (Il) adunate din satul Țepu, jud. Tecuci. Extras din AAR. MSL, seria 
II, tom. XXIX, p. 329-423. 

Panţu = Zach. C. Panţu, Plantele cunoscute de poporul român, Bucureşti, 
ed. 2-a, 1929. 

Paşca, Glosar = Ştefan Paşca, Glosar dialectal alcătuit după materialul lexi- 
cal cules de corespondenți din diferite regiuni, Bucureşti, 1928. 

Pata, Graiul = Gheorghe C. Paţa, Istoricul şi graiul comunei Şarul Dornei, 
Bucureşti, Editura Christiana, 2002. 

Petrovici, Emil, Note de folclor de la românii din Valea Mlavei (Serbia), în 
AAF VI. 

Popa, Radu, Cetatea Neamţului, 1963. 

Popescu-Sireteanu, lon, Termeni păstoreşti în limba română, vol. |, laşi, Edi- 
tura Princeps Edit, 2005. 

Popescu-Sireteanu, Toponimia comunei Suceviţa, în „Analele Bucovinei”, 
an VIII, 1/2001. Şi extras. 

Răuţ, Studii = Octavian Răuţ şi Vasile Ioniță, Studii şi cercetări de istorie şi 
toponimie, Reşiţa, 1976. 

Rezuş, Dochiţa = Petru Rezuş, Dochiţa împărătița. Basme şi poezii populare 
din Țara de Sus, Bucureşti, Editura Minerva, 1972. 

Rossetti, Limba descântecelor = Al. Rosetti, Limba descântecelor, Bucureşti, 
Editura Minerva, 1975. 

Sbiera, Poveşti = |. G. Sbiera, Poveşti şi poezii populare româneşti. Ediţie 
îngrijită şi prefațată de Pavel Țugui, Bucureşti, Editura Minerva, 1971. 

Scriban = August Scriban, Dicţionarul limbii româneşti, laşi, 1939. 

SDE = Scurt dicţionar etimologic al limbii moldoveneşti. Redactori: |. Raev- 
schi şi M. Gabinschi, Chişinău, 1978. 

Stoica de Haţeg = Nicolae Stoica de Haţeg, Cronica Banatului. Ediţie de 
Damaschin Mioc, Bucureşti, Editura Academiei, 1969. 

Suciu, |, II = Coriolan Suciu, Dicţionar istoric al localităţilor din Transilvania, 
I-II, Bucureşti, Editura Academiei, 1967, 1968. 

Şăineanu, Influența = Lazăr Şăineanu, Influenţa orientală asupra limbei şi 
culturei române, Bucureşti, 1900. 

Şăineanu (1995) = Lazăr Şăineanu, Dicţionar universal al limbii române. Vo- 
cabular general. Ediţie revăzută şi adăugită de Alexandru Dobrescu, loan Oprea, 
Carmen-Gabriela Pamfil, Rodica Radu şi Victoria Zăstroiu, vol. II, III, IV, V, laşi, 
Mydo Center, 1995, 1996. 

Teaha, Graiul = Teofil Teaha, Graiul din Valea Crişului Negru, Bucureşti, 
Editura Academiei, 1961. 

Tiktin, |, II, III = H. Tiktin, Rumânisch-deutsches Wörterbuch, |, 1903; II, 
1911; III, 1925, Bucureşti. 

Turcu, Constantin, Autohtonimia toponimiei locale, în vol. Războieni Valea 
Albă şi împrejurimile, 1977. 

Udrescu, D., Glosar regional Argeş, Bucureşti, Editura Academiei, 1967. 

Varone / Niculescu-Varone = G. T. Niculescu-Varone, Elena Costache Gă- 
inaru-Varone, Dicţionarul jocurilor populare româneşti, Bucureşti, Editura Litera, 
1979. 

Voronca = Elena Niculiţă Voronca, Datinele şi credințele poporului român, 
adunate şi aşezate în ordine mitologică de..., |, Cernăuţi, 1903. 

Vuia, II = Romulus Vuia, Studii de etnografie şi folclor. Ediţie de Mihai Pop şi 
loan Şerb, vol. II, Bucureşti, Editura Minerva, 1980. 


100 Limba Română 


Constantin ŞCHIOPU 


METODE ŞI PROCEDEE DE INTERPRETARE 
A OPERELOR LIRICE 


Interpretarea operelor literare lirice în procesul predării literaturii în 
şcoală este o operaţie destul de dificilă, deoarece poezia comportă o 
„logică” deosebită de cea a prozei. „Aplicaţi poeziei logica după care se 
conduce proza — afirma distinsul poet şi teoretician al simbolismului Ale- 
xandru Macedonski — poezia poate fi logică, dar nu mai e poezie. Logica 
poeziei este nelogică într-un mod sublim”. Diferenţa fundamentală între 
poezie şi proză trebuie căutată mai întâi la nivel semantic, întrucât „sensul 
poetic este rezultatul conlucrării, al interdependenţei dintre semnificant 
şi semnificat. lar interdependenta este o trăsătură definitorie a structurii, 
în cazul de față a frazei poetice ca structură ce angrenează, deopotrivă, 
expresia şi sensul” (Grigore Țugui, Interpretarea textului poetic, laşi, 
1997, p. 26). Prin urmare, natura specifică operei literare lirice conferă 
un statut aparte şi procesului de decodare a mesajului ei. Cât priveşte 
neajunsurile practicii şcolare vizavi de interpretarea operelor lirice, unele 
repere teoretico-literare şi metodologice ale acestei decodificări au fost 
abordate de noi în articolul Predarea liricii în şcoală: dificultăţi şi repere 
(Limba Română, 1999, nr. 1, p. 92). În cele ce urmează ne vom referi la 
câteva metode şi procedee de interpretare care pot fi aplicate cu succes 
în procesul studierii unei poezii: 


1. Brainstormingul cu mapa de imagini 

Ca metodă de lucru, brainstormingul cu mapa de imagini stimu- 
lează fenomenul de asociaţie a ideilor, valorifică şi capacităţile intelec- 
tuale ale fiecărui elev, evitând blocajul de orice natură (cognitiv, emoți- 
onal). Procedura de aplicare a metodei respective este următoarea: 

— După lectura cognitivă a poeziei, se citeşte problema în fața 
clasei (ex.: „Ce realitate descoperă / creează G. Bacovia în poezia 
Lacustră?”); 

— Se organizează un brainstorming oral cu toată clasa (elevii pro- 
pun diverse variante de răspuns); 

— Se prezintă o imagine (ex.: Îngerul călător de Gustav Moreau); 


Pro didactica 101 


— Urmează brainstormingul individual inspirat de imagine. (Fieca- 
re elev notează toate ideile ce-i apar în urma receptării imaginii, având 
ca reper întrebările: „Ce sugerează imaginea?”, „Ce idei îţi apar pri- 
vind-o?”); 

— Pentru a obţine cât mai multe variante de răspunsuri, profeso- 
rul poate recurge la a doua imagine (asemănătoare cu prima ori total 
diferită), procedura de lucru fiind aceeaşi; 

— Se formulează concluzia pe marginea problemei enunțate, por- 
nindu-se de la ideile expuse pe parcursul brainstormingului (ex.: „Auto- 
rul creează / descoperă în poezia Lacustră o realitate care îi striveşte 
orice iniţiativă de a lua contact cu lumea, desființându-l ca om”). 

Menţionăm că profesorul, optând pentru activitatea în grup ca for- 
mă de organizare a activităţii elevilor, poate formula chiar din capul 
locului mai multe întrebări (ex.: „Ce stări trăieşte eul liric al poeziei?”, 
„Care sunt obsesiile eului liric?”, Care sunt simbolurile poeziei şi ce 
sugerează ele?”, „Ce temă abordează autorul în opera respectivă?”, 
„Care sunt motivele ce contribuie la realizarea temei?” etc.), fiecărei 
echipe revenindu-i una din ele. Brainstormingul se organizează în baza 
aceleiaşi /aceloraşi imagini. Desigur, profesorul va alege cu mult dis- 
cernământ imaginea / imaginile care va / vor provoca asociaţiile men- 
tale ale elevilor şi care-i va / vor ajuta totodată să soluţioneze sarcinile 
de lucru. 


2. Jocul figurilor de stil 

Este un procedeu care contribuie la dezvoltarea creativităţii elevi- 
lor, a imaginaţiei, având la bază asociaţia şi compararea ca operaţii ale 
gândirii. Procedura de aplicare a tehnicii respective este următoarea: 

— Se propun termenii-cheie ai poeziei (ex.: poezia larna de V. Alec- 
sanari: iarnă, nori, troiene, fulgi, plopi, întindere, sate, soare, sanie); 

— Elevii atribuie fiecărui cuvânt însuşiri, acțiuni neobişnuite, obți- 
nând astfel sintagme inedite. Pentru a le facilita munca, profesorul le 
poate oferi următorul model: 

iarna (cum este?) ; i 

întindere (ce fel de?) i A 

fulgii sunt asemenea ; 

— Se discută, din perspectiva originalității şi a conotaţiilor, îmbină- 
rile de cuvinte formate („Care vă place mai mult şi de ce?”, „Ce semni- 
ficaţii comportă?”); 

— Elevii selectează din operă îmbinările de cuvinte în componenţa 
cărora intră termenii-cheie cu care au lucrat până în acest moment 

(cumplita iarnă, iarna cerne, nori de zăpadă, troiene lungi, călătoare, 
fulgii zbor, plutesc ca un roi de fluturi albi etc.); 

— Se compară îmbinările de cuvinte alcătuite de elevi cu cele din 
text („În ce măsură s-au apropiat de variantele scriitorului?”, „Care sunt 
asemănările, deosebirile?” etc.); 

— Se descifrează conotaţiile sintagmelor atestate în operă, avân- 
du-se în vedere ineditul expresiei, forța de sugestie, viziunea autorului 
asupra celor descrise, figurile de stil. 

În alte cazuri, elevii, uniți în grupuri, rezolvă sarcini de lucru di- 
ferite, cum ar fi: să găsească epitete pentru termenii-cheie ai operei 
propuşi de profesor (grupul 1), să construiască expresii metaforice cu 
aceiaşi termeni (grupul ll), să alcătuiască comparații (grupul III), perso- 
nificări (grupul IV). În continuare, procedura de lucru rămâne aceeaşi: 
expresiile elevilor vor fi comparate cu cele ale scriitorului. 


3. Pictura verbală 

Cercetătoarea Eliza Botezatu, în lucrarea Teoria şi metodica 
compunerii (Chişinău, Editura Lumina, 1978, p. 158), propune câteva 
sugestii cu privire la modul de aplicare a procedeului vizavi de poezia 
Război de Grigore Vieru. După cum subliniază autoarea, pictura ver- 
bală constă în analiza poeziei în aşa fel de parcă elevul ar avea în faţă 
pânzele pictate în baza tablourilor desprinse din opera literară. Astfel, 
în desenul lor verbal elevii vor opera cu noțiuni ca: fundal, prim-plan, 
plan-secund, contururi, tonalități calde / reci, pată de culoare, armonii 
cromatice, tonuri stinse, compoziţie mono / biplanică, contrastul / ase- 
mănarea planurilor, atmosferă, stări sufleteşti etc. 

Interpretând poezia Lacul de M. Eminescu prin intermediul picturii 
verbale, elevii îşi vor imagina că au în faţă trei pânze, acestea cores- 
punzând celor trei tablouri ale operei: a) imaginea lacului; b) idila ima- 
ginată; c) consemnarea unei realităţi triste (trezirea din vis). Întrebările 
profesorului vor ţine tocmai de noțiunile-cheie indicate mai sus. lată 
câteva din ele: „Ce alcătuieşte prim-planul / planul secund, fundalul 
pânzei întâi / a doua / a treia?”, „Numiţi detaliile care compun imaginea 
lacului, a idilei, a suferindului din iubire”, „Ce culori domină în fiecare 
din aceste planuri?”, „Raportaţi culorile respective la stările sufleteşti 
trăite de eul liric”, „Cum sunt distribuite culorile şi cum contribuie ele la 
crearea atmosferei?”, „Care este rolul planului secund / al fundalului în 
transmiterea mesajului?”, „Care sunt petele de culoare ce dau lumină 
prim-planului / planului secund / fundalului?”, „Ce tonalități (calde, reci) 
domină tabloul?”, „Comparati tonurile şi atmosfera celor trei pânze. Prin 

ce se aseamănă / se deosebesc ele?”, „Care este motivul schimbării 
acestor tonalități de la o pânză la alta?”, „Ce procedeu a utilizat pictorul 
pentru a scoate în evidenţă, din punct de vedere al cromaticii, al stărilor 
de spirit create, asemănarea dintre pânza întâi şi cea de-a doua ori de- 
osebirea dintre pânza întâi şi pânza a treia?”, „Intitulaţi aceste pânze”. 
Desigur, întrebările pot continua. Important este ca toate să-i ajute pe 
elevi să pătrundă în atmosfera poeziei, să înțeleagă specificul com- 
poziției, asemănarea şi contrastul planurilor celor trei tablouri, efectul 
armoniilor cromatice în special în primele două tablouri, rolul detaliilor 
în transmiterea unei stări de spirit ori a mesajului în genere. 


Problematizarea 

Prin specificul ei, problematizarea „se întemeiază pe crearea unor 
situaţii conflictuale (un dezacord între vechile cunoştinţe ale elevilor şi 
cerințele impuse de rezolvarea problemei, între modul de rezolvare, 
posibil din punct de vedere teoretic, şi imposibilitatea lui de rezolvare 
practică, necesitatea de a aplica în condiţii noi cunoştinţele asimilate 
anterior, de a alege din cunoştinţele pe care elevul le posedă doar pe 
acelea care îi vor servi la rezolvarea problemei, de a depune un efort 
de gândire pentru organizarea cunoştinţelor într-o formulă sintetizatoa- 
re), care conduc gândirea elevilor din descoperire în descoperire până 
la epuizarea conţinutului unei teme” (Alexandru Bojin, Editura Didacti- 
că şi Pedagogică, p. 95). 

Metoda poate fi aplicată în procesul studierii operei literare de 
orice natură: lirică, epica, dramatică. În cazul predării / interpretării cre- 
aţiilor lirice se utilizează mai mult întrebarea-problemă. Totuşi acest 
fapt nu înseamnă că situaţia-problemă ar trebui ignorată. Cercetările 
în domeniu atrag atenţia asupra unei reguli care trebuie respectată în 
utilizarea metodei: „Să se chibzuiască momentul şi locul potrivit pen- 
tru plasarea problemei în structura metodică a lecţiei, ţinând seama 
de: natura temei, nivelul dezvoltării intelectuale a elevilor, gradul lor 
de comprehensiune, motivele învăţării, capacitatea de documentare şi 
rezolvare de probleme, lacunele lor în cunoştinţe, o justă proporţionare 
a elementelor cunoscute şi necunoscute” (Marian Drăguleţ, Problema- 
tizarea şi valoarea ei formativă /| Revista de pedagogie, nr. 4, 1970, 
p. 29). 

Cât priveşte întrebarea-problemă, ea poate fi cu şi fără variante 
de rezolvare. În situația în care elevii întâmpină anumite dificultăţi în 
soluționarea sarcinii, este recomandabil să se recurgă la întrebarea- 
problemă cu variante de răspuns. Structura ei ar fi următoarea: 

1. Ce reprezintă pentru Tudor Arghezi (poezia Testament) cartea 
pe care o lasă drept moştenire fiului său? Alegeţi din variantele posibile 
de răspuns şi argumentaţi pe baza textului: 

a) Cartea este sinteza acumulărilor în plan existenţial şi sufle- 
tesc; 

b) Cartea este istoria noastră, a celor care am luptat pentru ea; 

c) Cartea este ghidul de conduită morală, codicele în care căutăm 
sprijin în vremuri aspre; 

d) Cartea este valoarea sacră preluată de la înaintaşi; 

e) Cartea este un act oficial întocmit de poet şi lăsat urmaşilor; 

f) Altă opinie. 

Încercând să rezolve această întrebare-problemă, elevii vor alege 
răspunsul, apelând la diferite operaţii ale gândirii cum ar fi: compara- 
rea, analiza, sinteza. În urma activităţii de alegere a unei soluţii, ei vor 
remarca şi faptul că răspunsul la întrebarea-problemă din exemplul 
nostru se conţine în mai multe variante. Nu le va rămâne decât să-şi 
formuleze o opinie şi să aducă argumentele de rigoare. 

Criteriul de stabilire a întrebării-problemă cu ori fără variante de 
rezolvare (de fapt, şi a situaţiei problemă) este impus de factura parti- 
culară a operei literare, de aria problematică implicată şi de valoarea ei 
artistică şi ideatică. Astfel, profesorul va manifesta prudenţă pentru a 
putea vedea când opera oferă posibilitatea aplicării problematizării. Im- 
portant este să se facă distincţia între „problemă”, în accepţia obişnuită 
(ex.: „Ce figuri de stil sunt prezente în poezie?”, „Care sunt detaliile de 
portret al iubitei?” etc.) şi „problemă” în sensul metodei problematizării. 
Or, atât întrebarea-problemă cu variante de răspuns, cât şi cea fără 
prezentarea soluţiilor posibile solicită un efort maxim de gândire, con- 
tribuie la stimularea curiozităţii ştiinţifice a elevilor, a dorinţei lor de a 
căuta şi de a găsi, prin forțe proprii, rezolvarea adecvată. 


Metoda Pres 

Metoda ajută elevii să-şi exprime opinia cu privire la problema 
abordată în operă, le dezvoltă capacitatea de argumentare. Procedura 
de aplicare prevede respectarea a 4 paşi, aceştia fiind scrişi din timp 
pe un poster: 

P. — Exprimaţi-vă punctul de vedere; 

R.- Faceţi un raționament (judecată) referitor la punctul de vedere; 

E.-— Daţi un exemplu pentru clarificarea punctului de vedere; 

S.-— Faceţi un rezumat (sumar) al punctului vostru de vedere. 

Aceşti paşi, precum şi exemplul-model scris din timp pe un alt 

poster de profesor le vor ajuta elevilor să-şi formuleze mai lesne răs- 
punsurile. Mai jos propunem acest model de poster: 

1. „Care este procedeul de compoziţie utilizat de A. Suceveanu în 

poezia De dragul tău?”: 

P. — Procedeul de compoziţie utilizat de A. Suceveanu în poezia 
De dragul tău este inelul compozițional. 

R. — Conform naturii procedeului în cauză poezia începe şi se ter- 
mină cu acelaşi vers, obținându-se astfel o simetrie perfectă 
şi accentuarea unei idei. 

E. — „De dragul tău m-am înnorat şi-am nins /.../ Păcat de-atâta 
iarnă ce-ai minţit-o” — acestea sunt versurile iniţiale ale poe- 
ziei, reluate în finalul ei. 

S. — lată de ce eu consider că procedeul utilizat în poezie este 
inelul compozițional. 

Având aceste postere ca modele, elevii vor propune următoarea 

rezolvare a problemei formulate mai jos: 

2. „Cum e resimţită trecerea timpului de către eroul liric al poeziei 

Fiinţa iubitei de Liviu Damian?”: 

P. — Trecerea timpului e resimţită de eul liric ca destin implacabil 
şi ca timp al morții inevitabile. 

R. — Totul: floare, râu, codru, munte, om este supus forţei lui Cro- 
nos, care secătuieşte, nimiceşte, destramă. 

E. — În text pot fi atestate mai multe imagini, care sugerează ide- 
ea de mai sus: „floarea păleşte”, „frunza se trece”, „codrul 
se-nfioară”, „tata-pământul (...) cu trecerea anilor vlaga şi-o 
pierde”. 

S. — Atât raţionamentul cât şi exemplele aduse confirmă faptul că, 
în viziunea autorului, timpul înseamnă trecere inevitabilă a 
omului prin această lume. 


Algoritmizarea 

Ca metodă de învățământ, ce „angajează un lanţ de exerciţii di- 
rijate, integrate la nivelul unei scheme de acţiune didactică standar- 
dizată” (Sorin Cristea, Dicţionar de pedagogie, Litera Internaţional, 
Ghişinău-Bucureşti, 2000, p. 12), algoritmizarea ar putea fi contestată 
de unii profesori-practicieni, mai ales în cazul studierii operelor lirice, 
tocmai din cauza că activitatea elevilor „urmăreşte îndeplinirea sarcinii 
de instruire în limitele demersului prescris de profesor în sens univoc” 
(idem, p. 12). Cu toate acestea, explorarea resurselor metodei, dinco- 
lo de limitele caracterului său standardizat, contribuie la însuşirea de 

către elevi a unor scheme de comentariu al operei literare lirice, care, 
la rândul lor, îi vor ajuta să-şi formeze capacităţi de a elabora trep- 
tat propriile scheme aplicabile la diverse texte, în diferite circumstanţe 
didactice sau extradidactice. Algoritmul de interpretare a unei poezii 
include o succesiune de operații: 

a) identificarea elementelor de structură (părti, tablouri, strofe) şi 
a procedeelor de compoziţie (antiteză, paralelism, retrospecţie etc.); 

b) relevarea sentimentului dominant (ex.: iubirea), a stărilor lirice 
trăite (ex.: regret, fericire, teamă); 

c) identificarea motivului / motivelor (ex.: motivul dorului); 

d) descoperirea elementelor (a figurilor de stil) care pun în lumină 
substanţa artistică a operei şi descifrarea sensurilor lor conotative şi 
denotative; 

e) definirea modului în care se individualizează imaginile artistice 
(au statutul de cuvinte-cheie ale operei, de laitmotiv, sunt plasate la 
începutul / la sfârşitul versului pentru a atrage atenţia etc.); 

f) formularea temei operei (iubirea); 

g) raportarea titlului operei la mesajul ei; 

h) elucidarea viziunii autorului vizavi de problema abordată (a. iu- 
birea înseamnă suferinţă; b. iubirea este o energie acaparatoare etc.). 


4. Jocul didactic 

Înțeles ca „anticipare şi pregătire în vederea depăşirii dificultăților 
pe care le ridică viaţa” (Karl Groos), ca „exersare artificială a energiilor 
care, în absenţa exersării lor naturale, devin într-o asemenea măsură 
libere, încât îşi găsesc debuşeul sub forma unor acţiuni simulate în lo- 
cul unora reale” (Spencer) ori ca „spaţiu al afirmării puterii şi dominaţiei 
de care copilul se simte frustrat în viaţa reală” (A. Adler), jocul didactic 
a devenit pentru mulţi oameni de cultură o problemă de meditaţie im- 
portantă, fiind interpretat ca o dimensiune majoră a existenţei. 

Poezia, în înțelesul ei originar, se află mai aproape de joc decât 
celelalte compartimente ale vieţii spirituale. Toate formele poeziei: 
forme prozodice (măsură, ritm, rimă), mijloace poetice (inversiunea, 
repetiţia etc.), forme de exprimare (lirică, epică, dramatică) îşi au 
originea în joc. „Poezia este o funcţie ludică. Ea se desfăşoară într-un 
spaţiu de joc al minţii, într-o lume proprie pe care şi-o creează min- 
tea, o lume în care lucrurile au alt chip decât în viaţa obişnuită şi 
sunt legate între ele prin alte legături decât prin cele logice”, subli- 
niază J. Huizinga în Homo ludens. Utilizat, prin urmare, ca tehnică 
de lucru în procesul de studiere / interpretare a operelor lirice, jocul 


Pro didactica 107 


didactic poate deveni şi factor de dezvoltare a creativităţii elevilor, 
de potenţare a calităţilor lor native. Ținând cont de natura jocului, de 
atributele (dihotomia joc — muncă, aspectul teleologic, supermotiva- 
ţia, omniprezenta satisfacţiei, eliberarea de conflicte) şi categoriile 
lui (Jean Piaget în lucrarea La formation du symbole chez l'enfant 
clasifică jocurile în: 1. jocuri-exerciţiu; 2. jocuri simbolice; 3. jocuri cu 
reguli), profesorul de literatură le va oferi discipolilor posibilitatea de 
a se juca, scoțând astfel la iveală un univers al emoțiilor şi senzaţiilor 
lor, transferate într-o formă nouă, aceea a propriului text. Cea mai 
simplă formă de joc sunt jocurile-exerciţiu. Printre acestea se înscriu 
şi următoarele: a) jocul-exerciţiu de restabilire a unui cuvânt, a unui 
vers, a unei imagini pierdute din operă; b) jocul-exerciţiu de alcătuire 
a unui text în baza imaginilor-cheie ale poeziei; c) jocul-exerciţiu de 
creare a unui nou text care să aibă la bază tema şi motivele poeziei 
studiate; d) jocul-exerciţiu de alcătuire a unor texte cu diferite tipuri 
de rimă, picior de ritm, cu măsură variată sau în vers alb. Aceste texte 
ale elevilor pot fi folosite în continuare în procesul de studiere a ope- 
rei literare, ele fiind comparate, ulterior, cu textul scriitorului din mai 
multe puncte de vedere. 

Profesorul preuniversitar Petean, în cartea 100 de jocuri creati- 
ve, propune un şir de jocuri de imaginație, utilizate în cadrul cercului li- 
terar ori al laboratorului de creaţie, unele apropiindu-se într-o oarecare 
măsură de jocurile cu reguli. 

Pornind de la sugestiile autorului cărții respective, am considerat 
că mai multe din aceste jocuri pot fi aplicate şi în procesul de studi- 
ere a textului artistic liric. În cele ce urmează ne vom referi la câteva 
dintre ele. 

a) Ideea migratoare 

Cu ajutorul acestei tehnici elevii descifrează mai uşor limbajul co- 
notativ al poeziei şi pot folosi resursele limbii pentru a se exprima cât 
mai nuanţat, având ca element de comparare pentru modelul literar 
propriul text. Procedeul mai poate fi folosit şi în cazul studierii poeziei 
cu vers alb ori a diferitor figuri de stil. 

Procedura de aplicare şi regulile jocului respectiv sunt următoa- 
rele: 

a) sunt selectaţi din operă 4-5 termeni, de regulă, cei de bază 
(ex.: ramuri, lac, stele, durere, gând din poezia Şi dacă de M. Emi- 
nescu); 

b) se caută un predicat pentru ultimul cuvânt din acest şir de cu- 
vinte (ex.: gândul se înalță); 

c) se deduce ideea din propoziţia formată (în cazul nostru e cea 
de zbor, de înălţare); 

d) se alcătuiesc propoziţii noi, dezvoltate, căutându-se alte predi- 
cate pentru fiecare din celelalte patru cuvinte. În acest caz vor fi res- 
pectate câteva reguli: propoziţiile trebuie să exprime aceeaşi idee (de 
zbor); fiecăruia din cele patru cuvinte trebuie să i se atribuie un sens 
figurat (ex.: „Ramurile îşi îndreaptă privirea spre soare”; „Durerea a 
pătruns în marea lumină” etc.) 

e) cele cinci propoziţii formate sunt prezentate fie într-o anumită 
ordine (conform opţiunilor motivate ale elevilor), fie la voia întâmplării 
(„Aşa-mi place mai mult”, „Consider că există o mai mare legătură între 
enunțuri” etc.); 

f) se implică propria subiectivitate: elevul alcătuieşte o ultimă pro- 
poziţie (a şasea) în prelungirea ideii migratoare (de regulă, această 
propoziţie, care poate fi dezvoltată ori nedezvoltată, are statutul unei 
concluzii); 

g) se intitulează textul creat; 

h) se analizează textele elevilor din punctul de vedere al mesaju- 
lui şi al modului lui de transmitere; 

i) se compară textele elevilor cu opera literară respectivă din per- 
spectiva mesajului (dacă exprimă sau nu acelaşi mesaj), a relaţiilor 
dintre cei cinci termeni-cheie cu alte cuvinte, a forței de sugestie pe 
care ei o dobândesc în urma acestor relaţii (ex.: „Ramurile îşi îndreaptă 
privirea....”, „Ramurile bat în geamuri”); 

j) se formulează concluziile pe marginea operei studiate. 


Texte calchiate 

Prin acest joc didactic elevii însuşesc diferite tipuri de structuri 
lirice, procedee de compoziţie, modalităţi de exprimare artistică. Pro- 
cedura de aplicare este cât se poate de simplă: elevilor li se propune, 
atunci când este posibil, schema construcţiei textuale (fie înainte de 
studierea operei, fie în procesul de comentariu propriu-zis al ei ori la 
etapa de încheiere), pe care îl completează conform propriei înţele- 
geri şi sensibilități. Astfel, poezia Emotie de toamnă de Nichita Stă- 
nescu poate sugera ideea unor texte construite conform următoarei 
scheme: 

A venit toamna, acoperă-mi inima cu ceva, 

(CU eesti „ori mai bine cu................... 


(CE PE EE sia Ri antum ; 

Având această schemă, elevii vor putea construi fără mari dificul- 
tăți un nou text, pe care, în continuare, ca şi în cazul ideii migratoare 
ori al jocurilor-exerciţiu nominalizate mai sus, îl vor compara cu opera 
literară studiată (ex. „Relaţionaţi, din punct de vedere al semnificaţiilor 
şi al formei de transmitere, expresiile: „Acoperă-mi inima cu focul iu- 
birii tale” şi „Acoperă-mi inima cu umbra ta”), formulând concluziile de 
rigoare. lată şi un eventual text ilustrativ creat în baza tehnicii „Texte 
calchiate”: 

A venit toamna, acoperă-mi inima cu ceva, 

Cu-n strop de lumină ori mai bine cu focul iubirii tale. 

Mă tem că n-am să te mai văd, uneori, 

că am să te pierd dintr-o greşeală, 

din a mea greşeală, 

că ai să fugi departe, 

Şi-atunci fug şi eu, dar fug spre tine, spre sufletul tău. 

În concluzie menţionăm că modernizarea procesului de învăţă- 
mânt, în general, şi a predării literaturii române, în special, se poate 
realiza atât prin aplicarea, în procesul de interpretare a operei literare, 
a unor metode, procedee noi de lucru, cât şi prin îmbogățirea celor 
vechi cu noi posibilităţi de organizare şi transmitere a informaţiei. Desi- 
gur, din diversitatea de tehnici, profesorul le va alege pe cele care îi vor 
ajuta pe elevi să descifreze mai uşor semnificaţiile textului artistic. 

Otilia BABĂRĂ 


M. EMINESCU — 
_ MODEL DE 
EXIGENȚĂ DIDACTICĂ 


Ziua de 23 august 1874 a 
avut pentru Mihai Eminescu o 
dublă semnificaţie: a fost numit 
director al Bibliotecii centra- 
le din laşi în locul lui Samson 
Bodnărescu, astfel împlinindu- 
i-se visul de a se afla perma- 
nent în împărăţia cărţilor. Titu 
Maiorescu se întristă, deoare- 
ce tânărul poet îşi întrerupse 
studiile universitare. Mihai Emi- 
nescu nici nu bănuia că, luând 
în primire biblioteca fără acte 
de inventariere, îşi punea în 
pericol viitorul. Surprizele vor 
apărea mai târziu. Deocamda- 
tă tânărul poet se aşternu, cu 
mult optimism, pe muncă. Nu- 
| părăsise nici intenţia de a-şi 
lua în toamnă doctoratul. 

În acelaşi timp, înscrie o 
nouă filă în cartea vieţii sale — 
cea de pedagog. Alexandru 
Xenopol îl angajează profesor 
suplinitor al cursului de logică 
la Institutul academic din laşi. 
Spre primăvara anului univer- 
sitar 1874-1875 predă şi cur- 
sul de limbă germană. Corpul 


didactic al institutului în cauză 
era compus din distinşi profe- 
sori, printre care se număra 
Nicolae Culianu, Petre Poni, 
Gheorghe  Cobâlcescu, Ale- 
xandru Xenopol, loan Melic şi 
alţi junimişti. Mihai Eminescu 
depune eforturi susținute ca să 
fie în rând cu ei, ba chiar să-i 
întreacă. Se pregăteşte intens 
de fiecare prelegere, perfec- 
tează programa şi întreg cur- 
sul de logică. Dat fiind faptul 
că în acel timp lipsea un ma- 
nual în limba română pentru 
disciplina nominalizată, el se 
decide să-l elaboreze. Pe de 
altă parte, colecta biografiile 
personalităţilor istorice ilustre 
pentru enciclopedia Brochaus 
din Germania, aduna material 
literar pentru o viitoare car- 
te de lectură solicitată de Titu 
Maiorescu, ministrul învăţă- 
mântului şi al cultelor. Cu alte 
cuvinte, poetul muncea asupra 
unor proiecte îndrăznețe. 

Față de studenţi Mihai 
Eminescu manifesta o exigen- 
tă ieşită din comun. Urmărea 
modul de asimilare a cunoş- 
tințelor prin prisma unei seri- 
ozităţi de contabil, îşi divizase 
discipolii în trei categorii; slabi, 
cu capacităţi medii şi dotați, 
adică efectua cu ei o muncă 
diferențiată în sensul deplin al 
cuvântului. Exigenţa lui Mihai 

Eminescu nu convenea mul- 
tor studenţi, mai ales descen- 
denţilor din familiile bogate. Ei 
începuseră să dea semne de 
nelinişte, uneori se revoltau 
deschis. Directorul Institutului 
academic loan Melic şi adjunc- 
tul său Hurjui au încercat să 
aplaneze conflictul dintre pro- 
fesor şi studenții nemulţumiţi, 
dar n-au reuşit. Tentativa con- 
ducerii instituţiei de a-i linişti 
pe studenți prin foame a eşuat, 
aceştia şi gimnaziştii reuşind 
„să ia cu asalt mâncarea din 
mâinile oamenilor de serviciu”, 
după cum semnează George 
Călinescu. Acesta a fost moti- 
vul principal al abandonării ca- 
rierei didactice. Poetul D. Pe- 
trino, ce râvnea altădată să-i ia 
locul de director la Biblioteca 
centrală din laşi, îl şantajează 
în acest timp, sub pretextul că 
poetul ar fi sustras cărţi rare şi 
şi-ar fi însuşit mobilă cazonă 
pentru propria locuinţă. Lucru- 
rile au ajuns până acolo, încât 
poetul e acţionat în judecată, 
deşi mai târziu juriştii ieşeni au 
dovedit că Eminescu nu purta 
nici o vină. 

Fiind destituit din postul 
de director al Bibliotecii cen- 
trale municipale, e numit, la 1 
iulie 1875, prin ordinul minis- 
trului învăţământului şi cultelor 
Titu Maiorescu, revizor şcolar 


al judeţelor laşi şi Vaslui în lo- 
cul lui Naum. Luându-şi în pri- 
mire postul, se apucă de lucru 
cu o responsabilitate de invidi- 
at, conjugată cu spirit adminis- 
trativ, punctualitate, ordine şi 
disciplină. 

Noul revizor şcolar îndepli- 
nea un enorm volum de muncă, 
fiindcă trebuia, de două ori pe 
an, să inspecteze 152 de şco- 
li şi să gestioneze, în acelaşi 
timp, cancelaria revizorului. În 
decursul unui an şcolar se afla 
în şcoli 180 de zile, iar 28 le 
consacra serviciului adminis- 
trativ. Pentru această muncă 
titanică era remunerat cu un 
salariu lunar de 500 de lei, 
sumă destul de mare pentru 
acele timpuri. Supoziţia unor 
cercetători că la acea oră ar 
fi avut dificultăţi financiare nu 
poate fi luată în calcul. La mij- 
loc erau alte motive, de ordin 
moral, care-i apăsau sufletul. 

La finele lunii august 1875 
Mihai Eminescu vizitează şco- 
lile judeţului Vaslui. Scopul 
ce şi-l propunea era să facă 
o trecere în revistă a stării de 
lucruri din şcoli, care se pregă- 
teau să se reorganizeze în spi- 
ritul noii reforme a învăţțămân- 
tului primar. În urma inspecției, 
i se contura un tablou lugubru: 
frecvenţa — sub orice nivel, 
condiţiile mizere în care trăiau 

cadrele didactice, comporta- 
mentul lipsit de răspundere al 
prefecţilor şi primarilor față de 
grijile şcolii, alimentarea insufi- 
cientă a elevilor. Toate aceste 
circumstanţe îl silesc pe Mihai 
Eminescu să creadă că popu- 
laţia rurală a județului Vaslui 
considera la acea oră şcoala 
ca ceva secundar, inutil. Vizi- 
tând şcolile din comunele Şipo- 
tele, Bahlui, Erbiceni, Totoieşti şi 
alte localităţi, se convinsese că 
majoritatea sunt închise până 
la 6 luni pe an din cauza lipsei 
de lemne, pedagogii adesea 
se îmbolnăveau, n-avea cine-i 
suplini. Autorităţile comunelor 
sus-numite au mers cu abu- 
zurile prea departe: în localul 
şcolii din Bahlui, notarul ocu- 
pase mai multe săli de clasă, 
transformându-le în locuinţă 
proprie, altele deveniră căma- 
ră şi depozit pentru nutreţ. 

O impresie plăcută au 
produs asupra lui Mihai Emi- 
nescu elevii din Totoieşti, prin 
felul lor de fi, prin aspectul ex- 
terior, i-a plăcut curăţenia din 
sălile de clasă. Răspunsurile 
elevilor însă erau palide, fără 
nerv şi culoare. Se vedea că 
materia programei copiii o me- 
morizează fără să o priceapă 
bine. În toate şcolile pe care le 
inspecta, Eminescu recoman- 
da pedagogilor să utilizeze pe 


scară largă manualele lui lon 
Creangă. 

Într-un raport, adresat Mi- 
nisterului învățământului şi cul- 
telor, în care analiza valoarea 
practică a comunicărilor pre- 
zentate la conferințele învăţă- 
torilor din ajunul anului şcolar, 
Mihai Eminescu îl remarcă pe 
„domnul lon Creangă, învăţă- 
tor la şcoala de băieţi nr. 2 din 
Păcurari”, care s-a referit „asu- 
pra metodului de a învăţa pe 
copii citirea şi scrierea (meto- 
dul legografic)”. 

Nu dispunem de date care 
ar confirma că Mihai Eminescu 
ar fi asistat la orele lui lon 
Creangă, însă opiniile revizo- 
rului şcolar, elogiile la adresa 
ilustrului pedagog ieşean, de- 
ducțiile la care ajunge ne fac 
să conchidem că toate aces- 
tea au fost fapte concrete. 

Întâlnirea celor doi mari 
scriitori a avut loc la 1 octom- 
brie 1875, când revista Con- 
vorbiri literare găzduia poves- 
tea crengiană Soacra cu trei 
nurori. lon Creangă a ajuns la 
„Junimea”, fără doar şi poate, 
fiind adus de Mihai Eminescu. 
Poetul intervine pe lângă Mi- 
nisterul învățământului şi culte- 
lor ca manualul Metoda nouă 
să devină o carte obligatorie 
pentru şcoala primară. Într-un 
manuscris, datat cu luna au- 

gust 1875, găsim următoarea 
referință a lui Mihai Eminescu 
cu privire la calităţile manualu- 
lui nominalizat: „Metoda nouă 
de scriere şi citire a avut suc- 
ces prin meritele sale intrinse- 
ce (şi nicidecum prin o altă stă- 
ruință) şi ar fi o rea răsplătire 
pentru compunuitorii ei, dacă 
deodată, în mod brusc şi fără 
oarecare tranziune, s-ar înce- 
ta întrebuințarea ei şi s-ar re- 
comanda o altă numai pentru 
că-i tipărită poate în tipografia 
statului”. 

Oricât s-ar fi străduit Mi- 
hai Eminescu să fie la înălțime 
în noua-i funcţie, autorităţile 
dădeau semne de nemulţu- 
mire. Furtuna împotriva lui se 
dezlănţui în primăvara anului 
1876, când Ministerul învăţă- 
mântului şi cultelor îi impută 
neinspectarea şcolilor jude- 
tului laşi între 15-31 martie. 
Indignat, Mihai Eminescu le 
răspunde superiorilor săi cu 
un raport-pamflet, care a avut 
consecințe grave pentru ei. 
Primul a demisionat susțină- 
torul său Titu Maiorescu. Apoi 
căzu guvernul lui Lascăr Ca- 
terzi. Ministru al învăţămân- 
tului şi cultelor deveni Ghe- 
orghe Chițu. Acesta, asmuţit 
din culise de Andrei Vizanti, îl 
concediază pe revizorul şcolar 
Mihai Eminescu. Vestea spori 


ura poetului contra liberalilor, 
privându-l de bucata de pâine. 
„Canalia liberală a nimicit ideile 
ce mi le făurisem despre viaţă! 
Rămas fără o poziție materia- 
lă asigurată şi purtând lovitura 
morală ca o rană, care nu se 
mai poate vindeca, voi fi nevoit 
să reiau toiagul pribegiei, ne- 
având nici un scop, nici un ide- 
al. Crede-mă — i se destăinuia 
Veronicăi Micle — de azi sunt 
un om pierdut pentru societate. 
O singură fericire ar renaşte în 
sufletul meu, dacă aş putea să 
ascund nedreptatea”. 

Rămas pe drumuri, fără 
surse de existenţă, un timp 
e adăpostit de lon Creangă, 
care a împărţit cu el căldura 
sufletească şi sărăcia bojdeu- 
cii sale. Apoi se angajează ca 
redactor la Curierul de laşi, pe 
urmă la Timpul, la Bucureşti. 
Despărţindu-se de şcoală şi de 
funcţia de revizor şcolar, mare- 
le poet nu încetează să abor- 
deze probleme pedagogice. 
În articolul Clubul studenţilor 
din 14 ianuarie 1877, publicat 
în Curierul de laşi, revine din 
nou la unele probleme acute 
de pedagogie generală, psiho- 
logie pedagogică şi metodica 
predării disciplinelor şcolare. 
În paginile aceluiaşi cotidian 
va publica ulterior materialele: 
Conservatorul din laşi, Pansi- 

onatul normal de domnişoa- 
re, Cartea nouă ş.a. Din ele 
se desprind o serie de idei şi 
opinii noi, ce iau în dezbatere 
multiple probleme stringente 
privind instruirea, şcoala, edu- 
caţia şi învățământul de toate 
gradele. 

Transferându-se la Bucu- 
reşti, la ziarul partidului con- 
servator Timpul, pana publi- 
cistică a poetului devine mai 
sigură. El atacă problemele 
limbii din manualele şcolare, 
nivelul de cultură lingvistică 
al pedagogilor, militează în 
favoarea deschiderii şcolilor 


primare pentru minoritățile 
naționale, vorbeşte cu dure- 
re despre atitudinea vârfurilor 
conducătoare față de dascăli, 
pledează pentru ameliorarea 
situației morale, materiale şi 
înălţarea pe o treaptă nouă a 
prestigiului pedagogilor, dorea 
înscăunarea unui climat moral 
şi psihologic menit să schimbe 
spre bine situaţia... 

În scurta-i activitate la 
catedră, dar şi în calitate de 
revizor şcolar al județelor laşi 
şi Vaslui, Mihai Eminescu 
s-a dovedit a fi un model al 
(auto)exigenţei în acţiune. 


Aniversări 

PETRE ŞTEFĂNUCĂ — 
PROFESOR ETNOLOG 


Culegerea şi înregistrarea 
folclorului în Basarabia, în peri- 
oada interbelică, este un act de 
cultură de mare importanţă. 

Se ştie că, în general, în în- 
treaga Europă interesul față de 
cultura populară a fost suscitat 
în secolul al XIX-lea, în legătură 
cu fenomenul trezirii conştiinţei 
de sine la diverse popoare. Anu- 
me aici se înscrie şi cunoscutul 
program al revistei ieşene Dacia 
literară, de la 1848, în care era 
inclus un punct referitor la trecu- 
tul neamului depozitat în folclor. 
Acest punct care sună astfel: 
„Datinile şi credințele sunt arhi- 
vele popoarelor”  developează 
indiferența programată, pe timpul 
ocupaţiei ţariste, a moldovenilor 
dintre Prut şi Nistru faţă de tre- 
cutul lor. Este vorba, de fapt, de 
programarea lipsei de acces la 
informarea cu privire la propria 
identitate, căci arhivele popoare- 
lor fac dovada constituirii destinu- 
lui unui popor în soartă. Mai exact 
spus, ele oferă şansa coagulării 
destinului poporului în soartă. 
Petre Ştefănucă atrage atenția 
asupra acestui fapt în felul ur- 
mător: „Din Basarabia s-a cules, 
până astăzi, foarte puţin material 


DATE BIOGRAFICE 


Petre Ştefănucă s-a născut la 14 
noiembrie 1906, în satul Ialoveni (astăzi 
centru raional laloveni) din vecinătatea 
Chişinăului. A absolvit şcoala primară în 
satul natal, apoi studiile secundare la li- 
ceul „Alexandru Donici” din Chişinău. 

1932-1933. Face armata la şcoa- 
la de ofițeri de geniu din Bucureşti. 

În iunie 1933 a absolvit Faculta- 
tea de Litere şi Filozofie a Universităţii 
din Bucureşti. 

Reîntors în Basarabia, e numit 
profesor de limbă română la Liceul de 
băieţi din Tighina. 

Este inclus în echipa monogra- 
fică a lui Dimitrie Gusti şi participă la 
cercetările sociologice din satul Corno- 
va, jud. Orhei. 

1934. Este ales Secretarul Insti- 
tutului Social Român din Basarabia. 

În octombrie se căsătoreşte cu 
Nina Cugşnir (născută în comuna Cău- 
şeni, jud. Tighina, în anul 1909). Au doi 
copii: Alecu şi Victor. 

1934-1940. Profesor la şcolile 
secundare din Chişinău: Gimnazii- 
le nr. 1, nr. 2, nr. 3 de băieţi, Liceul 
„A. Donici”, Liceul „M. Eminescu”. 

1939. Director al Institutului So- 
cial Român din Basarabia. 

Este concentrat în armata ro- 
mână. 

În iunie 1940 este demobilizat. 

Colaborează la revistele: Anua- 
rul Arhivei de Folclor, Buletinul Institu- 
tului Social Român din Basarabia, Via- 
ta Basarabiei, Transnistria, Universul 
Literar, Şcoala Basarabeană şi altele. 

În octombrie este arestat şi su- 
pus unor interogări îndelungate şi chi- 
nuitoare. 

La 11 aprilie 1941, în baza art. 
54.11157-13 ale Codului Penal al Uni- 
unii Republicilor Sovietice Socialiste, a 
fost condamnat la moarte. 

La 29 aprilie pedeapsa capitală a 
fost înlocuită cu 10 ani de închisoare. 

La 12 iulie 1942 s-a stins din via- 
tă într-o colonie pentru deținuți politici 
din Republica Autonomă Tatarstan. 

folcloric. Nu s-a cules, fiindcă în 
tot timpul stăpânirii ruseşti pătura 
intelectualilor moldoveni, în mare 
parte înstrăinată, era lipsită de 
dragoste, interes sau curiozitate 
pentru viața moldovenilor ...” [1, 
p. 8]. El menţiona, în mod deo- 
sebit, amatorismul  folcloriştilor 
de la începutul sec. al XX-lea, 
precum şi absenţa din aria pre- 
ocupărilor folclorice a unor specii 
foarte importante precum bas- 
mele, superstiţiile, actele magice, 
colindele etc. Or, tocmai acestea, 
mai mult decât cântecele şi po- 
vestirile, depozitează straturile 
arhaice mai autentice, sau izvoa- 
rele prime ale istoriei adevărate. 
În acest sens am putea aduce un 
exemplu din practica recentă a 
antropologilor preocupaţi de cer- 
cetarea mentalităților din statele 
est-europene în perioada totali- 
tară, mai exact spus, de pierde- 
rea memoriei în țările aflate sub 
comunism. Aceştia, pentru a ac- 
cede la datele adevărate cu privi- 
re la mentalul populaţiei din spa- 
tiul exsovietic (şi exsocialist) şi 
considerând istoriile falsificate în 
statele est-europene din a doua 
jumătate a secolului al XX-lea inu- 
tile scopului pe care şi-l propun, 
recurg la abordarea problemelor 
din perspectivă antropologică, a 
structurii mentalului, a reprezen- 
tărilor colective ce se desprind din 
obiceiuri, eresuri. Acelaşi adevăr 
îl reținem şi din studiile şi cerce- 
tările lui Eugen Coşeriu: în înre- 
gistrările exacte efectuate după 
criterii ştiinţifice poate fi găsită 
întreaga înțelepciune a limbii şi a 


unui popor. Eugen Coşeriu con- 
sidera că într-un cuvânt poate fi 
citită ca într-o oglindă istoria unui 
popor. Sensul în care proceda 
Petre Ştefănucă, folcloristul, et- 
nologul şi profesorul este similar. 
Anume de aici vine şi stringenta 
sa actualitate. 

Lui i-a fost dat să facă parte 
din şcoala sociologică româneas- 
că întemeiată de Dimitrie Gusti, 
care punea accentul pe cerceta- 
rea etnofolclorică monografică a 
diverselor localități. Amintim că 
din aceeaşi şcoală a făcut par- 
te şi Ernest Bernea (a.n. 1905, 
Focşani — a.m. 1990, Bucureşti. 
E înmormântat la cimitirul Cerni- 
ca), renumit sociolog şi etnograf 
român, care a avut parte de un 
destin vitreg, cunoscând închi- 
sorile şi privaţiunile de libertate 
în mai multe rânduri în perioada 
regimului comunist din România. 
Însă a avut parte de o viaţă lun- 
gă (a trăit 85 de ani) şi, în ciuda 
tuturor represaliilor, a reuşit să 
finalizeze mai multe lucrări de 
o importanţă primordială pentru 
cultura, etnologia şi antropolo- 
gia românească. Între acestea 
se află volumele Timpul la țăra- 
nul român (1941). [Amintim că 
Ernest Bernea, făcând parte din 
echipa lui Dimitrie Gusti care a 
realizat cercetări de teren în satul 
basarabean Cornova, a publicat 
Contribuţii la problema calen- 
darului în satul Cornova (1932) 
şi Botezul în satul Cornova 
(1934)]. A mai publicat: Civili- 
zația română sătească (1944), 
Maramureşul, țară româneas- 

că (1943); Poezii populare în 
lumina etnografiei (1976); Ca- 
dre ale gândirii populare ro- 
mâneşti (1985). Volume apărute 
postum: Cel care urcă muntele 
(1996); Crist şi condiția umană 
(1996); Treptele luminii (1997); 
Spațiu, timp şi cauzalitate la 
poporul român (1997). 

S-ar părea că despre pro- 
bleme cum sunt cele ale spa- 
țiului, timpului şi cauzalității s-ar 
putea afla mai multe prin inter- 
mediul unor surse cu caracter li- 
vresc, cum sunt operele literare. 
Însă autorul volumului consacrat 
problemelor timpului, spațiului şi 
cauzalităţii, de care în mod obiş- 
nuit s-au ocupat ştiinţe precum 
matematica, fizica, filozofia, ex- 
plică de ce anume cercetarea de 
teren este binevenită. Răspunsul 
său este următorul: „Pentru că te- 
renul este acela care ne pune la 
dispoziţie, în primul rând, un ma- 
terial autentic, în al doilea rând, 
ne ridică probleme ce trebuie tra- 
tate şi creează condiţiile pe care 
numai faptul concret, în forma şi 
funcțiunea lui reală, cercetat pe 
viu, o poate aduce”. Mergând pe 
această cale, Ernest Bernea va 
urmări scopul de a descifra un 
mod specific de a gândi, expre- 
sia unei mentalități. 

Şi basarabeanul nostru Pe- 
tre Ştefănucă a fixat în culegerile 
sale de folclor formele şi proce- 
sul de gândire al omului din ve- 
chiul sat. Însă el a trăit mult mai 
puţin, căci nu a rezistat fizic în- 
cercărilor prin care a trecut în gu- 
lagul stalinist, stingându-se din 


viață în 1942, la vârsta de numai 
36 de ani, într-o colonie pentru 
deţinuţi politici din R. A. Tătară, 
principalele sale lucrări publica- 
te fiind: Folclor din județul Lă- 
puşna (1933), Cercetări folclo- 
rice din Valea Nistrului de jos 
(1937), Literatura poporală a 
satului lurceni (51 pag., 1937); 
Contribuţii la bibliografia stu- 
diilor şi cercetărilor de folclor 
privitoare la Românii din Ba- 
sarabia şi popoarele conlocu- 
itoare — publicate în periodicele 
ruseşti (1937); Două variante 
basarabene la basmul „Harap 
alb” al lui |. Creangă (1937), 
Limba română în Republica 
Moldovenească (1938). Petre 
Ştefănucă nu a avut la dispoziţie 
timpul necesar pentru a descifra 
sensurile până la capăt şi pentru 
a da contur unor considerații teo- 
retice mai ample pe baza materi- 
alului concret, pe care l-a colec- 
tat cu multă pasiune şi pricepere. 
Observațiile sale însă deosebit 
de elocvente şi dorinţa de a trezi 
interesul pentru comoara creati- 
ei orale, de a-l ridica pe omul de 
rând la înțelegerea sensurilor pe 
care le implică valorile folclorului 
sunt o dovadă clară a ceea ce ar 
fi putut realiza dacă rămânea în 
viață. El nu a avut timpul nece- 
sar pentru a contura, eventual, 
cadrul gândirii tradiţionale, însă 
cercetările sale de teren se în- 
scriu în orizontul lărgit pe care 
Ernest Bernea l-a deschis înţele- 
gerii unui întreg corp de date ale 
culturii populare româneşti din 
care face parte şi cea din spațiul 

pruto-nistrean. Căci, după cum 
menţionează şi distinsul folclo- 
rist Tatiana Găluşcă, în cercetă- 
rile sale Petre Ştefănucă „primea 
folclorul ca realitate în devenire, 
îl interesa tot — realitatea privi- 
tă sub diverse unghiuri pentru a 
da o justă idee a ființei poporului 
nostru, o viziune largă care să 
integreze provincialul în naţional 
şi naționalul în universal, Petre 
Ştefănucă fiind ispitit să afle toa- 
te determinările făpturii noastre 
naţionale şi să proiecteze totul în 
mare durată” [3, p. 35]. 

Se spune că viitorul unei ţări 
se află în mâinile învăţătorilor. 
Lucrul acesta îl înțelegea per- 
fect Petre Ştefănucă, el însuşi 
fiind profesor secundar la liceele 
din Tighina, Cetatea-Albă şi Chi- 
şinău. Şi trebuie spus că a fost 
un profesor cu calităţi deosebite. 
Vasile Soloviov, doctor în filolo- 
gie, cercetător timp de mulţi ani 
la Institutul de Limbă şi Literatură 
al A. Ş. M., fost elev al lui Petre 
Ştefănucă la gimnaziul de băieţi 
nr. 2 din Chişinău, îl caracterizea- 
ză ca pe un „meşter in captatio 
benevolente”, cucerindu-i pe toți 
„prin vorbele alese cu tâlc, limba- 
jul pe cât de elegant, pe atât de 
împestrițat cu „childuri”, curate 
nestemate” [2]. 

Atent la diverse fenome- 
ne culturale şi lingvistice, Petre 
Ştefănucă îi atrage luarea amin- 
te, bunăoară, lui Onisifor Ghibu, 
care a desfăşurat o amplă acti- 
vitate culturală în Basarabia, că 
o problemă precum cea a învăţă- 
mântului basarabean trebuie pri- 


vită circumspect. În general, Pe- 
tre Ştefănucă pune mare preţ pe 
rolul învățătorului în promovarea 
culturii, în primul rând, în mediul 
sătesc. Să nu uităm că în perioa- 
da interbelică absolvenţii şcolilor 
normale erau un fel de homo uni- 
versale pentru satul basarabean. 
Cu atât mai mare era încrederea 
ce i se acorda acestuia. Petre 
Ştefănucă miza pe încurajarea 
elevilor de către profesori în co- 
lectarea folclorului. A menţionat 
în mai multe rânduri importanța 
interesului şcolii, al învăţătorilor 
şi profesorilor pentru înregistra- 
rea materialelor etnofolclorice. 
Bunăoară, cu prilejul apariţiei vo- 
lumului Din datina Basarabiei, 
volum publicat în 1936 de către 
profesorii de limba română Olim- 
piu Constantinescu şi lon Stoian, 
scrie: „Sacrificându-şi cele câ- 
teva luni de vacanţă, ei au adu- 
nat toate rânduielile la sărbători, 
naştere, nuntă şi înmormântare, 
iar profesorii lor de limba română 
au reconstituit din aceste frânturi 
icoana vieții de obiceiuri şi datini 
a Basarabiei” [4, p. 131]. Sau în 
altă parte, cu prilejul omagiului 
adus lui lon Creangă la împlinirea 
a 100 de ani de la naştere afirmă: 
„Cel mai fericit omagiu care s-ar 
putea adresa de către învăţă- 
tori amintirii celor 100 de ani de 
la naşterea lui lon Creangă ar fi 
culegerea variantelor basmelor 
sale, acolo unde se mai poves- 
tesc. Există un Creangă viu în 
satele noastre moldoveneşti din 
Basarabia şi pe acesta să-l des- 
coperim dacă vrem să ne ridi- 

căm la adevărata înţelegere a lui 
lon Creangă din Humulești” [5, 
p. 70]. Sunt cuvinte care îl înalță 
pe folcloristul Petre Ştefănucă la 
nivelul indubitabil de profesor al 
neamului. Dimensiunea reală a 
tot ce ne-a lăsat Petre Ştefănu- 
că reiese din îndemnul de a ne 
ridica la adevărata înțelegere a 
noastră. Lucrul acesta se poate 
întâmpla inclusiv prin implicarea 
directă a învăţătorilor. 

Petre Ştefănucă miza în 
consideraţiile sale polemice adre- 
sate lui Onisifor Ghibu, pe care îl 
califică drept un cronicar întârziat 
al realităţilor culturale basarabe- 
ne, pe maturizarea culturală a 
primei generații a şcolii româneşti 
din Basarabia. El adopta o atitu- 
dine înțelegătoare față de preoții 
şi învățătorii pe care îi consideră 
„adevăraţi factori de înălțare cul- 
turală a maselor”, susținând că 
ei nu poartă vina pentru faptul că 
în urma „transportului” de cultu- 
ră orăşenească la sate acestea 
luau, la un moment dat, aspectul 
de mahalale ale oraşelor, pier- 
zându-şi înfăţişarea de astră a 
culturii autohtone. Argumentul 
adus în apărarea intelectualilor 
de la sate este că ei „nu sunt de- 
cât cărăuşii unui program care li 
s-a predat în şcoală” [6, p. 331). 
El atrăgea atenţia asupra necesi- 
tăţii unui personal didactic nou, a 
însuşirii limbii române, satisfăcu- 
te doar în linii mari. Însă eviden- 
țiază faptul că problema profeso- 
rului în şcolile basarabene este 
una delicată. Evidenţiază situaţia 
învăţământului secundar care e 


în continuă reformă, a bilingvis- 
mului care afectează procesul de 
predare. 

Pledând pentru o mai bună 
cunoaştere a satelor moldove- 
neşti, Petre Ştefănucă salută înfi- 
ințarea Institutului Social Român 
al Basarabiei, Institut al cărui se- 
cretar a fost şi pe seama căruia 
punea opera de cunoaştere a Ba- 
sarabiei, lucru care până atunci 
nu s-a întreprins. Acestui scop îi 
răspundea întreaga sa activitate 
de folclorist, precum şi îndemnu- 
rile sale adresate de repetate ori 
învăţătorilor de a se implica pe 
această cale mai plenar în ope- 
ra de cunoaştere a Basarabiei. 
Petre Ştefănucă a făcut în acest 
sens atât cât i-a permis timpul. 
Nouă, celor care venim după el, 
ne revine sarcina de a continua 
drumul cercetărilor iniţiate de că- 
tre distinsul folclorist de la a cărui 
naştere s-au împlinit 100 de ani. 

Grigore CHIPER 


„O PAROLĂ PENTRU 
UN NAUFRAGIAT” 


Somnul, visul, trezirea, luna, 
precum şi ora, ceasul târziu, timpul 
înglobator şi devorator, dar şi casa 

Andrei Burac Vrăjitoarei, marele căuş, câinii tân- 

2 Pi > guitori, pasărea ruginie şi multe alte 

ista O re „indescifrabile semne” constituie une- 

i le dintre obiectele de referință în lirica 
Ta lui Andrei Burac. 

Un avertisment obligatoriu pen- 
tru cititor este legat de faptul că are 
în față un volum relativ mare de versuri, însă compus din texte mici, 
închegate din câteva sintagme oarecum autonome, valorificând cuvin- 
tele-cheie, ca cele cu care mi-am început expozeul. Fabula, atât cât 
apare, e redată poantilist, între aceleaşi repere simbolice. Primul şi cel 
mai evident specific al acestei poezii decurge din economia drastică 
a mijloacelor de expresie. Scriitura secretă, sugestia şi metafora sunt 
pietrele de temelie pe care am aşteptat să apară edificiul. Dar autorul 
urmăreşte nu durarea unui templu măreț, la care tuşele prozopoemati- 
ce contribuie cel mai adesea, ci plasarea doar a dalelor, amestecarea 
pieselor de puzzle, împrăştiate ca mărgelele dintr-un şirag. 


g Versurile lui Andrei Burac, adunate în volumul Există ore, apărut în N 
2006 la Editura Cartea Moldovei, Chişinău, sunt însoţite de introducerea lui Gri- 
gore Chiper, care trasează coordonatele esenţiale ale receptării poeziei autoru- 
lui. Noul volum confirmă şi opinia cunoscutului poet român Gheorghe Tomozei, 
care spunea cu referinţă la creația confratelui său basarabean: „Andrei Burac 
e un cerebral, versurile sale se organizează cu lentoare în jurul unui sâmbure 
ideatic şi, cu aparenţa unui fabulist ce începe prin a deconspira morala, poetul 
se învăluie în mister. Stenic (indecizia opţiunilor sale e doar aparentă), Burac 
rosteşte cu simplitate adevăruri existenţiale de maximă gravitate păstrând pe 
chip (vers) o penumbră de îngândurare şi pătimire”. E 

Modelele de la care se revendică Andrei Burac sunt cele japone- 
ze. Nu neapărat hai-ku-ul, pe care, de altfel, nici nu îl cultivă, ci formele 
mici şi stilul incifrat. Discursul nu este direct, ci aluziv, ca într-o verita- 
bilă operă asiatică. Mesajul, cel mai adesea, opac. Versurile sale sunt 
aidoma apelor din grădinile minuscule japoneze ce curg printre nume- 
roase obstacole naturale sau artificiale. 

Ca poet, Andrei Burac are o structură intelectuală nu numai din 
cauza ezitării şi nehotărârii de care e străbătută, de la un capăt la 
altul, poezia sa. Stările frecvente de visare şi senzațiile de premoniţie 
creează vagul şi ambiguitatea, capabile de multiple interpretări. Po- 
etului îi place şi de multe ori se complace în stările de incertitudine. 
El nu se conectează niciodată nemijlocit la bornele realităţii, ci caută 
oglinzi concave şi convexe. În cel mai bun caz, apelează la parabolă. 
Într-o lectură, fructificată poetic în Şi mâna, privirea îi cade numaide- 
cât pe un citat misterios şi insolit. Poetul se simte cu adevărat confor- 
tabil atunci când îşi analizează stările, subconştientul, sensibilitatea, 
pe care le transcrie cu incoerenţa de rigoare. De aceea uşile şi fe- 
restrele nu se deschid spre exterior decât pentru lumina lunii. Nimic 
nu trebuie să deranjeze retina interioară a ochiului. Realul, chiar şi 
transfigurat, o spune în Vedenii, naşte monştri (intertextualitatea este 
transparentă). 

Andrei Burac utilizează, în poziţiile privilegiate, cuvintele abstrac- 
te. Acestea îţi răsar imediat în cale atunci când textul ajunge la o răs- 
pântie: „Mă uit la cer/ ca la un pustiu în văpăi / prin care am rătăcit 
cândva. Da-da. / Acolo am murit de nenumărate ori. / De sete? De foa- 
me? / dar mai ales de necruţare şi de neiertare” (Pentru prima oară). 

Realitatea transpare prin reflexe, unele de ordin fiziopsihologic, 
cum ar fi surâsul, invocat în mai multe poeme. E un surâs sardonic 
cu conotaţii amare sau enigmatice. Surâsul unei fantome nu te poate 
trimite decât, oximoronic, la surâsul morţii. Dincolo de aceste irizații 
negre, thanaticul lipseşte. 

Poetul cultivă în volum un limbaj alambicat, cu care trebuie să 
te familiarizezi. Utilizând sugestia, aluzia, fraza sincopată, unele ver- 
suri devin obscure şi comunică doar în contextul întregii sale poetici. 
Obiectul comunicării sau un obiect foarte important pentru o mai cla- 
ră înțelegere a textului e abscons, inaccesibil, situat undeva îndărătul 
acelor câteva rânduri care compun poemul. De exemplu, Poveste ve- 
che. Discursul se bazează nespus de mult pe ceea ce se presupune 

a fi dincolo de cadru, implicit, rămas până la urmă nemărturisit, dar cu 
funcţie activă, participativă. Poemul seamănă cu un dialog împărțit în 
câteva secvenţe, dintre care prima sau primele sunt voit suprimate: 
„În anticamera cu lichid de plumb / atâtea am trăit... / Dar le-ai rostit 
tu. / Le-ai strigat. Le-am plâns. / Le-ai plâns. Le-am murit / împreună” 
(Astăzi). 

Desemantizarea e utilizată pe larg în poezia contemporană mai 
ales atunci când se doreşte a-i da poeziei — ca în cazul lui Andrei Bu- 
rac — turnura unei evocări accentuate. Nu detaliul contează, ci starea 
sugerată. Nu exprimarea unei semnificaţii, înțeleasă de multe ori ca 
manifestare a cerebralităţii, ci poetizarea prin toate mijloacele, inclusiv 
cele asemantice sau antisemantice. 

Marea temă a lui Andrei Burac e timpul fragmentat şi timpul ire- 
versibil. Poetul ocoleşte să spună ceea ce îl macină şi ridică turnuri 
babilonene din simboluri. Poezia sa nu evită existența, se hrăneşte 
din ea, dar devine mai curând interogativ-existenţială. Unele texte sunt 
construite aproape în întregime din interogaţii: Echivoc, Suntem sau 17 
septembrie 1997... 

În afară de eul liric, autorul invocă deseori şi alte persoane (Per- 
soane, cum îşi numea Pound unul dintre volumele sale): tu, el, ea, ei, 
personaje aeriene, prezenţe discrete, care nu sunt fațete ale alterităţii, 
ca în proză, ci purtătoare ale unor mesaje ezoterice, făcând parte din 
„schema” auctorială: „Plouă ca în anii cei grei. / lar ei, de la un timp / nu 
mai ştiu de odihnă / fug câte doi, stau câte cinci” (Cu mai fără). 

Andrei Burac este în ultimă instanţă un imagist, de maniera cea 
mai apropiată a lui Alexandru Lungu, căruia îi şi dedică un poem. Une- 
le imagini sunt intranzitive, incomunicabile, ermetice, altele dovedesc 
rafinament, inspiraţie, simplitate, claritate, în definitiv, poezie de mare 
clasă: „Seara ca la capătul lumii — / pe drumuri înguste / tot mai îngus- 
te / pe care până şi moartea / are răbdare. / În spate — câmpia imensă / 
potopită-n ninsoare / spulberată-n acordurile / unei simfonii de Lalo. / 
În această sâmbătă de toamnă / e încă primăvară. / Seara / înarmaţi 
cu arbalete din ceară / adulmecăm umbra de pe cer / a unui tânăr zim- 
bru / cândva hăituit” (În această sâmbătă). Scăpată de abstractizări 
excesive, poezia sa îşi regăseşte mai bine locul. 

Sper ca cititorul să descopere manu propria şi alte nestemate risi- 
pite ca picăturile de rouă în iarba fragedă a dimineții. 

Andrei BURAC 


LACOMI LA VISE 


Vezi ce era să pățim? 

Că doar niciodată 

nu ne-am spus unul altuia 

să nu fim lacomi la vise. 

Să nu fim lacomi la vise 

ca şi cum 

cu un munte legaţi la gât. 

Ca şi cum 

de un vis spânzurați de viitor. 
Să nu ne pomenim cu dânsul 
chiar în vârful viitorului 

de viață şi de moarte ametitor. 
Fiindcă în cele din urmă visele 
oricum ţin de prezentul trecut. 
Fiindcă în cele din urmă visele 
oricum vin să se înece 

în prezentul trecut. 

Fiindcă, în cele din urmă, orice vis 
se alimentează prin aceeaşi arteră 
aidoma cu trecutul. 

Fiindcă nici un vis nu ţine 
numai de prezentul imediat 

ca să poţi vedea, aşa 

în clipa oportună 

ca într-un adânc de oglindă 
clar, în imagini negre şi albe 
ce era să pățim 

dacă nu ne îndemnam să fim 
lacomi la vise. 

ÎN ACEASTĂ SÂMBĂTĂ 


Seara ca la capătul lumii — 

pe drumuri înguste 

tot mai înguste 

pe care până şi moartea 

are răbdare. 

În spate — câmpia imensă 
potopită-n ninsoare 
spulberată-n acordurile 

unei simfonii de Lalo. 

în această sâmbătă de toamnă 
e încă primăvară 

Seara 

înarmaţi cu arbalete din ceară 
adulmecăm umbra de pe cer 
a unui tânăr zimbru 

cândva hăituit. 


GREŞIND 


Am căzut — înotător stingher. 

Când mă apropii de muchie — 
primejdia înjumătăţită. 

Sunt iar pe ascuţişul lamei de gheaţă. 
Cât mai rezist? 

Limanul cu promisiunea 

unei guri de aer 

şi un fruct aromitor 

servit în discreţie 

din care voi muşca — greşind. 


AUTUMNALĂ II 


Cine-ar putea să m-aştepte 
în casa pierdută 
cu drumuri scufundate-n pulberea uitării? 

Cine mă strigă în strada ce duce nicăieri? 
Ştiu bine, acolo, azi plouă cu frunze. 

E ora-nserării şi melodia-i furată. 

Doar amintirea mai pulsează în zări. 


PLINĂ DE NEŞTIRE 


O întâmplare plină de neştire 
mă face să apuc pe o potecă 
unde picioarele-mi sunt 

ca nişte pietroaie certate. 

Se rostogolesc. Se opresc. 
Se privesc şi nu se recunosc. 
O altă întâmplare mă face 

să privesc pe furiş imensa oglindă 
plină cu ochii femeii. Aşa e. 
Uneori sunt al pietrei — 

piatră din piatra Căii Robilor. 
Şi întâmplarea se face lumină. 


POEM I 


Nu am venit să întreb. 

Nu am venit să răspund. 
Poposit-am în calea ta 

să trăiesc o falnică intrare 

În labirintele dragostei — 
bucurându-mă ca nimeni altul 
de la facerea Lumii încoace. 


RĂTĂCIRE 


E o năprasnică rătăcire 

să gândeşti măcar 

că pot fi înhămat al doilea 
la carul cu mirt divin 

fie şi înaintea primului zeu. 
Sunt din specia 

ce se hrăneşte din absente. 
Mi-am stins (în secret) 

şi îmi voi stinge setea 

din mâna Femeii 

când plouă cu secetă. 


SĂ AUDĂ 


Nasc petale de apă 

în calea luminii. 

De o clipă, două 

şi noi respirăm ceva mai trişti. 

Sunt mai tânguit 

şi mai fără de tine. 

Oare unde or fi rătăcind 

ca să vadă şi ei cum palpită grădina? 
Să audă recunoştinţe 

înălțate către grădinar. 

Surâde doar fructul 

întru desfătarea omniprezentului Ochi. 


EXISTĂ 


N-am încercat niciodată 

să mă retrag din tălpile orelor 

din labirintele gumei poroase. 
N-am stat nici prea mult în umbră, 
nici prea puţin în lumina spartă a lor. 
Cum aş fi putut să mă retrag 

din fabulosul os al tictacului 

din ceea ce se întâmplă 

ori nu se întâmplă. 

Şi totuşi, şi totuşi 

există umbre. 

UNDEVA ÎN MINE 


există un câmp de luptă 
secret 

al ecourilor tăcute 
îndepărtate şi apropiate 
silabe, frânturi de gemete 
cuvinte înghesuite, presate 
carbonizate, amânate. 
Celălalt din mine 

vânător rătăcind 

pe un câmp de luptă 

al ecourilor moarte. 


VENI-VA ŞI DIMINEAȚA 


când pe tâmpla ta 

vei descoperi o grădină 
şi seminţe de anotimp 

de anotimpuri târzii 

şi un loc ideal 

pe care o viaţă l-ai căutat 
pentru viaţă. 


E UN MIRACOL 


distanța, minut de minut 
pe care o parcurg 

de la mine spre mine. 
În inima nopții 


cu foc palid. Dulce. 

Şi suferind. 

Distanţa către o navă 

pe care o voi umple 

cu suferința ta — 
clepsidră-labirint cu un soi 
de timp inversat. 

I LOVE YOU 


rostit de tine 

acum o veşnicie 

în postcamera somnului 
este o altă faptă a zorilor 

din oglinda mării 

o pagină din viitorul prezent 
o bunădimineaţă sfioasă 

a melcului ieşit pe aceeaşi pistă 
unde şi în dimineața aceasta 
cu ţinta comună în faţă 

ne vom rosti ruga 

în trei. 


A VENIT 


dar nu ne-a privit 

nici măcar în amurgul 

din ochii noştri atât de căprui. 
A vorbit 

parcă ar fi citit 

dintr-un vechi papirus 
înainte de condamnare 

la moarte. 

Nu ne-a ascultat. 

Ar fi înţeles 

ce fel de timbru 

au vocile noastre 

atunci când cadranul ceasornicului 
din turnul central 

arată ora de vârf 

a adevăratei oboseli locale. 
A plecat 

fără certitudinea 

că a sosit 

că a vorbit 

că a fost să fie. 

MĂ DOR CEI PATRU PEREŢI 


lipsă ai timpului. 

Într-o oră de fum 

mi-ai promis că şi ei 

vor înmuguri 

şi vor creşte 

ca orice plantă banală. 
Programaţi erau 

să dea şi în fruct. 

M-ai ademenit 

până şi în a doua viaţă 
şi această minciună rotundă 
n-a mai venit 

pe picioarele ei crude. 
Închis într-un sâmbure 
mă bălăcesc în neant 

cu pământul ce-mi ţine 
drept umbră 

în care îmi sunt îngropați 
morții promişi. 


ORICUM VISEZ 


Este atât de imposibil 

să ajung cu umbra-mi acolo 
unde adesea mă simt. 

Între os şi visare — 

un pod şi o capelă incendiată. 
Înspăimântat de trăire 

în sudori, îmi tot zic: 

la ce bun — oricum visez 

şi nicicând nu voi ajunge 
dincolo, cu trupul — 

prea multa cenuşă albastră-i acolo 
unde-mi cuibăreşte visul. 

PE CER 


dincolo de orizont 

se proiectează o biserică veche 

atârnată de un clopot inversat 

care nu mai oboseşte de atâta întuneric şi tăcere. 
Aici, în arena de la marginea lumii 

o inimă bolnavă de om slab 

ba chiar mult mai multe inimi laolaltă 

imită benevol un dans, rostogolindu-se în veselie 
pe acelaşi tăiş larg de sabie 

a saltimbancului pe jumătate adormit 

de atâtea nedumeriri despre o viaţă fericită. 


POEM lil 


Luna clipeşte 

cu ochi de foc. 

Prin acest infinit de trandafir 
tu pluteşti în derivă 
spânzurată 

de surâsul etern. 

Efimia ȚOPA 


FERICIREA E DINCOLO 


Fericirea întotdeauna e dincolo. 
Dincoace e doar ecoul ei răguşit. 
Bucuria, plăcerea, belşugul şi gloria 
sunt nişte clipe 

spre care râvnim îndelung. 
Fericirea-i pe vârful de munte 

şi noi, ca Sisif, 

ne căznim să ajungem. 


CA SĂ FIU 


Ca să fiu, 

urma să trec 

printr-un câmp minat de cuvinte. 
Mă ascundeam prin sufixe, 
mă tupilam după pronume. 
Nu mă proteja nici un verb, 
nici un nume. 

Un cuvânt ca o schijă 

m-a lovit în sânge. 

Acum stau şi aştept 

să se închidă rana. 


dă Efimia ȚOPA. S-a născut la 25 martie, 1957, în Vărzăreşti, Nisporeni. N 

A absolvit Facultatea de Jurnalism a U.S.M. (1981). 

În 1995 devine membră a Uniunii Scriitorilor din Republica Moldova. 

Publică în revistele: Basarabia, Viata Basarabiei, Literatura şi Arta, Noi, 
Contrafort, Alunelul, Moldova, Porto-Franco (Galaţi), Steaua (Cluj) ş.a. 

Volumul de debut: La porţile vieții (Hyperion, Chişinău, 1995). 

Alte volume: Dedublarea Herei (Augusta, Timişoara, 2004), Pe o insulă 
cu flori (Prometeu, Chişinău, 2006, volum de versuri pentru copii). 

În 2005 i s-a decernat premiul Uniunii Scriitorilor din Republica Moldova 

entru volumul de versuri Dedublarea Herei. 

MUZEU 


La muzeu 

trecutul iese 

din tavan, din pereți, din ferestre. 
Miroase a războaie şi-a jertfe, 
gloria e alături. 


Participi 
la evenimente concrete, 
din vremurile înscrise-n pietre. 


Respiri îndelung 
aerul clasic al patriei 
şi te ridici 

la înălțimi 
nebănuite. 


SAT ARHAIC 


Copilăria mea a rămas într-un sat, 
iubit de dealuri şi de copaci, 

de poame dulci şi de fluturi, 

şi de cerul care surâde. 


E locul drag, de mii de ani, 
bucuria mea acolo zburda. 


NOI, VOI 


Noi suntem acei care am fost, 
chezăşie-i 

durerea, tristețea, cenuşa din ochi; 
straie, bibelouri şi cărți, 

rămase printre singurătăți. 
Vorbesc nişte vise pierdute, 

nişte patimi tăcute. 

Trecutul se uită spre noi 

ca un câine bătrân. 


Noi suntem acei care am fost. 
Voi sunteţi acei care veți fi. 

VĂD DEPARTE DE TINE 


Privesc spre toamna chipului tău 
şi văd departe de tine. 

Văd o primăvară pustie 
care te-a adus lângă mine, 
pentru a perpetua omenirea. 
Văd pe chipul tău măşti 
vesele, triste 

care schimbă decorul 

din sufletul nostru. 

Văd departe de tine. 

Nu-ţi văd iubirea. 


LA BRAŢ CU ISTORIA 


Cei care au dat viaţă 
altor falnice vieti, 
unor case, 
temple, 
izvoare, 
cetăți, 
se plimbă acum agale prin rai, 
la braţ cu istoria scumpului plai. 


AGENDĂ 


În agenda mea de telefoane 
sunt multe numere mute, 
multe nume ce dor. 

Sun pe A. — nu răspunde, 
C. — nu... 

L= 

Unde sunt visele lor? 

De ce acolo, 

în lumea de dincolo, 

nu ajung mesaje de dor? 

JOCUL PATRIEI 


În fiecare zi, 

patria mea 

se joacă cu mine, 

crezând că-s minge de fotbal. 
Mă mângâie şi mă loveşte, 
mă înalţă şi mă aruncă, 

mă cinsteşte şi mă huleşte. 


Jocul cu mi(ne)ngea 
se înăspreşte. 


FETELE TIMPULUI 


Prezentul ne risipeşte 
în h(r)ăul care ademeneşte. 


Ne mai păstrăm în trecut, 
ferecaţi în muzee, istorii şi cimitire. 


Viitorul e o cioară albă, 
necunoscută. 


NUMAI NIŞTE CUVINTE 


Numai nişte cuvinte 
pot să dăruiesc 
lumii ingrate. 

Zi de zi le înşir 

ca pe nişte mărgele 
viu colorate 

pe vechile pante. 
Majoritatea privesc cu lehamite, 
iar cei mai subtili 
iau câte-un cuvânt 
din sufletul meu 

şi-l poartă la piept. 

Antonina SÂRBU 


VIAȚA, ALTFEL 
Vişinul lui Andrei 


Mă întorc de la cimitir. Sunt încă sub impresia agresivităţii dnei 
X, care a declarat că pomul trebuie tăiat... Să te uiţi la un vişin atât de 
falnic, doldora de floare, străjuind aici somnul Lor din adâncuri şi să-ţi 
treacă prin cap că ai putea lua toporul în mână şi, lovindu-l, să-l dobori 
la pământ... Vom sădi un brad, spune rusoaica şi lipeşte stăruitor nişte 
flori din plastic pe statuia din marmoră albă care o reprezintă pe fiica 
ei „în mărime naturală”, decedata la doar 33 de ani... „lată aici a fost 
un nuc, noi l-am tăiat, dacă vor face gălăgie «vecinii de morminte», le 
vom plăti nucul”... Mă uit la femeia care nu realizează nici ce spune, 
nici ce face... o întreb dacă nu suferă de o boală de ochi, dacă n-are 
probleme cu vederea... Îi arăt spre ciotul rămas din nuc şi îi spun că 
sunt lucruri pe care nu le poţi răscumpăra cu bani... „Da, zice dna X, 
fiica mea avea de toate, cancerul a omorât-o, nu a putut să o ajute ni- 
meni”. O auzeam uneori pe bunica mea spunând că Dumnezeu când 
vrea să te pedepsească îţi ia minţile... şi spunea, făcându-şi semnul 
crucii, „Doamne, fereşte!”. 


27 aprilie 2006! 


Şi cum nu-mi vine să cred că poţi să treci pe lângă un vişin înflorit 
şi să-ţi vină în gând că-l poţi omori, aşa înflorit... tresar, când, la doar 
10-15 cm în faţă, văd altceva încă mai mare, exagerat de mare. Nu am 
timp să mă dumeresc, că aud: „Vă rog să mă iertaţi, dar ce dată e azi?”. 
27 aprilie, îi răspund femeii care s-a băgat peste mine. „Dumnezeule, 
face dna, am completat toate documentele cu data de 30, m-am pornit 
la oficiul fiscal, să reuşesc... eram sigură că azi e 30 aprilie... Viaţa-i 
tare stresantă, ne încorsetează în atâtea obligaţiuni încât pierdem firul, 
pierdem ritmul... Mulţumesc şi vă rog să nu vă supăraţi, oricui i se poa- 
te întâmpla...” O privesc cu drag, are trăsături frumoase! 

A plecat un tren din gară şi cu el iubirea mea... 


Ştirea a venit pe agenţii după ora 18.00, când fluxul nostru de la 
EUROTV era deja gata. Insist să-i facem loc, pentru că demonstrează 
viaţa în altă manifestare, altfel. Un tânăr din Chişinău riscă cinci ani de 
închisoare după ce a încercat să oprească trenul de pe ruta Moscova — 
Chişinău — Moscova, care tranzitează capitala Ucrainei, fiind furios că 
prietena sa a plecat cu această rută la Kiev. Pentru a-şi face iubita să 
se răzgândească, Leonid Pocladiuc, în vârstă de 24 de ani, originar din 
Chişinău, angajat în calitate de consultant la o întreprindere din capi- 
tală, a telefonat la biroul de informaţii al Gării Feroviare si a anunţat ca 
trenul de pe ruta Moscova — Chişinau — Moscova este minat... Trenul a 
fost oprit şi verificat minuţios de specialişti. În urma controlului nu a fost 
depistat nici un dispozitiv exploziv, de aceea trenul şi-a continuat ruta. 
Tânărul a recunoscut poliţiştilor că a oprit intenţionat trenul. Miracolul 
dragostei? 


Unchiul 


La masa de Paşte ciocnim ouă pentru Înviere! Primul păhar se în- 
chină pentru cei de departe... de la Moscova, din Italia, Grecia, Israel, 
Portugalia, Cipru... mama, tata, nana, sora, fratele... Unchiul Simion a 
rostit cel mai spiritual mesaj: „Altădată, ridicam un păhăruţ pentru bădi- 
ca care era la armată la muscali, amu zicem „sughiţ bun la bădica, paz- 
nic la vila generalului din Moscova”. Şi asta-i viața... Hristos a Înviat! 


Noaptea Învierii la Văratec 


Când am intrat în Biserică, auzeam cum se şuşoteau: „lată, tanti 
Lenuta cu fiică-sa...”, „Asta-i Maria Gheorghevna, i-o venit băiatul cu 
nora din Israel”, „Anatol Şalaru a venit!”, „Eusebiu Socoliuc e dus să 
aducă focul haric de la Ierusalim, îl aşteaptă la Edineţ”. Apoi, chiar în 
timpul când preotul oficia Sfânta Liturghie, se apropiau tot felul de femei 
care-mi strângeau mâinile, mă îmbrăţişau, se rugau să le iert. Răspun- 
deam cu bunăvoință, dar mă supăram că nu le pot recunoaşte... Mai 
târziu o întreb pe mama cine-s... Îmi spune numele lor şi de a cui neam 
vine... Am plecat de acasă de 32 de ani... țărancele poartă şi azi ca şi 

atunci demult, în alt secol, tot băsmăluţe „tureţchi”, tot ciupici în picioare 
şi „stănuţi cu motocei”... În Biserică, enoriașii nu cântă... de ce nu cântă 
împreună IMNELE „cu vrednicie şi cu dreptate este a ne închina..."? „La 
noi nu-i «moada» asta, îmi explică în şoaptă tanti Olga, vecina noastră... 
La oraş v-aţi învăţat?”. Ce, o întreb nedumerită. Să cântaţi Cântările? Îi 
răspund: în parohia mea toată biserica se roagă cântând. „Aşa-i «moa- 
da», trebuie să fie frumos, da la noi e alta «pravila», la noi cântă doar 
coristele...”. Atâtea feţe luminate trec şi iau Sfânta Împărtăşanie... Se 
împărtăşeşte tot satul în Noaptea Învierii! Doamne, câte chipuri nevoite 
prin post şi rugăciune fierbinte... Simt că doar aici sunt pe-adevărat prin- 
tre ai mei şi aşa va fi până la sfârşitul sfârşitului... 


Punctul pe | 


Vreti să vă bucurati de un viitor fericit? Văd un om care scotoceş- 
te prin geantă şi continuă: trebuie să citeşti! Citesc, citesc! îi răspund 
şi înaintez pe Alee. Dar nu îndeajuns, strigă cetățeanul şi se ia după 
mine. Trebuie să vă învăţ eu cum se citeşte şi cum se înțelege Biblia. 
Abia acum ridic ochii: văd mâinile care ţin o carte groasă, ferfenițată, 
mâini mari „împodobite” cu două inele masive. Dantura, observ dan- 
tura, aurită. Rămân prinsă locului, caut un răspuns. Vine din spate: la 
dă-te mai încolo că-mi sperii păsările! îi strigă femeia de pe bancă care 
aruncă celor trei porumbei fărâmituri de pâine. 


Vama de la Otaci 


Corupţia, strigă V.V., nu trăieşte în apartamentele muncitorilor... 
Adevărat vorbiţi, dle Preşedinte! Dar ca să vedeţi pe viu cum se fură 
şi se pradă imaginea Republicii Moldova pe care o doriţi integrată în 
marea familie europeană, luaţi maxi-taxiul de rută şi deplasaţi-vă până 
la Otaci, în vamă... Încercați să treceţi ca un om simplu prin vamă, 
încercați! Cereti toate actele pe care vameşii trebuie să le întocmeas- 
că pentru o zi pentru cetățenii străini care vin în Moldova sau care 
tranzitează ţara... nu veţi găsi nici unul pentru că... dar dacă veţi găsi, 
uitaţi-vă în ce grafie sunt completate, cum sunt caligrafiate numele de 
familie. Mi-a povestit revoltat şi uimit de cele văzute un cetăţean care 
venea din Bielarusi să-şi vadă părinţii la Sfânta Înviere... Când după 
umilințe, jecmăneala, după două ore de aşteptare a auzit că îl şi insultă 

zicându-i în româneşte, crezând că nu înțelege, „te du la schezofreni- 
cul tău de Lucaşenco şi fă ordine!”, cetățeanul, care în virtutea unor cir- 
cumstanţe locuieşte în Bielarusi, le-a răspuns într-o română perfectă: 
„Apoi să fure vameşii de la hotarele Bielarusiei ca voi, să prade ţara în 
asemenea hal, Lucaşenco ii închide pe toţi... Mare păcat, în Sâmbăta 
dinaintea Învierii să bagi mâna în atâtea buzunare, cred că v-aţi pierdut 
chipul moral... Vouă vă trebuie un Lucaşenco”. Vameşii au rămas cu 
gura căscată... (Dacă cumva ţine cont preşedintele de sugestia mea, 
trebuie să ia o maşină a Salvării, e bine să-l aşeze la volan pe prim-mi- 
nistrul nostru şi... la fiecare groapă de pe drum să-i dea un bobârnac, 
da nu tare, că altfel riscă să-i spargă capul de la atâtea gropi, iar noi 
ne-am obişnuit cu o imagine sănătoasă a premierului...) 


Vine electorala 


„Vă rog să nu scrieţi nici un cuvânt, nici de bine, nici de rău. Azi 
ne-a vizitat un domn care s-a prezentat că-i de la Parlament şi ne-a 
interzis să mai acordăm interviuri. Au cam încurcat-o cu sfinţirea loca- 
şului. Am fost martori când unele feţe bisericeşti s-au opus să fie sfin- 
țită Catedrala în ziua Sfintei Învieri... nu se cuvine, încă nu-s finisate 
lucrările. Da „ucazul” de acolo, de la cel mai mare, o fi fost altul. Astfel 
că în presă au apărut două poziţii, două ştiri — în una se afirma că se 
sfințeşte la Paşte, iar alta anunţa că de Hramul oraşului se va sfinți 
Catedrala Mitropolitană... a fost scandal şi ne-au interzis să nu mai 
scoatem o vorbă... vin alegerile şi toată politica trece pe la Catedrală”, 
conchide tânărul zugrav. 

(„Politica trece prin sânge”, afirma Constantin Noica.) 


Identitatea 


Omul de la volan râde în hohote şi povesteşte cu mult haz o isto- 
rie. Ascult şi nu prea înțeleg de ce respectivul cetățean se amuză când, 
de fapt, ceea ce povesteşte e o adevărată dramă. Cu ani în urmă, 
când îi veni rândul şi fusese înrolat în rândurile armatei sovietice, a 
fost repartizat să-şi facă serviciul militar pe o navă atomică, undeva pe 
la Marea Nordului. După ceva timp, ofițerul îl solicită să facă doi paşi 
înainte şi... când îi pronunţă numele de familie, se împiedică. „De azi 
vei fi Arbuz, m-am plictisit de Harbuz. „Ăto oşibca, vâ budete readovoi 

Arbuz!”. „Am crezut că glumeşte, dar când m-am demobilizat, după 
trei ani, aveam un paşaport nou şi în toate actele eram Nicolai Arbuz! 
Când am revenit acasă, un timp satul a râs de mine, da pe urmă s-au 
deprins. lată aşa am ajuns să fiu Colea Arbuz!”. Ha-ha-ha, râd isteric, 
omul de la volan şi călăuza sa... Pe motivul furtului de identitate scrii- 
torul francez de origine rusă, Andrei Makine, a construit un roman regal 
Muzica unei vieți. Mă gândeam, uitându-mă la Colea Arbuz, adică la 
cetățeanul român Nicolae Harbuz, oare cum ar fi reacţionat dacă i-aş 
fi povestit subiectul... 


Despre curajul de a fi vertical! 


Peste noapte Liceul român-francez „Gheorghe Asachi” şi-a schim- 
bat titulatura. Întorşi din vacanță , liceenii s-au pomenit că învaţă deja 
la un alt liceu, moldo-francez. Simplu, nu putea să se întâmple acest 
lucru fără acordul conducerii instituţiei respective. În sfârşit, unul dintre 
părinţi a avut curajul să spună adevărul, mărturisindu-mi că în doar 
câteva zile liceul urmează să fie supus atestării. Astfel că, fiind chemat 
la minister, dl director a fost condiţionat: sau schimbă titulatura sau... 
s-ar putea chiar să fie nevoit să plece... şi... mai departe subiectul s-a 
derulat precum e obiceiul la moldoveni! Curajul nu e pentru fiecare... 


Amintirea 


De fiecare dată, la 9 mai, mama îşi aminteşte despre ziua când a 
murit Stalin! În clasă, la lecţia de limba rusă, a venit profesoara, care 
nu era altcineva decât soția şefului pichetului de grăniceri din satul Şer- 
baca, aşezat chiar pe malul Prutului, la hotar cu ţara. Mama spune că 
învăţătoarea şi-a pus coatele pe masă şi a început să plângă în hoho- 
te, ordonându-le şi copiilor să plângă, că a murit „cel care a adus ferici- 
rea”. Mama zice că ea nu putea să plângă, pentru că era deja în clasa 
a şaptea, avea 15 ani, şi a văzut cum tare mulţi oameni gospodari şi 
rude de-ale lor au fost „ridicate” şi nimeni nu ştia nimic despre cei duşi 
într-o noapte în Siberia. Dar pentru că toţi plângeau, mama zice că ea 
a plâns gândindu-se la fiica lui Stalin, Svetlana! „Mă gândeam cum o 
să trăiască fata asta dacă tatăl ei a făcut atâta rău oamenilor de la noi 
din sat... atunci lumea te judeca după fapte şi era greu să suporţi jude- 
cata oamenilor dacă erai tu un om simţit, era ruşine”... 

Drama de la Otovasca 


Nenorocirea familiei Hitov a început în 28 iunie 1940, când pre- 
tinşii eliberatori au ocupat oraşul Chişinău. Constantin Hitov a fost de- 
portat împreună cu soţia, Vasilisa, şi cei patru copii: Lili, Vera, Teodor şi 
Eleonora! La moşia lor de la Otovasca şi-au făcut apariția patru soldați 
înarmaţi, care i-au luat cheile, spunându-i că nu mai are ce căuta pe 
acel pământ, că nu-i mai aparţine. Tot în acea zi a fost arestat fratele 
lui, lon, care avea şi el casă şi moşie la Otovasca. lon Hitov a fost 
întemnițat în lagărul din oraşul Selicovsk, regiunea Perm, unde a şi de- 
cedat pe 23 iulie 1942. Motivul decesului rămâne necunoscut. În ziua 
de 13 iunie 1941 a fost arestat şi cel de-al treilea frate, Ştefan Hitov, 
care avea domiciliul pe strada Armenească, era proprietarul unui hotel, 
a unui restaurant. Ştefan Hitov a fost închis în lagărul Ivdel din regiu- 
nea Sverdlovsk, unde pe 23 martie 1942 a decedat. Motivul decesului 
basarabeanului lon Hitov nu e cunoscut. Astă iarnă, am cunoscut-o pe 
Lili Hitov, care îngheţa în apartamentul din strada Tudor Vladimirescu 
cu numărul unu. În casa bătrânei termometrul indica 11 grade cu plus. 
Atunci am auzit prima dată despre drama familiei Hitov, drama de la 
Otovasca: „În 1989, când a plesnit balaurul, m-am adresat la Ministerul 
de interne să aflu ce s-a întâmplat cu tăticul meu, Constantin Hitov, 
pe care l-am văzut ultima oară în ziua de 13 iunie 1941. Am primit un 
răspuns cum probabil au primit zeci de mii de basarabeni şi nu numai: 
tata a murit pe 14 decembrie 1941, în timpul când era anchetat, de un 
acces de inimă, în deplină istovire în lagărul pentru deţinuţi politici din 
oraşul Ivdel, regiunea Sverdlovsk”. Cei trei fraţi Hitov făceau parte din 
intelectualitatea basarabeană şi erau dintre cei mai bogaţi oameni în 
Basarabia acelor timpuri. 


Botezul 


La una din Bisericile din Călăraşi pe 6 mai, chiar în ziua când 
creştinii îl sărbătoresc pe Marele Mucenic Gheorghie, cel aducător de 
Biruinţă, s-au botezat trei prunci: Vladimir, Zinaida-Margareta şi Andre- 
ea! Zizi-Margo este cel de-al treilea copil, după Cristian şi Teo, al tineri- 
lor Viorica şi Romeo Cemârtan. Zinaida-Margareta va porni în viaţă ca 
o adevărată creştină cu un certificat de botez eliberat de preotul loan 
Eşanu, parohul bisericii din Călăraşi, care ţine de Mitropolia Basarabiei 

aflată sub jurisdicţia Patriarhiei Române. Nănaşii prezenţi la ceremonie 
s-au rugat pentru Întâi Stătătorul Bisericii Ortodoxe Române, Preaferi- 
citul Teoctist, şi pentru Înalt Preasfinţitul Petru, Mitropolit al Basarabiei 
şi exarh al plaiurilor. 


3 mai 2006 


O expoziţie de zile mari la Galeria Brâncuşi, cea a talentatului 
pictor Tudor Zbârnea! Alerg să prind evenimentul, alerg să... văd, să 
aduc câteva lalele albe pentru victoria acelei zile şi... deodată rămân 
paralizată: la ştirile de la ora 16.00 crainicul anunţă despre 113 morţi, 
trupurile cărora s-au scufundat în adâncurile mării... Erau 113 morţi în 
Marea Neagră... La vernisaj am întâlnit atâta lume bună şi s-au spus 
atâtea lucruri frumoase despre Tudor. Mă întorc şi îmi amintesc de 
alergarea spre galerie, de mesajul pregătit. „Întrebare şi răspuns la 
Blaga. Ce ne va ţine totdeauna tineri? Adu o jertfă zi cu zi zeiţei mari, 
păgânei Vineri; Hrăneşte cald oricare-ar fi un vis ce nu se va-mplini” 
(din jurnal). 

PROFESORUL ŞI OMUL 
DE ŞTIINŢĂ MIHAIL PURICE:* 


Îmi este foarte greu să pronunţ un Laudatio domnului Mihail Pu- 
rice din 3 motive: 1. este vorba de o personalitate complexă, în multe 
privinţe ieşită din comun; 2. îl cunosc din anii de studenție, fiindu-i şi 
dascăl şi 3. în cei 48 de ani de activitate la USM a rămas credincios 
cauzei noastre comune, fidel față de Alma Mater, recunoscător celor 
care au contribuit la ascensiunea lui pe treptele şcolii superioare: stu- 
dent — doctorand — lector — lector superior — conferenţiar — profesor! 

Mihail Purice este un reprezentant tipic al neamului din care provi- 
ne şi căruia îi serveşte cu toate fibrele sufleteşti, iar sufletul basarabea- 
nului, conform opiniei lui Pan Halippa, se caracterizează prin următoa- 
rele 5 trăsături: cuminţenie pilduitoare, bunătate îngăduitoare, omenie 
neafişată şi neoţărâtă, răbdare tăcută şi creştină, modestie sinceră şi 
netrâmbițată. 


* Cu prilejul împlinirii a 70 de ani de la naşterea profesorului universitar Mi- 
hail Purice, pe 19 octombrie 2006, la Universitatea de Stat din Moldova şi-a desfă- 
şurat lucrările Conferinţa ştiinţifică „Probleme actuale de lingvistică românească”. 
În acest număr de revistă inserăm câteva comunicări rostite la eveniment de către 
cei care cunosc şi apreciază activitatea pedagogică şi ştiinţifică a omagiatului. 

În acest context, aş vrea să evidenţiez răbdarea tăcută şi modes- 
tia sinceră, trăsături distinctive ale profesorului. Personal nu l-am auzit 
niciodată pe dl Purice să exagereze meritele sale (personale, ştiințifi- 
ce, administrative etc). 

În această ordine de idei, aş vrea să amintesc aici opinia colosului 
lingvisticii europene Eugen Coșeriu. Într-un interviu acordat profesoru- 
lui şi poetului Marin Mincu în 1997, compatriotul nostru spunea: 

„Trebuie să aştepţi şi să nu vrei să faci carieră! Recunoaşterea va 
veni. Să nu încerci să-i accelerezi ritmul; să respingi onorurile. Asta e 
mai bine decât să le cauţi şi să nu ţi se dea. 

Eu nu am cerut niciodată nimic nimănui. Norocul, în cazul meu, a 
venit foarte târziu. La alţii a venit mai devreme, dar asta nu m-a demo- 
ralizat” (Revista filozofică, 1997, nr. 1-2, p. 163). 

Şi Mihail Purice n-a forțat uşile: a muncit tăcând (căci Labor omnia 
vincit, Vergilius), s-a grăbit încet (Festina lentae, Octavianus Augus- 
tus), a săpat adânc (Sapă, frate, sapă, până ai să dai de apă, L. Bla- 
ga), fiind apreciat la justa lui valoare şi propulsat după merit, până a 
ajuns în vârful piramidei didactice unversitare. 

Mihail Purice s-a dăruit cu trup şi suflet filologiei române, devenind 
un dascăl aşteptat în sălile de studii de către tinerii însetaţi de carte, de 
adevăr, de cuvântul ales şi spus cu tâlc, cu claritate şi fără grabă, ce 
pătrundea adânc în sufletul lor. 

Despre misiunea unui filolog şi despre specificul muncii lui s-a 
pronunţat foarte adecvat un nefilolog, profesorul Paul Bran (fondatorul 
ASEM-ului), într-un interviu publicat în săptămânalul Literatura şi Arta 
(25.X1l-1997, p. 3). Citez: „Un filolog predă cea mai de preţ disciplină 
universitară — iubirea de ţară şi de neam”. 

E un adevăr sine qua non, căci, zicea şi maestrul lon Druţă: „Pă- 
mântul, istoria şi limba sunt trei stâlpi pe care se ţine neamul”. 

Dacă la Facultatea de Litere există profesori-model, care ţin 
prelegeri, cursuri şi seminare speciale captivând auditârii prin pro- 
funda cunoaştere a materiei predate, prin modalităţile şi stilurile de 
expunere — printre ei se plasează şi dl profesor M. Purice. Domnia 
sa este un adevărat „conchistador” al Cursului de /storie a limbii 
române literare, fiind primul cercetător care a elaborat integral şi 
a publicat acest curs, în calitate de excelent suport didactic pentru 
studenți. În acelaşi scop au fost întocmite şi tipărite unele cursuri 
speciale ca: Aspecte din istoria limbii literare, Din istoria gândirii 
lingvistice româneşti ş.a. 

Dialectolog de formaţie, M.Purice a colindat, încă din anii studen- 
tiei şi mai târziu, cu rucsacul în spate, deseori per pedes apostolorum 

(ca şi francezul Edmond Edmont:) o mulţime de sate, din Nordul şi Su- 
dul, Estul şi Vestul republicii noastre, efectuând anchete la faţa locului. 
În consecință, a elaborat şi a susținut cu brio teza de doctor în filolo- 
gie, având ca subiect terminologia cromatică populară; de asemenea 
a publicat o serie de studii şi şi-a elaborat un valoros curs universitar 
de dialectologie. 

Dacă există la Facultatea de Litere a USM profesori care depun 
eforturi permanente, ca să trezească dorința şi interesul studenților 
pentru cercetare în domeniul lingvisticii; care îi conving pe discipolii lor 
că în ştiinţa limbii persistă o serie de probleme neelucidate, discutabile, 
contradictorii (încă Horatius scria Grammatici certant — „gramaticienii 
se ceartă”) şi neelucidate exhaustiv; care le explică şi îi conving pe 
cei interesaţi că teme „înguste” şi neimportante în lingvistică nu există 
(„Poţi îmbrăţişa universul studiind o scoică”, E. Coşeriu); care, în sfâr- 
şit, pe viu, le demonstrează tinerilor studioşi necesitatea spiritului (şi a 
muncii) de echipă în cercetare — un asemenea dascăl este şi profeso- 
rul Mihail Purice. 

De mai bine de 20 de ani Domnia sa îndrumează un cerc lingvis- 
tic studenţesc, care activează constant şi în cadrul căruia se discută, 
probleme de dialectologie, de istoria limbii, de sociolingvistică, de cul- 
tivare a limbii etc. 

Cele mai reuşite comunicări ale membrilor acestui cerc sunt pre- 
zentate la conferinţe ştiinţifice şi ulterior publicate. 

Membrii cercului ştiinţific, dirijat de profesorul M. Purice, elaborea- 
ză cele mai bune şi mai fundamentate teze de an şi de licenţă. 

Dacă există la USM profesori care educă la studenti (prin vorbă 
şi faptă, prin exemplu personal) dragostea față de limba română, de 
istoria noastră, de tradiţiile naţionale, care îi orientează pe discipolii 
lor să fie moderați, cu simțul măsurii (căci Est modus in rebus, Horati- 
us), să țină mereu cartea în mână (căci ea „este lumina ochilor noştri”, 
D. Cantemir), să iubească tot ce e naţional, dar, în acelaşi timp, să fie 
toleranţi şi respectuoşi față de valorile străine, să se pregătească a 
deveni urmaşi destoinici ai dascălilor lor — un asemenea profesor este 
dl Mihail Purice. 


t Ajutorul lui Julles Jillieron la alcăturea Atlas lingustique de la France, 
Paris, 1902. 

În calitate de cercetător ştiinţific şi cadru didactic, Mihail Purice 
a cercetat diverse aspecte ale lingvisticii, preocupările sale vizând mai 
multe directii pe care le prezentăm în schema de mai jos: 


Prof. Mihail Purice: 
interese ştiinţifice 


Dialectologie Sociolingvistică 


Istoria limbii Ortografie şi 
române literare ortoepie 


Didactica limbii 
române pentru 
alolingvi 

Specificul lucrărilor acestui lingvist este determinat de caracterul 
lor ştiințifico-didactic sau didactico-ştiinţific, reieşind din stricte necesi- 
tăţi de predare. 

„Se cuvine să avem interes pentru problemele practice, didactice 
ale limbii..., spunea prof. E. Coşeriu. Nici un aspect practic, nici un 
aspect al lingvisticii aplicate nu e minor, nu e nedemn de interesul ling- 
vistului” (AŞ Universităţii „Al. |. Cuza” din laşi. Serie nouă. Secţiunea 
III, Tom 37-38. Lingvistica. Omul şi limbajul său. Studia Linguistica in 
honorem Eugenio Coseriu, laşi, 1992, p. 18). 

Urmând acest îndemn, profesorul M. Purice a atribuit întotdeauna 
lucrărilor sale elemente aplicative, în prim-plan situându-se cultivarea 
limbii, însuşirea normelor literare româneşti de către toți vorbitorii. Se 
ştie, că misiunea primordială a lingviştilor este, în ultimă instanţă, de a-i 
face pe vorbitorii unui idiom concret să-şi înveţe limba literară, exem- 
plară şi mecanismele funcţionării ei. lar acest deziderat în Republica 
Moldova nu poate fi atins fără lucrări de genul celor publicate de pro- 
fesorul M. Purice. 

În prezent, ca titular al catedrei şi membru al Consiliului profesoral al 
Facultăţii, Mihail Purice este foarte activ, întotdeauna propunând remedii 
judicioase şi plauzibile pentru aplanarea unor chestiuni „spinoase. 

Colegii de la Catedră şi Facultate, cu prilejul aniversării, îi doresc 
profesorului Mihail Purice ab immo pectore multă sănătate, fericire, noi 
succese în munca de creație, noroc şi voie bună! 

Să se afle mereu la straja limbii române, a istoriei şi a obiceiurilor 
naţionale drept şi neînvins, aidoma unui brad secular. 

Vivas, noster professore! Crescas! Floreas! Semper sitis in flore! 
Anatol CIOBANU, 


m.c. al AŞM, dr. hab., prof. univ., şef Catedra de Limba Română, Lingvistică 
Generală şi Romanică, Facultatea de Litere, U.S.M. 

Vladimir ZAGAEVSCHI 


VOCAȚIE ŞI DESTIN 


Colegul nostru Mihail Puri- 
ce, profesor universitar, doctor 
în filologie, cunoscut lingvist, di- 
alectolog de formaţie, iscusit şi 
gospodăros administrator în post 
de decan timp de peste 10 ani, 
om cu alese calităţi — a atins în 
acest mijloc de brumărel o vârstă 
respectabilă. 

Există la români o frumoasă 
zicală: Toamna se numără bo- 
bocii. Pentru colegul şi prietenul 
nostru, Mihail Purice, această 
toamnă are şi un sens direct (de- 
notativ), dar şi unul figurat (cono- 
tativ). 

În sens direct, e tocmai mo- 
tivul pentru care îi şi onorăm, aici 
şi acum, un remarcabil popas de 
hotar în viaţă — 70 de ani. Căci a 
văzut lumina zilei în secolul tre- 
cut, în acest mijloc de anotimp 
autumnal, cu soare încă blând ca 
stofa de urşinic, cu cer senin de 
culoare chiclăzărie, cu aer puter- 
nic parfumat de mirozna frunzelor 
ruginii, cu frumuseţea culorilor de 
toamnă, imprimate cu atâta abili- 
tate de către natură în frunzele 
aşternute covor la poalele copa- 
cilor din codrii şi livezile noastre, 
în frunzele de pe podgoriile de 


viță-de-vie. Culori galbene, aurii, 
arămii, bostănii, bubocii, vizdogii, 
zarzarii, morcovii, lutării, cărămi- 
zii, ghiurghiulii, naramgii, cachii... 
O adevărată simfonie a culorilor 
autumnale. 

Acuma stau şi mă gândesc 
dacă n-aş putea intui ceva. Oare 
nu de la această toamnă, în care 
s-a născut, anotimp îmbrăcat în 
cea mai frumoasă haină a culo- 
rilor, vine pasiunea sărbătoritului 
şi prietenului nostru de a culege 
şi de a cerceta, la timpul cuvenit, 
terminologia dialectală a culori- 
lor? Anume terminologia dialec- 
tală, şi nu cea din limba codifica- 
tă, pentru că prima e mai bogată, 
mult mai variată, mai nuanţată şi 
mai interesantă din punctul de 
vedere lingvistic, adică din punc- 
tul de vedere al mijloacelor şi pro- 
cedeelor de formare a termenilor 
dialectali (derivare, compunere, 
epitete, comparații, metafore, di- 
ferite asociaţii, împrumuturi ş.a.). 

Aici din nou încerc să pri- 
vesc în urmă şi mă gândesc 
dacă nu cumva această poezie, 
adevărată poezie a culorilor, l-a 
adus pe Mihail Purice de la in- 
tenţia de a se pregăti ca lingvist 
(nu ca literat sau chiar ca poet) 
la specializarea lingvist-dialec- 
tolog, urmând, şi la îndemnul 
patriotic al preotului şi poetului 
Alexei Mateevici, să strângă pia- 
tra lucitoare, să adune comoara, 
pe moşie revărsată, în adâncuri 
înfundată, adică să culeagă pe 

teren limba care-o plâng şi care-o 
cântă pe la vatra lor ţăranii, gra- 
iul care, cu trecerea generaţiilor 
în neființă, se pierde, se duc în 
necunoscut cuvinte, sensuri, for- 
me fonetice şi morfologice, vor- 
be cu tâlc. 

La figurat vorbind însă, adi- 
că în accepţia zicalei, toamna 
din acest an al domnului profe- 
sor Mihail Purice este o toamnă 
a evaluărilor, a bilanţurilor: 70 de 
ani de viață, vârstă respectabilă, 
dintre care trei ani de studii la 
Colegiul de Cultură din Soroca, 
doi ani de muncă la ţară, alți trei 
ani de serviciu militar la aviaţie 
(la iroplane), apoi cinci ani de 
studii la universitate, peste 40 de 
ani de muncă ştiinţifică şi profe- 
soral-didactică fără întrerupere la 
aceeaşi universitate, la aceeaşi 
facultate şi la aceeaşi catedră; în 
acelaşi timp, mai mult de un de- 
ceniu a diriguit cu multă pricepe- 
re, iscusinţă şi spirit gospodăresc 
Facultatea de Litere în funcţia de 
decan (1993-2004). 

Mai exact: circa 180 lucrări 
publicate, printre care monogra- 
fii, manuale (unele dintre ele în 
colaborare), suporturi didactice, 
îndrumare şi alte lucrări metodi- 
ce, studii, articole; sute şi sute de 
studenți, deveniți licenţiaţi ai uni- 
versităţii şi care azi aprind flacăra 
Limbii Române în sufletele a mii 
de copii din gimnaziile şi liceele 
Moldovei şi ale Ucrainei (Buco- 
vina şi sudul Basarabiei); mulți 


masteranzi; şase doctoranzi, din- 
tre care doi şi-au susținut tezele 
de doctor (Nelu Vicol şi Anatol lo- 
naş), iar patru continuă să lucreze 
asupra tezelor (Angela Boicenco, 
Ludmila Pădureț, Tatiana Fistica- 
nu şi Doina Axenti); în postură 
de decan a deschis la Facultatea 
de Litere noi specialități şi spe- 
cializări, noi catedre, respectiv 
mărindu-se numărul studenților 
şi al profesorilor şi transformând 
astfel facultatea într-o adevărată 
forgerie de cadre, a realizat şi 
alte activităţi importante legate 
de aderarea universităţii, prin ur- 
mare, şi a facultăţii, la Procesul 
de la Bologna. 

Numele de familie Purice 
este rar întâlnit în spaţiul nostru 
moldovenesc şi chiar dacoro- 
mân, dar este destul de vechi, ți- 
nând de un arbore genealogic cu 
rădăcini vânjoase, împlântate în 
adâncul secolelor, cel puţin până 
în epoca lui Ştefan cel Mare. 

În O samă de cuvinte lon 
Neculce scrie că în războiul dus 
de Hr6iot ungurul de la Scheie pe 
Siret, calul lui Ştefan Vodă a căzut 
în luptă, lovit de o sabie duşmană. 
Atunci aprodul Purice i-a dat ca- 
lul lui. Ştefan Vodă însă, fiind om 
mic la stat, aprodul s-a prefăcut el 
singur într-o moviliţă şi i-a propus 
domnitorului să se urce pe spate- 
le lui, iar de acolo pe cal. 

Mai departe îi dăm cuvântul 
lui loan Neculce: Şi s-au suit pe 
dânsul Ştefan Vodă şi au încă- 

lecat pre cal. şi atunce au dzis 
Ştefan Vodă: „Sărace Purece, 
de-oi scăpa eu şi tu, atunce ti-i 
schimba numeli din Purece în 
Movilă”. Şi au dat Dumneazeu şi 
au scăpat amândoi. Şi l-au făcut 
boier, armaş mare, pre Purece. 
Şi dintru acel Pureci aprodul s-au 
tras neamul Movileştilor, de au 
agiunsu de au fost şi domni din- 
tre acel neam”, iar din încrengă- 
tura Purice au ajuns şi decani, şi 
profesori universitari. 

Într-o notă de subsol la poe- 
mul istoric Dumbrava Roşie, Va- 
sile Alecsandri aduce versul Ma- 
ghiari schimbaţi în epuri (= au dat 
bir cu fugiţii — n.n. VI.Z.), şi-un Pu- 
rice-n Movilă, pe care îl comen- 
tează în felul următor: Numele 
Puriceştilor au fost schimbat în 
Movileşti pe câmpul luptei de la 
Scheie, luptă în care Hroiot, şeful 
armatei ungurești, au fost descă- 
păținat de Purice Aproaul. 

Constantin Negruzzi în po- 
emul Aprodul Purice aduce pre- 
cizări importante, printre care se 
numără şi felul cum a fost răsplă- 
tit Aprodul Purice de către Ştefan 
Vodă pentru vitejie în luptă: 

lar fiind că tu ieri calul mi l-ai 
fost dat împrumut, 

Îţi dau cinci moşii cu sate în 
a Sorocii ținut [...]. 

Printre aceste sate a fost, de- 
sigur, în primul rând satul Dărcăuţi 
sau Şolcani, apoi o fi fiind, bănuim, 
satele Visoca, Cotova, Bădiceni, 
Teleşeuca, din împrejurimi. 


Sărbătoritul nostru vine din 
Câmpia Sorocii, fiind născut la 
20 octombrie 1936 în comuna 
Dărcăuţi, jud. Soroca, în familia 
lui Petru şi a Dariei Purice, ţărani 
răzeşi, buni gospodari, oameni 
cu alese calități de cumsecăde- 
nie (Surcica nu sare departe de 
trunchi), cu atitudine respectuoa- 
să față de lumina cărții. 

Spiţă din neamul acelui Pu- 
rice-Movilă, aprodul, care, pentru 
fapte vitejeşti în lupte, devine bo- 
ier, armaş mare, iar urmaşi de-ai 
lui, Movileştii, au fost şi domni- 
tori, stră-strănepotul lui, Mihail 
Purice, a mers pe calea cărții, 
devenind doctor în ştiinţe, profe- 
sor universitar, ocupând şi pos- 
turi administrative de prodecan 
şi decan. Dar până a ajunge aici, 
a trebuit să cunoască şi să trea- 
că prin toate vicisitudinile anilor 
'40: ocuparea Basarabiei de că- 
tre ruşi (1940), războiul al 2-lea 
mondial (1941-1945), epidemia 
de tifos exantematic (1945), se- 
ceta necruțătoare şi foametea 
organizată (1946-1947), depor- 
tările în Siberii de gheaţă (1949), 
colectivizarea forțată şi despro- 
prietărirea țăranilor. 

Nici anii de şcoală nu au 
fost prea fericiţi, inclusiv cei pe- 
trecuți la Colegiul de Cultură din 
Soroca: literatură fără clasici, 
numai cu fabulele lui Donici, Sta- 
mati şi cu Istoria vietii mele de 
Toader Vârnav... Limbă fără al- 
fabetul firesc (chirilița cu semnul 

moale şi semnul tare), ortografia 
pe baza graiului din R.A.S.S.M,, 
gramatica limbii moldoveneşti a 
lui |. D. Ciobanu, care era şi ea 
o adaptare după gramatica limbii 
ruse a lui S. G. Barhudarov... 

La Universitate devine stu- 
dent în anii „dezgheţului hruşcio- 
vist’, perioadă caracterizată prin 
deschidere către România şi, prin 
urmare, benefică pentru noi, stu- 
denţii, întrucât aveam acces liber 
la cartea românească. Ea putea fi 
procurată, la preţuri simbolice (co- 
peici), în librăriile speciale, numite 
Drujba, de la Chişinău, Cernăuţi, 
Odesa, Kiev, Moscova, Lenin- 
grad ş.a., putea fi împrumutată 
de la Biblioteca Universităţii, unde 
funcţiona o secţie specială, numi- 
tă de noi Fondul de aur. Aveam 
acces, de asemenea, la revistele 
de specialitate din România: Stu- 
dii şi cercetări lingvistice, Revue 
roumaine de linguistique, Limba 
română, Fonetică şi dialectologie, 
Cercetări de lingvistică ş.a. Setea 
de carte românească, „deportată” 
şi ea în Siberii de gheaţă în anii 
regimului stalinist, la care nu am 
avut acces în anii de şcoală, ne 
îndemna să nu pierdem timpul şi 
să recuperăm cunoştinţele pier- 
dute şi chiar să pornim pe calea 
studiilor serioase şi aprofundate 
de cercetare într-un anumit do- 
meniu al filologiei: lingvistică, lite- 
ratură, folclor. Mihail Purice alege 
lingvistica şi din motivul sau poa- 
te numai din motivul că lingvistica 


în acei ani, atât cea din România, 
cât şi cea din Uniunea Sovietică, 
era dominată de structuralism. 

Pentru noi, studenţii, care 
în şcoală am făcut, ani la rând, 
gramatică tradiţională, structura- 
lismul era ceva nou, ceva ade- 
menitor. Structuralismul praghez 
în frunte cu N. S. Trubetzkoy şi 
Roman Jakobson, glosematica 
lui Louis Trolle Hjelmslev, lingvis- 
tica descriptivă americană care 
porneşte de la Leonard Bloom- 
field, al cărui Language, după 
E. Coşeriu, este cel mai bun şi 
cel mai complet tratat de ling- 
vistică generală care s-a scris 
verodată, ne incita interesul față 
de lingvistică şi ne chema la me- 
ditaţii şi investigaţii esenţiale. Cu 
atât mai mult că în revista Vo- 
prosy jazykoznanija (1957, nr. 4) 
apăruse articolul lui Rajmund 
Piotrowski Strukturalizm i jazyko- 
vedceskaja praktika (Vozmozna 
li struktural'naja dialektologija?), 
la care autorul dădea un răspuns 
afirmativ. 

Mihail  Purice, de data 
aceasta, cu încredere nestrămu- 
tată, cu sentimentul țărănesc-ră- 
zăşesc de dragoste pentru başti- 
nă, pentru țarină şi pentru graiul 
strămoşesc, care-l plâng şi care-l 
cântă pe la vatra lor țăranii, îm- 
brățişează lingvistica dialectală, 
dialectologia. 

Momentul decisiv, în acest 
sens, a fost practica dialectologi- 
că de la sfârşitul anului II (iunie, 

1960), pe care am efectuat-o, 
sub conducerea docentei Faina 
(Illarionovna) Cojuhari, în une- 
le sate din zona Nistrului de jos 
a Basarabiei (Tudora, Palanca, 
Corcmaz, Olăneşti ş.a. din actu- 
alul raion Ştefan Vodă). 

Această practică dialecto- 
logică de două săptămâni ne-a 
convins pe viu că, într-adevăr, 
veşnicia s-a născut la sat (Lucian 
Blaga), că ţăranul, prin limbajul 
lui „necioplit”, dar foarte expre- 
siv, ne-a purtat limba de-a lungul 
secolelor şi n-a permis niciunui 
cotropitor graiul să ni-l ia (apud 
G. Coşbuc). Proiectul nostru 
(pentru că e vorba şi de subsem- 
natul) se contura pe măsură ce 
depistam de prin cărţi afirmații 
extraordinare ale savanților ling- 
vişti despre importanţa studie- 
rii graiurilor teritoriale, pentru o 
orientare liberă şi o cunoaştere 
pluriaspectuală a limbii: Secretul 
limbii se află ascuns în vorbire 
(J. Gillieron), adică în limbaj, adi- 
că în vorbirea ţăranului; Nimic nu 
există în limbă, să nu fi existat an- 
terior în vorbire (F. de Saussure); 
Vorbitorul este măsura tuturor lu- 
crurilor în lingvistică, fiindcă lim- 
bajul e făcut de către şi pentru 
vorbitori, nu de către şi pentru 
lingvişti (E.Coşeriu). 

După terminarea anului Ill 
(august, 1961), Mihail Purice, îm- 
preună cu alţi colegi (subsemna- 
tul şi Mihail Dolgan), au plecat 
într-o adevărată expediţie dialec- 


tologică în satele din Bucovina de 
nord (Ucraina), alături de echipa 
de dialectologi-anchetatori de la 
Institutul de Limbă şi Literatură 
al Academiei de Ştiinţe din Mol- 
dova (Rubin Udler, conducăto- 
rul echipei, Victor Comarniţchi, 
Vasile Melnic, Nicolae Bileţchi şi 
Vasile Stati), cu scopul de a efec- 
tua anchete pe teren în vederea 
elaborării Atlasului lingvistic mol- 
dovenesc. 

Aici, în satele din Bucovina, 
lui Mihail Purice i s-a încredinţat 
să efectueze anchete asupra le- 
Xicului graiurilor, alături de Victor 
Comarnițchi şi Nicolae Bileţchi. 
De aici şi de acum înainte, lexi- 
cul dialectal, iar mai târziu şi fra- 
zeologia dialectală, vor constitui 
materialul faptic, pe baza căruia 
va face cercetări în anii studen- 
tiei, apoi toată viaţa, şi va scrie 
teze de an, teza de licenţă, teza 
de doctor, va prezenta comuni- 
cări interesante la şedinţele Cer- 
cului lingvistic şi în cadrul Con- 
ferințelor ştiintifice studenţeşti, 
va publica articole la gazeta de 
perete Buletin lingvistic, organul 
Cercului lingvistic, iar mai apoi şi 
la ziarele republicane, inclusiv la 
săptămânalul Cultura, la reviste, 
în culegeri, monografii, manuale 
etc. 

Ziarul universitar Kişiniovskii 
universitet scria, la timpul său, 
despre munca pasionată, crea- 
toare şi meticuloasă a studenţilor 
anului V (dintr-o anumită came- 

ră din cămin) asupra tezelor de 
licență: În cameră domneşte o 
linişte de aur [...] Pare că însăşi 
liniştea cugetă asupra cărților 
deschise [...]. Despre licenţiatul 
Mihail Purice ziarul scria că lu- 
crează deja de câţiva ani la rând 
asupra unei teme interesante şi 
puțin cercetată: „Contribuţii la 
analiza structurală asupra lexicu- 
lui din raionul Drochia”; că a ter- 
minat alcătuirea şi cartografierea 
Atlasului lingvistic microraional 
care cuprinde circa 200 de hărţi 
şi care reprezintă o încercare 
îndrăzneață şi originală; că de 
acum în luna noiembrie jumătate 
din teză era realizată (v. M. Dol- 
gan, O adevărată atmosferă de 
muncă, KU, 7-XI-1962, p. 3). 

Aşa lucra majoritatea studen- 
ților de la începutul anilor 1960. 
Fiecare era pasionat de carte şi, 
în special, de un anumit domeniu 
al filologiei: lingvistică, literatură, 
folclor, poezie. Ar fi un îndemn 
demn de urmat pentru studenții 
de azi şi cei care vor veni. 

Nu este deci întâmplător 
faptul că Mihail Purice i-a avut 
colegi de grupă pe acad. Anatol 
Codru, poet; prof. univ. Mihail Dol- 
gan, critic literar, m. c. al A.Ş.M.; 
profesorii universitari, doctori în 
filologie: lon Dumeniuk, Timotei 
Melnic, Vladimir Zagaevschi, Pe- 
tru Tolocenco, Anastasia Tertea; 
cercetători ştiinţifici, doctori în fi- 
lologie: Victor Cirimpei, Efim Jun- 
ghietu; dr. Gheorghe Mazilu, critic 


literar; profesoara de liceu Maria 
Tipa; Vitalie Zagaevschi, membru 
al Uniunii Jurnaliştilor ş.a. 

După absolvirea universității 
(1963), Mihail Purice este invitat 
la Catedra de Limba Română în 
calitate de asistent. Deplasările 
pe teren, începute în anii studen- 
tiei, cu scopul de a strânge, din 
minele de aur ale limbii noastre, 
piatra lucitoare, comoara de ne- 
prețuit a graiului matern, au con- 
tinuat şi mai departe, cale de o 
viaţă, străbătând, în lung şi în lat, 
Basarabia, Transnistria, Bucovina 
de nord şi Maramureşul din dreap- 
ta Tisei. De data aceasta atât din 
interesele ştiinţifice personale, 
cât şi în calitate de conducător al 
practicii dialectologice pe teren, 
organizată anual cu studenţii de 
la anul Il. Aceste materiale i-au 
servit sărbătoritului nostru la scri- 
erea şi publicarea unei monogra- 
fii, a unui manual de dialectologie 
(în colaborare), a unei broşuri în 
care descrie şi prezintă un bo- 
gat şi inedit material frazeologic 
dialectal, a mai multor suporturi 
didactice, studii, articole. 

Pe baza unui material fap- 
tic bogat şi variat, cules, după un 
chestionar bine gândit, din circa 
180 de localităţi din Basarabia, 
Transnistria, Bucovina de nord şi 
Maramureşul de nord, Mihail Puri- 
ce face cercetări serioase asupra 
denumirii culorilor, pe care le pu- 
blică în monografia Cercetări de 
dialectologie moldovenească. 

Este o lucrare de proporții privind 
terminologia dialectală a culorilor, 
unică în felul ei în tot spaţiul româ- 
nesc. Păcat numai că monografia 
e puţin accesibilă din cauza ca- 
racterelor chirilice şi a tirajului mic. 
Bine ar fi dacă autorul ar publica-o 
într-o nouă ediţie cu caractere lati- 
ne, revăzută şi adăugită, cel puţin 
sub formă de suport didactic (curs 
special). 

Manualul Curs de dialecto- 
logie română (Chişinău, Lumina, 
1993, 230 p., alcătuit în colabora- 
re cu VI. Zagaevschi şi |. Ciornâi) 
nu putea fi scris fără participarea 
activă, cu un considerabil mate- 
rial faptic, a profesorului Mihail 
Purice, care predă acest curs câ- 
teva decenii şi care tot de atâta 
timp, an de an, conduce practica 
dialectologică studențească pe 
teren. Domnia sa a scris o bună 
parte din manual (capitolele |, II, 
III): Metodele de cercetare a gra- 
iurilor (metodele de colectare a 
materialului dialectal, interpreta- 
rea materialului dialectal colec- 
tat); Particularitătțile fonetice ale 
graiurilor, inclusiv repartiția areală 
a graiurilor pe baza particularități- 
lor fonetice; Lexicul graiurilor teri- 
toriale, care include şi un paragraf 
despre frazeologia dialectală; la 
capitolul VI prof. M. Purice sem- 
nează două paragrafe: Graiurile 
teritoriale ca sursă de îmbogăţire a 


limbii literare şi Graiurile teritoriale 
ca sursă de exprimare artistică. 

Alte aspecte ale lexicului di- 
alectal au fost cercetate de către 
omagiatul nostru în numeroase 
articole, precum: Dialectismele 
în limba literaturii artistice, Regi- 
onalismele ca elemente expresi- 
ve în scrierile lui M. Sadoveanu, 
Valori semantico-stilistice ale nu- 
melor de culori în literatura artis- 
tică, Nume de culori în traduceri 
din limba rusă ş.a. 

Fiind titularul cursului de di- 
alectologie la facultate, profeso- 
rul Mihail Purice s-a străduit să 
asigure procesul de învățământ 
cu îndrumare, suporturi didacti- 
ce, programe ale disciplinei atât 
pentru studenții înmatriculaţi la 
studii cu frecvenţă, cât şi pentru 
cei de la secţia cu frecvenţă re- 
dusă. Pentru lecţiile-seminar a 
alcătuit şi a publicat Practicum la 
dialectologie. A mai pus la înde- 
mâna studenților, mai ales a celor 
de la secţia cu frecvenţă redusă, 
Lucrări de control la dialectologie 
şi broşura Dialectologia, aceasta 
din urmă fiind un preţios suport di- 
dactic, un prospect desfăşurat al 
cursului, dacă nu e chiar un bun 
conspect, scris de către profesor, 
în ajutorul studentului. 

La mulți ani, dragă coleg şi 
bun prieten! 

„LEGALIZAREA 
DENUMIRII ŞTIINŢIFICE 
A LIMBII NOASTRE 

VA ANULA MULTE DIN 
MOTIVELE DISCORDIEI 
DIN SOCIETATE” 


Dialog: Alexandru BANTOŞ — 
Mihail PURICE 


— Stimate domnule profe- 
sor, sunteți unul dintre oame- 
nii de litere de la noi care au 
luat atitudine tranşantă în pro- 
blema denumirii corecte a lim- 
bii noastre şi a revenirii la alfa- 
betul latin. V-aţi pronunțat, de 
asemenea, pentru lichidarea 
efectelor negative ce le exerci- 
ta limba rusă asupra climatu- 
lui lingvistic. Aţi făcut dovada 
unui anume curaj mai întâi în 
calitate de profesor şi om de 
ştiinţă, iar apoi şi în cea de de- 
can al celei mai vechi facultăți 
de filologie din republică... 

— Atitudinea categorică, fără 
alternative, față de probleme- 
le legate de identitatea noastră 
autentică nu putea fi alta decât 
cea manifestată de către cole- 
gii şi profesorii Anatol Ciobanu, 
lon Dumeniuk, Nicolae Mătcaş, 
George Rusnac, lon Melniciuc 
ş.a., în general de către filologii 
şi istoricii din Republica Moldo- 
va, care în anii de debut ai miş- 

cării de eliberare națională au 
susținut şi au apărat cu demni- 
tate adevărul ştiinţific şi istoric. 
Atitudinea tranşantă la care vă 
referiti a constituit o exteriorizare 
firească a sentimentelor, trăirilor, 
suferințelor mai multor generații 
de români basarabeni, martiri şi 
victime ale procesului de dezna- 
ționalizare forțată din spaţiul de 
la Est de Prut. Noi întotdeauna 
am avut argumentele la îndemâ- 
nă, însă ne era interzis să facem 
referinţă la ele, iată de ce după 
89 am militat „necondiţionat' 
pentru adevăr, de fapt pentru un 
alt destin al limbii şi al neamului. 
Personal, încă din copilărie mi-am 
dat seama că dreptatea, sub so- 
vietici, era cu „capul spart”. Pe 


154 


Limba Română 


la sfârşitul anilor '50 moldovenii 
din oraşele şi centrele raionale 
ale republicii, datorită imigrărilor 
masive, erau deja în minoritate, 
posturile-cheie fiind ocupate de 
„specialişti”, „eliberatori” şi „vete- 
rani” aduşi în Basarabia din între- 
gul imperiu sovietic. În context, 
îmi amintesc calvarul pe care 
l-am suportat când a fost să-mi 
„scot metrica” de la Oficiul stării 
civile din centrul raional. Din cau- 
za unor cinovnici, am tot parcurs 
luni în şir, pe jos, drumul, lung de 
17 km. Umilinţa acelei experienţe 
o resimt şi acum: parcă-i aud vor- 
bind cu mine pe un ton disprețui- 
tor şi doar în limba lui Lenin. 
Colonizarea fără precedent 
a Basarabiei cu rusofoni, depor- 
tările moldovenilor spre întinsu- 
rile reci siberiene, despre care 
s-a scris mai târziu, argumentat 
cu cifre şi fapte incontestabile, au 
atins dureros fiecare familie, in- 
clusiv pe a noastră. Bunelul Pro- 
fire, unul dintre cei mai cărturari 
oameni din sat, considerat de pu- 
terea sovietică „duşman al popo- 
rului”, a fost arestat într-o noapte 
şi dus a fost cu toată familia în 
Siberia, de unde nu s-a mai în- 
tors. Prin urmare, n-a fost nevoie 
să fiu convins de soarta vitregă 
a conaţionalilor mei, în general, 
sau a limbii române, în special. În 
decurs de câteva decenii postbe- 
lice nivelul de cultură autohtonă a 
regresat în ritm galopant, iar vor- 
birea cotidiană a majorităţii popu- 


laţiei a degradat, fiind împestrițată 
cu expresii şi elemente sintactice 
preluate din limba rusă. Acest de- 
clin al limbii s-a produs sub ochii 
mei. Tot în anii regimului sovietic 
ni s-a inoculat şi ideea existenţei 
unei „limbi moldoveneşti” diferită 
de cea română. 

Aşadar, ajunşi la vremuri mai 
bune, democratice, nu aveam 
dreptul moral să mai tolerăm fal- 
sul ascuns timp de o jumătate de 
secol. 

— Astfel, probabil, se ex- 
plică şi faptul că în zilele ma- 
rilor acțiuni de protest — până 
şi după '89 —vă aflați în fruntea 
coloanei Facultăţii de Litere 
care mergea organizat în Piaţa 
Marii Adunări Naţionale alături 
de alți colegi-profesori... 

— Da, am considerat că e de 
datoria mea să fiu împreună cu 
studenții şi colegii mei de mun- 
că. Evident, după manifestații 
recuperam orele, aşa încât să 
nu afectăm procesul de studii. În 
caz contrar dădeam apă la moa- 
ra „vigilenţilor”, care încercau prin 
diferite metode să îngrădească 
participarea tineretului studios la 
acţiunile revendicative din Piaţa 
Marii Adunări Naţionale. 

Îmi amintesc că în 1994 sau 
1995, după adoptarea articolu- 
lui 13 din Constituţia Republicii 
Moldova, a venit la Facultate, tri- 
mis „de sus”, un demnitar, având 
misiunea să ia măsuri drastice 
cu cei care nu respectă buchia 

respectivului articol din Consti- 
tuție. Decanul, în opinia „vigilen- 
tului”, era obligat să modifice în 
conformitate cu legislaţia deja 
în vigoare planurile de studii la 
specialităţile Limba şi literatura 
română, Limba şi literatura ro- 
mână -— limba latină, Limba şi li- 
teratura română — limba engleză 
(sau franceză, greacă, rusă). Tot 
în planurile de studii figurau disci- 
plinele Limba româna, Literatura 
română, Istoria limbii române etc. 
l-am explicat atunci funcţionaru- 
lui, că schimbările nu pot fi făcute 
de către decan sau rector, ci doar 
de Senatul universităţii. Acest for, 
spre mândria noastră, al univer- 
sitarilor, întotdeauna a fost, este 
şi acum, susţinător al procesului 
de modernizare a învățământu- 
lui, respectând, în cazul nostru, 
adevărul ştiinţific în problema de- 
numirii limbii. Argumentul l-a dez- 
armat pe musafir, iar lucrurile au 
rămas, cum se ştie, neschimbate 
şi azi, când la cârma facultăţii se 
află colegii mei mai tineri. 

— 12 ani ați fost decanul 
Facultăţii de Litere. Ce schim- 
bări în acest răstimp au surve- 
nit în procesul de organizare a 
activității didactice şi ştiinţifi- 
ce de la Facultatea de Litere a 
U.S.M.? 

— În postura mea de decan, 
m-am văzut obligat să fac tot ce 
îmi stătea în puteri pentru a asi- 
gura îmbunătăţirea procesului de 
studii. Este imposibil să avansăm 


Chişinău, 2005. M. Purice şi 
Gh. Dodiţă la una din conferințele 
lor ştiinţifice studenţeşti 


fără a ne integra în sistemul eu- 
ropean de studii şi a lichida dife- 
rențele dintre programele noastre 
şi ale celor mai prestigioase uni- 
versităţi din Europa, inclusiv din 
Bucureşti, laşi, Cluj-Napoca ş.a. 
Diplomele de absolvire a U.S.M. 
trebuiau echivalate cu cele din 
Europa, iar pentru aceasta era 
necesară anularea decalajului 
dintre conţinutul planurilor de stu- 
dii de la noi şi cele de la alte uni- 
versităţi europene. După restruc- 
turarea esenţială a planurilor, a 
urmat adaptarea la noile condiţii a 
programelor analitice, însoţite de 
schimbările de rigoare, fapt care 

Vicol şi George Rusnac 


Mihail Purice împreună 


cu lon Lobiuc (laşi), Nelu 


a solicitat modificarea esenţială a 
cursurilor predate, introdusă fiind 
şi materia privind unitatea limbii 
şi literaturii române. 

În context, am considerat 
că, în eventualitatea integrării 
europene, un adevărat specia- 
list filolog e obligat să cunoască 
două-trei limbi străine. Instanţele 
superioare au acceptat acest mod 
de abordare a problemei. Astfel, la 
facultate s-au deschis specializări 
noi care includ studiul unei alte 
limbi străine pe lângă cea „princi- 
pală” (engleza, franceza, greaca 
etc.). Trebuie să menţionez că 
facultatea a susținut cu energie 
şi măsurile de trecere la sistemul 
de credite transferabile, aplicate 
anterior în cele mai prestigioase 
universităţi europene. În prezent 
e în plină desfăşurare realizarea 
unor acțiuni privind aderarea la 


procesul de la Bologna. Îmi face 
plăcere să menţionez că iniţiati- 
va aparține rectoratului U.S.M., 
care mereu e în căutarea celor 
mai efective mijloace de moderni- 
zare a învățământului. Am trecut 
deja la sistemul de trei ani licenţă 
plus doi ani masterat, plus trei ani 
studii postuniversitare. Dar- şi 
acest lucru nu poate fi trecut cu 
vederea — starea învățământului 
preuniversitar, problemele aces- 
tuia — multiple şi complicate — ge- 
nerează anumite îndoieli. Actualul 
nivel de pregătire a elevilor în mul- 
te din şcoli ar putea reprezenta un 
impediment în pregătirea cadrelor 
cu licenţă în numai trei ani... 

— Despre modul actual de 
organizare a admiterii în uni- 
versitate se discută contradic- 
toriu. Am în vedere testarea 
scrisă, media notelor din licee, 

colegii etc. Nu este prea su- 
biectivă această formă de veri- 
ficare a cunoştinţelor viitorilor 
studenți? Ce zice practica? 

— Întotdeauna admiterea la 
universitate a fost şi rămâne una 
dintre cele mai dificile probleme. 
Nu negăm faptul că cele două 
sesiuni — la absolvirea liceului şi 
la admiterea în universităţi — pe 
parcursul unei perioade scurte, ar 
provoca elevilor o stare de stres. 
Din acest punct de vedere, admi- 
terea fără examene este parcă în 
favoarea adolescenților. Totodată, 
aplicând acest fel de admitere, pui 
stavilă vorbelor şi zvonurilor des- 
pre mituirea examinatorilor. Nu se 
poate nega şi faptul că un candidat, 
cu cunoştinţe mediocre, care a ob- 
ținut în liceu nouă şi zece, „acce- 
de”, iar un altul, venind dintr-o insti- 
tuţie cu exigente didactice sporite 
şi care a luat note de 7-8, nu este 
admis. Altfel spus, noul contingent 
de studenţi se formează în funcție 
de notele din atestat, care nu sunt 
puse după aceleaşi cerinţe didac- 
tice. Or, practica demonstrează că 
sunt frecvente cazurile de majora- 
re nejustificată a notelor. Sistemul 
admiterii fără examene ar fi poate 
îndreptățit, dacă s-ar găsi condiții, 
posibilităţi de a-i primi pe toți pre- 
tendenții, iar pe parcursul unui se- 
mestru s-ar produce selecția. 

Am militat insistent în fa- 
voarea testării scrise. Universi- 
tatea de Stat a trecut, prima în 
Republica Moldova, la sistemul 


de admitere în scris. Odată ce 
instituția noastră poartă răspun- 
dere față de nivelul de pregătire 
a absolvenţilor ei, tot ea trebuie 
să aibă şi dreptul de a selecta 
noul contingent de studenţi prin 
verificarea cunoştinţelor şi apti- 
tudinilor lor. Evident, nu sunt de 
părerea că ar trebui organizate 
examene în baza unor teste care 
să presupună comentarii litera- 
re desfăşurate, eseuri de ample 
proporții sau analiza gramaticală 
a unor fraze kilometrice. Nivelul 
de pregătire generală poate fi 
stabilit şi după nişte teste mult 
simplificate, dar bine gândite. 
Răspunsurile ar trebui formulate 
pe două-trei pagini. Orice formă 
de admitere trebuie să atingă ur- 
mătorul scop: promovarea tine- 
rilor talentaţi care ar putea face 
față celor mai avansate exigenţe 
ale învățământului modern. 

— Cultivarea limbii române 
literare este o problemă mereu 
actuală în Republica Moldo- 
va. De ce, mai ales în ultimul 
timp, puţini (extrem de puțini!) 
cercetători au ca obiect de stu- 
diu utilizarea corectă a limbii 
române literare? Ce se face în 
acest sens la facultate? 

— S-a considerat că decreta- 
rea limbii române ca limbă de stat, 
luarea ei sub protecţie, revenirea 
la alfabetul latin va fi un impuls şi 
pentru rezolvarea problemelor de 
cultivare a limbii. Mediul lingvistic 
din oraşele şi orăşelele republi- 

cii continuă să fie alterat, limba 
rusă şi-a păstrat funcţiile limbii 
dominante în detrimentul limbii de 
stat. Rusificarea persistă şi astăzi. 
Consecințele rusificării şi ale tole- 
rării indiferenţei față de probleme- 
le vorbirii corecte se pot observa 
la orice pas: atât în conversațiile 
particulare, cât şi în discursurile 
oficiale ale celor mai înalți func- 
ționari de stat. Construirea unei 
societăţi civilizate presupune in- 
clusiv asigurarea dezvoltării reale 
a învățământului şi a ştiinţelor, a 
culturii şi, desigur, nu în ultimul 
rând, a limbii literare, pe care tre- 
buie s-o posede toată lumea. Cu- 
noscutul lingvist Ovid Densusianu 
afirma: „O limbă nu este numai 
un complex de sunete, de forme 
combinate şi schimbate într-un 
fel sau altul; ea mai este semnul 
unui anumit fel de gândire, al unui 
anumit chip de viață, expresiu- 
nea stărilor sufleteşti şi de cultură 
determinate de împrejurări”. Prin 
urmare, o limbă pocită este sem- 
nul unui grad scăzut de gândire, 
al unui mod de viață rudimentar, 
al unui disconfort sufletesc şi, în 
fine, al unui nivel de cultură scă- 
zut. De aici vine, cred eu, actua- 
litatea şi acuitatea preocupărilor 
în domeniul cultivării limbii. Având 
în vedere climatul lingvistic ostil 
limbii române, cunoaşterea su- 
perficială a normelor literare, îm- 
părtăşesc opinia dumneavoastră: 
se face prea puţin pentru lărgirea 
funcţiilor sociale ale limbii literare 


şi pentru popularizarea normelor 
literare. De acest lucru îşi dau 
bine seama profesorii de la facul- 
tate Anatol Ciobanu, Vitalie Marin, 
lrina Condrea, lon Melniciuc ş.a., 
care muncesc cu dăruire pe ogo- 
rul cultivării limbii. Orice teză de 
doctorat susținută la catedră are 
neapărat şi un aspect „practic”, 
deseori legat nemijlocit de cultu- 
ra exprimării. Cursurile din ciclul 
lingvistic conţin atât probleme te- 
oretice, cât şi practice, de utilizare 
corectă a normelor literare. 

— Care sunt dascălii ce 
au lăsat o amprentă adâncă 
în conştiinţa Dumneavoastră? 
Prin ce s-au impus? 

— Primii mei dascăli au fost 
chiar părinţii mei. Mama Daria 
m-a fermecat încă în fragedă co- 
pilărie cu fantasticele naraţiuni 
despre Meşterul Manole, despre 
muma lui Ştefan cel Mare, des- 
pre cei trei ciobănei din Miori- 
[a şi atâtea altele. Le ştia pe de 
rost, deşi avea numai şase clase 
„româneşti”. Mama mi-a adus, 
pe rând, toate cărţile pe care le 
avea preotul şi cei doi dascăli din 
sat (cu regret, eu nu împlinisem 
nici 12 ani când ea a plecat în lu- 
mea celor drepți). Visul mamei a 
fost ca eu să devin învăţător, iar 
sora, Raisa, — „ferşeliță”. Visul ei 
s-a împlinit, dar fără ca ea să mai 
afle acest lucru. 

De la tata Petrea am învăţat 
„să port respectul” celor mai mari 
decât mine, să fiu principial, dar 

cu dreptate. Tata a fost pentru 
mine un exemplu de perseveren- 
tă în muncă. În viaţa lui n-a folosit 
cuvinte indecente şi ne-a cerut şi 
nouă să vorbim frumos, sau cum 
îi plăcea lui să spună, să nu „dez- 
grăim”. 

Un adevărat îndrumător 
pentru mine a fost profesorul de 
limbă şi literatură română Isac 
Komarov de la Şcoala de cultură 
din Soroca. Nu mai ţin minte în ce 
mod, prin ce procedee didactice, 
dar ne-a deprins să citim mult, să 
cugetăm asupra problemelor de 
limbă sau literatură. 

Primul contact cu profesori 
universitari (în imaginaţia mea, 
ei trebuiau să fie cu barbă, ase- 
menea lui Marx sau Darwin), l-am 
avut la examenele de admitere 
(anul 1958). Nici unul dintre ei nu 
avea... barbă. Mă refer la bunii 
mei dascăli — Nicolae Corlăteanu 
şi Vitalie Marin. Diferiţi ca vârstă, 
ambii erau simpatici, înţelepţi, in- 
teligenţi, cumpătaţi şi deosebit de 
binevoitori. Prezenţa lor, atunci la 
admitere, dar şi mai târziu, când 
am devenit colegi, inspira mult 
respect. O influenţă aparte asupra 
noastră a avut-o tânărul şi energi- 
cul profesor Anatol Ciobanu. Ne- 
a cucerit prin faptul că, deşi de-o 
vârstă cu noi (încă recuperam anii 
pierduţi cu serviciul militar), era 
mult mai avansat la carte. De la 
Domnia sa am învăţat să fim per- 
severenți la studii, să nu pierdem 
timpul în zadar (prelegerile şi le 


Septembrie 1996. Împreună 
cu soția Tamara Purice, lector supe- 
rior la U.S.M. 


începea îndată de cum intra în au- 
ditoriu, de la uşă), să fim activi la 
seminare şi la cercurile ştiinţifice. 
La izvoarele limbii noastre, graiu- 
rile populare, ne-a adus profesoa- 
ra Faina Cojuhari, bună ca pâinea 
cea caldă, respectuoasă față de 
omul simplu, de la țară. Cel mai 
exigent dascăl pentru mine e Mă- 
ria sa Studentul. El este cel care 
apreciază calitatea  prelegerilor 
sau a seminarelor. 

— V-a preocupat în mod 
constant relația  alolingvi — 
limba română. În legătură cu 
aceasta vă întreb: în Repu- 
blica Moldova există condiţii 
(manuale, dicționare, cresto- 

matii, profesori calificați etc.) 
care să permită organizarea 
eficientă a lecţiilor de limba 
română? Cum ar putea fi spo- 
rit interesul alolingvilor față 
de limba statului ai căror cetă- 
teni sunt? 

— Subtextul întrebării îl cu- 
nosc. Pentru a justifica de ce alo- 
lingvii, inclusiv unii parlamentari 
şi funcționari pubilci, nu însuşesc 
limba, au fost invocate mai multe 
motive, între care lipsa de manu- 
ale şi de profesori bine pregătiți. 
Aş vrea să-i întreb pe cei care 
apelează la aceste „argumen- 
te”: miile de moldoveni (şi ruşi!) 
care pleacă în Italia în căutare de 
lucru învaţă italiana după manu- 
ale? Într-un an de zile (românii 
moldoveni, dar şi ruşii) reuşesc 
să vorbească liber italiana. Învă- 


țătorul lor, în cazul de faţă, este 
mediul lingvistic. Şi ca să reve- 
nim la spaţiul dintre Prut şi Nis- 
tru: de ce toţi alolingvii care au 
locuit în Basarabia între 1918 şi 
1944 vorbesc excelent româna? 
Răspunsul e simplu: şi în acest 
caz un rol decisiv l-a avut mediul 
lingvistic, care în oraşele şi cen- 
trele raionale de la noi rămâne să 
fie preponderent rusesc, la fel ca 
şi până la aprobarea Legislaţiei 
lingvistice. Paradoxal, dar mediul 
lingvistic nefavorabil limbii noas- 
tre este menţinut chiar de actuala 
legislaţie care, de fapt, îi conferă 
limbii ruse atributele celei de a 
doua limbi de stat. 

Apropo de manuale. Să nu 
creadă cineva că eu neg impor- 
tanţa lor sau a specialiştilor califi- 
caţi. Avem de toate, în suficientă 


2002. Simpozion consacrat lui Petru Movilă. De la stânga la dreapta: 
M. Purice, Gh. Dodiţă, V. Malanețchi şi Gh. Bobână 

măsură. Lipsesc însă factorii care 
ar putea sensibiliza procesul de 
cunoaştere a limbii de stat de că- 
tre alolingvi. E vorba înainte de 
toate de un cadru juridic adecvat, 
în măsură să asigure condiţii re- 
ale pentru însuşirea temeinică şi 
pentru utilizarea limbii române în 
toate sferele vieții politice şi soci- 
al-economice. Carta europeană 
a limbilor, aprobată de către Con- 
siliul Europei, trebuie respectată 
şi la noi. Interesul alolingvilor ar 
spori dacă funcţiile limbii de stat 
le-ar avea numai limba popula- 
tiei majoritare, româna adică, nu 
şi limba diasporei ruseşti, pre- 
cum se stipulează în Legislaţia 
lingvistică aprobată în 1989 (pe 
timpul Uniunii Sovietice), dacă ar 
fi pusă în aplicare o altă legisla- 
tie lingvistică care să ţină cont de 
noile condiţii ale statului suveran 
Republica Moldova, dacă în do- 
meniul politicii naţionale ar înceta 
să fie promovată minciuna privind 
originea limbii şi a neamului nos- 
tru, dacă ar fi dezavuată la nivel 
de stat falsa teorie a celor două 
limbi şi două popoare din orientul 
latin ş.a.m.d. 

— Ce se poate întreprinde 
astăzi, în mod concret, pentru 
a schimba atitudinea față de 
limba de stat, care, cu părere 
de rău, nu şi-a ocupat încă lo- 
cul cuvenit în societate? 

— La momentul adoptării, 
în condiţiile unui imperiu totali- 
tar, când o limbă naţională prac- 


tic nu avea şansa să devină de 
stat, Legislaţia lingvistică din 
1989 a avut un anume efect. A 
fost într-un fel o pledoarie în fa- 
voarea limbii de stat, stimulând 
cunoaşterea ei, inclusiv de către 
alolingvi. Apoi, chiar la nivel ofici- 
al, prevederile legislaţiei lingvisti- 
ce, importante pentru noul statut 
al limbii române, au fost treptat 
neglijate şi chiar anulate. Ne-am 
revoltat şi ne revoltăm şi acum că 
alolingvii nu respectă legislaţia în 
vigoare. Ba, aş zice, că „o res- 
pectă”! În conformitate cu acest 
act legislativ limba de comunica- 
re în relaţiile cu organele puterii 
de stat, ale administraţiei de stat 
etc. (observați: numai de stat, nu 
şi particulare) e „moldoveneasca 
sau rusa”, „o alege cetățeanul” 
(art. 6). 

E limpede, că cetățeanul, în 
cazul când nu cunoaşte „moldo- 
veneasca”, va alege pentru co- 
municare rusa. Şi, evident, nu în- 
calcă legislaţia. Mai precizăm, că 
tot în acelaşi articol se stipulează: 
„În localităţile în care majoritatea 
o constituie populaţia de naţio- 
nalitate ucraineană, bulgară sau 
de altă naţionalitate se foloseşte 
pentru comunicare limba maternă 
sau altă limbă acceptabilă”. Care 
altă limbă poate fi „acceptabilă” la 
Bălți, Dubăsari, Chişinău, Tighi- 
na, Comrat etc., dacă nu rusa? 
În general, toate articolele vizând 
funcţiile sociale ale limbilor pe te- 

două variante: „moldoveneasca” 
sau „altă limbă acceptabilă”, „mol- 
doveneasca” sau rusa. Fără să 
vrei, te întrebi: în ce fel Legislaţia 
în vigoare, având menirea „luării 
sub protecţia statului a limbii mol- 
doveneşti” (cităm legislaţia), „con- 
tribuie la realizarea suveranității 
depline a republicii”? 

Pentru a ameliora cu adevă- 
rat climatul lingvistic e necesară 
o nouă legislaţie care să ţină cont 
de prerogativele statului suveran 
şi independent. 

— Denumirea limbii conti- 
nuă să provoace discuții, inter- 
pretări... 

— Nu denumirea limbii noas- 
tre, în sine, provoacă discuţii. 
Unicul glotonim corect şi recu- 
noscut de către predecesorii 


noştri, Varlaam sau M. Costin, 
Eminescu sau Sadoveanu, de 
către un Carlo Tagliavini sau Eu- 
geniu Coşeriu, Ruben Budagov 
sau Rajmund Piotrowski, gloto- 
nim consfințit prin „Declaraţia de 
Independenţă a Republicii Mol- 
dova”, este limba română. Discu- 
tiile sunt provocate de către cei 
care, prin politizarea problemelor 
noastre identitare, vor să obțină 
anumite  „dividende”. Continuă 
agresivitatea declanşată împotri- 
va unor închipuite „forțe politice 
radicale de orientare naţionalis- 
tă”, a unor forțe care „au dus la 
dezintegrarea statului şi societății 
moldoveneşti, la confruntarea in- 
teretnică şi la scindarea teritoria- 
lă a ţării”. Discuţiile inutile, având 
pronunțată tentă politică, trebuie 

să înceteze. E timpul ca întreaga 
societate să accepte adevăratul 
nume al limbii — româna, pentru 
că astfel au numit-o strămoşii 
noştri, aşa o numeşte astăzi toa- 
tă lumea civilizată. Recunoaşte- 
rea adevărului nu poate conduce 
la „dezintegrarea statului”. Dim- 
potrivă! Legalizarea denumirii 
ştiinţifice a limbii noastre va anu- 
la unele din motivele discordiei 
din societate, va stăvili „războiul 
lingvistic” ce durează de aproa- 
pe două decenii. Dacă cei aflaţi 
acum la putere nu au curajul să 
spună lucrurilor pe nume, vin, in- 
clusiv în politică, cei tineri, care 
nu vor mai ezita să recunoască 
adevărul, pentru că ei cunosc 
testamentul „identitar” lăsat de 
vechii noştri cărturari. Să reme- 
morăm spusele unor înaintaşi: 

e Mitropolitul Țării Moldo- 
vei Varlaam îşi numeşte Cazania 
„Carte românească de învăţătu- 
ră... tălmăcită din limba slove- 
nească pre limba românească”. 
Adresându-se cititorilor din Ardeal, 
Varlaam scrie: „iubiţi creştini şi 
cu noi de un neam român”, adi- 
că neamul mitropolitului nostru e 
numit „român”. 

e Mitropolitul Dosoftei: „...Cu 
cât ne-a fost ştiinţa limbii rumâneşti, 
am nevoit de le-am scos de pre 
greceşte şi de pre sârbeşte pre lim- 
ba românească” (Viața şi petrea- 
cerea sfinţilor). 

e Grigore Ureche: „Românii 


câţi se află locuitori la Țara Un- 
gurească şi la Ardeal şi la Mara- 
moreş, de la un loc sunt cu mol- 
dovenii şi toţi de la Râm se trag”. 

e Miron Costin: „acestor ţări 
şi țării noastre, Moldovei şi Ţării 
Munteneşti numile cel direptu de 
moşie este rumân” (De neamul 
moldovenilor...). 

e Dimitrie Cantemir: „Hro- 
nicul vechimii a româno-moldo- 
vlahilor întâi pre limba latinească 
izvodit, iar acum pre limba româ- 
nească scos”; „...noi, moldovenii, 
la fel ne spunem români, iară lim- 
bii noastre, nu dacică, nici mol- 
dovenească..., ci românească”. 

Nu mai vorbim aici de scriitorii 
clasici, de cei modemi, care au nu- 
mit limba română. Despre aceasta 
s-a scris mult în anii de la urmă. 
Cine mai poate cuteza să ascundă 
un adevăr atât de evident?! 

— Vă mulțumesc, domnule 
profesor, pentru amabilitatea 
de a răspunde la întrebări. Folo- 
sindu-mă de prilej, vă urez, din 
partea cititorilor revistei Limba 
Română, mulți ani şi sănătate, 
împlinirea tuturor visurilor! 

— Mulţumesc! Ştiu că cititorii 
revistei, precum şi cei care îngri- 
jesc Limba Română, militează 
pentru propăşirea limbii noastre 
şi sunt adevăraţi patrioţi ai nea- 
mului. Le doresc tuturor sănăta- 
te, să rămână fideli cauzei nati- 
onale. 

Vitalie ZAGAEVSCHI 


CUMPĂTAT LA 
VORBA ŞI LA FAPTE 


Cinstind vârsta venerabilă, 
septuagenară, a profesorului uni- 
versitar doctor Mihail Purice, aş 
dori să reînvii în memorie anii de 
studenție, când am fost alături. 

În anul 1958, la examenele 
de admitere, printre noianul de 
concurenţi, majoritatea absolu- 
tă tineri-tinerei, erau patru băieţi 
îmbrăcaţi în uniforme moschi- 
ceşti: Timotei Melnic de la Flota 
militară-maritimă, Leonid Bâcu şi 
Anatol Codru din trupele terestre, 
iar Mihail Purice — de la Flota ae- 
riană. Mihail Purice era cel mai 
înalt dintre toţi, avea părul negru 
ca pana corbului, ochii blânzi sau 
poate obosiţi, sau poate retraşi şi 
molcomiţi în orbite de modestia 
unui om care în trei ani de străi- 
nătate n-a vorbit dulcea limbă de 
acasă şi acum se încumeta să 
concureze, tocmai la Facultatea 
de Litere, cu aceşti tineri veniţi 
chiar de pe băncile şcolii. Avea 
o ţinută sobră. Stătea între noi în 
poziție de drepţi, de parcă făcea 
de planton. Vorbea puţin şi doar 
zâmbea, ascultându-i pe alţii. Era 
încă dominat de ideea serviciului 
militar rigid, de viaţa de cazarmă. 


Este puţin probabil că îşi făcea 
griji prea mari pentru rezultate- 
le examenelor. Le-a trecut foarte 
bine, fiind înscris printre cei 25 de 
studenţi la secția limba şi litera- 
tura română („moldovenească”) 
a Facultăţii de Istorie şi Filologie. 
Anterior, Mihail Purice învățase la 
Colegiul de Cultură din Soroca. 
Până la armată lucrase la ţară în 
domeniul culturii. 

Retras din fire, străin de alte 
pasiuni, asiduu, în timpul liber de 
obligaţiunile de serviciu el îşi gă- 
sea în cărţi zăbavă, dar şi surse 
de cunoaştere şi de înțelepciune, 
pe care a mizat şi care i-au fost 
de folos mai departe în viaţă. 

Pasiunea pentru lectură, în- 
demnul permanent de a munci, de 
a cerceta şi a cunoaşte l-au plasat 
şi l-au menţinut printre cei mai la- 
borioşi, cei mai buni studenţi de la 
facultate. Parcă-l văd aievea în să- 
lile de lectură ale Universităţii sau 
ale bibliotecilor orăşeneşti Alecu 
Russo sau B. P Hasdeu cu multe 
cărţi în față. Sau venind la cămin 
cu cărți rare de la Fondul de Aur 
al bibliotecii universitare. Sau cu o 
plasă plină de cărţi, procurate la li- 
brăria Drujba de pe strada Puşkin, 
cărți editate în România, care erau 
de mare trebuinţă. 

Am locuit în aceeaşi odaie 
de cămin cu Vladimir Zagaev- 
schi, fratele meu, cu Timotei Mel- 
nic, cu Mihail Dolgan şi cu Mihail 
Purice. Ne mergea vestea de 
studenţi ordonați, liniştiţi, munci- 

tori, cu conspectele şi examene- 
le în regulă. După plecarea mea 
la țară, la lucru în şcoală, colegii 
mei de odaie l-au cooptat pe re- 
gretatul lon Dumeniuk. S-au ară- 
tat a fi toți dintr-o bucată, cum se 
spune, şi „tuscinci” au rămas să 
slujească Alma mater. 

La activitățile studenţeşti Mi- 
hail Purice ne surprindea plăcut şi 
ne încânta prin arta de declamator. 
A mers cu noi, cu mine şi cu Mihail 
Dolgan, la corul universităţii, con- 
dus de lacob Duda şi acompaniat 
de orchestra Filarmonicii, recitând 
balada Miorița. Publicul era fas- 
cinat de talentul lui, de vocea lui 
tremurătoare de bariton. 

După anul doi Mihail Purice, 
alături de alţi colegi, îşi lărgeşte 
aria de interese şi preocupări în 
afara bibliotecilor şi a orelor de 
curs. El merge în expediţii dialec- 
tologice. Materialele culese au 
stat la baza lucrării de licenţă, a 
tezei de doctor, încoronând truda 
cu manualul Curs de dialecto- 
logie română (în colaborare cu 
VI. Zagaevschi şi |. Ciornâi), cu 
monografia  Lexicul cromatic 
în graiurile moldoveneşti, cu 
broşura Frazeologia dialectală, 
precum şi alte publicaţii (studii, 
articole, suporturi didactice ş.a.). 

Când profesorul nostru, 
Anatol Ciobanu, a inaugurat un 
cerc lingvistic, viitorul savant Mi- 


hail Purice era prezent la şedin- 
tele lui cu comunicări originale, 
cu opinii preţioase în domeniul 
cercetărilor ştiinţifice. El contribu- 
ia la editarea Buletinului lingvis- 
tic, punându-şi în valoare aptitu- 
dinile. 

Spaţiul limitat mă obligă să 
omit unele întâmplări, cum ar fi 
pelerinajele prin satele colegilor, 
istoria hazlie cu lemnul pentru 
casă, adus din Zapad, povestită 
cu un fin simţ al umorului de către 
colegul nostru Mihail Purice, exa- 
menul la literatura universală şi al- 
tele care ne-au lăsat amintiri plă- 
cute sau... amare. Sunt momente 
în care am simţit viu sentimen- 
tul camaraderesc şi de care îmi 
amintesc peste ani cu plăcere. 

Inteligent, delicat, calm, cum- 
pătat la vorbă şi la fapte, de par- 
că ar merge pe frânghie, neatins 
de egoism şi orgoliu, la care se 
adaugă ca ingredient un fin simţ 
al umorului, Mihail Purice se face 
ascultat, înțeles şi plăcut în orice 
anturaj. 

La ceas aniversar îi urez via- 
tă îndelungată, pentru a-şi pune 
în valoare harul şi vastele cunoş- 
tinte, acumulate timp de 43 de ani 
în domeniul didactic şi ştiinţific. 

La mulţi ani, domnule profe- 
sor! 

La mulţi ani, stimate coleg şi 
prieten! 

Gheorghe COLȚUN 


ÎN LUMEA 
FRAZEOLOGIEI 
DIALECTALE 


Profesorul M. Purice are o 
bogată activitate didactico-ştiinţi- 
fică. A elaborat manuale şi mate- 
riale didactice pentru mai multe 
discipline şcolare şi universitare: 
Gramatica normativă, Ortografia 
părților de vorbire, Curs prac- 
tic de ortografie şi de ortoepie, 
Ortografia şi ortoepia în şcoală, 
Schițe de istorie a limbii literare 
(în colaborare cu acad. N. Cor- 
lăteanu), Istoria limbii române 
literare. (Curs practic), Proble- 
mele limbii române literare din 
secolul al XIX-lea (seminar spe- 
cial), Culegere de exerciţii prac- 
tice la dialectologie, Curs de dia- 
lectologie română (în colaborare 
cu l. Ciornâi şi VI. Zagaevschi), 
Limba română (pentru alolingvi) 
(câteva ediții), Limba casei noas- 
tre (în colaborare cu |. Melniciuc 
şi subsemnatul), Limba română 
prin cultură şi civilizaţie (material 
didactic pentru alolingvi) ş.a. 

Preocupările ştiinţifice ale 
prof. univ. M. Purice sunt diverse, 
principalele direcţii de cercetare 
fiind dialectologia, frazeologia re- 
gională, stilistica, istoria limbii li- 
terare, sociolingvistica, didactica 
limbii române ş.a. Numărul publi- 


caţiilor, în care sunt tratate cele 
mai acute probleme ale domenii- 
lor enumerate mai sus, a depăşit 
cifra de 170 de lucrări: monogra- 
fii, manuale, suporturi didactice, 
îndrumări, studii, articole ş.a. 

Domeniul preferat pentru 
cercetător rămâne Dialectologia 
românească. În acest context 
amintim de studiile de frazeologie 
dialectală, regională. Cercetarea 
frazeologiei regionale în subdia- 
lectul moldovenesc e o problemă 
actuală în lingvistica româneas- 
că, deoarece frazeologismele re- 
gionale prezintă un interes deo- 
sebit pentru cunoaşterea istoriei 
limbii române atât prin elemente- 
le pietrificate din cele mai vechi 
perioade de evoluţie, cât şi prin 
particularităţile lor de derivare. 
Studierea multilaterală a fraze- 
ologismelor regionale scoate în 
lumină mecanismul transformări- 
lor semantice care au avut loc în 
procesul derivării acestor unități 
ale limbii, factorii de care depin- 
de sensul metaforic, expresivita- 
tea acestor frazeologisme [1]. 

Frazeologismele regionale 
numesc obiecte, însuşiri, calităţi, 
acțiuni şi circumstanțe în sens 
larg: 

— obiecte: chioara găinii 
„romanița”; cuşma dracului „spe- 
cie de ciuperci otrăvitoare”; lapte 
de buhai „lapte preparat din se- 
minţe de cânepă” ş.a.; 

— însuşiri: călare pe calul 
popii „foarte înalt’; tăvălit prin 
glod „urât; cu matul ghioagă 
„foarte sătul”; a da cu căciula în 

câini „despre omul cu aptitudini 
mentale reduse” ş.a.; 

— acțiuni: a bate zâga „a 
trândăvi”; a face ofiştanie „a mus- 
tra”; a sta de otoroacă "despre 
cineva nedorit care stă de faţă”; 
a pune oul în cui „a face ceva în 
zadar” ş.a.; 

— circumstanțe: a râde de 
parcă se dă în fântână „a râde si- 
lit” ş.a. 

Cercetătorul M. Purice cla- 
sifică toate frazeologismele regi- 
onale în două clase mari: fraze- 
ologisme cu funcţii denominative 
şi frazeologisme cu funcţii co- 
notative, care servesc nu numai 
pentru a exprima o noţiune reală, 
ci, mai ales, pentru a indica ati- 
tudinea celui care vorbeşte, de 
obicei negativă, fată de cele ex- 
primate, pentru a evidenția anu- 
mite trăsături sau stări fizice ale 
oamenilor ş.a. 

Pe parcursul unor investiga- 
tii mai îndelungate prof. M. Puri- 
ce a obţinut rezultate remarca- 
bile în cercetarea următoarelor 
aspecte: 

— descrierea metodei de co- 
lectare a materialului frazeologic; 

— elaborarea principiilor de 
delimitare a frazeologismelor re- 
gionale; 

— stabilirea principiilor de 
delimitare a frazeologismelor di- 
alectale de cele populare şi lite- 
rare; 

— istoria osificării, frazeolo- 
gizării unor îmbinări sintactice li- 
bere în frazeologisme regionale; 

— caracterul motivat al fra- 


zeologismelor regionale şi valoa- 
rea lor expresivă; 

— potenţialul stilistic al fra- 
zeologismelor regionale ş.a. [2]. 

O prestigioasă carte, apăru- 
tă sub egida prof. M. Purice, este 
Frazeologia dialectală (Chişi- 
nău, 1979). Lucrarea e concepu- 
tă ca material didactic la dialec- 
tologie şi se prezintă ca un bun 
îndrumar pentru studenţi în pro- 
cesul efectuării practicii dialecta- 
le, la scrierea tezelor de an şi de 
licenţă, la pregătirea referatelor 
ştiinţifice ş.a. 

În Prefaţa lucrării sunt ex- 
puse unele noțiuni ce ţin de cer- 
cetarea frazeologiei dialectale de 
către studenți. Sunt prezentate 
criteriile de delimitare a frazeo- 
logismelor dialectale de cele li- 
terare. În continuare se propune 
o clasificare a frazeologismelor 
regionale şi programa anchetei 
dialectale pentru selectarea ma- 
terialului frazeologic. 

Menţionăm că la sistema- 
tizarea şi scrierea materialului 
pentru Dicționarul  frazeolo- 
gic (partea a doua a lucrării) au 
participat membrii Cercului ling- 
vistic (condus ani în şir de prof. 
M. Purice) studenţii A. Budurina, 
A. Eşanu, L. Corja şi D. Şarcov. 

Un alt aspect al cercetărilor 
profesorului M. Purice este stilis- 
tica frazeologismelor dialectale. 

O particularitate a frazeolo- 
gismelor regionale constă în faptul 
că o mare parte din ele sunt alcă- 
tuite din cuvinte cu valoare stilisti- 
că neutră, care, luate aparte, sunt 

cunoscute şi în limba literară, însă 
sensul general, integru al frazeo- 
logismelor este cunoscut şi tipic 
numai pentru anumite graiuri teri- 
toriale. De exemplu: vorbeşti sau 
fasole cântăreşti „se spune des- 
pre omul ce nu vorbeşte la temă”; 
a pune mâna pe un capăt de cre- 
ion "se zice despre omul care se 
ține fudul, pentru că a avansat în 
post”; bătaie la osul gândacului 
„bătaie cruntă” ş.a. [3]. 

Cea mai mare parte a fra- 
zeologismelor regionale posedă 
valori conotative, de aceea ele 
sunt folosite pe larg în operele li- 
terare ca mijloace expresive. De 
exemplu: tărâță aprinsă "se zice 
despre unul mânios”; a se vârî 
ca molia în ghem „se zice despre 
unul tăcut şi răutăcios”. 

Expresivitatea  frazeologis- 
melor regionale apare în rezulta- 
tul utilizării metaforice a elemen- 
telor componente constituente. 
Sensul metaforic al frazeologis- 
melor rezultă din „viziunea a două 
tablouri suprapuse” (V. G. Gak), 
din asocierea a două calități, ac- 
țiuni, fenomene, care au anumite 
puncte de contact [4]. Uneori este 
imposibil de identificat legătura 
dintre aceste „două tablouri”, adi- 
că legătura dintre sensul literal şi 
cel metaforic, deoarece sensul 
primar poate ţine de însuşiri, ac- 
țiuni nereale, închipuite. Aceste 
unități sunt folosite în vorbire, de 
regulă, numai cu sensul metafo- 
ric. Imaginea unităţii frazeologice 
nu dispare, deşi sensul literal al 
îmbinării este nereal. Cumularea 


anumitor însuşiri şi acțiuni cu ta- 
blourile nereale, create, de obicei, 
în baza unor hiperbole, intensifică 
expresivitatea imaginii din aceste 
unităţi frazeologice. Pentru a ca- 
racteriza starea fizică a omului, 
în graiurile teritoriale sunt folosi- 
te multe frazeologisme, ale căror 
sens primar exprimă rezultatul ne- 
real, imaginar al efectului acestei 
stări: torni apă şi nu curge „despre 
omul foarte frumos”; se dau mate- 
le în scrânciob „despre omul foar- 
te flămând” ş.a. [5]. 

Cele mai multe frazeolo- 
gisme, constată cercetătorul 
M. Purice, se referă la însuşirile 
negative ale omului şi ale acțiu- 
nilor lui: a lega ploile "a face lu- 
cruri inutile”. 

În caltiate de profesor şi 
de om de ştiinţă, Mihail Purice 
a traversat un itinerar propriu în 
domeniul dialectologiei, dovadă 
fiind cercetările sale ştiinţifice, 
între care un loc aparte revine 
frazeologiei, subiect elucidat în 
notele de mai sus. 

CONFERINȚEI NAȚIONALE DE FILOLOGIE 
„LIMBA ROMÂNĂ AZI” 
Ediţia a X-a, laşi — Chişinău, 3-7 noiembrie 2006 


Între 3 şi 7 noiembrie 2006 s-a desfăşurat, la laşi şi Chişinău, cea 
de-a X-a ediţie a Conferinței Naţionale de Filologie „Limba română 
azi”, organizată de Facultatea de Litere a Universităţii „Al. |. Cuza” din 
laşi şi Institutul Cultural Român, în colaborare cu Facultatea de Litere 
a Universităţii de Stat a Moldovei şi Societatea „Limba noastră cea 
română” din Republica Moldova. 

La lucrări au participat profesori din învățământul universitar şi 
liceal, academicieni, cercetători ştiinţifici din România, Republica Mol- 
dova şi Ucraina. 

În urma discuţiilor pe marginea comunicărilor susţinute în cele trei 
secțiuni: |. Limbă şi identitate naţională, II. Lingvistică româneas- 
că, III. Stilistică şi poetică şi pe baza dezbaterilor la mesele rotunde 
cu temele: I. Starea actuală a limbii române în România, Republi- 
ca Moldova şi Ucraina, Il. Probleme actuale ale studierii Limbii şi 
literaturii române în învățământul din Republica Moldova şi din 
Ucraina, Ill. Gramatica limbii române — o nouă ediție academică, 
Ortografia limbii române — o problemă mereu actuală, Conferința 
a aprobat în unanimitate următoarea REZOLUȚIE: 


1. Participanţii la Conferinţă reafirmă poziția exprimată în mod 
consecvent la toate ediţiile precedente, precum şi la Congresul IV al 
Filologilor Români (Timişoara, 1991) şi la Congresul V (laşi — Chişi- 
nău, 1994): „Limba română este unica reprezentantă actuală a lati- 
nităţii orientale, oriunde ar fi întrebuințată ca limbă de stat, limbă de 
cultură, limbă de comunicare, îşi are fixată identitatea, definitiv, printr-o 
singură denumire — LIMBA ROMÂNĂ - şi are un singur alfabet în 
măsură să-i exprime esența şi să-i asigure funcţionarea în condiţii 
optime — alfabetul latin”, poziţie pe care s-a situat Academia de Ştiinţe a 
Moldovei în răspunsul dat la 28 iulie 1994 de către Prezidiul Acade- 
miei de Ştiinţe a Republicii Moldova şi la 28.02.1996, de către Aduna- 
rea Generală a Academiei, la solicitarea Parlamentului: „Denumirea 


170 Limba Română 


corectă a limbii de stat (oficiale) a Republicii Moldova este LIMBA 
ROMÂNĂ”. 

Cu această întemeiere, participanţii la Conferinţă adresează Pre- 
şedinţiei şi Parlamentului Republicii Moldova APELUL de a recurge la 
toate căile de care dispun pentru ca art. 13 din Constituţia Republicii 
Moldova să fie formulat în spiritul adevărului ştiinţific şi istoric: „Limba 
de stat (oficială) a Republicii Moldova este Limba română”. 

Participanţii la Conferinţă reafirmă în acelaşi timp necesitatea 
respectării adevărului istoric prin apărarea numelui corect al poporului 
căruia limba română i-a dat identitate specifică: poporul român. 

2. Dezbaterile au reconfirmat existenţa unui raport foarte strâns 
între respectarea adevărului privind unitatea şi identitatea spirituală a 
românilor prin impunerea oficială a denumirii corecte a limbii şi dez- 
voltarea acesteia ca limbă literară şi ca limbă de comunicare la nivelul 
exigenţelor, legislative şi culturale, ale Europei de astăzi. Promovarea 
falsificării adevărului istoric şi lingvistic prin folosirea glotonimului limba 
moldovenească şi a etnonimului poporul moldovean are consecinţe 
negative în dezvoltarea firească a societăţii în general, dar cele mai 
grave urmări le produce în învățământ. 

Pentru înlăturarea obstacolelor şi adversităţilor cu care se con- 
fruntă şcoala românească din Transnistria, sudul Basarabiei, Raionul 
Herţa, din regiunea Cernăuţi, în general, precum şi din alte regiuni lo- 
cuite de populaţie românească, participanţii la Conferinţă cer Instituții- 
lor, Institutelor şi organismelor abilitate din România, Republica Moldo- 
va, Ucraina să folosească toate căile, pentru a asigura condiţii optime 
studierii limbii şi literaturii române, cunoaşterii / recunoaşterii unității şi 
identităţii istorice şi spirituale a poporului român, în baza dreptului la 
identitate naţională, în temeiul legislaţiei europene. 

În legătură cu situaţia întrebuințării limbii române în judeţele Co- 
vasna şi Harghita, participanţii la Conferinţă se adresează  Instituţiilor 
şi organismelor în drept din România să ia toate măsurile care se 
impun pentru apărarea funcţionării normale a limbii de stat, în confor- 
mitate cu Legea, în toate sferele vieţii sociale, politice, culturale. 

3. Modificările introduse în ortografia limbii române în 1993 şi mo- 
dul în care „se soluţionează” mai multe din problemele ortografiei şi 
morfologiei limbii române în DOOM -— ediţia a Il-a, publicat în anul 2005, 
au generat, la folosirea ei în scris, situaţii incompatibile cu condiţia de 
limbă modernă de cultură, iar în învățământ, deopotrivă în România, 

Republica Moldova şi Ucraina, multă derută. De aceea, participanții la 
Conferinţă reiau Apelul formulat în Moţiunea adoptată la Congresul V 
al Filologilor Români (1994) şi solicită Academiei Române şi Academiei 
de Ştiinţe a Moldovei constituirea unei Comisii de specialişti, profesori 
şi cercetători ştiinţifici (din centre universitare din România, Republica 
Moldova şi de la Cernăuţi) care „să studieze în profunzime şi în ansam- 
blu problemele ortografiei româneşti” şi ale morfologiei între sistem, 
normă şi variante întâlnite în vorbire, după care să pună în circulaţie 
Normele ortografice şi morfologice de întrebuințare a limbii române 
ca limbă de cultură, prin ediţii accesibile din toate punctele de vedere, 
celor care studiază limba română şi celor care o folosesc în scris şi în 
vorbire. 

Prezenta Rezoluţie va fi dată publicității în România, Republica 
Moldova şi Ucraina. 


Chişinău, 
7 noiembrie 2006 


172 Limba Română 


Nicolae DABIJA 


DE CE LIMBA NOASTRĂ E ROMÂNĂ?! 
ARGUMENTE ŞI MĂRTURII 


Flavio Biondo (?-?), Spania: 


„valahii ...arată originea lor prin limba cu care se mândresc ca 

de o podoabă şi pe care o proclamă română.” 
1453 
Expresia de mai sus se conţine într-un discurs pe care acest căr- 


turar avea să-l rostească în faţa regelui Alfons de Aragon. 


Ştefan cel Mare (1457-1502): 

„tradus din valahă” (română) 

1478 

(Mesajul lui Ştefan cel Mare, citit în fata dogilor din Veneţia de 
către loan Țamblac, unchiul său, la 8 mai 1478.) 

(„rostit în limba valahă” (română) (,...idiomate valachio”) 

„tradus în limba latină din cea valahă” (română) („...haec inscrip- 
cio ex valachio in latinum respo est”). 

1485 

(Referinţe scrise la jurământul depus de voievodul nostru la 15 
septembrie 1485 în localitatea Colomeea, Pocuția, în faţa regelui Ca- 
zimir al Poloniei.) 

Nu există nici un hrisov, nici o mărturie, nici un document care 
să consemneze faptul că marele voievod al Moldovei a afirmat că ar fi 
„moldovean” sau că ar vorbi „limba moldovenească”. Ştefan cel Mare 
şi-a zis doar „valah” (adică român), limbii vorbite de către poporul său 
nu i-a spus decât valahă (adică română), iar ţării sale Moldova i-a zis 
de mai multe ori „cealaltă Valahie” (adică cealaltă Românie), „Valahia 
Mare”, „Valahia Mică”, „Valahia de Sus”, „a Doua Valahie” ş.a. 

Ştefan cel Mare avea conştiinţa că e român, că aparţine poporului 
valahilor situat în Moldova, Valahia (Muntenia) şi Transilvania şi că toţi 


românii vorbesc una şi aceeaşi limbă. 

Antonio Bonfini (1434-1503), Italia: 


„Căci românii se trag din romani, ceea ce mărturiseşte până în 
vremea de acum limba lor... Sub valuri de barbari, ei totuşi mai exală 
limba română şi, ca să nu o părăsească nicidecum, se împotrivesc cu 
atâta îndârjire, încât îi vezi că luptă nu atât pentru păstrarea neatinsă 
a vieţii, cât a limbii." 

1486-1495 

(În Călători străini despre ţările române, Bucureşti, 1965, v. |, 
p. 482-483.) 

Antonio Bonfini, umanist italian, contemporanul lui Ştefan cel Mare, 
a fost secretar la curtea regelui Matei Corvin al Ungariei. Spusele de mai 
sus se referă la valahii lui Ştefan cel Mare. Despre Transilvania spune că 
„este încinsă de cele două Valahii: adică, Țara Românească şi Moldova”. 


Francesco della Valle din Padova (?-1545), Italia: 


„Limba lor e puţin deosebită de limba noastră italiană, ei îşi zic 
în limba lor români, spunând că au venit din vremuri străvechi de la 
Roma, pentru a se aşeza în această ţară; şi când vreunul întreabă 
dacă ştie careva să vorbească în limba lor valahă, ei spun în felul aces- 
ta: „Ştii româneşte?” (în textul italian: „Sti Rominesti?” — n.n.), din cau- 
ză că limba lor s-a stricat.” 

1534 

(În Călători străini despre țările române, Bucureşti, 1961, v. |, p. 322.) 

În lucrările sale, călătorul italian face mai multe referințe la ţările 
române, inclusiv la Moldova lui Petru Rareş. Tot el numeşte Moldova — 
Valahia de Sus (Valahia superiore) spre deosebire de Valahia propriu- 
zisă, căreia îi zice Valahia de Jos (Valahia inferiore). 


Nicolaus Olahus (1493-1568), Ungaria: 


„Graiul lor (al locuitorilor Moldovei — n.n.) şi al celorlalţi români a 
fost odinioară cel roman ca fiind colonii ale romanilor. În vremea noas- 
tră se deosebeşte foarte mult de el, măcar că multe cuvinte de ale lor 
pot fi înțelese de latini.” 

1536-1537 

(În Călători străini despre ţările române, Bucureşti, 1965, v. V, 
p. 488. „Despre Moldova”.) 

Nicolaus Olahus a fost secretar al regelui Ludovic al II-lea al Un- 

gariei, el însuşi coborâtor din viță de domnitori valahi. A cunoscut, între 
alte limbi, şi româna. 


Anton Verancsics (1504-1573), Italia: 


„Transilvania, Țara Românească şi Moldova se deosebesc 
numai prin întreită împărţire, dar locuitorii acestora se numesc ro- 
mâni... Poporul care locuieşte aceste pământuri în vremea noastră 
este acela al valahilor, care îşi trag originea de la romani... şi când 
întreabă ei pe cineva dacă ştie să vorbească pe limba valahă, ei 
spun: „Oare ştii româneşte?”... ...Limba e aceeaşi pentru amândouă 
popoarele (din Moldova şi Muntenia — n.n.) ca şi credinţa creştină 
de rit ortodox.” 

1549 

Anton Verancsics (Verantio), umanist cu studii la Viena şi Craco- 
via, în lucrarea intitulată Descrierea Transilvaniei, Moldovei şi Ţării 
Româneşti face o prezentare a celor trei ţări-surori vorbind despre nu- 
mele românilor, limba şi unitatea lor. Descrie râurile principale (Nistru, 
Prut, Olt, Mureş), cetăţile, îmbrăcămintea, tradiţiile şi firea românilor 
din cele trei țări. 


Alessandro Guagnini (1535 sau 1538-1614), Italia: 


„Acest popor al valahilor se numeşte român şi ei spun că îşi trag 
obârşia de la exilaţii alungaţi de romani din Italia. Limba lor este o 
corcitură a limbii latine şi a celei italiene, astfel încât un italian înțelege 
uşor pe un român.” 

1563 

(În Călători străini despre ţările române, vol. Il, Bucureşti, 1970, 
pag. 299-300.) 

ltalianul Alessandro Guagnini din Verona a fost ostaş mercenar în 
oastea lui Despot-Vodă, ajutându-l pe acesta să ocupe tronul Moldovei 
în 1562. 


Giulio Ruggiero (sec. XVI), Italia: 


„Eu cred că ei se numesc valahi pentru că acesta este numele 
comun în Polonia pentru toţi italienii, de la care îşi au originea, pentru 
că ţin încă în mare parte limba latină, care este desigur alterată, dar nu 
prea mult deosebită de italiana noastră.” 

1568 

Giulio Ruggiero, abate apostolic în Polonia, i-a trimis papei Pius 
al V-lea în 1568 un raport despre situaţia religioasă a statului polon, în 
care se referă şi la români. 


Pierre Lescalopier (1550-1597), Franţa: 


„Locuitorii acestei țări se socotesc drept urmaşi adevăraţi ai ro- 
mainilor şi-şi numesc limba lor „românească”, adică română; limba lor 
este pe jumătate italiană şi pe jumătate latină, amestecată cu greacă 
şi cu un fel de păsărească.” 

1574 

(În Călători străini despre țările române, vol. Il, Bucureşti, 1970, 
p. 429.) 

Acest călător francez menţionează că locuitorii Moldovei, Vala- 
hiei şi Transilvaniei vorbesc cu toţii una şi aceeaşi limbă, căreia îi zic 
română: „ils nomment leur parler romanchte, c'est-a-dire roumain”. El 
numeşte Moldova şi pe moldoveni „Valahia” şi „valahi”. 


loan Czimor Decsi de Baranya (1560-1601), Ungaria: 


„Valahia (ca să descriu Moldova pe scurt) pare să fie numită astfel 
nu atâta după Flaccus, comandantul roman care a cârmuit Moesia sau 
Dacia, trimis acolo de Traian, cu treizeci de mii de oameni duşi şi co- 
lonizaţi acolo ca să muncească pământul şi să asigure aprovizionarea 
armatei romane care avea întotdeauna de luptat cu sciții şi sarmaţii — 
cât şi de la cuvântul walch, care înseamnă în limba germană italian. 
Căci românii, ca nişte coloni ai romanilor, se ţin şi de religie, care nu 
este cu mult deosebită de cea pontificală, şi folosesc şi o limbă latină, 
deşi atât de stricată acum şi de schimbată, încât abia apar în ea rămă- 
şițele şi ruinele vechii limbi. Valahia este mărginită la răsărit de Marea 
Neagră, la sud — de Dunăre, la apus — de Transilvania, la nord — de 
Rusia şi se împarte în Țara Românească şi Moldova.” 

1587 

(În Călători străini despre ţările române, vol. III, Editura Ştiinţi- 
fică, Bucureşti, 1971, pag. 214-215.) 

loan Czimor Decsi de Baranya, scriitor maghiar de seamă, în lu- 
crarea sa Relaţia călătoriei prin Moldova numeşte Moldova şi Țara 
Românească „o singură Valahie” (o Românie) şi foloseşte denumirea 
Valahia referindu-se la ambele ţări române. Despre cum a „trecut cu 
pluta Prutul” şi i „s-a ivit în faţă o pădure foarte mare pe care trebuia 

să o străbatem”, “pădure de temut”, din cauza tătarilor care „beau 
lapte de iapă cum beau vin necredincioşii”, şi a cazacilor, dar şi din 
cea „a românilor”, care populau în majoritate spaţiul dintre Prut şi 
Nistru. 


Martin Opitz (1597-1639), Germania: 


lar Slavii vă-nconjoară ca marea într-un cleşte... 
Şi totuşi limba voastră prin timp a străbătut; 
E dulce cum e mierea şi-mi place s-o ascult! 


Cum Esperida este cu Galica vecină, 
Italica-i cu-a voastră dintr-un izvor, Latină... 


Cu nici o armă însă duşmanul n-o să poată 
Să vă răpească limba, nădejdea voastră toată 
Al bărbăţiei scheptru şi-a artelor menire 
Ce le păstraţi în datini şi cuget cu iubire. 
(Traducere de Mihai Gavril). 
1624 
Martin Opitz e considerat „părintele literaturii germane moder- 
ne”. A fost invitat în 1622 din Silezia de către principele Gabriel Be- 
thlen — cel care intenţiona să se proclame rege al Daciei — să predea 
la colegiul reformat din Alba-lulia transilvană. Aici îi cunoaşte pe ro- 
mâni — e impresionat de viaţa, virtuțile, obiceiurile şi limba acestora, 
pe care o învaţă cu drag, dedicându-le o carte: Zlatna sau despre 
liniştea sufletului, care s-a tipărit la Strasbourg în 1624, an în care 
i s-a decernat la Viena o cunună de lauri pentru poezie. Tot pentru 
opera sa poetică împăratul Ferdinand al II-lea i-a acordat în 1628 
titlul de nobil. A scris şi o istorie a Daciei (Dacia Antiqua), care s-a 
pierdut. A murit la Danzig în 1639 de ciumă, fiind ars pe rug, împreu- 
nă cu manuscrisele sale. 


Petru Bogdan Bakšić (1601-1674), Bulgaria: 


„„„.moldovenii vorbesc Româneşte” („il Valaccho”). 

(În Călători străini despre țările române, vol. V, Bucureşti, 1973, 
p. 224-225.) 

Petru Bogdan Bakšić s-a născut la Chiprovaţ, aşezare catolică 
din Bulgaria. A fost episcop catolic de Sofia. Despre preoții şi călugării 

din Moldova spune că „nu înțeleg ceea ce citesc, deoarece citesc în 
limba sârbească (slavonă) pe care nu o cunosc”. În Moldova, zice el, 
„sânt sate de români sau de moldoveni”, în Cotnari „sânt 100 de case 
de români sau moldoveni” ş.a.m.d. 

1641 


Grigore Ureche (1590-1647), cronicar din Moldova: 


„Aşijderea şi limba noastră din multe limbi iaste adunată şi ne ias- 
te amestecat graiul nostru cu al vecinilor de primprejur, măcarcă de la 
Râm ne tragem, şi cu ale lor cuvinte ni-s amestecate.” 

1642-1647 

(Grigore Ureche, Letopiseţul Ţării Moldovei, Chişinău, 1990, 
p. 25) 

În prima cronică scrisă în limba română, cronicarul moldovean 
se referă la romanitatea limbii şi la descendenta latină a poporului ro- 


mân. 
Vasile Lupu, domn al Moldovei (1634-1653): 


„Dăruim şi noi acest dar limbii româneşti, carte pre limba româ- 
nească.” 

1643 

(Din Cuvânt împreună către toată seminţia românească, care 
însoţeşte Cazania lui Varlaam, intitulată Carte românească de învă- 
ţătură duminicile preste an.) 

O altă carte, Pravila, editată de domnitorul Moldovei Vasile Lupu în 
1646 la laşi, se intitulează Carte românească (nu „moldovenească” — 
n.n.) de învăţătură de la pravilele împărăteşti şi de la alte judeţe. Să 
fi editat domnitorul Moldovei cărţi „străine"?! Evident că nu, domnitorul 
moldav avea conştiinţa că face un „dar” întregului neam românesc. 

Ambele cărți afirmă, prin înseşi titlurile lor, ideea unității poporului 
român şi a limbii vorbite de românii din Moldova, Muntenia şi Transil- 
vania. 


Varlaam (1590-1657), mitropolit al Moldovei: 
„Sfânta scriptură trebuie să fie scrisă pe înţelesul oamenilor... 


pentru ca să înțeleagă hiecine să se înveţe şi să mărturisească minu- 
nate lucrurile lui Dumnezeu, cu mult mai vârtos limba noastră româ- 

nească, ce n-are carte pre limba sa, cu nevoie easte a înțelege cartea 
alții limbi.” 
1643 
(Varlaam, Carte românească de învățătură, Opere, Chişinău, 
1991, p. 20, 22.) 
Mitropolitul Moldovei Varlaam a scris pentru toţi românii, sublini- 
ind că limba moldovenilor e limba românească a tuturor românilor. 


loan Kemeny (1607-1662), Ungaria: 


„Principele m-a trimis în Moldova la Lupu-Vodă... ca să-i ducem 
acestuia, noi înşine două scrisori scrise în latineşte şi în româneşte. Cu 
Vasile Lupu am vorbit româneşte.” 

1648 

(În Călători străini despre ţările române, vol. V, Bucureşti, 1973, 
p. 135, 140.) 

loan Kemeny a fost comandantul armatei din Transilvania. Cunoş- 
tea limba română: în 1648 s-a putut înțelege cu domnitorul Moldovei 
Vasile Lupu fără traducător. În 1660 a fost ales principe al Transilva- 
niei. Ulterior a murit pe câmpul de luptă contra turcilor. El vorbeşte de 
moldoveni numindu-i „țărani români”, preoţii moldoveni sunt „de religie 
românească”, mitropolitul Petru Movilă îi cunună pe Radziwill şi pe Ma- 
ria, fata lui Vasile Lupu, „după ritul românesc”. 


Mitropolitul Simion Ştefan (?-1656): 


„Cuvintele acelea sunt bune, care le înțeleg toți.” 
1648 
Mitropolit al Transilvaniei. A efectuat prima traducere integrală în 
limba română a Noului Testament (Bălgrad, 1648). A pledat pentru 
ideea unității poporului român, prin unitatea limbii vorbite de acesta în 
toate țările româneşti. 


Dosoftei (1624-1693), mitropolit al Moldovei: 


„Dragoş a adus în Țara Moldovei... româneasca limbă." 
„Psaltire a sfântului prooroc David. Pre limba românească...” 
(foaie de titlu a cărţii sale Psaltire în versuri). 
1680 
(Dosoftei, Opere poetice, Chişinău, 1989, p. 6.) 

Mitropolitul Moldovei va scrie o prefaţă la Liturghier intitulată Cu- 
vânt depreună către toată semenţia românească. 


Miron Costin (1633-1691): 


„Măcară dară că şi la graiul streinilor şi în de sine cu vreme, cu 
vacuri, ci primele au şi dobândesc şi alte nume, iară acela carile ieste 
vechi nume stă întemeiat şi-nrădăcinat: rumân. Cum vedem că, măca- 
ră că ne răspundem acum moldoveni, iară nu întrebăm: ştii moldove- 
neşte? Ce: ştii rumâneşte?, adică râmleneşte, puţin nu zicem stis ro- 
manițe? Pre limba latinească. Stă dară numele cel vechiu cu un temei 
neclădit, deşi adaog ori vremurile îndelungate, ori streinii adaog şi alte 
nume, iară cele din rădăcini nu se mută. Şi aşa ieste acestor țări şi țării 
noastre, Moldovei şi Țării Munteneşti numile cel direptu de moşie, ieste 
rumân, cum să răspund şi acum toţi aceia din țările ungureşti lăcuitori 
şi muntenii ţara lor şi scriu şi răspund cu graiul: Țara Românească." 

1684-1691 

M. Costin, cronicar moldovean, personalitate literară şi ştiinţifică a se- 
colului al XVII-lea, eminent om politic de stat, a fost preocupat în mod con- 
stant de problema originii românilor. Documentările sale s-au încheiat cu 
lucrarea De neamul moldovenilor din ce țară au ieşit strămoşii lor. 


Constantin Cantacuzino (1650-1716): 


„Însă rumânii înțeleg nu numai ceştia de aici, ce şi din Ardeal, 
carii încă şi mai neoaşi sânt, şi moldovenii şi toţi câţi într-altă parte se 
află şi au această limbă, măcar fie şi cevaşi osebită în nişte cuvinte 
den amestecarea altor limbi, cum s-au zis mai sus, iară tot unii sânt. 
Ce dară pe aceştia, cum zic, tot români îi ţinem, că toţi aceştia dintr-o 
fântână au izvorât şi cură.” 

Circa 1700-1716 

Constantin Cantacuzino a fost stolnic al Valahiei. Unul dintre cei 
mai erudiți cărturari ai vremii sale. Este ucis de turci, împreună cu ne- 
potul său, domnitorul Munteniei Ştefan Cantacuzino, la Istanbul. Lu- 
crarea sa principală se intitulează Istoria Ţării Româneşti... 


Schlozer (s. XVIII), Germania: 


„Aceştia vlochi nu sunt nici romani, nici bulgari, nici wălsche, ci 
vlachi, urmaşi ai marii şi străvechii semintii de popoare a tracilor, daci- 


180 Limba Română 


lor şi geților, care, şi acum, îşi au limba proprie şi, cu toate asupririle, 
locuiesc în Valachia, Moldova, Transilvania şi Ungaria în număr de mi- 
lioane.” 
Sec. XVIII 
Schlâzer, istoric german, a lucrat pentru împărăteasa Ecaterina a 
doua a Rusiei, arătând în lucrările sale cine sunt volochii cu care s-au 
întâlnit, în primul mileniu al erei noastre, popoarele nomade ale slavilor 
şi ungurilor. 


Amfilohie Hotiniul (1735-1800): 


„Acel ce n-are ştiinţă şi dragoste pentru patria sa, adecă pen- 
tru ţară şi limba-n care s-a născut, săvârşeşte un păcat deopotrivă de 
mare ca şi cel ce nu-şi iubeşte pe părinţii săi." 

1795 

Amfilohie Hotiniul a fost episcop al Hotinului (1768-1774). Cărtu- 
rarul, originar din Basarabia, a editat mai multe manuale, unele traduse 
din alte limbi. 


Ştefan Margellă (1783-1850): 


„Mă simt obligat a spune câteva cuvinte despre această gramati- 
că româno-rusă, care nu numai că poate fi de folos, dar este necesară, 
fiindcă ea dă mijloace de a căpăta cunoştinţă în limba rusească la 800 
de mii de români care locuiesc în Basarabia, aflătoare sub stăpânirea 
Rusiei, în curgerea de 20 de ani, neavând nici un manual pentru acest 
scop. În afară de aceasta, ea poate să aducă foloase câtorva milioane 
de români care locuiesc între Prut şi Dunăre, asemenea şi ruşilor care 
doresc a învăţa limba românească... făcând acest lucru principal, ca 
să înlesnesc învăţătura limbii ruseşti pentru români şi româneşti pentru 
ruşi, am adăugat şi o adunare de cuvinte ruseşti şi româneşti care sunt 
întrebuințate în viaţa zilnică şi convorbiri despre cele mai necesare 
lucruri...” 

1827 

Ştefan Margellă (în ruseşte Martella), Gramatica russască-ro- 
mânească (Poccuicko-pyMbiHckaa rpammaruka), editată în 1827 
la Sankt Petersburg. Gramaticianul basarabean vorbeşte la 1827 (!), 
în prima gramatică românească editată în Rusia de către guvernul 
rus, că moldovenii basarabeni sunt români şi limba vorbită de ei este 
româna. 

Aleksandr Puşkin (1799-1837), Rusia: 


„generalul Rene propunea să fie atras de partea lui Petru | şi 
Cantemir şi domnitorul Valahiei Brâncoveanu, deoarece «voievodul 
valah fiind de una şi aceeaşi nație şi religie cu gospodarul moldovean 
nu va întârzia să se supună».” 

1830 

(În A. S. Puşkin, Polnoe sobranie socinenii, în 10 volume, M.-L., 
1949, vol. VIII, p. 427.) 

Marele poet rus exilat în Basarabia în anii 1820-1823 cunoştea 
Descrierea Moldovei de D. Cantemir. Influențat de C. Stamati, s-a 
interesat de istoria românilor. A. Liprandi spune că poetul chiar că in- 
tenţiona să înveţe limba română. 


Mihail Kogălniceanu (1817-1891): 


„„„.Patria mea este toată acea întindere de loc unde... se vorbeşte 
româneşte. Cu românii din Valahia... suntem fraţi şi de cruce, şi de 
sânge, şi de limbă, şi de legi.” 

1840 

(Arhiva românească, laşi, aprilie 1840, p. 3.) 

„Țelul nostru este realizaţia dorinței ca românii să aibă o limbă şi 
o literatură comună pentru toți.” 

1840 

(Din programul revistei Dacia literară.) Marele cărturar, descen- 
dent din basarabenii de pe Kogâlnic, este unul din ctitorii României 
(prin unirea Munteniei şi Moldovei de la 1859). 


lacob Ghinculov (1800-1870): 


„Limba română poate servi ca un nume comun al graiului valah şi 
al celui moldovenesc.” 
1840 
(În manualul HauepraHue npasun'b Banaxo-MonqaBckoX rpam- 
MaTuKku, apărut în 1840 la Sankt Petersburg la tipografia Academiei de 
Ştiinţe a Rusiei, cu aproape 20 de ani înaintea apariţiei României ca 
stat, din unirea Valahiei şi a Moldovei, basarabeanul lacob Ghinculov 
(Hâncu) îi spune limbii comune vorbite de munteni şi moldoveni — ro- 
mână.) 

Profiri Uspenski (1804-1885), Rusia: 


„În Basarabia... sărmanii români... n-au mană cerească, n-au 
cuvântul credinţei în limba română.” 
1846 
(În Gh. Bezviconi, Călători ruşi în Moldova şi Muntenia, Bucu- 
reşti, 1947, p. 366-367.) 
Impresia de mai sus este comentată de P. Uspenski la 3 august 1846. 


Anton Pann (1797-1854): 


Cântă, măi frate, pe graiul şi limba ta 

Şi lasă cele străine ei de-a şi le cânta. 

Cântă să-nțelegi tu însuți, şi câți la tine ascult, 

Cinsteşte ca fiecare limba şi neamu-ți mai mult... 

Acum însă-mbrățişează pe aceste româneşti, 

Pe limba tatei şi-a mamei, pe care o şi vorbeşti... 

1847 

Anton Pann a fost poet, folclorist, compozitor. Născut în Bulgaria, 
ajunge în Basarabia. Din 1806 până în 1812 a fost corist al unei bise- 
rici din Chişinău. În 1812, pentru a nu fi înrolat în armata rusească, se 
mută la Bucureşti. 

Scrie Povestea vorbei, Versuri muziceşti, Poezii populare 


ş.a. 


Vasile Alecsandri (1818-1890): 


„Naţionalitatea românilor se arată atât în limba şi datinile lor, cât şi 
în muzica lor, deosebită de oricare alta.” 
„Românul s-a născut poet...” 
1852 


Un alt clasic al „literaturii moldoveneşti”, mare român. Să nu fi 
avut el conştiinţă naţională? Să se fi considerat el însuşi clasic al unei 
literaturi străine?! 


Alecu Russo (1819-1859): 


„„..Vorbim româneşte.” 

„moldovenii, ardelenii şi muntenii alcătuiesc un popor întreg, de 
acelaşi port şi aceeaşi limbă.” 

„Prin pedantism şi pedantism antiromân înţelegem iarăşi cerca- 
rea de a împărţi neamul în două limbi...” 

„pentru a scrie româneşte, nu trebuie gramatici, trebuie râvnă...” 

1855 

(Alecu Russo, Opere, Chişinău, 1989, pag. 66-134.) 

Basarabeanul Alecu Russo, născut la Chişinău, pe atunci — „un 
sat frumos, răşchirat între grădini şi copaci pe o vale a codrilor Bâcu- 
lui”, e unul dintre ideologii Unirii Moldovei şi Munteniei de la 1859. El 
vorbeşte de România, români, limba română cu mult înainte de 1859, 
când ideologii moldovenismului primitiv afirmă că ar fi apărut şi ar fi fost 
lansate aceste noțiuni. 

Alecu Russo e autorul celebrului poem Cântarea României 
(publicat la 1850 în revista România viitoare ce apărea la Paris, 
îngrijită de Nicolae Bălcescu), o odă excepţională pentru „țara ro- 


x 


mână”. 
Constantin Negruzzi (1908-1868): 


„Credem în originea limbii române şi mărturisim limbile străbu- 
ne...” 
1855 
„De n-aş fi român, încă aş iubi limba română pentru dragostea 
frățească ce o caracterizează. În vălmăşagul războaielor, în picioarele 
barbarilor, aruncată prin poziția geografică între naţii streine începutu- 
lui şi firii ei, româna nu-şi uită mama şi surorile; se ţine lipită de latină 
prin gramatică, de italiană şi spaniolă prin ziceri, de portugheză prin 
pronunțare.” 
1863 
Născut în Moldova, cu 4 ani mai înainte ca aceasta să fie sfâ- 
şiată în două de ruşi, Constantin Negruzzi scrie la 1838 Cum am 
învăţat româneşte (şi nu „moldoveneşte”). Pentru personajele din 
operele sale, scrise şi înainte de Uniunea Principatelor române din 
1859, foloseşte termenul de român (Aprodul Purice, scrisă în 1837, 
Pentru ce ţiganii nu sunt români, scrisă în 1839 ş.a.). În 1839 îi 
scria lui G.Baruţiu: „...ca român sfătuiesc şi propovăduiesc Unirea, 
fără care bine nu vom mai avea”. 

Gheorghe Asachi (1788-1869): 


„Sentimentul naţionalităţii române, în zborul care au luat, au 
atras şi limba, cel mai puternic al ei factor şi care cere nu mai puţină 
cultură.” 

1865 

Gheorghe Asachi s-a născut la Herţa (azi Ucraina). Este un des- 
chizător de drumuri. Activitatea sa stă la temelia şcolii române din Mol- 
dova. Scoate Albina românească (şi nu... „moldovenească”) în 1829, 
apoi — Alăuta românească (1837-1839), Spicuitorul moldo-român 
(1841) etc. Organizează teatrul în Moldova, dând la laşi prima repre- 
zentaţie în limba română. 


Mihai Eminescu (1850-1889): 


„Dacă în limbă nu s-ar reflecta chiar caracterul unui popor, dacă el 
n-ar zice oarecum prin ea: «Aşa voiesc să fiu eu şi nu altfel», oare s-ar 
fi născut atâtea limbi pe pământ? 

Prin urmare, simplul fapt că noi, românii, câţi ne aflăm pe pământ, 
vorbim o singură limbă, «una singură» ca nealte popoare, şi aceasta în 
oceane de popoare străine ce ne înconjoară, e dovadă destulă că aşa 
voim să fim noi şi nu altfel.” 

apr. 1879 

(Opera politică, v. |, p. 79, Bucureşti, 1938-1939.) 

„Limba noastră e singura în Europa care se vorbeşte aproape în 
acelaşi chip în toate părţile locuite de români.” 

1878-1882 

„Limba română e unica în Europa care n-are propriu-vorbind 
dialecte. Pe-o întindere de pământ atât de mare, despărțiți prin munţi 
şi fluvii, românii vorbesc o singură limbă.” 

1878-1882 

„Varlaam a făcut ca limba noastră să fie aceeaşi, una şi nedespăr- 
tită în palat, în colibă. 

Limba română la sine acasă e o împărăteasă bogată cărei multe 
popoare i-au plătit bani în metal aur, pe când ea pare a nu fi dat nimă- 
nui nimic. A o dezbrăca de averile pe care ea... le-a adunat, în mai bine 
de o mie de ani, înseamnă a face din împărăteasă cerşetoare.” 

apr. 1879 

(Manusscris, 2257, f. 175) 

Cel mai mare poet român. Lui îi aparține fraza: „Suntem români şi 

punctum”. Tot M. Eminescu zice: „Întâmplarea m-a făcut ca, din copilă- 
rie încă, să cunosc poporul românesc, din apele Nistrului începând, în 
cruciş şi-n curmeziş, pân’ la Tisa şi-n Dunăre...”. 


Karl Marx (1818-1883), Germania: 


„Limba română e un fel de italiană orientală. Băştinaşii din Mol- 
do-Valahia se numesc ei înşişi români; vecinii lor îi numesc vlahi sau 
valahi.” 

apr. 1880 

(În K. Marx, Însemnări despre români, laşi, 1995, p. 133.) 

Clasicul teoriei comunismului mondial se referă la România folo- 
sind numele ţărilor componente: Moldo-Valahia. 


Bogdan Petriceicu-Hasdeu (1838-1907): 


„Limba unui popor se confundă şi se identifică cu naționalitatea 
lui, cu memoria părinţilor, cu leagănul, cu mama, de unde ea se şi nu- 
meşte limbă maternă...” 

1881 


Cugetarea românească 
Are portul românesc. 

Nu lăsati dar s-o ciuntească 
Cei ce limba ne-o pocesc... 


... România cât trăieşte 

Graiul nu şi-l va lăsa. 

Să vorbim dar româneşte: 

Orice neam cu limba sa! 

1879 

Cel mai mare lingvist român din sec. XIX, născut în Basarabia, la 
Cristineşti, lângă Hotin. A cunoscut 26 de limbi. A fost director al publi- 
cației „România” (1858) ş.a. 

Citatele sunt extrase din prefața la tomul III al lucrării Cuvente din 
bătrâni, Bucureşti, 1881 şi, respectiv, din poezia Să vorbim româneşte. 


Axentie Stadniţchi (1862-1936), Rusia: 


„în România se depun eforturi pentru a se tipări noi ediţii ale cărți- 

lor liturgice cu caractere latine în locul celor slavone. Acest eveniment e 
unul dintre cele mai importante în viaţa bisericii contemporane.” 

„Biserica ortodoxă românească a fost o expresie a necesităţilor 
religioase, morale şi naţionale ale poporului român, ea a creat, păstrat 
şi cultivat o limbă care aparţine întregii naţiuni...” 

1894 

(În Gavriil Bănulescu-Bodoni, exarh moldo-valah şi mitropolit 
al Chişinăului (la pag. 21), apărută la Chişinău, în 1894.) 

Cărturarul rus, care ulterior va deveni candidat la scaunul de patri- 
arh al Rusiei, era pe atunci profesor la Seminarul teologic din Chişinău. 
Pentru ediţiile Bibliei tipărite la Sankt Petersburg în 1819 menţionează: 
„Mitropolit sovetoval Peterburgskomu komitetu izbrat' orighinalom dlea 
izdania Biblii na moldavskom iazâke iazâk exempleara transilvansko- 
go izdania” (p. 356). Biblia a fost corectată de arhimandritul Varlaam 
din laşi, care cunoştea bine limbile greacă şi română („rpeueckuu n 
BONOCKUĂ A3bIKN”, pag. 359). 

Traducerea Bibliei „moldoveneşti — scrie cneazul A. Goliţân 
— e o compilaţie între ediţiile Bibliei de la Bucureşti, editată în Mun- 
tenia în 1688, şi cea de la Blaj, editată în Transilvania în 1795 (pag. 
362), cu rectificarea unor greşeli gramaticale. Limba acestei tradu- 
ceri e „moldo-valahă” („Ha Monao-eanaxckomb A3bike”) (p. 363) şi „e 
destinată popoarelor ce locuiesc în Basarabia, Moldova şi Valahia” 
(p. 363). 


George Coşbuc (1866-1918): 


„Să fim români cu sufletul nu cu vorba, să iubim ce-i al nostru şi 
să-l păstrăm ca ochii din cap.” 
circa 1900 
(Din Manuscrise, mapa VII, Biblioteca Academiei Române.) 
Un îndemn valabil şi pentru basarabeni: suntem cine suntem cât 
timp vorbim limba română a lui Eminescu, Blaga, Coşbuc, Vieru. 


Pavel Kruşevan, şovin rus, născut în Basarabia (1860-1914): 


„Limba română şi scrisul românesc puţin câte puţin încep să se 
afirme în Moldova şi Valahia în a doua jumătate a sec. al XVI-lea, 
extinzându-se de la vest spre est şi înlăturând limba şi scrisul slavo- 
nesc.” („PyMbIHCKUĂ A3bIKb N MACMEHHOCTb HaunHaroTb Mano-No-Many 
BO3HUKaTb Bb MonnaBiu n Banaxuu co BTopoi nonoBuHbi XVI Beka, 

pacnpocTpaHaacb cb 3anana Ha BOCTOKb VW BbITECHAA CNABAHCKİM 
A3bIKb N MWCMEHHOCTE...”) 
1903 

(În BeccapaGua. Teorpapnyeckiň n cnpaBouHbii cGopHukb, 
H3naHue razeTbi beccapa6euy», non penakuiei M. A. Kpymesana, Mos- 
cova, 1903, p. 101.) 

Deşi atât P. Kruşevan, cât şi celălalt autor al cărţii, N. M. Zozulin, 
sunt românofobi, ei folosesc pentru moldoveni doar termenul de ro- 
mâni, iar limba vorbită de moldoveni, valahi şi transilvăneni o numesc 
limba română. Conform acestora Moldova şi Valahia sunt Principatele 
Române, domnitorilor Moldovei ei le zic domnitori români, Vasile Lupu 
ş.a. tipărind cărţi româneşti („pymbinckue KHuru”), autorii menţionând în 
mod special faptul că „MongaBaHe nnn pyMbiHbI COCTaBNALOT rNaBHYIO 
uacTb Hacenenua Beccapa6ckoi ryGepnmu...” („Moldovenii sau româ- 
nii formează majoritatea populaţiei guberniei Basarabia...”, pag. 175). 


Calistrat Hogaş (1848-1917): 


„Moldovenii au lucrat, cel puţin, cât şi ceilalţi români, la formarea 
limbii literare.” 
1910 
(Din articolul Moldovenisme.) 


Leonid Kasso, ministru al instrucţiunii publice 
din Rusia (1865-1915): 


„Izvoarele de drept basarabene nu s-au admis pentru întreaga 
Basarabie, ci numai pentru părțile locuite de români...”. 

A existat o perioadă, de la secolul al VIll-lea până în secolul al 
XII-lea, când se părea că poporul român dispăruse în mijlocul acestor 
invazii şi că este imposibil să-i urmărim soarta. În pofida vicisitudinilor, 
acest popor a continuat să trăiască, după cum dovedeşte tipul naţional 
tenace, limba cu două treimi de cuvinte de origine latină precum şi no- 
menclatura satelor şi oraşelor. 

Pravilele lui Vasile Lupu au fost tipărite în limba românească în 
1646 sub denumirea Carte românească de învăţătură de la pravile- 
le împărăteşti. 

(Din lucrarea, scrisă de Leonid Kasso (născut în Ciutuleşti, Soroca), 
editată în 1912, tradusă în româneşte în 1923 de Al. Varzar. Şi în celelalte 
lucrări ale sale: „Poccua Ha [lynae n o6pasoanne BeccapaGckou o6nac- 

TW” (Moscova, 1913), „laspuun B3nynecky, eksapxb MonnoBnaxuickuii 
n mMmnTpononnT KuuuunHeBckui” (1894) ş.a., Leonid (Lev Aristilovici) Kasso, 
ministrul Instrucțiunii Publice al Rusiei țariste, vorbeşte despre locuitorii 
Moldovei şi Valahiei ca fiind unul şi acelaşi popor („pyMbiHckui”), despre 
populaţia acestora că ar fi românească („pyMbiHckoe Hacenenune”), des- 
pre limba vorbită de moldoveni şi valahi că ar fi română („pyMbiHckuW”), iar 
despre mitropolitul Basarabiei G. Bănulescu-Bodoni menţionează a fi fost 
„un apărător al naționalități româneşti” etc.) 


Zamfir Ralli Arbore (1848-1933): 


„Românii de peste Prut se adresează românilor din regat: Vrem 
să fim români! Voi nu aveţi dreptul de a nu ne asculta! Datori sunteţi să 
ne ascultați! Nu este şi nu poate fi român acela care cu inima uşoară 
jertfeşte ființa românească a peste două milioane de români subjugati! 
Avangarda românilor care au stăvilit în curgere de secole puhoiul po- 
poarelor barbare au fost românii din Basarabia, santinela neadormită 
a lumii civilizate...” 

1915 

(Zamfir Ralli Arbore, 1915, în lucrarea Liberarea Basarabiei.) 

Scriitorul basarabean a fost întemnițat pentru activitate antiru- 
sească în fortăreața Petropavlovsk. Emigrează în Elveţia (1871), apoi 
se stabileşte în România (1878), unde va desfăşura o susţinută activi- 
tate gazetărească şi scriitoricească. 


Nikolai Durnovo (1876-1936), Rusia: 


„„„„Copiii unui sat de pe malul Nistrului... ieşiţi din şcoală şi scufun- 
daţi în lumina soarelui, se jucau şi bâlbâiau româneşte... Unul dintre 
copii ne-a dat o lecţie bună, mie şi profesorului, acest băiețaş ne-a 
descoperit el nouă legi fireşti ale limbii române populare, ne-a deschis 
fereastra de etnografie şi folclor...” 

1915 

N. Durnovo a vizitat Basarabia în anii 1910-1915, concluzionând: 
„Acuma, când îmi aduc aminte de copilaşul acela, mă pun şi scriu într-a 
mia oară că Basarabia trebuie să fie românească”. 


Alexe Mateevici (1888-1917): 


„Unii se socotesc moldoveni, alţii — cei mai puţini — români. Ei bine, 

dacă ați luat asupra d-voastră sarcina de a lumina poporul, apoi trebuie 
să daţi poporului idei adevărate, căci altfel întreg învățământul e fără rost. 
Da, suntem moldoveni, fii ai vechii Moldove, însă facem parte din marele 
trup al românismului... N-avem două limbi şi două literaturi, ci numai una, 
aceeaşi ca şi cea de peste Prut. Aceasta să se ştie din capul locului, ca să 
nu mai vorbim degeaba. (...) Noi trebuie să ajungem de la limba noastră 
proastă de astăzi numaidecât la limba literară românească...” 
1917 
(Din discursul ţinut la primul congres al învăţătorilor moldoveni din 
Basarabia. 25-27 mai 1917.) 


Declaraţia studenților basarabeni: 


„Basarabia noastră este țară românească, întocmai ca şi celelal- 
te tări de peste Prut locuite de fraţii noştri. De 106 ani ea a fost ruptă 
de la sânul mamei noastre, Moldova, şi dată pe mâna străinilor care 
ne-au asuprit şi ne-au batjocorit cum au vrut, luându-ne orice drept la 
viața naţională şi omenească. Noi, sub stăpânirea rusească, n-am avut 
biserică, n-am avut limbă, n-am avut nimic din ce îi trebuie unui popor 
pentru ca să poată înainta. Pământurile ni s-au luat de străinii colonizați 
aici, drepturile avute în vechea Moldovă ne-au fost răpite pe rând de 
veneticii aşezaţi printre noi. Din poporul băştinaş ce-am fost am ajuns 
„cap de bou” luaţi în râs de toţi, chiar în casa şi în ţara noastră. Aşa de 
bine au ştiut străinii să ne dezguste de noi înşine şi de fraţii noştri, în- 
cât mulţi moldoveni s-au lepădat de neam şi au ajuns să-i socotească 
duşmani pe înşişi fraţii noştri români. (...) Rusia nu ne-a dat (...) decât 
întunecime şi robie, iar vremurile de slobozenie de acum ne-au adus 
numai anarhie. Noi vrem o Românie a tuturor românilor.” 

1918 

(Din Declaraţia studenţilor români din Basarabia pentru unirea tu- 
turor teritoriilor româneşti într-un singur stat, România Mare, care a 
fost difuzată cu mai bine de două luni înainte de evenimentul istoric de 
la 27 martie 1918, la 24 ianuarie 1918.) 


Lucian Blaga (1895-1961): 


„Toţi românii anonimi care, de-a lungul secolelor noastre primordi- 

ale, au creat limba românească, au colaborat la poezia lui Eminescu.” 
„„„„Limba este întâiul mare poem al unui popor.” 

1925 

Constantin Stere (1865-1936): 


„Pe vremea aceea în şcolile din Basarabia nu numai că dispăruse 
predarea limbii româneşti, dar nu era iertată elevilor întrebuinţarea lim- 
bii lor materne nici chiar între ei.” 

1931 

Scriitorul de la Cubolta se referă aici la perioada ocupării Basarabiei 
de către Rusia țaristă de dinainte de 1918 (În preajma revoluției, vol. II). 


„Din neagra străinătate”: 


„Ham HyxHa MonnaBckaa wkona. Ceno Monnasckoe, A30B0-Hep- 
HOMOpCKoro Kpaa, HacCeneHo nCKNIOYNTENbHO GeccapaGuamu. B cene 
ogHa HayanbHaa wkona (420 yuauyxca) c npenonoBannem Ha pyc- 
CKOM A3bike. [leru nouru COBeEpLIEHO He BNaAAEIOT PyCCKUM A3bIKOM, N 
NOSTOMY NO wkone ycneBaeMocTb cocraBnaer He Gonee 50-60%. 

Bonpoc o MONNOBaHH3aLU WU LUKONbI CTABANCA HE pa3, HO AO CNX 
nop pe3ynbraToB HeTy. Hane!oct, B 3TOM NOMOXET HaM xypHan «Kpac- 
Haa BeccapaGua». OnHospeMeHHo npowy HanncaTb HaM, MOXEM NN 
Mbi W KaK opraHun3oBaTb oGmecTao GeccapaGueB B HawemM cene n YTO 
HyXHO ANA əTOro cnenaTb. CooGmuure HaM Takxe, kakaa nnTepaTypa 
ECTb Ha MONAaBCKOM A3blke NaTHHCKAM LUPUAGTOM n KaK MOXHO ee 
BbinicaTb. CooGuyuTe n O PyMbIHCKoA nureparype. BceM 3THM KON- 
XO3HWKU CHINbHO HHTepecyroTca. 

C TOB. npuBeTom, K. Cnupy, c. Monmasckoe." 

1935 

©KypHan «Kpacnaa BeccapaGua». Mockea, 1935, n. 5, cTp. 24.) 


Ruben Budagov (1910-2001), Rusia: 


„Numai pentru faptul că I.V.Stalin aminteşte „limba moldoveneas- 
că”, a apărut problema limbii moldoveneşti de sine stătătoare, deşi ma- 
joritatea lingviştilor consideraseră până acum că românii şi moldovenii 
vorbesc aceeaşi limbă.” 

1957 

Cunoscutul lingvist rus publică această opinie în revista moscovită 
„Voprosâ iazâkoznania”, 1957, nr. 2, pag. 154. Şi alţi savanţi ruşi: Vla- 
dimir Şişmariov, Victor Vinogradov, Dmitri Mihalci, Samuil Bernştein, 
Raymund Piotrowski împărtăşesc aceeaşi părere. 

Carlo Tagliavini (1903-1982), Italia: 


„„„„pretinsa limbă moldovenească nu este de fapt decât româna 
literară scrisă cu un alfabet rusesc uşor modificat... cu unele concesii 
în favoarea unor forme dialectale moldoveneşti, cunoscute de altfel şi 
în interiorul granițelor României.” 

1959 

Carlo Tagliavini, savant romanist de renume mondial (Italia). A 
fost profesor la Universitatea din Padova. (Referințele la „pretinsa lim- 
bă moldovenească” sunt inserate în lucrarea Originile limbilor neola- 
tine. Introducere la filologia romanică, Bucureşti, 1977, p. 289.) 


Nichita Stănescu (1933-1983): 


„Patria mea este limba română.” 
1976 
Unul din cei mai importanţi poeți de după cel de-al doilea război 
mondial, care a vizitat Republica Moldova în 1976, afirmând că a „făcut 


cel mai lung drum ca să ajungă de Acasă — Acasă”, aflându-se şi aici 
în miezul Limbii Române. 


Declarația de Independenţă a Republicii Moldova: 


„Mişcarea democratică de eliberare naţională a populaţiei din 
Republica Moldova şi-a reafirmat aspiraţiile de libertate, independență 
şi unitate naţională (...) prin legile şi hotărârile Parlamentului Republicii 
Moldova privind decretarea limbii române ca limbă de stat şi reintrodu- 
cerea alfabetului latin din 31 august 1989...” 

1989 

Din Declarația de Independenţă a Republicii Moldova, adoptată la 
Chişinău de către Parlamentul Republicii Moldova la 27 august 1991. 


Grigore Vieru (n. 1935): 


„Limba prezintă rezultatul unui îndelung efort colectiv. Ea este re- 
ligia poporului. Ne-am creştinat întru Hristos prin ea. O competiţie între 
limbi ar jigni pe Bunul Dumnezeu, în fața căruia ele stau sub semnul 
egalităţii ca fiice ale Sale.” 

„Fără Limba Română n-aş fi ajuns poet.” 

1989 

lon Constantin Ciobanu (1927-2001): 


„Sintagma limba română e unificatoare. Ea nu înalţă, nu coboară, 
nu laudă, nu subapreciază pe nimeni, ea creează condiţii egale! Şi taie 
odată pentru totdeauna apa de la moara rătăciţilor.” 

1989 


lon Druţă (n. 1928): 


„Pământul, istoria şi limba sunt, în esenţă, cei trei stâlpi pe care 
se ţine neamul. Pământul ni l-a dat soarta, istoria este rodul trecerii 
noastre prin lume, iar limba, zice-se, e darul Celui de Sus, căci, după 
cum se spune, la început a fost cuvântul.” 

1989 

„Cum o numim până la urmă? Fireşte limba română... După ce 
am călătorit prin alte imperii, ne folosim de limba fiartă şi cizelată de 
fraţii de peste Prut în cazanele națiunii..." 

1996 

(Din eseul Răscrucea celor proşti, din cartea Ora jertfirii, 1998.) 


lon Dumeniuk (1936-1992): 


„Există o singură limbă vorbită de la Nistru până la Tisa şi până 
hăt peste Nistru — Limba cea Maternă, care e ROMÂNĂ.” 
1992 
lon Dumeniuc, ucrainean de naţionalitate, a combătut mereu teo- 
riile false despre existenţa „limbii moldoveneşti”. A ctitorit revista Limba 
Română începând cu aprilie 1991. 


Academia de Ştiinţe a Republicii Moldova: 
„Denumirea corectă a limbii noastre este limba română.” 
1994 
(Hotărârea Prezidiului Academiei de Ştiinţe a Moldovei din 9 sep- 
tembrie 1994 şi Declaraţia Adunării Generale Anuale a Academiei de 
Ştiinţe a Moldovei din 28 februarie 1996.) 
Eugeniu Coşeriu (1921-2002): 


„A promova sub orice formă o limbă moldovenească deosebită 

de limba română este, din punct de vedere strict lingvistic, ori o gre- 
şeală naivă, ori o fraudă ştiinţifică, din punct de vedere istoric şi practic, 
e o absurditate şi o utopie; din punct de vedere politic, e o anulare a 
identităţii etnice şi culturale a unui popor şi, deci, un act de genocid 
etnico-cultural.” 

„Din punct de vedere strict genealogic, graiul basarabean nu re- 
prezintă la nici un nivel o unitate lingvistică autonomă. Nu constituie 
o limbă, alta decât limba română, nici un dialect al limbii române la 
nivelul celor patru dialecte istorice, nici un grai autonom în cadrul dia- 
lectului daco-român...” 

„Teza existenţei unei limbi moldoveneşti diferite de limba română 
este, atunci când e de bună-credinţă, o iluzie şi o greşeală, cel puţin 
extrem de naivă; iar când e de rea-credinţă, e o fraudă ştiinţifică. 

O limbă moldovenească diferită de limba română, sau chiar şi 
numai dialectul daco-român, pur şi simplu nu există; e o himeră creată 
de o anumită politică etnico-culturală străină, fără nici o bază reală.” 

1994 

Unul dintre cei mai mari lingvişti ai secolului XX. S-a născut în 
comuna Mihăileni, Basarabia. Specialist în lingvistica generală şi ro- 
manică. A fost ales membru onorific al mai multor academii din lume. 
Şef de catedră la Tubingen (Germania). 


Petru Cărare (n. 1935): 


Deci, vrerea mea sub zare-albastră 
S-o ştie lifta cea păgână: 
Eu nu mă las de limba noastră, 
De limba noastră cea română. 
1994 


Mircea Snegur (n. 1940): 


„Este lesne de înțeles că noțiunea de „limbă maternă” din art. 13 
al Constituţiei ține nu atât de un termen ştiinţific, cât de unul politic... 
Limba română este numele corect al limbii noastre istorice, literare, de 
cultură şi scrise.” 

1995 

(Din mesajul lui Mircea Snegur, preşedinte al Republicii Moldova la 
acea oră, prezentat Parlamentului agro-comunist, ca iniţiativă legislativă.) 

Valeriu Rusu (n. 1935), Franţa: 


„Fiecare popor a dat umanităţii şiruri de creatori — în domeniul ar- 
tei, ştiinţei, literaturii, tehnicii etc. —, însă limba fiecărei etnii este creaţia 
sa cea mai profundă, cea mai semnificativă, cea mai bogată şi cea mai 
dăruită de harul frumosului şi al binelui. 

Şi, ca români, nu vom pune niciodată suficientă lumină în această 
constatare, căci puţine neamuri şi-au înfrățit destinul lor precum noi, 
primii ostaşi la fruntariile Latinităţii, orientaţi spre Orient, dar apărând, 
prin jertfa noastră, Occidentul.” 

1996 

Lingvistul Valeriu Rusu (născut în comuna Mihăileanca, Ho- 
tin, Basarabia), autor al unor studii monumentale despre Limba 
Română, membru al Academiei de Ştiinţe din Aix-en-Provence 
(Franţa). 


Stanislav Semcinski (1931-2001), Ucraina: 


„În primii ani după ocuparea Basarabiei, în Rusia era recunoscută 
denumirea tradiţională a limbii literare de „limbă românească”. În 1816 
la Chişinău a văzut lumina tiparului „O carte de rugăciuni”, apărută în 
„omâneşte”. În 1817 a fost editat în „româneşte” şi „Ceaslovul!”. În sfâr- 
şit, în 1827 la Sankt Petersburg iese de sub tipar „Gramatica rusească 
şi românească” a lui Ştefan Margellă.” 

1995 


Serghei Kapita (n. 1930), Rusia: 


„„„.Academicianul Piotrowski, un mare romanist şi un foarte bun 
prieten al familiei noastre, a tot vorbit despre situaţia lingvistică din Ba- 
sarabia, inclusiv despre felul acesta al multor intelectuali, iscat din raţi- 
uni de circumspecțţie politică, desigur, de a ocoli numele ei cel adevărat. 
Dar ea este limba română şi n-ai ce-i face. Bovarismului politicienilor 
de la Chişinău, care poate fi numit cu un cuvânt mult mai dur, numai 
că nu-mi pot permite să cobor atât de jos, întreţinut, ba nu — generat 
de o seamă de politicieni chiar de aici, de la Moscova, este o mostră 
de ignoranță agresivă. Eu nu cred că în condiţiile creşterii nivelului de 
instruire şi ale democratizării opacitatea obscură a acestor grupări şo- 
vine nu va fi dezamorsată definitiv. Lucrul acesta însă depinde de vor- 
bitorii acestei limbi, în primul rând de intelectualii de la voi, care trebuie 

să spună adevărul. lar dacă „a spune adevărul” vi se pare o expresie 
cam bombastică, atunci ţineţi-vă de ceea ce se numeşte demnitate 
intelectuală. Eu, fiind departe de locurile de baştină ale străbunicilor 
mei, ţin la această limbă tocmai din acest sentiment de demnitate, care 
include pentru un intelectual şi datoria de a cunoaşte şi de a vorbi lim- 
ba mamei care i-a dat viaţă şi l-a crescut. Dacă bunelul şi bunica erau 
basarabeni vorbitori de limbă română, dacă tatăl meu şi mama mea au 
fost la fel, chiar dacă, în virtutea situaţiei lor, nu au prea avut condiţii 
să se afirme în această limbă, cum puteam eu să fiu altfel? Mai mult 
chiar, deşi m-am născut şi am crescut departe de Basarabia, am mers 
pe urmele tatei şi mi-am luat şi eu o soție basarabeancă de prin părţile 
Sorocii, aşa încât atunci când ne retragem în căminul nostru familial 
mai vorbim şi româneşte...” 
1999 

Serghei Kapiţa, academician al Academiei de Ştiinţe a Federaţiei 
Ruse, locuieşte la Moscova. Este fiul fizicianului Piotr Kapita, laureat al 
Premiului Nobel (1978), care s-a mândrit dintotdeauna cu descenden- 
ta sa românească. 

Fragmentul de mai sus este preluat dintr-un interviu realizat de 
Alexei Rău (reprodus de /nfoHis, nr. 2, 2004). 


Nicolae Corlăteanu (1915-2005): 


Testament 

„...Am recunoscut, în anii din urmă, că eu, fiind constrâns de re- 
gimul sovietic, am vorbit şi am scris despre „limba moldovenească”, 
deşi aveam în inimă (o ştiau mulţi dintre voi!) şi Țara şi limba, şi istoria 
întregului neam românesc. Eram, dragii mei, „supt vremi”, sub crunte 
vremi, eram — mai ales filologii, copiii nedoriți ai unei realităţi istorice 
vitrege şi nu aveam voie să rostim răspicat întregul adevăr. Astăzi tim- 
purile s-au mai schimbat, trec anii... şi eu îmi amintesc tot mai des de 
versurile mântuitoare ale lui lenăchiță Văcărescu: 

Las vouă moştenire 

Creşterea limbii româneşti 

Şi-a patriei cinstire. 

Le doresc învăţăceilor mei, cărora m-am străduit să le menţin 
trează conştiinţa de neam şi care muncesc acum în aşezămintele şti- 
ințifice, de învățământ, de cultură, în justiţie şi în instituţiile statului, 
să contribuie permanent la extinderea şi consolidarea adevărului că 
limba noastră literară, limba exemplară pe care o folosim şi o vor folo- 

si şi generaţiile viitoare, limba lucrărilor literare şi ştiinţifice, limba din 
documentele administrative etc. este, precum susţine şi Academia de 
Ştiinţe a Moldovei, una singură şi se numeşte limba română, aceeaşi 
pentru toți românii (moldoveni, munteni, ardeleni, bucovineni, transnis- 
trieni, cei din Banatul sârbesc, din Ungaria, Bulgaria, Ucraina, Rusia, 
SUA etc.). (...) Limba română este numele corect şi adevărat al limbii 
noastre şi ea trebuie să ne unească, să devină un izvor de bucurii pen- 
tru contemporani şi pentru cei ce vor veni după noi. 

Eu cred, cred sincer în izbânda limbii române şi a neamului românesc! 

Dixi et salvavi animam meam” 

2005 

„Odată şi odată trebuie să ajungem cu toții la înțelegerea că limba 
noastră literară trebuie numită cu numele său adevărat — română.” 

2005 

Academicianul Nicolae Corlăteanu a fost cel mai de seamă ling- 
vist care a activat în Basarabia de după 1944, recunoscut ca atare şi 
de către guvernarea comunistă. A fost un fidel apărător al „limbii mol- 
doveneşti”, într-o perioadă când glotonimul limba română era interzis 
vorbitorilor basarabeni. 

Guvernările procomuniste de după 1990 au încercat să-l facă 
adept al teoriilor lor aberante privind națiunea moldoveană şi limba 
moldovenească, dar Nicolae Corlăteanu şi-a făcut onest datoria de 
lingvist şi cetățean: în Testamentul lui ştiinţific, datat 27 aprilie 2005, 
cu puţin timp înainte de moarte deci, el spulberă mitul aşa-zisei „limbi 
moldoveneşti” care nu există: „Limba română este numele corect şi 
adevărat al limbii noastre”, atenționează marele savant. 


Raymund Piotrowski (n. 1922), Rusia: 


„Ocrotirea şi susţinerea prestigiului limbii române în Basarabia 
presupune aplicarea, utilizarea ei intensă în toate domeniile de activi- 
tate, dar mai întâi la nivel statal şi administrativ...” 

2006 

Profesorul de la Universitatea din Sankt Petersburg, Raymund 
Piotrowski este unul dintre lingviştii cei mai importanţi şi cu autoritate 
din Federaţia Rusă, elev al academicienilor ruşi V. Şişmariov şi R. Bu- 
dagov, care s-au referit şi ei în lucrările lor la faptul că basarabenii nu 


vorbesc o „limbă moldovenească”, că limba lor e română. 

Anatol EREMIA 


CAHULUL ÎN TIMP ŞI SPAȚIU (II) 


Organizarea administrativ-teritorială. În formațiunea actuală, 
cu unele modificări, raionul Cahul datează din perioada postbelică 
(1945-1950). În evul mediu, bucăţi din acest teritoriu făceau parte 
din ţinuturile Chigheci (Tigheci) şi Greceni. În componenţa acestora 
intrau şi satele actuale: Andrieş (Andruşu, 1502), Bubuiogi (devenit 
mai târziu Slobozia Mare, 1518, 1556), Frumoasa (pe locul or. Cahul, 
1502), Cârhana (Crihana,1502), Giurgiuleşti (1593), Văleni (1543), 
Zerneşti (Zârneşti, 1494) ş.a. Acestea pe lângă o mulţime de aşe- 
zări care au dispărut sau care şi-au schimbat numele: Fălcin (1502, 
1520), Fărceni (1502), Frumuşelul (1453), Gurbăneşti (1624), Lăr- 
geni (1604), Leuşteni (1495), Mădoieşti (1502), Măldăreşti (1609), 
Negrileşti (1621), Păcurăreşti (1604), Pieleşu (1502), Rădeni (1593), 
Râşcani (1469), Seliştea (1543), Stângăceni (1533), Şcheia (1502), 
Tomeşti (1529) ş.a. 

Recensământul din 1772-1774, păstrat incomplet, atestă în ținutul 
Greceni 12 localităţi: Frumoasa, Cârhana (Crihana), Manta, Vadul Isac 
(Vadul lui Isac), Grecenii, Pelineiu, Zărneştii, Baurci, Larga, Goteştii, 
Macrii, Paicul (MEF, VII / 1, p. 159-160; VII / 2, p. 213-222). „Condica 
liuzilor” din 1803 conţine şi unele informaţii de ordin social şi economic 
(CL — 1803, p. 252-253). 


Nr. Liuzi Bir Bir 
Sate Proprietari (bir- | trimes- | anual 
crt. nici) | trial (lei) | (lei) 
1. |Vadul lui Isac Răzeşesc 93 339 1356 
2. |Pelineii-Moldoveni | lordache Balş, vistiernic 84 215 860 
3. |Manta Răzeşesc 73 339 1356 
4. | Frumoasa Clirosul din Bucovina 94 350 1400 
5. |Zărneşti Mănăstirea Bărnova 54 249 996 
6. [Larga Constantin Sturza, comis 69 260 1040 
7. |Vlădeşti Constantin Sturza, comis 16 34 136 

8. | Goteşti Petrache Cazimir, păharnic| 61 268 1072 
9. | Slobozia Goteştii | Petrache Cazimir, păharnic| 8 23 92 
10. | Țiganca Grigore Costache, spătar 16 45 180 
. |Pelineii-Bulgari Neferi 38 150 600 
12. | Grecenii Neferi 68 170 680 
13. | Baurcii Neferi 33 150 600 


Basarabia din primele decenii ale sec. al XIX-lea era divizată în 
9 ținuturi: Hotin, Soroca, laşi, Orhei, Hotărniceni, Tighina (Bender), 
Codru, Greceni, Ismail. Fiecare cuprindea mai multe ocoale. Recen- 
sământul din 1817 includea pentru ţinutul Greceni două ocoale (Prut 
şi Cahul) şi un număr de 39 de sate, dintre care mai multe neatesta- 
te anterior: Roşu, Ciobalaccia (de Larga), Tartaul (de Larga), Burlacu, 
Aluatu, Acbota (Albota), Hagichioi, Baimaclia, Borceag, Ciucur Meşe, 
Tatar-Baurci (Tătăreşti), Căiet (Câietu), Luceşti ş.a. 

Ținuturile îşi trag originea din perioada formării statelor feudale, 
când teritoriile lor se împărțeau în tări, voievodate, ținuturi. Din cu- 
prinsul Moldovei făcea parte Țara de Sus, cu ţinuturile din partea de 
nord-vest, şi Țara de Jos, cu ţinuturile din partea de sud-est. Prin le- 
gea din 1864, cunoscută ca legea domnitorului Alexandru loan Cuza, 
în Principatele Române se adoptă ca unităţi administrativ-teritoriale 
judeţele, cu subunitățile lor numite plase. Acestea s-au păstrat şi în 
perioada de dominație țaristă în Basarabia, pentru care în limbajul au- 
torităţilor ruseşti se utilizau termenii uezd şi voloste. 

Conform legii din 1864, judeţul Cahul, unul dintre cele trei judeţe 
(Cahul, Bolgrad şi Ismail) retrocedate Principatului Moldova de către 
Rusia, avea în componenţa sa trei plase: Coştangalia, Cotul Morii şi 
Tigheci. Plasa Coştangalia cuprindea majoritatea satelor din actualul 
raion Cahul: Andruşul de Jos, Andruşul de Sus, Badicul Moldovenesc, 
Badicul Rusesc (Rumeanţev), Baurci-Moldoveni, Borceag, Burlacu, 
Chioselia Mare, Chircani, Cotihana, Crihana (Veche), Găvănoasa (cu 
Greceni), Gigâlboaia (azi Lopăţica), Hutulu, Larga, Luceşti, Manta, 
Moscovei, Paicu, Pelinei (-Moldoveni şi -Bulgari), Roşu, Taraclia de 
Salcie, Tartaul de Salcie, Tatar-Baurci (Tătăreşti), Terteşti (Tretieşti), 
Trifeşti, Vadul lui Isac, Zărneşti (Zârneşti) (T-1864, p.21). Comunele 
Brânza, Câşiiţa, Colibaşi, Giurgiuleşti, Hagi-Abdul (A.I. Cuza) şi Văleni 
țineau de jud. Bolgrad, plasa Cahul-Prut (T-1864, p.11). 

În 1918 tradiționala organizare administrativ-teritorială pe judeţe şi 
plase a fost reluată. După anul 1945 teritoriul Basarabiei a fost divizat 

în raioane. În 1998 s-a revenit la judeţe, dar numai până în 2003, când 
s-a trecut din nou la organizarea administrativ-teritorială pe raioane. 

Populaţia. Poziţia geografică şi condiţiile naturale favorabile, cu 
pământuri cultivabile şi păşuni mănoase, cu râuri, lacuri şi bălți bogate 
în peşte, cu crânguri şi păduri nu prea întinse, au asigurat în această 
zonă o viaţă sedentară şi activitate umană variată din cele mai vechi 
timpuri. 

Geto-dacii carpi au populat aceste meleaguri, le-au apărat şi au 
făcut ca neamul lor să rămână în istorie până în era noastră. Alături 
de ei, în vestitele colonii, au locuit grecii antici, apoi, în oraşele şi cas- 
trele nord-pontice şi dunărene, s-au aşezat legiunile romane, cu mul- 
țimea de administratori, negustori, meseriaşi. Şi băştinaşii, şi cei veniţi 
de peste mări şi țări au conviețţuit timp îndelungat, întreţinând strânse 
legături comerciale, economice şi culturale. Drept dovadă sunt docu- 
mentele vremii şi vestigiile arheologice. 

Triburile nomade, care s-au revărsat dinspre est, nu s-au reținut 
prea mult prin aceste locuri, urmându-şi calea lor mai departe, spre 
apus. Doar cumanii, în sec. al XI-lea, într-un număr redus, au rămas 
aici, prin locurile de stepă, asimilați ulterior de băştinaşi. Ceilalţi, în 
marea lor majoritate, s-au strecurat prin Câmpia Dunării şi au ajuns 
până în Balcani şi în Câmpia Panoniei, unde au avut acelaşi destin. 
De pe urma cumanilor, în spaţiul pruto-nistrean ne-au rămas numele 
unor râuri şi lacuri: Cahul, Ialpug, Covurlui, Călmățui, Ciuhur, Ciuluc 
ş.a. Acestea ni s-au transmis peste veacuri prin generaţiile străbuni- 
lor noştri români, prezenţi ca populaţie autohtonă permanentă în toate 
timpurile de după romanizarea geto-dacilor. 

Numele de localităţi cu aspect turanic - Baimaclia, Baurci, Cio- 
balaccia, Tartaul, Taraclia ş.a. — sunt de dată mai recentă şi aparţin ca 
formaţiuni onimice tătarilor nohaici. Aceştia, năvălind de peste Nistru, 
au populat stepele Bugeacului timp de aproape trei secole (XVI-XVIII). 
Dar şi în timpul dominaţiei turco-tătare populaţia băştinaşă a rezistat 
presiunilor şi oprimării străine, menţinându-se în istorie. 

După 1812, printr-un ukaz țarist, pământurile libere au fost date 
spre locuire bejenarilor sud-dunăreni (bulgari, găgăuzi) şi coloniştilor 
germani, precum şi țăranilor ruşi şi ucraineni aduşi din guberniile Rusi- 
ei. De pe atunci îşi trag originea multe sate cu populaţie alogenă. 

Dispunem de informaţii incomplete şi imprecise asupra populaţiei 
localităţilor fostului judeţ Cahul. Pentru satul Frumoasa, ulterior oraşul 
Cahul, datele informative se reduc la următoarele: 1771 - 95 gospo- 
dării, 1774 — 115 gospodării, 1819 — 1500 locuitori, 1845 — 3070 loc., 

1859 — 4300 loc., 1897 — 7077 loc., 1904 — 7738 loc., 1923 — 12000 
loc., 1930 — 11370 loc., 1940 — 11800 loc., 1979 — 33100 loc., 1989 — 
43000 loc., 2000 — 45500 loc., 2004 — 42510 loc. 

În toate timpurile, majoritatea populaţiei din această zonă o al- 
cătuiau românii. La recensământul din 1817 în localităţile din ţinutul 
Greceni locuiau circa 2039 de familii sau 10195 locuitori (țărani, ma- 
zili, ruptaşi, preoți, diaconi ş.a.), dintre care 75 la sută, ca în întreaga 
Basarabie, erau români moldoveni (Ciobanu, Basarabia, p. 69). După 
aproximativ 100 de ani numărul populaţiei s-a dublat, dar nu numai pe 
seama sporului natural, ci şi ca rezultat al populării teritoriului cu beje- 
nari sud-dunăreni, colonişti germani şi ţărani ruşi şi ucraineni aduşi din 
alte regiuni şi gubernii. 

Recensământul din 1930 prezintă următoarea situație demografi- 
că şi etnografică a judeţului Cahul: 196693 locuitori, dintre care 100714 
români, 35299 găgăuzi, 28565 bulgari, 14740 ruşi, 8644 germani, 4434 
evrei, 1466 ţigani, 619 ruteni (ucraineni), 503 greci, 247 cehi, 100 polo- 
nezi, 37 turci, 36 armeni, 21 unguri, 9 sârbo-croaţi, 1259 de alte naţio- 
nalităţi şi de naţionalităţi neindentificate (R-1930, p. 100-101). 

După datele recensământului din 1989, raionul avea o populaţie de 
90082 de locuitori, dintre care 60006 români, 9379 ucraineni, 11034 ruşi, 
1747 găgăuzi, 6058 bulgari şi 1858 persoane de altă naţionalitate. La ace- 
laşi recensământ oraşul Cahul, cu un număr de 42904 locuitori, avea ur- 
mătoarea structură etnică: 21086 români, 6728 ucraineni, 9794 ruşi, 1245 
găgăuzi, 2572 bulgari şi 1479 persoane de altă etnie (DSM, |, p. 144). 

Economia. Condiţiile geografice şi naturale au favorizat în spa- 
tiul danubiano-nord-pontic dezvoltarea unei economii multilaterale. Din 
cele mai vechi timpuri populaţia băştinaşă practica cele mai diverse 
ocupații: lucrarea pământului, creşterea vitelor, vânătoarea, pescuitul. 
În scopuri agricole erau utilizate mai cu seamă terenurile din preajma 
râurilor şi lacurilor, acestea servindu-le oamenilor la irigații, morărit, 
transport, în gospodăriile casnice. Defrişarea pădurilor, prin utilizarea 
poienilor şi rariştilor, au sporit în permanenţă suprafețele destinate cul- 
turilor agricole. Se cultivau cereale (grâu, secară, porumb, orz, ovăz), 
legume, pomi fructiferi, vită de vie. 

Agricultura. Câmpiile întinse, şesurile râurilor constituiau con- 
diţii pentru creşterea vitelor şi păşunat. Pe la odăi şi câşle se creşteau 
vite cornute mari şi cai. Deosebit de dezvoltat era oieritul. Satele mari 
dispuneau de sute de mii de ovine şi caprine. Bugeacul le-a servit mo- 
canilor ardeleni drept loc de iernat cu numeroasele lor turme de oi. 
Produsele animaliere (carnea, brânza de oi, lâna, pieile) se colectau 

şi se transportau în târgurile şi oraşele din ţară şi nu rareori se expor- 
tau peste hotare, în țările vecine (Austria, Polonia, Germania ş.a.). În 
marile oraşe şi porturi produsele agricole erau transportate cu carele, 
cu şlepurile pe Prut şi Dunăre. Râurile mari le-au servit localnicilor şi 
ca permanente căi de comunicații, spre oraşele nordice (Fălciu, Huşi, 
laşi) şi cele sudice (Galaţi, Reni, Ismail, Chilia). De-a lungul Prutului, 
din loc în loc, se aflau mici staţii de ambarcare pe şlepuri şi vaporaşe, 
funcționau poduri mobile (plutitoare: bacuri, dubasuri, brudine) şi po- 
duri stabile, construite din metal şi piatră (la Giurgiuleşti, Cahul, Ca- 
nia). Pe maluri de râuri erau instalate multe mori de apă, pive (pentru 
împâslirea țesăturilor de lână), velniţe sau povarne (pentru fabricarea 
rachiului şi spirtului), zalhanale (abatoare) şi mici fabrici de preparare 
a salamurilor afumate. 

Se circula şi la distanţe mari cu trăsurile şi cu diligenţele, pe şleahuri 
mari şi drumuri de ţară se aflau tot felul de hanuri, denumite pe alocuri şi 
făgădăie, ratuşuri, acestea apărute mai cu seamă pe lângă vechile staţii 
de poştă, a căror menire era odihna călătorilor, schimbul cailor de poştă 
sau de menzil, reparația vehiculelor. Cele mai cunoscute erau şleahurile 
de pe văile râurilor Prut, Cahul, lalpug, precum şi cele de pe culmile de 
dealuri (Şleahul Baimaciliei, Şleahul Renilor). De-a lungul lor s-au păs- 
trat până astăzi denumirile de locuri ce evocă existența unor asemenea 
localuri şi aşezăminte: La Poştă, Dealul Poştei, Podul Poştei, Făgădău, 
La Ratuş, Ratuşul, Hanul cel Mare, Hanul Roşu. 

Până odinioară lunca Prutului adăpostea o mulţime de lacuri, bălți, 
iezere, heleşteie, gârle. Se prindea din belşug crap, caras, ştiucă, 
somn, plătică, şalău, biban, tipari (chişcari), raci. Unele specii de peş- 
te îşi aveau habitatul în lacuri şi bălți anume, precum ne vorbesc şi 
denumirile ce le purtau: Crapul, Cărasul, Plătica, Bibanul. De locul de 
habitare a unor păsări şi animale ne amintesc hidronimele: Bătcăria 
(batcă „pelican”), Lebedinca, Gâscariul, Barcul Cucoarelor (barc „bal- 
tă; lac”), Hidra (Vidra), Hidrariul. Pescăriile, cherhanalele împânziseră 
tot cuprinsul bălților Prutului şi Dunării. Cu peştele prins în lacuri şi bălți 
se hrănea tot Bugeacul, rămânea şi pentru mănăstirile şi schiturile în- 
depărtate, pentru restaurantele şi cabanele din regiunile precarpatice, 
unde era transportat cu carele trase de boi sau de câte două perechi 
de cai. La Tecuci, la Focşani, la Tazlău, la Covasna... Peşte proaspăt, 
pus cu gheaţă şi peşte sărat, uscat la soare... 

Pădurile, ce se ţineau lanţ de la nord spre sud, prelungind altă- 
dată Codrii Lăpuşnei până aproape de Dunăre, le-au fost de folos oa- 
menilor şi ca surse de lemn pentru construcţii şi de foc, şi ca locuri de 


202 Limba Română 


vânătoare şi pentru albinărit. Documentele vremii atestă pentru unele 
sate prisăci cu sute de stupi, ce produceau puduri de miere şi ceară, 
acestea constituind şi produse mult căutate, marfă de desfacere în ţară 
şi peste hotare. Lemnul de pădure era întrebuințat şi pentru prepararea 
mangalului, a cărbunelui de lemn semiars, folosit în târguri şi oraşe la 
fierării şi croitorii, la călcatul hainelor cu ajutorul fierului de călcat cu 
cărbuni. Şi această îndeletnicire şi-a găsit reflectare în toponimie: Căr- 
buna, Cărbunăria, Căborniţa, Bocşele (bocşă „cuptor pentru arderea 
cărbunelui de lemn”), Măngălăria, Vetrele de Cărbune. 

Viticultura era una dintre cele mai productive ramuri ale agricultu- 
rii. Nu există sat sau cătun, care să nu fi avut în trecut, ca şi astăzi, mai 
multe parcele de vie, livadă sau grădină de zarzavat. După cum mărtu- 
risesc documentele vechi, satele şi moşiile se donau, se vindeau sau 
se cumpărau cu tot cu vii, cu iazuri, mori, prisăci, velniţe. La începutul 
sec. al XIX-lea, în Basarabia, aproximativ 20% din pământurile lucrate 
le alcătuiau viile şi livezile. În 1901 viile şi grădinile cu pomi fructiferi 
acopereau o suprafața de circa 100 mii desetine (DGB, p. 18). Cele 
mai multe plantaţii de vii se aflau în judeţele Ismail şi Cetatea Albă. De 
suprafeţe viticole mari dispuneau satele prutene: Vadul lui Isac — 140 
ha, Manta — 190 ha, Frumoasa — 136 ha, Crihana — 140 ha, Larga — 90 
ha, Baurci-Moldoveni — 48 ha. Cele mai bune vinuri se obțineau de pe 
moşiile fraţilor Caravasile (Cahul-Frumoasa) şi Crăciunescu (Crihana) 
(Neamţu, TF, p. 209). 

Industria. Până în sec. al XIX-lea, mari centre industriale în 
sudul Basarabiei nu au existat. Funcţionau doar mici întreprinderi na- 
vale, de construcții şi de prelucrare a materiei prime agricole în oraşele 
maritime şi riverane (Cetatea Albă, Chilia, Ismail, Reni). Şi în sec. al XIX-lea 
industria reprezenta o ramură slab dezvoltată a economiei. În fond, 
aceasta se reducea la satisfacerea necesităţilor curente ale populaţiei. 
În centrele urbane îşi fac apariția primele fabrici şi uzine: turnătorii de 
fontă, de cherestea, de cărămizi şi olane, de obţinere a sării din apa de 
mare, de unt, de panificaţie. În satele din judeţele Ismail şi Cahul func- 
ționau mori cu aburi şi cu tracţiune de cai, oloinițe, tăbăcării, boiangeri, 
ateliere de prelucrare a lânei, cărămidării, fierării, lemnării, cojocării, 
croitorii. Prin anii '30 ai secolului trecut oraşul Cahul avea trei mori 
(Caravasile, Domoncoş, Niunin), două oloiniţe (Arabagi, Goldenştein), 
câteva fabrici de cărămidă, dubălării, boiangerii, cojocării. 

Comerţul. Pe vremuri, în interiorul regiunii comerțul se efectua 
între orăşeni şi săteni. Țăranii îşi vindeau roadele câmpului şi produ- 
sele alimentare în schimbul uneltelor agricole, instrumentelor meşte- 

şugăreşii şi obiectelor casnice. Piețe 
şi iarmaroace se organizau în oraşe- 
le şi târgurile din zonă. Deschiderea 
noilor căi de comunicaţie a favorizat 
comerțul cu centrele economice şi 
comerciale mai îndepărtate. Pe Mare 
şi pe Dunăre se făcea legătură între 
oraşele din Moldova, Crimeea şi din 

țările apusene. De la Cetatea Albă, 
| prin Tighina, de-a lungul Nistrului, 
| trecea drumul intercontinental Marea 
Neagră - Marea Baltică. Documen- 
tele vremii atestă mai multe drumuri 
interne, care legau oraşele sudice cu 
cele din nord (laşi, Botoşani, Dorohoi, 
Suceava). Unul dintre ele se numea 
Drumul Peştelui, pentru că pe el era 
loan Vodă cel Viteaz dus cu carele spre regiunile muntoa- 
se peştele prins în bălțile dunărene şi 
prutene. Altuia, cu direcţia inversă, dinspre nord spre sud, pornind de 
la ocnele carpatine, i s-ar fi zis Drumul Sării. De sare aveau nevoie 
şi crescătorii de vite şi mocanii din Bugeac, şi pescarii bălților, pentru 
prepararea peştelui sărat. 

Pe Prut şi Dunăre se transportau cu şlepurile, spre Reni şi Galaţi, 
producţia agricolă: cereale, miere, brânză, fructe, legume. 

Un mare venit în caznaua statului îl aducea exploatarea bălți- 
lor, prin producerea şi comercializarea peştelui şi stufului. În perioada 
1932-1936 s-a produs şi s-a comercializat: în bălțile Crihana-Manta — 
616316 kg de peşte, în valoare de 6 986 381 lei; în bălțile Cahul-Roşu 
— 844726 kg de peşte, în valoare de 9020589 lei. Se producea anual 
60 de vagoane de lână, în valoare de 42 min. lei. Valorificarea stufului 
crescut în bălțile Prutului, de la Chircani până la Văleni, realiza un venit 
anual de 20-25 mii lei. Valoarea brânzei de oi se estima anual la 1 min. 
lei, iar a caşcavalului produs în judeţ la 3 min. lei (JC, p. 31-33). 

Cultura, învățământul. Activităţile culturale în acea perioadă 
erau şezătorile şi horele, reprezentațiile unor trupe teatrale ambulante, 
spectacolele puse în scenă de elevii şcolilor şi liceelor din Cahul. La 
Cahul funcţiona în anii '30 ai secolului trecut un cinematograf. A existat 
şi o tipografie, care după 1918 a tipărit mai mulţi ani ziarul Cahulul. În 
iunie 1940, la tipografia „Rapoport”, a apărut primul număr al revistei 

Cahulul literar. În 1948 în oraş funcționau 8 şcoli, dintre care 2 medii şi 
2 medii necomplete (de 7 ani). În perioada 1945-1965 se deschid pe 
rând Şcoala pedagogică (1945), Şcoala de medicină (1946), Şcoala 
internat nr. 1 (1961), Sovhozul-tehnicum hidroameliorativ (1964). 

Alexei ACSAN 


VREAU SĂ VORBESC ROMÂNEŞTE 


UNITATEA A V-A 

AUDIEM 

1. Rostim împreună. 
un covrig — doi covrigi o franzelă — două franzele | a vrea 
un colac — doi colaci o prăjitură — două prăjituri | a lua 
un biscuit — doi biscuiţi o pâine — două pâini a da 
un cartof — doi cartofi o roşie — două roşii a mânca 
un castravete — doi castraveți | o cafea — două cafele a bea 
un peşte — doi peşti o lalea — două lalele a şti 

2. Memorizăm propoziţiile. 

a. Eu vreau un covrig mic. e. Eu vreau o prăjitură mica. 

b. Eu iau un peşte lung. f. Eu iau o franzelă lungă. 

c. Eu mănânc un biscuit bun. g. Eu mănânc o roşie bună. 

d. Eu beau un suc dulce. h. Eu beau o cafea dulce. 

3. Pronunţați corect. 

a. Colac scump. b.Covrig ieftin. c. Biscuit mic. d. Peşte mare. 
Colaci scumpi. Covrigi ieftini. Biscuiţi mici. Peşti mari. 
Franzelă scumpă. Prăjitură ieftină. Chiflă mică. Pâine mare. 
Franzele scumpe. Prăjituri ieftine.  Chifle mici. Pâini mari. 

4. Memorizați. 

a. — Ce doriţi? e. — Dumneavostră ce doriți? 

b. — Vreau două pâini. f. — Vreau doi peşti. 

c. — Ce fel de pâine? g. — Ce fel de peşte? 

d. — Una albă şi alta neagră. h. — Unul mic şi altul mare. 

5. Audiaţi textul. Memorizaţi-l. 


La cumpărături 


Astăzi e miercuri. Elevii au cursuri de română, dar nu la Casa Limbii 
Române. 

Împreună cu profesorul merg în oraş, la cumpărături. 
E o lecţie neobişnuită. Azi elevii sunt cumpărători. 


6. Ascultaţi dialogurile. Memorizaţi structurile. 


I. O franzelă, vă rog! 


Vânzătoarea: — Ce doriţi? 

Cumpărătoarea: — O franzelă? Cât costă? 

Vânzătoarea: — Doi lei şi optzeci de bani. 

Cumpărătoarea: - Daţi-mi, vă rog, altă franzelă. 
Vânzătoarea: — De ce alta, doamnă? 

Cumpărătoarea: — Pentru că franzela aceasta e tare. 
Vânzătoarea: - Ba e moale, doamnă! 

Cumpărătoarea: — Daţi-mi totuşi altă franzelă. Poftiţi banii. 
Vânzătoarea: — Poftiţi franzela şi restul: douăzeci de bani. 


ll. Dati-mi alte franzele, vă rog! 


Cumpărătoarea: — Aveţi franzele? 


Vânzătoarea: — Da, iată franzelele. 

Cumpărătoarea: — Sunt proaspete? 

Vânzătoarea: — Da, franzelele sunt foarte proaspete. 
Cumpărătoarea: — Două franzele, vă rog. 

Vânzătorul: — Poftiți. 

Cumpărătoarea: — Daţi-mi, vă rog, alte franzele. 
Vânzătoarea: — De ce altele, doamnă? 
Cumpărătoarea: — Pentru că franzelele acestea sunt tari. 
Vânzătoarea: — Ba sunt moi, doamnă! 


Cumpărătoarea: — Una e tare. Şi alta e tare. 
Daţi-mi totuşi alte franzele. Cât plătesc? 


Vânzătoarea: — Cinci lei şi şaizeci de bani. 
Cumpărătoarea: — Poftiţi şase lei. 
Vânzătoarea: — lată restul: patruzeci de bani. 


Luaţi franzelele, doamnă. 
Cumpărătoarea: — Mulţumesc. 


III. O prăjitură, vă rog! 


Vânzătoarea: — Ce doriţi? 

Cumpărătoarea: — O prăjitură. Cât costă? 
Vânzătoarea: — Cinci lei. 

Cumpărătoarea: -— Daţi-mi, vă rog, altă prăjitură. 
Vânzătoarea: — De ce alta, doamnă? 


Cumpărătoarea: — Pentru că prăjitura aceasta nu e proaspătă. 

Vânzătoarea: — Ba e proaspătă, doamnă! 
Cumpărătoarea: -— Daţi-mi totuşi altă prăjitură. Poftiţi banii. 
Vânzătoarea: — Poftiti prăjitura. 


Cumpărătoarea: — Mulţumesc. 
IV. Dati-mi alte prăjituri, vă rog! 


Cumpărătoarea: — Aveţi prăjituri? 


Vânzătoarea: — Da, iată prăjiturile. 

Cumpărătoarea: — Sunt proaspete? 

Vânzătoarea: — Da, prăjiturile sunt foarte proaspete. 
Cumpărătoarea: — Două prăjituri, vă rog. 

Vânzătoarea: — Poftiți. 

Cumpărătoarea: - Daţi-mi, vă rog, alte prăjituri. 
Vânzătoarea: — De ce altele, doamnă? 

Cumpărătoarea: — Pentru că prăjiturile acestea nu sunt proaspete. 
Vânzătoarea: — Ba sunt proaspete, doamnă? 
Cumpărătoarea: — Daţi-mi totuşi alte prăjituri. Cât plătesc? 
Vânzătoarea: — Zece lei. 

Cumpărătoarea: — Poftiţi zece lei. 

Vânzătoarea: — Luaţi prăjiturile, doamnă. 


Cumpărătoarea: — Mulţumesc. 


V. O pâine, vă rog! 
Ba nu, două pâini, vă rog! 


Vânzătoarea: — Ce doriţi? 
Cumpărătoarea: — O pâine. E proaspătă? 
Vânzătoarea: — Da, pâinea e foarte proaspătă. 


Cumpărătoarea: — Atunci două pâini: una albă 
şi alta neagră. Cât plătesc? 
Vânzătoarea: — O clipă. Pâinea albă costă 2 lei şi 20 de bani, 
pâinea neagră — 2 lei şi 80 de bani. 
Cumpărătoarea: — Poftiţi 10 lei. 
Vânzătoarea: - lată restul: 5 lei. Luaţi pâinile, doamnă! 
Cumpărătoarea: — Mulţumesc. 


VI. O felie de tort, vă rog! 
Două felii de tort, vă rog! 


Vânzătoarea: — Ce doriţi? 
Cumpărătoarea: — O felie de tort, vă rog. Cât costă? 
Vânzătoarea: — Felia de tort costă 6 lei. 

Cumpărătoarea: — Atunci două felii, vă rog. Cât plătesc? 


Vânzătoarea: — 12 lei, vă rog. 
Cumpărătoarea: — Poftiţi 20 de lei. 
Vânzătoarea: — lată restul: 8 lei. Luaţi feliile de tort, doamnă! 


VII. O cafea, vă rog! 


Vânzătoarea: — Ce doriţi? 

Cumpărătoarea: — O cafea, vă rog. Cât costă? 
Vânzătoarea: - Cafeaua costă 6 lei. 
Cumpărătoarea: — Poftiţi 10 lei. 

Vânzătoarea: — lată restul: 4 lei. 


Doamnă, cafeaua e foarte fierbinte. 


VIII. Cafelele sunt fierbinţi, doamnă! 


Vânzătoarea: — Ce doriţi? 

Cumpărătoarea: — Două cafele, vă rog. Cât plătesc? 
Vânzătoarea: — 12 lei, vă rog. 

Cumpărătoarea: — Poftiţi 20 de lei. 

Vânzătoarea: — lată restul: 8 lei. Doamnă, 


cafelele sunt foarte fierbinți. 


IX. Zece covrigi, vă rog! 


Cumpărătorul:  — Aveţi covrigi? 

Vânzătorul: — Da, iată covrigii. 
Cumpărătorul:  — Sunt proaspeți? 

Vânzătorul: — Da, covrigii sunt proaspeți. 
Cumpărătorul:  — Daţi-mi nişte covrigi, vă rog. 
Vânzătorul: — Câţi? 

Cumpărătorul:  — Zece covrigi. Cât costă? 
Vânzătorul: — Covrigii costă zece lei. 
Cumpărătorul:  — Mai daţi-mi unul, vă rog. 
Vânzătorul: — Poftiți. 

Cumpărătorul:  — Daţi-mi, vă rog, alt covrig. 
Vânzătorul: — De ce? 

Cumpărătorul:  — Covrigul acesta e prea uscat. 
Vânzătorul: — Ba e proaspăt, domnule! 
Cumpărătorul:  — Daţi-mi totuşi altul. Cât plătesc? 


Vânzătorul: — Unsprezece lei. 

X. Un kilogram de cartofi, vă rog! 


Cumpărătorul:  — Aveţi cartofi? 

Vânzătorul: — Da, iată cartofii. 

Cumpărătorul:  — Sunt vechi? 

Vânzătorul: — Nu, cartofii sunt noi. 
Cumpărătorul:  — Daţi-mi nişte cartofi, vă rog. 
Vânzătorul: — Câţi? 

Cumpărătorul:  — Un kilogram. 

Vânzătorul: — Luaţi cartofii, domnule. 
Cumpărătorul:  — Daţi-mi, vă rog, alt cartof. 
Vânzătorul: — De ce? 

Cumpărătorul:  — Cartoful acesta e rău. 
Vânzătorul: — Ba e bun, domnule. 
Cumpărătorul:  — Daţi-mi totuşi altul. Cât plătesc? 
Vânzătorul: — Trei lei şi treizeci de bani. 
Cumpărătorul:  — Poftiți patru lei. 

Vânzătorul: — Daţi-mi, vă rog, alți lei. 
Cumpărătorul:  — Dece? 

Vânzătorul: — Pentru că leii aceştia sunt rupti. 


XI. Nişte castraveți, vă rog! 


Cumpărătorul:  — Aveţi castraveți? 

Vânzătorul: - Da, iată castraveții. 
Cumpărătorul:  — Sunt proaspeți? 

Vânzătorul: — Da, castraveții sunt proaspeți. 
Cumpărătorul:  — Daţi-mi nişte castraveți, vă rog. 
Vânzătorul: — Câţi? 

Cumpărătorul:  — Şase castraveți. Cât costă? 
Vânzătorul: — Castraveţii costă doisprezece lei. 
Cumpărătorul:  — Mai dati-mi unul, vă rog. 
Vânzătorul: — Poftiți. 

Cumpărătorul:  — Daţi-mi, vă rog, alt castravete. 
Vânzătorul: — De ce? 

Cumpărătorul:  — Castravetele acesta e veşted. 
Vânzătorul: — Ba e proaspăt, domnule. 
Cumpărătorul:  — Daţi-mi totuşi altul. Cât plătesc? 
Vânzătorul: — Paisprezece lei. 

Cumpărătorul: — Poftiți paisprezece lei. 
Vânzătorul: — Dați-mi, vă rog, alți lei. 
Cumpărătorul:  — De ce? 

Vânzătorul: — Pentru că leii aceştia sunt rupti. 
Cumpărătorul:  — Ba nu e rupt nici un leu, domnule. 


Vânzătorul: — Ba da, leul acesta e rupt. 

7. Traduceți. 
Elevii merg la cumpărături. 


VORBIM 


1. Alegeţi varianta potrivită. 


a. Un cumpărător cere............ 


b. Alt cumpărător cere............ 


c. Cumpărătorul cere.............. 


d. O cumpărătoare cere......... 


e. Altă cumpărătoare cere...... 


f. Cumpărătoarea cere........... 


Elevii sunt cumpărători. 


a. un covrig. 
b. zece covrigi. 
c. doisprezece covrigi. 


a. un kilogram de cartofi. 
b. zece kilograme de cartofi. 
c. douăsprezece kilograme de cartofi. 


a. un castravete. 
b. şase castraveți. 
c. doisprezece castraveți. 


a. o franzelă. 
b. zece franzele. 
c. douăsprezece franzele. 


a. două franzele. 
b. zece franzele. 
c. douăsprezece franzele. 


. O prăjitură. 
. zece prăjituri. 
. douăsprezece prăjituri. 


ooog 

g. O cumpărătoare cere.......... a. două prăjituri. 
b. zece prăjituri. 
c. douăsprezece prăjituri. 


h. Altă cumpărătoare cere....... a. două pâini. 
b. zece pâini. 
c. douăsprezece pâini. 


i. Cumpărătoarea cere............. a. două pâini albe. 
b. două pâini negre. 
c. una albă şi alta neagră. 


2. Dialogaţi cu colegul (lucrăm în perechi). 


Cât costă... 

1. ...0 franzelă / franzela? 6. ...două franzele? 11. ...covrigii? 

2. ...o prăjitură / prăjitura? 7. ...două prăjituri? 12. ...biscuiţii? 

3. ...0 pâine/ pâinea? 8. ...două pâini? 13. ...cartofii? 

4. ...0 felie de tort / felia? 9. ...două felii de tort? 14. ...castraveţii? 
5. ...0 cafea / cafeaua? 10. ...două cafele? 15. ...strugurii? 


3. Răspundeţi după model. 


Acesta este un cartof. 

— Ce este acesta? (covrig) E ia pa E al tt 
— Ce este acesta? (colac) alăture at a d aaa 
— Ce este acesta? (biscuit) ma Na ll aa aaa 


a. — Ce este acesta? (cartof) 


b. — Ce este acesta? (peşte) — Acesta este un peşte. 
— Ce este acesta? (castravete) cala a 0 a nl az 
— Ce e acesta? (pepene verde) E A Da a a ana ai 
— Ce e acesta? (pepene galben) iai ec De ti lt st 


c. — Ce doriţi? (cartofi) — Nişte cartofi, vă rog. 
— Ce doriţi? (covrigi) pane a a in na căii atu a 
— Ce doriţi? (colaci) fat Data a ed eta a 
— Ce doriți? (biscuiţi) 0 a a ia e 


d. — Ce doriţi? (castraveți) — Nişte castraveți, vă rog. 
— Ce doriţi? (struguri) io e det eg taia 
— Ce doriţi? (pepeni verzi) Sti ta cate 
— Ce doriţi? (pepeni galbeni) ai ata 2 0 aa lt 


e. — Cât costă cartofii? — Cartofii costă patru lei. 
— Cât costă covrigii? n tt ta i a a St 

— Cât costă colacii? nada ua a a a 
— Cât costă biscuiţii? E gale aaa i ia ea 
f. — Cât costă castraveții? — Castraveţii costă opt lei. 
— Cât costă strugurii? ouă aaa e ad ada n at 
— Cât costă pepenii verzi? Ca het a ai a a e 
— Cât costă pepenii galbeni? iul oua 8 a a an a et 
g. — Cum este colacul? (bun) — Colacul este bun. 
— Cum este covrigul? (mic) E a a a 
— Cum este peştele? (mare) ai ai da a tat 
— Cum e castravetele? (verde) nai END n T 
— Cum este biscuitul? (dulce) GA nd Di a 
h. — Cum sunt colacii? (buni) — Colacii sunt buni. 
— Cum sunt covrigii? (mici) eo ea a aaa aaa la 
— Cum sunt peştii? (mari) n Da i ti 
— Cum sunt castraveţii? (verzi) a lana tn a a ate 
— Cum sunt biscuiţii? (dulci) al ti a i aa 
i. — Cum este laptele? (alb) — Laptele este alb. 
— Cum e pepenele verde? (roşu)  —....mmeneee nenea 
— Cum e pepenele galben? (dulce) —..........mmmmeee eee 
— Cum e castravetele? (verde) aaa aaa a ea E 


4. Discutaţi cu colegii (lucrăm în grup). 


[Situaţie de comunicare: Un elev (o elevă) este vânzător (vânzătoa- 
re), alţi elevi (alte eleve) sunt cumpărători (cumpărătoare).] 


5. Numiţi diferite produse şi spuneţi cât costă ele. 


6. Transformați ca în model. 


a.— O franzelă, vă rog. — Două franzele, vă rog. 
— O tartină, vă rog. "ial e ră nu ut a e aa ua 
— O chiflă, vă rog. te Dea ada aa a ut E 
— O clătită, vă rog. E i ai ital dania da aul a T 
b. — Cât costă franzela? — Cât costă franzelele? 
— Cât costă tartina? SE olane ma st ia aaa 
— Cât costă chifla? 0 Di Bt ca a tr taiati a Eat aa 
— Cât costă clătita? 0 mat taia ala S eee la 


c. — O prăjitură, vă rog. 
— O coptură, vă rog. E 0 cui tau e E a Aaaa aula et 

— O friptură, vă rog. 
— O băutură, vă rog. 


d. — Cât costă prăjitura? 
— Cât costă coptura? 
— Cât costă friptura? 
— Cât costă băutura? 


e. — O pâine, vă rog. 
— O bere, vă rog. 
— O ridiche, vă rog. 
— O carte, vă rog. 


f. — Cât costă pâinea? 
— Cât costă berea? 
— Cât costă ridichea? 
— Cât costă cartea? 


g. — O felie de tort, vă rog. 
— O cutie de biscuiţi, vă rog. 
— O roşie, vă rog. 
— O farfurie, vă rog. 


h. — Cât costă felia de tort? 
— Cât costă cutia de biscuiţi? 
— Cât costă roşia? 
— Cât costă farfuria? 


i. — O cafea, vă rog. 
— O lalea, vă rog. 
— O stea, vă rog. 
— O canapea, vă rog. 


j. — Cât costă cafeaua? 
— Cât costă laleaua? 
— Cât costă steaua? 
— Cât costă canapeaua? 


k. — Cum este franzela? (bună) 
— Cum este prăjitura? (mică) 
— Cum este pâinea? (mare) 
— Cum este cafeaua? (tare) 
— Cum e felia de tort? (dulce) 


— Cât costă prăjiturile? 


— Cât costă pâinile? 


— Două cafele, vă rog. 


— Franzela este bună. 

|. — Cum sunt franzelele? (bune) — Franzelele sunt bune. 
— Cum sunt prăjiturile? (mici) lt la ata a ll 
— Cum sunt pâinile? (mari) za a te al ul da 
— Cum sunt cafelele? (tari) aaa o e a aa pt 
— Cum sunt feliile de tort? (dulci)  —.... mere 


m.-— Cum este sarea?(albă) — Sarea este albă. 
— Cum este mierea?(dulce) iata dă aia aia aa 
— Cum este cafeaua?(neagra) Pe iu i ta al 
— Cum este ciorba?(acră) a e e i aaa 


CITIM 


1. Citiţi textul. 


La cumpărături 


Astăzi e miercuri. Elevii au cursuri de română, dar nu la Casa Limbii 
Române. Împreună cu profesorul merg în oraş, la cumpărături. E o lecţie 
neobişnuită. Azi elevii sunt cumpărători. 


Un cumpărător este Fausto. El vrea o pâine, o franzelă, un colac, 
un covrig, un corn şi o chiflă. Fausto întreabă cât costă pâinea, franzela, 
colacul, covrigul, cornul şi chifla. El ia cumpărătura şi dă banii. 


Alt cumpărător este Tom. El vrea două pâini, două franzele, doi co- 
laci, doi covrigi, două cornuri şi două chifle. Tom ştie cât costă pâinile, 
franzelele, colacii, covrigii, cornurile şi chiflele. El ia cumpărăturile şi dă 
banii. 


O cumpărătoare este Nataşa. Ea vrea roşii, castraveți, cartofi, mor- 
covi şi ardei. Ea întreabă cât costă roşiile, castraveții, cartofii, morcovii şi 
ardeii. Nataşa ia cumpărăturile şi dă banii. 


Altă cumpărătoare este Ivanka. Ea vrea doar o roşie, un castravete, 
un cartof, un morcov şi un ardei. Ea nu ştie şi întreabă vânzătoarea cât 
costă roşia, castravetele, cartoful, morcovul şi ardeiul. Apoi Ivanka ia cum- 
părătura şi dă banii. 


După aceea elevii intră într-o cafenea. Aici unii beau doar bere. Alţii 
mănâncă şi peşte sărat. Unele doamne beau cafea. Altele mănâncă şi 
ceva dulce (biscuiţi, prăjituri, tort) . Biscuiţii sunt gustoşi. Prăjiturile şi feliile 
de tort sunt foarte gustoase. Cafelele sunt foarte bune. Unii elevi şi unele 
eleve mai vor înghețată. Alţi elevi şi alte eleve nu mai vor nimic. 

2. Găsiţi continuarea propoziţiilor. 

1. Astăzi e a. miercuri. 

2. Elevii au b. cafea. 

3. Azi elevii c. şi un ardei. 

4. Fausto vrea un d. cursuri de română. 

5. Tom vrea două e. sunt cumpărători. 

6. Nataşa vrea f. cornuri şi două chifle. 

7. Ivanca vrea un morcov g. corn şi o chiflă. 

8. Doamnele beau h. roşii şi castraveți. 

2 3 5 6 7 8 

3. Combinati întrebarea cu răspunsul. 

1. — Ce zi e azi? a. — Astăzi e miercuri. 

2. — Ce cursuri au elevii? b. — Ei au cursuri de română. 

3. — Unde merg ei? c. — Ei mai vor îngheţată. 

4. — Impreună cu cine merg? d. -— Ei beau cafea. 

5. — Ce sunt elevii azi? e. — Azi ei sunt cumpărători. 

6. — Ce mănâncă elevii? f. — Ei merg cu profesorul. 

7. — Ce beau elevii? g. — Elevii merg la cumpărături. 

8. — Ce mai vor elevii? h. — Ei mănâncă ceva dulce. 

2 3 5 6 7 8 

4. Citiţi reperele, apoi reproduceți conținutul textului citit. 
Miercuri. Fausto. Tom. Nataşa. Ivanka. 
Cursuri. Pâine. Pâini. Roşii. Roşie. 
Casa Limbii |Franzelă. Franzele. Castraveţi.  |Castravete. 
Române. Covrig. Covrigi. Cartofi. Cartof. 
La cumpără- |Corn. Cornuri. Morcovi. Morcov. 
turi. Chiflă. Chifle. Ardei. Ardei. 
Lecţie Cât costă? Cât costă? |Cât costă?  |Cât costă? 
neobişnuită. |Cumpărătură. |Cumpărături. |Cumpărături. |Cumpărătură. 
Cumpărători. |Bani. Bani. Bani. Bani. 

SCRIEM 


1 


a. 


. Continuaţi modelele. 


. Eu vreau un covrig. 
. Tu vrei un colac? 
. El vrea un biscuit. 


Ea vrea un castravete. 
„Noi vrem un pepene verde. 
. Voi vreți un pepene galben? 


. Ei vor un ardei. 
Ele vor un pui. 


„Eu iau o franzelă. 

. Tu iei o chiflă? 

. El ia o îngheţată. 
Ea ia o cafea. 

„Noi luăm o pâine. 


. Voi luați o cutie de biscuiţi? 


„Ei iau o felie de tort. 
Ele iau o cheie. 


. Eu dau un manual. 


. Tu dai un dicţionar? 
. El dă un caiet. 


Ea dă un creion 


„Noi dăm un pix. 
. Voi dați un tort? 
. Ei dau un corn. 


Ele dau un suc. 


. Eu mănânc unt. 
. Tu mănânci caşcaval? 
. El mănâncă salam. 


Ea mănâncă orez. 


„Noi mâncăm hrişcă. 

. Voi mâncaţi frişcă? 

. Ei mănâncă fasole. 
Ele mănâncă miere. 


. Eu beau suc. 
. Tu bei vin? 
. El bea ceai. 


Ea bea lapte. 


„Noi bem ţuică. 
. Voi beți votcă? 
. Ei beau citronadă. 


Ele beau bere. 


Eu vreau doi covrigi. 

2. Scrieţi forma corespunzătoare. 


1. Cât costă covrigii, colaci....., biscuiţi....., cartofi....., castraveți....., 
pepeni..... verzi, pepeni..... galbeni, struguri....., franzele....., tartine....., 
clătite....., chifle....., prăjituri....., copturi....., băuturi....., beri....., cărți....., 
pâini....., felii..... de tort, cutii..... de bomboane, roşii....., cafele.....? 


2. Vreau un covrig, ..... colac, ..... kilogram de biscuiţi, ..... kilogram 
de cartofi, ..... castravete, ..... pepene verde, ..... pepene galben, ..... kilo- 
gram de struguri, ..... franzelă, ..... tartină, ..... chiflă, ..... clătită, ..... prăjitu- 
ră, ..... coptură, ..... băutură, ..... bere, ..... carte, ..... pâine, ..... felie de tort, 
ata cutie de bomboane, ..... roşie, ..... cafea, ..... lalea. 


3. Nu ştiu cât costă covrigul, colac....., kilogram..... de biscuiţi, kilo- 
gram..... de cartofi, castravete....., pepene..... verde, pepene..... galben, 
kilogram... de struguri, franzel....., tartin....., chifi....., clătit....., prăjitur....., 
coptur....., băutur....., bere....., carte....., pâine....., feli..... de tort, cuti..... de 
bomboane, roşi....., cafea....., lalea...... 


4. 1) Colacul e proaspăt. Dar franzela e mai proaspăt..... . 2) Cornul 
e prea uscat. Şi chifla e uscat..... . 3) Castraveţii sunt proaspeţi. Şi roşiile 
sunt proaspe..... . 4) Ceaiul e fierbinte. Şi cafeaua e fierbint..... . 5) Sucu- 
rile sunt reci, iar cafelele sunt fierbin..... . Colacii sunt mar....., covrigii sunt 
Mic... . 


3. Alcătuiţi întrebări (cât? câtă? câţi? câte?). 


1. Castraveții costă 12 ler: omite detecta aa ? 
2. lau jumătate de pâine. Onna ? 
3. Mănânc trei covrigi. Onna ? 
4. Beau două cafele. Onea ? 


4. Cunoaşteţi aceste cuvinte? Traduceți-le în limba maternă. 


ardei -aeee COMMUT =... prăjitură =... 
bere -sree COVrigi Srii issii [DU iesea catea eee ii i cea 
biscuiţi -.... aa aaeeeeae fasole eta na TIdIChE. =: sei eta ana 
cafea +... franzelă -................. FOŞI Iza eta ata aaa 
cartofi +... friptură -...... nenea salam <+... 
castraveți -................. ÎI ES) esa aa SATE = ceeace accea 
caşcaval -.................. hrişcă Siriene SUG Saaai 
GEA Sasoin lapte +... tartine isanne isi 
ciorbă <... miere -....... men tort cea cec at pe ea ana 
CNA Sissa MOICOVI Sinisira TUCA Aora aa 
citronadă -.................. OOZ ao ete Ulei -.....mmnnnnncnneneneneeeneee 
Clătită -.....meeeeeeeeee pâine -........ennneeeeeeee UN = era 
COlGC =. za oaie sata d pepene galben -........ WI eee ital tatea tai 
COptură -.......eeeeeeeeeeee pepene verde -.......... Votca =... onoarei 

Elemente de gramatică funcţională 


1. Substantive masculine la plural (cu articole nehotărâte şi hotărâte) 
2. Substantive feminine la plural (cu articole nehotărâte şi hotărâte) 
3. Adjectivele (masculine şi feminine) la singular şi la plural: 


a. cu patru forme 


b. cu trei forme 


c. 
d. 


cu două forme 
cu o formă 


4. Pronumele interogative (cât? câtă? câți? câte?) 
5. Pronumele şi adjectivele nehotărâte (unul, una, altul, alta, alții, 
altele; alt..., altă ..., alţi ..., alte...) 
6. Verbele neregulate a vrea, a lua, a da, a sta, a mânca, a bea, a 


şti la indicativ prezent 


1. Substantive masculine la plural 


a: aa Compară: | b. cu articol hotărât | Compară: 
Nişte ... Un ... -i - ul, -le 
Eu vreau nişte covrigi. |covrig Covrigii sunt mici. covrigul 
Tu vrei doi colaci? colac Colacii sunt mari. colaculul 
El vrea doi biscuiti. biscuit Biscuiții sunt dulci. biscuitul 
Noi vrem doi lei. leu Leii nu sunt rupți. leul 
Voi vreţi doi peşti. peşte Peştii sunt vii? peştele 
Ei vor doi castraveți.  |castravete |Castraveţii sunt verzi. |castrevetele 
2. Substantive feminine la plural 
a E GuiiCa) NE ORA Compară:| b. cu articol hotărât Compară: 
(sau numeral) para: i para. 
Nişte ... O... - le -a 
Eu iau nişte franzele.  |franzelă |Cât costă franzelele? [franzela 
Tu iei două prăjituri? prăjitură |Cum sunt prăjiturile? |prăjitura 
Ea ia două pâini. pâine Cât costă pâinile? pâinea 
Noi luăm două cafele. |cafea Cum sunt cafelele? cafeaua 
Voi luaţi două cutii? cutie Unde sunt cutiile? cutia 
Ele iau două chei. cheie Cauti cheile? cheia 


Notă: Substantivele feminine de tipul cumpărătoare, vânzătoare au ace- 
eaşi terminaţie (- e) la singular şi la plural, dar se articulează diferit: o cumpă- 
rătoare — cumpărătoarea, nişte cumpărătoare — cumpărătoarele. 

3. Adjectivele (masculine şi feminine) la singular şi la plural 


a. Adjective cu patru forme 


Masculin Feminin 
Singular (Ø) plural (-i) singular (-ă) plural (-e) 
Elev bun. Elevi buni. Elevă bună. Eleve bune. 
Coleg plăcut. | Colegi plăcuţi. | Colegă plăcută. Colege plăcute. 
Băiat frumos. | Băieți frumoşi. | Fată frumoasă. Fete frumoase. 
Soț bucuros. | Soţi bucuroşi. | Soţie bucuroasă. | Soții bucuroase. 


Notă: Adjectivele de tipul acru, albastru, negru au terminația -u (masc. 


sing.), -i plin (masc. pl.), -ă (fem. sing.), -e (fem. pl.). 
acru acri acră acre 
albastru | albaştri | albastră | albastre 
negru negri neagră negre 


b. Adjective cu trei forme 


Masculin singular | Feminin singular Masculin şi feminin 
(9 sau -u) (-ă sau -e) plural (-i) 

Covrig mic. Chiflă mică. Covrigi mici şi chifle mici. 

Castravete lung. Franzelă lungă. Castraveti şi franzelă lungi. 

Costum nou. Cămaşă nouă. Costume şi cămăşi noi. 

Pulover roşu. Fustă roşie. Fuste şi pulovere roşii. 


c. Adjective cu două forme 


Masculin şi feminin singular (-e) 


Masculin şi feminin plural (-i) 


Cartof mare. Felie mare. 

Corn tare. Chiflă tare. 

Colac moale. Franzelă moale. 
Ceai dulce. Cafea dulce. 
Castravete verde. Frunză verde. 


Cartofi mari. Felii mari. 
Cornuri tari. Chifle tari. 

Colaci moi. Franzele moi. 
Ceaiuri dulci. Cafele dulci. 
Castraveti verzi. Frunze verzi. 


Notă: Adjectivul vechi se utilizează cu substantive masculine, feminine 
şi neutre la plural (prieten vechi, prieteni vechi, prietene vechi, manual 
vechi, manuale vechi). Forma veche e la feminin singular ( carte veche). 


d. Adjective cu o formă (bej, bordo, crem, maro, mov, oranj, roz) 

4. Pronumele interogative (cât? câtă? câți? câte?) 


a. — Cât peşte vreţi? 
— Două kilograme. 


b. — Câtă bere vreţi? 
— Două halbe. 


c. — Câţi peşti vreţi? 
— Unul. (Numai un peşte.) 


d. — Câte beri vreţi? 
— Una. (Numai o bere.) 


5. Pronumele şi adjectivele nehotărâte (unul, altul, una, alta, unii, 
alții, unele, altele; un ..., alt ..., o ..., altă ..., unii ..., alţi ..., unele ..., 


alte ...) 


Pronume nehotărâte 


Adjective nehotărâte 


Unul ia zahăr, 
altul ia sare. 
Una vrea suc, 
alta vrea cafea. 
Unii iau zahăr, 
alții iau sare. 
Unele vor suc, 
altele vor cafea. 


Un cumpărător ia zahăr, 

alt cumpărător ia sare. 

O cumpărătoare vrea suc, 

altă cumpărătoare vrea cafea. 
Unii cumpărători iau zahăr, 
alți cumpărători iau sare. 
Unele cumpărătoare vor suc, 
alte cumpărătoare vor cafea. 


6. Verbele neregulate a lua, a da, a sta, a bea, a şti, a vrea, a mân- 


ca la indicativ prezent 


a Eu ce Tuce |El(eajce | Noice | Voice | Ei(ele) ce 

fac? faci? face? | facem? | faceţi? fac? 

lua lau iei ia luăm luați iau 

da dau dai dă dăm dați dau 

sta stau stai stă stăm staţi stau 

bea beau  |bei bea bem beti beau 

şti ştiu ştii ştie ştim ştiţi ştiu 

vrea |vreau vrei vrea vrem vreți vor 

mânca |mănânc |mănânci mănâncă |mâncăm |mâncaţi mănâncă 

Recapitulăm. 


Ce cunoaştem de la Unitatea a V-a? 


a denumi Ce este acesta? 
diferite tipuri |Acesta este un covrig. 
de produse  |Ce este aceasta? 

(la singular  |Aceasta este o 

şi la plural)  |franzelă. 


Ce sunt aceştia? 

Aceştia sunt nişte covrigi. 
Ce sunt acestea? 

Acestea sunt nişte franzele. 


„„ |a spune ce 
tim 

ui cantitate de 

produse vrem 


Daţi-mi, vă rog, doi Daţi-mi, vă rog, două 
colaci. franzele. 


Cât costă cornul? Cât costă covrigii? 
Cât costă laptele? Cât costă castraveţii? 
Cât costă mierea? Cât costă franzelele? 
Cât costă chifla? Cât costă chiflele? 


a întreba cât 
costă diferite 
produse 


Expresii uzuale: 


Ba da! Dati-mi, vă rog! 
Ba nu! Luaţi, vă rog! 

Vladimir BULAT 


PICTURA SFIOASĂ 


Privită în ansamblul său, 
pictura Elenei Bontea vădeşte o 
coerenţă circulară, programatică. 
Artista face parte din acea tagmă 
de creatori care nu afirmă răspi- 
cat că au găsit definitiv şi indu- 
bitabil calea, ci o caută continuu. 
Consecvent. Căutarea aceasta, 
tenace şi mereu surprinzătoare, 
punctează un traseu artistic per- 
fect recognoscibil. Bontea şi-a 
găsit „tema” şi „laitmotivul” parcă 
dintru început. 

Făcându-şi apariția pe 
scena artistică cam după anul 
1960, deşi absolventă a Facultă- 
tii de Istorie şi Teorie a Artei, în 
1966, Elena Bontea s-a remar- 
cat printr-o traiectorie creatoare 
strict individuală. Cu mici şi insig- 
nifiante excepții, inevitabile, se 
pare, ea a fost atrasă de univer- 
sul lucrurilor fragile şi umile, de 
experienţa palpabilă şi estetică a 
contactului cu ele. Există un as- 
cendent în propria biografie care 
a determinat, psihologic vorbind, 
o relație foarte specială, aproa- 
pe imposibil de îmbrăcat în vo- 
cabule, cu lumea obiectuală din 
imediata proximitate a artistei: 
vase, ulcele, vaze, fructe, flori, 


scoarțe şi ţesături vechi... Într-o 
vreme, artista însăşi a făcut tapi- 
serie. Dexteritatea pentru țesut a 
deprins-o la una din mănăstirile 
de maici din Moldova (la Tabora, 
înainte ca aceasta să trăiască 
drama desființării). Tot acolo 
şi-a descoperit, se pare, şi gustul 
pentru dinamica cromatică. Cert 
este că, din chiar debutul creaţiei 
sale, experienţa trăirii interioare 
a jucat un rol determinant. 
Gradul de stilizare şi abs- 
tractizare (uneori) la care a ajuns 
artista în picturile sale, deopotri- 
vă în cele din anii 1970, dar şi în 
cele de astăzi, atestă un proces 
de „distilare” şi „metamorfozare” 
profund asumat şi susținut. E ca 
un metronom neobosit. Am văzut 
câteva lucrări, de la finele anilor 
1970, neexpuse în expoziţii — ca 
nişte „probe de laborator” —, din 
care reiese limpede că artista 
nu a stat deoparte atunci când 
lumea artistică consemna turbu- 
lentele sociale şi mai ales pe cele 
estetice ale vremii. A făcut artă 
pop în adevăratul sens al acestui 
concept. „Era” Beatles şi flower- 
power a consemnat-o aşa cum 
s-a priceput. Trebuie să conşti- 
entizăm că acest escapism plas- 
tic, produs într-o societate ostilă 
şi destul de rigidă, vorbeşte des- 
pre un spirit lăuntric foarte liber, 
deopotrivă inventiv şi sfios. In ju- 
rul său prolifera, la cote maxime, 
„realismul socialist”, conformis- 
mul, schizofrenia, ticăloşia, filisti- 

nismul, trivialitatea, obscenitatea 
etică... 

A produs de-a lungul de- 
ceniilor şi câteva compoziţii te- 
matice de dimensiuni mai mari: 
Decretul despre pământ (1970), 
Malanca — teatru popular (1973), 
Tragedia din Drăgăneşti (1974- 
1975), Bucuria muncii (1975), 
Balada „Mioriţa” (1977), Călătorie 
în basm (1981), Cântecul toam- 
nei (1984) ş.a. care reconfirmă, 
dincolo de efortul — deloc con- 
vingător, ce-i drept — de a se în- 
scrie în tipicul specific picturii de 
gen, sensibilitatea artistei pentru 
picturalitate, finalmente, pentru 
pictura pură. Atitudinea ei nu 
este diferită atunci când pictează 
nişte flori efemere sau un basm. 
Orice pretext este bun pentru 
experienţe cromatice. „Proble- 
ma creării unor valori coloristice 
ca exponent ideologic şi estetic 
al operei de artă o preocupă pe 
Elena Bontea încă de la sfârşitul 
anilor '60”, observă cu fineţe cri- 
ticul Gheorghe Mardare, în textul 
pentru catalogul expoziției perso- 
nale a artistei, în anul 1985. 

Creaţia ei nu pare a avea 
un început; analizată retrospec- 
tiv, nu se pot intui reculuri sau in- 
decizii, bâlbe sau compromisuri. 


Pictura Elenei Bontea convinge 
prin stilul său împlinit încă din anii 
în care se vorbea intens despre 
existența, la Chişinău, a unei 
„scoli moldoveneşti de pictură”, 
alături de Ada Zevin, Valentina 
Rusu-Ciobanu, Ludmila Țoncev, 
Inessa Țâpin, Sergiu Galben, Di- 
mităr Peicev, Sergiu Cuciuc ş.a. 
O generaţie foarte compactă, 
inventivă, temerară în preferința 
sa pentru „autoritatea” absolută a 
cromaticii. 

Pictura Elenei Bontea nu 
intenţionează să perturbe câtuşi 
de puţin percepția şi habitudinile 
ochiului contemporan, nu-l aga- 
sează şi nici nu-l şochează în nici 
un fel, asta face act de prezenţă, 
matură, în măsura în care recep- 
torul este într-o concordanţă dori- 
tă cu ea. Prin urmare, îşi aşteap- 
tă, mereu sfioasă şi cumsecade, 
spectatorul. Este chiar „proiecția” 
materializată (ca o „hartă psiholo- 
gică”?) — transformată în imagine 
recognoscibilă — a unui artist îm- 
pătimit de vibrația coloristică, ar- 
monie, echilibru, de texturi plas- 
tice. Dacă ar fi să caracterizez 
întreaga operă a Elenei Bontea, 
printr-un minimum de cuvinte, 
aş spune frust: „extaz latent”. 

Nina ZGARDAN 


DE LA LATINITATE 
LA ROMANITATE 


Studiul Fondul latin şi fle- 
xiunea nominală în limba ro- 
mână (Editura Universitas XXI, 
laşi, 2006) porneşte, după cum 
afirmă autoarea Doina Butiurcă 
în Cuvânt înainte, de la premisa 
lui E. Coșeriu că o „stare de lim- 
bă” este reconstituirea altei „stări 
de limbă” şi nu un moment fără 
cauzalitate. Autoarea consideră 
că suma „stărilor de limbă” ante- 
rioare, a etapelor diacronice con- 
stituie „starea de limbă” actuală, 
care este „treapta necesară între 
istoricul limbii şi vorbitorul preo- 
cupat de formarea competente- 
lor”. Pentru reconstituirea „stării 
de limbă” anterioare limbilor ro- 
manice şi, în mod special, a lim- 
bii române D. Butiurcă foloseşte 
metoda comparativ-istorică. 

Lucrarea pe care o prezen- 
tăm conţine trei capitole bine 
structurate. În primul capitol, 
Fondul latin, autoarea analizează 
diferenţele dintre latina clasică şi 
latina populară. Latina populară, 
vorbită pe întreg teritoriul Impe- 
riului Roman, a favorizat apariţia 
diferenţelor care au dus, în cele 
din urmă, la distanţarea ei de va- 


rianta clasică. Generalizarea ten- 
dinţelor inovatoare a impulsionat 
procesul de formare a limbilor 
romanice. Însă înainte de a vorbi 
despre modificările survenite în 
latina populară, autoarea stăruie 
asupra modificărilor produse în 
latina clasică în raport cu fondul 
indo-european — „stare de limbă” 
anterioară. 

Nucleul lexical al limbii latine 
constă, în mare parte, din cuvin- 
te monosilabice lipsite de valoare 
stilistică, provenite din indo-euro- 
peana comună. Autoarea consi- 
deră că anume prin aceasta se 
explică tendinţa latinei clasice „de 
a elimina substantivele defective 
sau de a le înlocui cu forme pur- 
tătoare de valori stilistice” (p. 22). 
Înnoirea lexicului latinei clasice 
s-a produs prin substituirea ele- 
mentelor de substrat cu împru- 
muturi  osco-umbrice, etrusce, 
mediteraniene şi greceşti, aces- 
tea din urmă fiind cele mai nu- 
meroase, deoarece răspândirea 
lor a fost stimulată de extinderea 
creştinismului pe întreg teritoriul 
Imperiului Roman. D. Butiurcă 
demonstrează că evoluţia fon- 
dului lexical latin se datorează şi 
unor procedee de formare a cu- 
vintelor — calcul semantic, deriva- 
rea şi compunerea — importante 
şi pentru dezvoltarea limbilor ro- 
manice. Calcul lingvistic era folo- 
sit cu preponderență la formarea 
lexicului terminologic. Cele mai 
reprezentative sufixe erau cele 

nominale, derivate de la teme 
verbale sau nominale, şi cele 
adjectivale. Autoarea analizează 
circa 70 de sufixe latine care s-au 
păstrat şi în limbile romanice. Tot 
aici găsim şi o listă de prefixe cu 
valorile lor lexico-semantice din 
limba latină, atestate în linii mari 
şi în limbile romanice. Derivarea 
parasintetică şi compunerea au 
constituit cele mai complexe mij- 
loace de reînnoire a lexicului lati- 
nei populare, afirmă D. Butiurcă. 
Autoarea explică specificul latinei 
populare prin numeroasele ino- 
vaţii apărute în urma devierii de 
la norma generală clasică. 
Analizând modificările de or- 
din lexical, ea demonstrează că 
acestea constituie o consecinţă a 
schimbărilor fonetice, a sincopă- 
rilor (lat. cl.: auricula — lat. pop.: 
oricla), a reducerii consoanelor 
finale -s, -m, ş.a.m.d. Aceste fo- 
neme au avut impact inovator nu 
numai asupra lexicului, ci şi asu- 
pra morfo-sintaxei. De exemplu, 
căderea lui -s şi -m final a dus 
la „confundarea subiectului cu 
obiectul direct în latina dunărea- 
nă” şi, ca urmare, topica latinei 
clasice SB-CI-CD-Pred este înlo- 
cuită cu SB-Pred-CD-CI. La nivel 
morfologic două tendințe devin 
evidente — simplificarea flexiunii 
şi dezvoltarea formelor analitice. 
În latina populară intervin 
şi schimbări de ordin seman- 
tic. Unele cuvinte capătă un alt 
sens în latina populară (de ex.: 


lat. clas. focus — cămin, vatră; 
lat. pop.: focus — foc), altele îşi 
restrâng sensul (de ex.: lat. clas. 
cognatus — rudă de sânge — lat. 
pop. cognatus — soțul surorii) 
sau şi-l extind (de ex. lat. clas.: 
habeo — a avea — lat. pop. ha- 
beo — a avea, a exista). 
Interesante sunt şi paginile 
consacrate fondului şi „super- 
stratului cultura!” latin în vocabu- 
larul limbilor romanice. Autoarea 
aduce date statistice referitoare 
la structura etimologică a voca- 
bularului reprezentativ al limbilor 
romanice. Catalana, de exem- 
plu, are cel mai mare număr de 
cuvinte din fondul latin. Din cele 
2381 de cuvinte selectate, 1210 
au etimon latinesc, iar 436 sunt 
împrumuturi romanice de origi- 
ne savantă. Limba română are, 
inclusiv din acest punct de vede- 
re, specificul ei. În acest teritoriu 
latina nu a funcţionat ca limbă a 
culturii şi administraţiei, aşa cum 
a fost ea în spaţiul occidental, 
chiar şi după căderea Imperiului 
Roman în a. 476. Dacă în limbile 
italiană, spaniolă, portugheză şi, 
în mod deosebit, în cea france- 
ză a avut loc asimilarea masivă a 
lexicului livresc în perioada Re- 
naşterii, în limba română acest 
proces a început abia spre sfârşi- 
tul secolului al XVIII-lea, prin fili- 
era franceză. „Influenţa franceză, 
afirmă autoarea, reprezintă nu 
numai un mijloc de îmbogățire şi 
nuanţare, ci şi o redefinire a fizi- 

onomiei neolatine a limbii româ- 
ne, în aria romanităţii balcanice” 
(p. 77). 

În capitolul II, Flexiunea no- 
minală, D. Butiurcă propune o 
analiză a celor cinci sisteme de 
declinare în latina clasică, pre- 
cum şi a tendinţelor de simplifi- 
care a paradigmei substantivului 
în latina populară, care, dezvol- 
tând formele analitice, duce la 
dispariţia cazurilor ca necesitate 
sintactică. Această tendinţă spre 
analitism s-a accentuat în limbile 
romanice. Funcţiile sintactice nu 
se mai exprimă prin desinenţele 
de caz, ci prin prepoziţii sau topi- 
că. Doar latina dunăreană, care 
s-a izolat mai devreme de restul 
teritoriului romanizat, a mai păs- 
trat forme sintetice ale genitivu- 
lui, dativului şi vocativului. Cei 
interesați vor găsi în acest capi- 
tol şi informaţii despre categoria 
genului şi evoluţia acestuia, pre- 
cum şi diferite puncte de vedere 
ale savanților privind originea 
neutrului românesc inexistent în 
alte limbi romanice. Tot în acest 
capitol autoarea analizează cate- 
goria numărului şi a modului de 
exprimare al acestuia prin desi- 
nenţele specifice şi alternante fo- 
netice, care individualizează lim- 
ba română față de celelalte limbi 
romanice; prima — prin numărul 
mare de dezinențe la plural şi 
a doua — prin encliza articolului 
care are nu numai funcţia de a 
individualiza, ci şi de a evidenția 


cazul. Limba latină nu cunoştea 
determinarea prin articole, iar 
data apariţiei acestora în limbile 
neolatine este controversată. Au- 
toarea studiului se referă la două 
teorii existente: „teoria semanti- 
că” — articolul ca morfem al de- 
terminării apare când ille din lati- 
nă îşi pierde conținutul semantic 
de pronume demonstrativ şi „teo- 
ria morfo-sintactică” — ille devine 
articol doar când apare opoziţia 
articulat — nearticulat. Procesul 
de transformare a pronumelui în 
articol a decurs concomitent cu 
cel al dispariţiei flexiunii şi a du- 
rat până în secolului al VIII-lea. 
Aceste procese şi consecinţele 
lor în limbile romanice sunt ana- 
lizate de către autoare în mod 
pertinent. 

Sunt foarte instructive şi 
paginile consacrate clasei pro- 
numelor. Se ştie că latina avea 
pronume personale numai pen- 
tru persoana | şi II singular şi plu- 
ral (ego, tu; nos, vos), iar pentru 
persoana III se foloseau formele 
pronumelor demonstrative, lă- 
sând în aşa fel loc pentru inovații 
în limbile romanice. Diferenţele 
dintre pronumele personale la- 
tine şi cele neo-latine sunt ana- 
lizate amănunţit în fiecare limbă 
romanică. Formele actuale sunt 
descrise prin prisma modificări- 
lor de ordin fonetic, morfologic şi 
sintactic. Toate limbile romanice 
şi-au îmbogăţit clasa pronumelui 
personal cu forme pentru per- 

soana a lll-a. Însă în unele limbi 
există pentru această persoană 
şi alte forme: dânsul, dânsa, dân- 
şii, dânsele în limba română, sau 
ello, pronume cu formă nehotă- 
râtă, în limba spaniolă. Tot aici 
găsim formele etimologice ale 
pronumelor personale, accentu- 
ate şi neaccentuate, şi funcţiile 
lor sintactice în limbile romani- 
ce. În acest studiu este pe larg 
reflectată şi evoluţia pronumelor 
reflexive, posesive, demonstrati- 
ve, relative şi nedefinite. 

Capitolul III este consacrat 
constituirii limbii şi a poporului 
român. În afară de interesul şti- 
inţific pe care-l prezintă, acest 
compartiment are şi o profundă 
semnificaţie spirituală. Prin mo- 
dul de abordare a problemei, 
D. Butiurcă îl ajută pe cititor să 
însuşească adevărul ştiinţific şi 
să nu se lase influenţat de ma- 
nipulările pseudoştiinţifice în sco- 
puri politice. 

Caracterul latin al limbii ro- 
mâne, menţionează autoarea, 
a fost demonstrat încă de Sa- 
muil Micu şi Gheorghe Şincai în 
gramatica lor Elementa linquae 
daco-romanae sive valahicae, 
1780. În această lucrare sunt 
descrise principalele legi de evo- 
luţie fonetică a limbii române, 
care este rezultatul suprapunerii 
elementului latin cu cel autohton, 
geto-dac. În contextul argumen- 
tării fondului latin al limbii româ- 
ne, D. Butiurcă face trimitere la 


N. lorga, care a arătat că roma- 
nizarea dacilor a început cu mult 
înainte de cucerirea Daciei de 
către Traian în a. 106. Fenome- 
nul a început în prima jumătate 
a sec. | prin comercianții romani, 
apoi prin coloniştii romani din pro- 
vinciile învecinate, aduşi în Dacia 
ca purtători ai culturii materiale 
şi spirituale latine. Prima formă 
de realizare a sintezei daco-ro- 
mane este baza lingvistică, care 
s-a consolidat treptat graţie unor 
factori extralingvistici: convieţui- 
rea elementului autohton cu cel 
roman, măsurile politice, orga- 
nizarea administrativă şi, nu în 
ultimul rând — creştinismul. Din 
punct de vedere administrativ, 
stăpânirea totală asupra Daciei, 
afirmă D. Butiurcă, este marcată 
în anul 212, de către împăratul 
Caracalla, care, prin Constituo 
Antoniniana, a declarat cetățeni 
romani pe toţi locuitorii Imperiului 
(p. 172). Acest lucru reprezintă, 
în viziunea autoarei, o confirma- 
re oficială a faptului că băştinaşii 
vorbeau şi foloseau deja la acea 
epocă limba latină în relaţiile lor 
interumane şi administrative, 
ceea ce înseamnă că, pe deo 
parte, procesul de substituire a 
limbii geto-dacilor cu latina po- 
pulară devenise ireversibil şi, 
pe de altă parte, folosirea limbii 
latine pe întreg teritoriul dacic 
asigura unitatea şi coeziunea 
geto-dacilor. 

Hotărârea împăratului Gra- 

tian (361-383) de repartizare a 
diecezelor Dacia şi Tracia duce 
în cele din urmă la scindarea Im- 
periului Roman în două arii izo- 
late — „de Apus” şi „de Răsărit”. 
Pentru romanitatea răsăriteană 
aceasta a însemnat începutul 
etapei de dezvoltare indepen- 
dentă, fapt ce explică deosebirile 
dintre latina dacică şi cea din spa- 
tiile occidentale. Dacă faptul că 
formarea limbii române a început 
odată cu extinderea Imperiului 
Roman în ţinuturile dunărene, cu 
cucerirea Daciei şi romanizarea 
acesteia este evident şi indiscu- 
tabil, epoca de la care se poate 
fixa existența de sine stătătoa- 
re a limbii române este văzută 
în mod diferit de către savanți. 
D. Butiurcă confruntă punctele 
de vedere ale mai multor lingvişti 
şi demonstrează, prin argumente 
de ordin fonetic, că până la ve- 
nirea slavilor toate transformări- 


le fonetice se încheiaseră, limba 
română se formase deja ca un 
idiom autonom şi stabil în peri- 
oada cuprinsă între secolele VII 
şi VIII şi că „influenţa slavă nu a 
afectat structura gramaticală fun- 
damental latină a limbii române” 
(p. 192). La această etapă, afir- 
mă autoarea, şi populaţia daco- 
romană era atât de viguros for- 
mată, încât a putut să asimileze 
mase întregi de slavi şi să asigu- 
re răspândirea creştinismului. 

Putem afirma, cu certitu- 
dine, că studiul Fondul latin şi 
flexiunea nominală în limba 
română este o carte de referință 
pentru studenţii de la facultăţile 
de litere, pentru cei care studia- 
ză istoria limbii române şi a celor 
romanice, pentru publicul speci- 
alizat şi pentru toţi acei care vor 
să ştie cine suntem şi de unde 
venim. 

